
Capitolul I 


De patru nopţi, neamurile negre așezate în oazele dintre marele deşert și 
valea rodnică a fluviului Hapi îşi pierduseră liniştea. Sunetul îngrijorat al 
tobelor de la miazăzi arăta că nici celelalte neamuri nu mai trăiau ca 
odinioară. Dacă numeri patru nopţi îndărăt și te gândești la viaţa lor 
dinainte, e drept, adevărata linişte tot n-o vei găsi. La miazănoapte sunt 
aşezaţi statornic sau mai ales umblă de la o pășune la alta niște oameni 
înalți, cu trupul mai alb, și cu arcuri care trimit săgeata departe. Cu oamenii 
aceia neamurile negre, de la poalele munţilor de piatră, şi cele de la 
miazănoapte schimbau nu o dată răni şi săgeți. Unii mureau, însă viaţa 
mergea înainte. Dacă te îndrepţi spre valea fluviului Hapi, până să ajungi la 
apele nesfârşite de la capătul lumii, afli câteva ţări cu oameni roșii, care au 
multe arme iuți, de aramă călită; acolo au fost duși în robie mulți oameni 
negri sau albi de la apus. Iar dincolo de Valea Pământului Negru, mai către 
miazăzi, trăiesc alte câteva neamuri care, deși tot negre, nu seamănă cu cele 
de dincoace de vale. Mai departe de acele ţinuturi nu mai este nimic; cel 
puţin nici un om n-a ajuns vreodată la marginile lor. Departe, spre răsărit, 
sunt apele din care iese în fiecare dimineaţă soarele, numit de unele neamuri 
apusene zeul Mavu. În fiecare zi, el se aprinde de bucurie când trece peste 
lume. Spre apus, unde bătrânii spun că ar fi alte ape în care intră Mavu în 
orice seară, n-a îndrăznit să se ducă nimeni. Unii socot că şi acolo, pe 
pământul uscat, ar trăi nişte oameni care se înfășoară în largi pături de 
pânză albă. Dar cine ar putea crede astfel de scorniri, când se ştie că în 
depărtatul apus nu e nimic, decât dealuri de nisip pe care le mută vântul. De 
acolo nu vin niciodată nici veşti, nici oameni, nici sunete de tobe: vine 
numai vântul uscat, rău şi mincinos și chinuitor, al morţii. Dacă te strecori 
prin una din trecătorile munţilor de piatră de la miazăzi, dincolo de peşteri 
ajungi în văi cu oaze și chiar cu păduri; mai departe, sunt oameni pe care 
nimeni nu i-a văzut, sunt ţări necunoscute în care nimeni n-a fost, apoi este 
un țărm și după el, așa se spune, capătul lumii. Trecerea peste munţi sau 
chiar printre munţi e însă grea: îţi trebuie curaj şi bunăvoința duhurilor 
pietrei şi pădurii. În orice clipă te poate răpune duhul Dodo. 

Oamenii neamului daza și mai ales oamenii teda, care vorbesc graiuri 
asemănătoare şi despre care se spun în datinile vechi lucruri foarte ciudate, 
cum că ar fi venit demult la poalele acestor munţi de undeva de la răsărit, 
din ţara Pământului Negru, își cunosc munţii atât de bine încât nu o dată s- 


au ascuns în peşterile lor alungându-și dușmanii cu bolovani de piatră 
prăvăliți de sus. De aceea neamul kanuri i-a numit tibbu, adică oameni de 
piatră. Oamenii tibbu au picioare iuți şi vânjoase şi nimeni nu poate alerga 
mai repede ca ei după vânat sau vrăjmași. Sunt şi viteji şi cei mai harnici în 
aceste locuri. Neamul daza, ramură de miazănoapte a neamurilor tibbu, stă 
în oaze şi nu şi le părăseşte ca să se ascundă în munţi decât numai când în 
faţa duşmanilor prea numeroși nu și le mai poate apăra. 

Totuşi, nici neamurile din jur, cu armele lor chiar mai bune, nici vântul 
deșertului, nici Dodo sau alte duhuri rele, nici șerpii, leii, hienele, panterele 
sau elefanții nu au putere asupra acestor oameni cât timp soarele își străbate 
drumul prin cer. Faţa lui fierbinte și rotundă nici un zeu nu se încumetă a i-o 
răci sau a i-o acoperi cu nori. Norii trec sub el foarte rar, în câţiva ani o 
dată. Noaptea, oamenii se feresc de drumuri. Satele lor au garduri care le 
apără de fiare, iar duhurile nu pot intra în colibele oamenilor, de frica 
talismanelor de la gât. Noaptea se aude în apropiere răgetul leului, noaptea 
urlă şacalii, dar nimănui nu-i e frică. Cerul, noaptea, e totdeauna întunecat, 
aceleași stele albastre sau albe, câteva verzui şi una roșie îl acoperă 
tremurând sau stând liniștite, uneori e lună, alteori nu şi altceva nimic. 

Dar iată că de patru nopţi, sus, deasupra zării de la miazăzi, stătea 
nemișcată o stea mare şi rotundă cu capetele alungite în ascuţiș de săgeată, 
ca un ochi luminos. Era ochiul cuiva, însă nu al lui Mavu, căci dacă Mavu 
ar fi început să-i privească şi noaptea, cum s-ar mai fi putut trezi în zori ca 
să treacă mândru și aprins peste cer? 

Aici, în această oază mare a unei ramuri din neamul daza, în cuprinsul 
satului de la miazăzi, vrăjitorii dansară în fiecare noapte din cele patru 
dansul rugăciunii în raza rece a ochiului străin. Ochiul rămase nemișcat și 
deschis. Singurul mijloc de îmbunare nu mai putea fi deci decât alegerea 
celei mai frumoase fecioare din sat care să se ducă goală prin noapte, spre a 
înduioşa privirea rece a zeului străin, de nu cu frumuseţea trupului ei tânăr, 
măcar cu lacrimile ei. Așa hotărâră, în a patra noapte, cei doi înţelepţi din 
sat. 

Ntombi era fata cea mai frumoasă. Acum se spăla în lumina lunii și 
câteva fete îi ungeau părul cu grăsime şi i-l împleteau în şuviţe. În acest 
timp, tobele băteau neîntrerupt. Când Ntombi fu gata de plecare, cei doi 
înţelepţi făcură semn spre tobe să tacă. Unul dintre ei, bătrânul Tankoko, se 
depărtă de oameni și vorbi mult timp cu ochiul străin. Apoi celălalt, 
vrăjitorul Tela, o luă pe fată de mână și o aduse în locul deschis din mijlocul 


satului. La un semn al lui, tobele începură să bată din nou, iar Ntombi jucă 
dansul despărțirii. După aceea plecă singură spre miazăzi, pipăind prin 
beznă pământul cu tălpile. Ochiul străin o privi răutăcios, mai rece decât 
luna, iar în apropiere răsună răgetul unui leu. Fata vru să se oprească, însă 
tobele bătură mai tare și ea începu să cânte, mergând mai departe. Pe urmă 
se contopi cu întunericul. 

Până să răsară lumina mai era mult, dar nimeni afară de copii nu se putu 
culca. Oamenii aprinseră focul şi nu mai dansară. Ședeau în jurul focului, 
tăcuţi. Cineva zise (faţa nu i se vedea, dar după glas era tânărul arcaș iscusit 
Mai-Baka, cel mai voinic și mai îndrăzneţ din tot satul): 

— Oamenii spun că sunt multe neamuri, negre, roșii şi chiar albe. De ce 
ochiul zeului s-a deschis numai spre noi? 'Tăcu, răsuflă adânc şi se apropie 
de foc. Noaptea era rece. Îşi întinse mâinile spre foc. Era el, Mai-Baka. Se 
uită la cer și vorbi iar: Îl va îmbuna oare Ntombi? Dacă nu-l va îmbuna, o 
va trimite înapoi, sau o va ucide?... 

Nu-i răspunse nimeni. Totuşi, Tankoko zise: 

— Numai de nu s-ar mânia mai tare pentru că i-am trimis o fată 
neagră... Dar de unde să-i trimitem fată roşie? 

— De ce să se mânie că i-am trimis o fată neagră? Tu ai văzut fete roşii? 
Spune-ne, Tankoko, pot fi ele mai frumoase decât ale noastre? 

— Am văzut, zise Tankoko. Le-am văzut în tinereţea mea, când am fost 
rob în ţara Pământului Negru. Acolo sunt fete roșii, toți stăpânii au pielea 
roșie, iar fetele negre sunt numai roabe. 

— Şi sunt mai frumoase? zise o femeie tânără care se numea Dogbe. 

— Nu. 

Cântecul tinerei Ntombi răzbătea până la ei. 

— Sunt şi oameni albi? întrebă Dogbe. 

— Oamenii spun că ar fi, răspunse Tankoko. Eu n-am văzut. Poate că 
sunt. 

— Cum pot să fie albi? Omul nu poate să fie alb! zise altcineva. 

— Poate! se auzi glasul unui bătrân de lângă foc. Eu am văzut. Am 
văzut chiar și oameni galbeni. 

— I-ai văzut chiar tu, Agbongbotile? se miră Mai-Baka. 

Alţii nu se mirară, căci Agbongbotile era cel mai bătrân om din oază, 
mai bătrân decât el fiind numai baobabul, care avea o mie de ani. În astfel 
de viață putuse vedea, fără îndoială, multe. 

— l-am văzut, zise Agbongbotile. 


— De ce oamenii nu sunt numai negri? întrebă Dogbe. Agbongbotile 
tăcu, zâmbind. 

— De ce-l întrebaţi pe el? se răsti vrăjitorul Tela. Nimeni nu știe. 

— Ba eu ştiu, îi răspunse bătrânul. 

— Atunci spune-ne! îl rugă Mai-Baka. 

Lui Agbongbotile îi plăcea să fie rugat să spună lucruri pe care ceilalți 
nu le ştiau. 

— Ascultaţi, zise el. Când toţi oamenii de pe pământ erau un singur 
neam și trăiau cu toţii într-o peşteră, stăpânul și părintele lor era cel dintâi 
om din lume, numit Love. Viaţa lor era bună și fericită. Dar odată s-au 
certat și s-au luat la bătaie. Din greşeală, l-au ucis pe fiul lui Love. Stăpânul 
şi părintele neamului află. Și atunci îi alungă mânios din peștera în care au 
trăit așa de bine. Oamenii ieșiră din peșteră şi se împrăștiară pe pământ. 
Soarele era sus. Razele lui cădeau drept în jos şi erau arzătoare. Ele arseră 
pielea oamenilor, a unora mai tare, a altora mai puţin. Arsura i-a făcut pe 
unii aproape negri, ca noi, pe alţii negri de tot. Unii au asudat și s-au fiert: 
aceia s-au făcut roşii. Pe alţii soarele i-a fript uşor, şi pielea lor s-a făcut ca 
arama. Dar unii au găsit umbră și peşteri şi acolo soarele nu i-a mai ajuns. 
Au rămas albi cum erau în peştera lui Love... 

Povestea lui Agbongbotile n-a izbutit să-i liniştească pe oameni. După ce 
el tăcu, ceilalți se gândiră iarăşi la ochiul din cer. Cântecul fetei se mai 
auzea de departe, slab. Un răget de leu sparse văzduhul. Și deodată cântecul 
se opri. Câteva clipe ascultară toţi cu luare aminte. Apoi un țipăt scurt de 
fată ajunse până la ei. Oamenii încremeniră. Mai-Baka sări în picioare, 
punând mâna pe arc. Tankoko însă îl opri. 

Toţi oamenii își îndreptară cu nădejde privirile spre ochiul străin din cer. 
Aşteptau nerăbdători. Dogbe murmură: 

— Poate că zeul s-a prefăcut în leu şi vrea să... 

— Taci! se răsti la ea Tatrakpo, bărbatul ei și căpetenia satului. 

Ochiul din cer stătea însă tot deschis şi nemișcat. Trecu câtva timp. Mai- 
Baka se retrăsese de lângă foc şi stătea în picioare, sprijinit de arc, în beznă. 
Ajunsese Ntombi la ţintă, sau... Ochiul se uita rece din cer. Pierise fata fără 
rost? Cine putea şti! 

lată însă că în liniștea nopţii cântecul fetei începu să răsune din nou. 
Apoi iarăşi încetă. Ochiul zeului străin privea fără să clipească. 

Tela se sculă de lângă foc. Îndreptându-se spre coliba lui, le strigă 
celorlalți să se culce. 


Oamenii erau trişti. Fiecare se duse în coliba sa, culcându-se apoi pe 
împletiturile de ierburi și acoperindu-și trupul cu pânza groasă. În scurt 
timp, cei mai mulți adormiră. Se auzea prin noapte numai răsuflarea grea a 
vitelor din ţarcul înalt şi uneori urletele depărtate de șacali. 

Dimineaţa era încă destul de departe, când tot satul fu trezit de strigătul 
omului de strajă. Începură să iasă din colibe, înfriguraţi, și întâia lor privire 
se îndreptă spre cer. Ochiul zeului nu se închisese. În sat părea să fie linişte. 
Dar îndată fiecare putu asculta, cu auzul încordat, un sunet de tobe străine. 
Tobele băteau departe, parcă undeva spre apus. Oamenii se îngrijorară, apoi 
începură să se adune toţi bărbaţii în faţa colibei mari a lui Tatrakpo. Cei 
patru sfetnici ai căpeteniei satului îşi luară tobele și începură să bată într-un 
anume chip. 

Mai-Baka îl căută din ochi pe Agbongbotile și se apropie de el. Bătrânul 
cunoştea limba tobelor. 

— Ce veste ne trimite? întrebă arcașul. 

— Vin străinii după robi. 

— Ce fel de străini? 

— Stai, să ascult... spuse bătrânul. Vin de la apus, cu pielea roşie, de la 
apus... Cum de la apus? 

— N-ai înţeles poate tu! spuse mirat arcașul. Agbongbotile era foarte 
speriat. 

— Am înţeles bine: vin de la apus. Dar nu înţeleg de unde de la apus? La 
apus nu sunt oameni, dincolo de oaza noastră. Totuşi tobele se aud dinspre 
apus. Şi oamenii roşii trăiesc pe Pământul Negru, la răsărit. 

Așadar, zeul îşi arăta mânia. Ochiul lui din cer privea tot atât de rece și 
rău. Ntombi plecase. Urlau şacalii... 

Tatrakpo îl chemă la sine pe Mai-Baka și-i porunci să numere arcașii. 


Capitolul II 


Aproape de țărmul apusean al Ţării Nisipurilor, aerul era încă răcorit de 
boarea mării. Dar în faţă, spre răsărit, se întindeau nisipurile uscate în care 
se putea coace oul, ca în spuză. 

Soldatul lahuben se săturase și de călătoria pe mare, de zilele petrecute 
pe drum de la țărmul țării fierbinţi până aici şi mai ales de gândul că are de 
străbătut tot deșertul acestui uriaş ţinut cu oameni negri, cu fiare 
primejdioase, cu nisip încins și vânt şi cu apă mai puţină decât oriunde. 
Meseria lui era asta: să ucidă şi să apere. Nu pe sine să se apere sau 
duşmani ai săi să ucidă. Nici n-avea dușmani. N-avea timp să-şi mai aibă 
dușmanii lui, când avea regele destui. Întâia oară când a fost dus să 
cucerească orașe străine, l-a încălzit şi lupta, l-au desfătat și oraşele. Atunci 
a văzut oraşe frumoase şi necunoscute, care nu erau ca ale ţării lui, chiar 
dacă erau mai mici. Oraşele acelea străine în care a intrat aveau mult aur și 
argint, aveau cărnuri dulci și poame răcoritoare, aveau printre sclave 
dansatoare mlădioase și cântărețe gingașe şi multe alte lucruri și făpturi care 
se aflau şi în ţara lui. Dar în oraşele străine toate acestea se puteau prăda. 
Totuşi nu-l încânta numai prădăciunea. Oamenii erau pretutindeni alții şi, 
după desfătările din scurtele sale răgazuri, lui Iahuben îi plăcea să se 
amestece în mulțime, să învețe cât de cât graiul localnic şi să asculte 
poveştile străine, să întrebe despre obiceiuri și datini. Totdeauna pleca din 
ținuturile jefuite cu părerea de rău de a fi aflat prea puţin. Dar meseria sa 
era să ucidă şi să apere, iar datoria lui față de sine şi de copiii lăsaţi departe 
acasă, peste mări, era să prade tot ce se putea prăda după ce stăpânii, 
căpeteniile şi sutaşii luau lamura prăzii. Soldatul nevolnic ce se încânta 
peste măsură de nurii femeilor străine sau de priveliștea locului străin, fără 
să prade, rămânea flămând și sărac: şi aducându-și la foame copiii și 
femeia, era arătat de toți ai lui cu degetul și luat în râs ca un nătărău. Când 
după luptă sutașul încuviinţa prădăciunile, cine nu se grăbea rămânea sărac 
şi batjocorit. 

Pe lahuben nu-l încânta însă niciodată numai prada. Drumuri plăcute au 
fost cele pe marea lungă și albastră căreia i se zicea de către unii Marea 
dintre Pământuri, din care se putea trece într-o mare cu apele de culoarea 
vinului, ce scălda ţărmul unei insule lungi locuită de un popor iute și harnic, 
cu pielea albă și cu mintea înclinată spre negoţ. Acolo era obiceiul de a se 
clădi palate largi cu multe odăi în care te puteai lesne rătăci. În marea cea 


albastră, din miazăziua ei, intrau, prin câteva guri desfăcute în unghi, apele 
unui râu nemaipomenit, Hapi, socotit zeu, căci numai el hrănea tot poporul 
roşu care umplea ţărișoarele împrăștiate în lungul râului, în ţinutul cu 
pământ negru numit Ta Kemet. Acolo îi plăcuse lui lahuben cel mai mult, 
mai ales că oamenii locului vorbeau o limbă foarte asemănătoare cu a sa. 
Erau puţin mai scunzi decât cei din poporul lui Iahuben, care avea pielea 
trandafirie, aproape roşie. Aici nu erau palate prea mari, însă erau case bune 
cu bogății, era vin și bere, cântăreţi pe ulite, oameni blajini şi femei 
îmbietoare cu ochii lungi și mijlocul subţire. 

Și de astă dată se vorbea că se duc tot într-acolo, dar aveau să străbată 
întâi toată ţara uscată a oamenilor negri, ca să ia dintre aceştia robi. Țara lui 
lahuben era cea mai mare ţară a lumii și cea mai puternică din toate. Nici 
una nu avea atâţia robi, totuşi regelui țării i se păreau mereu prea puţini și-și 
trimitea într-una armatele să-i aducă alţii. Ţara aceasta era o insulă uriașă, 
din dreptul strâmtorii pe care o face la apus Marea dintre Pământuri. Unii o 
numeau "Ţara Apelor, alții Atlantida. 

La marginea acestui deşert, în pragul căruia soldaţii atlanţi trimişi să 
aducă robi stăteau acum, lahuben mai fusese. Dar în inima deșertului 
înfricoșător avea să intre întâia oară. 

Armatei i se dăduse un răgaz de două zile, pentru odihnă. Fiecare făcea 
ce putea. Unii dormeau, alţii se plimbau, ori depănau amintiri. Alte desfătări 
nu aveau la îndemână. lahuben se plimba acum printre corturi. I se păru 
destul de nefiresc să vadă mereu printre căpitani și sfetnici pe un rob negru, 
al cărui cort era întins chiar lângă cortul din mijlocul taberei al marii 
căpetenii a armatei. Strălucitul și viteazul Puarem, marea căpetenie, stătea 
uneori de vorbă cu sclavul. Adesea Iahuben îl vedea pe sclav intrând și în 
cortul înaltului sfetnic regesc 'Tefnaht, care era preotul marelui Zeu al 
Puterii. Sclavul avea o înfățișare liniștită de om înţelept și bun. Totuși, câți 
robi cinstiți şi înţelepţi văzuse, fără să fie socotiți de stăpâni ca un fel de 
sfetnici! lar acest rob niciodată nu căra în spinarea lui poveri și drumul până 
aici îl făcuse nu pe jos, ca soldaţii, ci călare pe un taur. 

Era în oastea lor un sutaș cumsecade, singurul care nu bătea pe soldați și 
cu care se putea sta de vorbă. 

Întâlnindu-se cu el lângă un cort, lahuben îl rugă să-i spună cine era acel 
sclav ciudat. 

— Cum, n-ai auzit de robul Auta? se miră sutașul. Asta-i robul Marelui 
Preot şi se află în mai mare cinste decât un căpitan. 


Iahuben îl privi nedumerit. 

— Cum aşa? Păi nu e rob? 

— Rob este el, dar se zice că numai Marele Preot îl întrece în 
cunoașterea tainelor lumii. Și știe toate limbile pământului. 

— Pentru ce l-au adus? 

— Numai el ştie să descurce drumul prin asemenea pustietăți. 

lahuben mulțumi sutașului și se apropie, cât îi era îngăduit, de corturile 
stăpânilor. Când avea prilej, îl urmărea pe sclav cu luare aminte. Stătu aşa 
multă vreme. Înfăţișarea sclavului îi plăcea. 

Dar începu să se lase noaptea și soldaţii intrau să se culce în corturi. 
lahuben mai șezu o bucată de vreme pe-afară, şi abia mai târziu intră în 
cortul său. Își scoase merinde din sac şi mâncă încet. Apoi se întinse pe 
iarba uscată şi, gândindu-se puţin la copiii săi pe care nu-i văzuse de atâta 
timp, adormi. Somnul era trebuincios: în zori aveau să pornească şi să 
meargă sub arşiţa soarelui cumplit din această ţară blestemată, unde razele 
cad drepte ca firul cu plumb al zidarilor. 

Nu apucă să doarmă însă mult, căci i se înfipse în urechi, ca o săgeată 
otrăvită, țipătul trâmbiţei de aramă. Soldatul sări numaidecât în picioare. Se 
frecă la ochi și ieşi din cort uitându-se uimit afară: era beznă. Sau visase? 
Dar toţi soldaţii alergau pe câmp adunându-se în șiruri. Alergă şi el să-şi 
caute locul. Sutașii treceau în fugă pe lângă corturi, trezind cu varga pe cei 
care mai dormeau. 

Corturile şi poverile fură strânse în grabă şi încărcate pe robi şi pe tauri. 
În jurul armatei stăteau robi cu facle aprinse în mână. Patru robi aduceau pe 
umeri scaunul cu umbrar şi spetează înaltă, făcut din lemn negru și încheiat 
cu colțare de aramă și argint, al lui Puarem. Alţi patru aduceau scaunul 
sclipind de aurărie al preotului Tefnaht. Tabăra era acum desfăcută. Preotul 
şedea liniştit în scaunul său de pe umerii robilor şi se gândea. Sau poate 
dormea. Celălalt scaun era gol. 

Armata stătea în şiruri strânse, așteptând plecarea. Fiecare soldat avea 
arme sclipitoare de aramă (arcuri sau lănci); în luciul scuturilor rotunde 
jucau văpăile din facle. În faţa oastei, stăteau două sute de robi cu poveri. 
Alte poveri erau încărcate în coada armatei, pe câteva sute de tauri, mânaţi 
de alţi robi. Erau şi câteva sute de asini cu samare grele. 

La lumina faclelor, armata atlantă aştepta. Puarem se sui în scaunul său 
ca să vorbească de acolo soldaţilor. Nu vorbi mult. Puarem nu vorbea 
niciodată mult. Spuse numai atât: 


— Fiul iubit al Zeului Mării, zeul, stăpânul, regele nostru, fie el veşnic 
viu, sănătos și puternic, ne-a poruncit să străbatem deșertul aducând ţării 
sclavi. Zeul şi regele nostru, fie el veşnic viu, sănătos și puternic, v-a 
poruncit până acum să mergeţi la lumina dăruită de marele Zeu al Soarelui. 
Țara aceasta e fierbinte. De aceea, căutând sclavi și aur, zeii nu vor să fiți 
istoviţi, soldaţi! Faclele vor lumina drumul nostru în fiecare noapte, iar ziua 
veţi dormi. La capătul drumului vă aşteaptă prăzi bogate și lauda slăvitului 
nostru stăpân, fie el veşnic viu, sănătos și puternic. 

Apoi armata porni. În frunte, între scaunele lui Puarem şi Tefnaht, 
mergea călare pe un taur pestriţ sclavul Auta. 

Soldatul lahuben nu era dintre cei mai înalți. Mergea în rândul întâi. 
Zărindu-l pe ciudatul sclav, se uita numai la el, din când în când mirându-se 
că nu-și îndrepta deloc ochii nici spre viteazul Puarem, nici spre 
strălucitorul Tefnaht. Şi, mirat, se uita mai departe la sclavul de pe taurul 
pestriţ. 

Noaptea era rece ca toate nopţile din deșert, totuși soldaţii mergeau greu. 
Încă de la plecarea din Atlantida nu mai dormise nimeni dintre ei o noapte 
întreagă. Ochii voiau să se lipească și oboseala era foarte greu de învins. 
Totuşi ai lui lahuben priveau tot timpul deschişi, poate îmbiaţi şi de 
înfățișarea plăcută a acelui sclav care, ori de câte ori se întorcea spre 
stăpâni, își arăta în lumina faclei ochii adânci și calzi. Era un bărbat zvelt și 
poate numai cu câţiva ani mai în vârstă decât lahuben. Pielea lui neagră 
strălucea, dinţii erau albi, părul des şi ușor încreţit mărginea o frunte bogată, 
nasul puternic umbrea buzele destul de subţiri, ca arcul destins. Mâinile lui 
păreau vânjoase, umerii lui erau buni de urnit stânci. Şi aproape tot timpul, 
cu capul ușor dat pe spate, se uita la cer. 

Soldaţii se ţineau destul de vioi, dar lahuben nici nu băgă în seamă 
drumul sau oboseala, înviorat de vraja cu care-i ispitea sclavul privirea. 

Stelele nu dădeau lumină. Cu sau fără ele, cerul era tot negru. Lumină 
palidă răsfrângeau numai torțele purtate de robi. Dar nu lipsa de lumină era 
piedică pe drum. Deșertul n-avea nici mlaștini sau bolovani și pietre 
ascuţite, nici mărăcini. Peste tot era nisip, numai nisip. lahuben ştia că în 
această ţară pustie nu se găsea de multe ori nici apă, de aceea un număr 
mare de tauri şi alt număr de asini purtau pe spinările lor butoaie mici unse 
cu rășină şi burdufuri de piele, pline cu apă. 

Soldaţii cântau. Apoi unii nu mai cântară, începură să istorisească în 
şoaptă, pentru scurtarea timpului de mers, felurite păţanii și întâmplări. lar 


în cele din urmă, nimeni nu mai cântă și nu mai vorbi. Acum tăceau toți. 
Era frig. Numai mersul măsurat îi mai împiedica să tremure în ţara asta 
blestemată unde ziua îi sleia arșița și noaptea îi înțepenea frigul. Unii 
aţipeau în mers şi picioarele lor, deprinse cu drumul, îi duceau singure. 
Acum, ațipea din când în când și lahuben. Toropeala aceasta fugară îl mai 
încălzea. 'Trezit din ea, îi era mai frig. De la o vreme nu-l mai putu ţine treaz 
nimic, nici noaptea înstelată, nici deprinderea de ostaș, nici statura dreaptă 
pe taurul pestrit a lui Auta, nici chiar mersul. Picioarele soldaţilor au 
totdeauna această însușire minunată de a şti să meargă şi singure chiar când 
stăpânul lor e obosit și când somnul cu neputinţă de alungat toamă în 
pleoape dulcea amorțeală caldă și grea. Când izbutea rareori să-şi 
dezlipească pleoapele fierbinți, lahuben se uita cu jind la Puarem și la 
Tefnaht care dormeau odihnitor în largile lor scaune căptuşite cu piei de 
leopard, şi chiar la sclavul de pe taur care cel puţin şedea. lahuben se uita la 
aceștia o clipă, apoi genele iar i se încurcau și picioarele mergeau mai 
departe singure. De n-ar fi fost arcul şi scutul, săgețile, sabia şi securea, 
coiful şi sacul de drum și trupul său, picioarele lui ar fi mers uşor de tot. 
Dar de la o vreme genunchii tineri începură să tremure și istovitul soldat 
făcea ca şi toţi ceilalți sforțări să se ţină treaz, ştiind că de acum încolo în 
întâia clipă de toropeală picioarele se vor îndoi din genunchi și trupul va 
cădea în nisip, zăngănind din arme, și acolo va adormi ca leşul unui mort. 

După socoteala timpului, nu mai era însă mult până în zori. Merseră 
astfel până când soarele lumină tot deşertul. Razele dimineţii înviorară 
armata, dar curând aerul începu să se înfierbânte. Atunci Puarem porunci 
oprirea, și așezarea taberei începu numaidecât. Mâncară toţi, dar apa li se 
dădu cu măsură. Și fiecare ar fi vrut mai degrabă să nu mănânce decât să nu 
bea. Apoi, la adăpostul corturilor groase, se culcară în sfârșit toți, chiar și 
robii. 

În vreme ce se culca, Iahuben zări prin deschizătura cortului niște sclavi 
care înjghebau în pripă un umbrar pentru Puarem și Tefnaht. Trezindu-se 
după vreo două ceasuri de somn adânc, soldatul ieşi să privească puţin 
deşertul. Ochii lui îl găsiră lângă un dâmb de nisip pe Auta. Sclavul se uita 
în depărtare. Umbrarul de curând înjghebat adăpostea bine pe Tefnaht și 
Puarem, care stăteau de vorbă. Cortul în care dormise soldatul era foarte 
aproape de umbrar. Abia acum lahuben privi cu mai multă luare aminte spre 
marea căpetenie a oastei. Nu era mult de când tânărul soldat pusese repede 
scutul în fața unei lănci îndreptată de un duşman din ţara Retenu spre 


pieptul lui Puarem. Căpetenia îi spusese atunci așa: „lahuben, n-am să te 
uit”. Oare îl uitase? 

lahuben mai privi un răstimp, apoi se întoarse spre cort ca să-și urmeze 
somnul. Dar se auzi strigat. Se întoarse: un slujitor de lângă Puarem îi făcea 
semn să se apropie. Iahuben se uită cu mirare. Îi era somn. Când să-i pară 
bine că se trezise ca să-l mai poată vedea o dată pe Auta, îi păru rău că a 
fost văzut de Puarem. Apoi se învioră deodată. Puarem nu-l uitase. Cine ştie 
ce voia Puarem! 

Soldatul lahuben ajunse în faţa celor doi bărbaţi de seamă. 

— Tu eşti, lahuben? întrebă marea căpetenie a armatei. 

Deşi încă înciudat de pierderea somnului la care jinduise atâta, lahuben 
îşi simţi pieptul umflându-se de mândrie că stăpânul său, căpetenia întregii 
armate atlante, îl striga pe nume, cunoscându-i-l ca și atunci, în ţara Retenu. 
Îl privi pe Puarem drept în ochi şi-i răspunse că e într-adevăr Iahuben. 
Comandantul adăugă: 

— M-am gândit să te chem, dar ai venit singur. 

Soldatul nu pricepu. Mintea lui, chiar când nu era obosită ca acum de 
nesomn și de mers, nu era în stare să înțeleagă gândurile celor mari, spuse 
totdeauna în mai multe cuvinte decât trebuia, sau în mai puţine, şi niciodată 
în atâtea de câte era nevoie. Se gândi bine şi văzu că nu venise nechemat. 
leșise din cort să se uite la sclavul Auta... Ba nu, nu la sclavul Auta: la 
priveliştea deșertului, și pe Auta îl zărise din întâmplare. Numai zărindu-l 
pe Auta şi privind deşertul a putut fi văzut de Puarem... Dar dacă ieşise din 
cort anume pentru că se gândise Puarem să-l cheme?... Cine putea şti? 

Stând nemișcat la câţiva paşi de Puarem, soldatul aștepta să i se spună 
de ce a fost chemat. Ar fi vrut să-și întoarcă privirea spre dâmbul de nisip, 
ca să vadă ce face acum sclavul, dar nu îndrăznea. Somnul îi trecuse şi nu 
se mai gândea la nimic: se uita la Puarem. 

— Nu ştiu de la cine a pornit gândul aducerii sclavului. Mie nu-mi place 
deloc sclavul acesta. Vă purtaţi cu el mai gingaș decât cu oamenii. (Zicând 
acestea, Puarem scrise în nisip nişte semne stranii cu varga pe care o ţinea 
în mână.) Fără sclavul Auta și fără taurul lui pestrit nu ajungeam în Ia 
Kemet? 

Preotul 'Tefnaht îl privi parcă vrând să râdă, parcă stăpânindu-se de a nu 
se încrunta. Tăcerea preotului nu-i plăcu lui Puarem. Aflându-se mult mai 
des pe drumuri și în războaie decât în palatele regelui și ale marilor 
dregători, poate uitase, poate nici nu cunoştea toate subțirimile lor. Acum 


simţi că greşise ceva. Era cuceritorul slăvit al atâtor neamuri străine, dar nu 
era nici dregător, nici mare preot. Oricând putea fi ridicat altul în locul său. 
Se uită întrebător în ochii lui Tefnaht. 

Iar preotul îi făcu semn spre soldatul chemat, care aştepta. Totuși, zise: 

— Prea înțeleptul şi sfântul nostru stăpân s-a lipsit de robul lui ca să ne 
ajute. Robul Auta cunoaște cerul şi noaptea şi ziua şi știe limbile care sunt 
vorbite de viitorii noştri robi. El ştie deprinderile lor și locurile unde au sate. 
Pe cine ai fi vrut să luăm călăuză, dacă Marele Preot ne-a dat pe robul lui, 
care este cel mai potrivit? 

— Totuşi Marele Preot l-a cam răsfăţat. S-ar putea aici să uite că e 
numai rob! zise Puarem nemulţumit. 

Tefnaht zâmbi: 

— Dacă uită, nimeni nu ne împiedică să ne aducem aminte că, dacă 
viaţa lui este supusă poruncii noastre, și moartea lui o putem purta oricând 
în vârful cuţitului care se odihneşte pe şoldul nostru. 

Ascultând aceste cuvinte și mirându-se că e lăsat să fie martorul rostirii 
lor, lahuben căută să le priceapă. Dar simţi că-l cuprinde ameţeala. 

Cerul era senin, însă nu albastru ca în Atlantida: părea uşor umbrit sau 
murdar. Și arşiţa, chiar la umbra cortului alb și gros, era din ce în ce mai 
istovitoare. 

Fără să-şi întoarcă faţa spre soldat, Puarem îi porunci: 

— lahuben, ai să te duci cu robul Auta spre răsărit. Să porniţi îndată. 
Luaţi trei tauri: doi pentru voi, unul pentru merinde și cort. Tu să-ţi iei arc, 
lance, scut, cât mai multe săgeți. Ia şi cuţit de aramă călită, bine ascuţit. 
Sclavul n-are arme. Tu îl păzeşti şi te aperi. El cunoaşte drumul. În ceasurile 
de amiază, vă odihniţi; seara, noaptea şi dimineaţa, mergeţi. În fiecare 
noapte aprindeţi câte un foc, acolo de unde-l mai putem zări noi. Să 
aprindeţi copaci, flacăra lor se vede mai bine. Dacă nu vedem foc, noi stăm. 
Vă urmăm numai dacă ne arătaţi prin flacără că drumul e bine ales. Și să nu 
uiţi că zeii ţi-au dăruit tinereţe şi putere ca să-i bucuri prin curajul tău, nu ca 
să le stârneşti mânia cu vreo nesăbuinţă. Ai înţeles, lahuben? Am nădejde în 
tine! 

Poruncile militare și orice alte cuvinte pentru soldați Puarem le spunea 
limpede. Cu ele era deprins lahuben de mult. Se închină adânc în faţa 
căpeteniei şi spuse cu glas tare şi dârz: 

— Am înţeles, stăpâne. Voi fi bucuria zeilor şi sluga supusă a marelui 
nostru stăpân, fie el veşnic viu, sănătos şi puternic! 


După ce spuse din nou toate cuvintele poruncii lui Puarem, vădind că a 
înţeles-o și o va ţine minte, lahuben fu lăsat să plece. 

— Cheamă-i pe sclav aici! adăugă Tefnaht fără să-l privească, şi lahuben 
plecă. 

Îngândurat şi obosit, dar simțind că îl trezea tot mai mult bucuria alegerii 
sale dintre toţi ceilalți soldați şi nădăjduind că poate, dacă vor fi binevoitori 
Zeul Apelor şi Zeul Războiului, va ajunge sutaş înaintea multora, lahuben 
se duse să-l caute pe sclav. 


Capitolul III 


Au mers două nopţi. Au stat în cort, istoviţi şi sfâșiaţi de sete, două zile. 
Inimile lor erau de aramă. Dar picioarele şi mâinile lor erau de plumb. 

La mijlocul fiecărei nopți au făcut câte un foc. În cea dintâi noapte, au 
găsit după câteva ceasuri de mers un copac și l-au aprins. Apoi, înainte de a 
porni iarăşi la drum, Auta a încărcat pe spinările celor trei tauri legături de 
vreascuri, ceea ce a stârnit mirarea soldatului. Sclavul i-a spus: 

— "Ținutul spre care mergem e oază. S-ar putea să nu ajungem la timp și 
poate că noaptea ne apucă în întinderea de nisip, unde nu găsim arbori. Sau 
poate că vom ajunge la căderea nopţii în oază și nu vom putea sau nu vom 
voi să ardem nici unul din copacii care dau oamenilor negri hrană și umbră. 

Soldatul nu ştia ce să răspundă. Tăcu. 

lar în noaptea a doua, mergând tot prin pustietatea de nisipuri, lahuben 
înţelese că sclavul nu era prost. Vreascurile lor, aţâţate bine pe coama unei 
măguri de nisip, făcură flacără aproape cât şi un copac. 

— N-or să se rătăcească? întrebă totuşi lahuben încălzindu-se la foc. 

— Se vede de departe, răspunse sclavul. La nevoie, mai este cu ei şi 
robul Uzinculumi, care a fost corăbier. Cunoaşte stelele... 'Ţi-e somn, 
lahuben? 

lahuben nu-și dădu seama dacă se cuvenea sau nu să se supere când un 
rob negru îl întreabă părinteşte de somn, ca pe un copil. Și tocmai pe el, 
soldatul pe care l-a ales din câteva mii atât de înțeleptul Puarem. Pe de altă 
parte, sclavul acesta avea ochii așa de blajini, încât lui lahuben i se păru că 
sunt ai unui frate. 

Merseră mult prin noapte. Auta privea într-una numai cerul din faţă, 
ferindu-se să abată pasul taurilor de la drumul ales. Cu toate că plin de arme 
şi răni vechi și cu amintirea tixită de laudele căpitanilor, soldatul lahuben de 
la o vreme, începu să se simtă mult mai sigur alături de robul neînarmat 
decât sub toate armele sale. Într-o zi descoperi în sine neîntârziata nevoie 
să-i mărturisească aceasta, în vreun fel totuşi în care mândria să nu fie 
rănită. Socoti că e mai bună calea ocolită a unei întrebări: 

— Cum umbli tu prin pustietăţi, ziua și noaptea, și nu te rătăcești? 
Noaptea umbli după stele, am văzut, ca şi corăbierii. Dar ziua? Ziua nu-i 
nimic de văzut, numai nisip... 

Auta râse uşor: 

— Ziua se vede umbra soarelui. lahuben îl privi ţintă și clătină din cap. 


— Mulţi vorbesc de tine, dar te cunoaşte oare cineva? Pari foarte tăinuit. 
M-am gândit uneori chiar că mi se pare ciudat să te știu rob! Strălucitorul 
Tefnaht zicea că ştii multe limbi și cunoşti multe popoare. Acum călăuzeșşti 
oastea. Și eşti rob... Cine vrea te poate biciui. 

— Şi tu? zise Auta cu un surâs slab zărit chiar la lumina faclei. 

lahuben își plecă ochii. 

— Nu... nu ştiu. Dar pesemne că așa au vrut zeii! 

— Zeii nu, lahuben! murmură sclavul și acum nu mai zâmbi. 

— Cine? întrebă lahuben, dar sclavul tăcu. 

lahuben se obişnuise cu tăcerea lui. Posac nu era acest rob, nici prost; 
dimpotrivă, i se părea uneori foarte înţelept. De multe ori zâmbea. Dar 
tăcerea părea să fie în firea lui. Sau era un zăvor? Și de ce nu-i răspunsese la 
întrebare? Iar îl socotea poate copil... Drumul lung cere multe cuvinte și 
sclavul le dăruia greu. 

— Eşti din ţinuturile astea spre care ne ducem? îl întrebă lahuben pe 
sclav. Eşti poate tulburat că vii în ţara ta... 

Sclavul zâmbi fără să spună nimic. lahuben se simţi aţâţat. 

— Spune-mi despre tine! zise el. Nu tace atâta, vorbeşte măcar ceva, să 
scurtăm drumul. 

— Drumul oricum e foarte lung, răspunse Auta. Nu sunt de aici. Mama 
m-a născut cu o zi înainte de moartea ei, lângă pădurile umede unde trăiesc 
piticii, la miazăzi. Asta-i tot ce ştiu despre mine. Restul îl ştii şi tu. 

— Cum, e adevărat că sunt pitici? 

— Da. 

— I-ai văzut? Sunt aşa de răi şi urâţi cum spun oamenii? 

— Răi, nu. Urâţi, poate! 

Tăcu iar un timp până când lahuben îşi aduse aminte că îi mai pusese o 
întrebare. Care putea fi restul ce îl ştia el despre sclav? Nu ştia nimic. Unii 
spuneau despre el că n-a fost totdeauna sclav. Multă lume vorbea în tabără, 
când stătuse tabăra la marginea deșertului, că acest sclav era foarte înțelept 
şi că ştia tot ce se poate şti despre lume şi oameni. Dar nimeni nu ştia cum a 
ajuns rob şi cum a învăţat tot ce a învăţat. 

— Tu nu te-ai născut rob, nu este așa? întrebă lahuben. 

De astă dată Auta râse, tot fără să-i răspundă. lahuben se simţi jignit. 
Râdea oare de el? Cum îndrăznise să râdă? 

— Râzi? spuse soldatul înțepat. De mine râzi?... 

Sclavul răsuflă greu, ca într-un oftat. 


— Nu de tine... Nimeni nu se naște rob. 

Soldatul se gândi un răstimp. Da, poate că aşa era. El însuși a fost rob o 
vreme scurtă în ţara Retenu, unde s-a rătăcit de armată până l-au găsit 
tovarășii lui şi l-au scăpat. Totuşi, aceea a fost o întâmplare nefericită. 
Uneori sunt robi şi regii străini. lahuben era însă atlant, nu negru. Robii cei 
mulți sunt negri, ei sunt robii cei adevărați. Şi copiii lor... Păru că se 
luminează. Acest sclav sau nu era chiar atât de înţelept cum i-a mers faima, 
sau îl minţea. 

— Cum nu se nasc robi? zise soldatul. Dar copiii roabelor născuţi în 
robie... 

— Se nasc oameni. Robia îi face robi îndată după ce au venit pe lume. 

— Tu când ai ajuns în robie? 

— Mai târziu. M-au crescut nişte străini. Au fost pentru mine mamă și 
tată. Tot negri. M-au învăţat să trag cu arcul. După aceea am învăţat graiul 
tobelor și câteva graiuri ale neamurilor vecine. 

Tăcu. lahuben tocmai acum era mai nerăbdător. Zise aprins: 

— Povesteşte mai departe. Spune-mi tot ce a urmat. 

— Nimic deosebit. Am fost sfetnicul căpeteniei satului. Apoi am ajuns 
rob în Ta Kemet. De acolo, în Atlantida. 

— Aşa de repede? 

— Nu repede. Pe rând. 

— Și în Ta Kemet ai stat mult? La cine ai fost rob acolo? 

— M-a luat din sat un căpitan de oaste rome. Am învăţat limba lor. Apoi 
m-a vândut unui preot rome în schimbul unui cuţit de aramă cu mâner de 
argint. 

— Şi? 

— Preotul m-a învăţat să scriu, să citesc şi să cunosc stelele. 

— Şi după aceea? 

— După aceea nimic deosebit: am fost luat rob, împreună cu stăpânul 
meu, de atlanţi. Stăpânul a smuls sabia unui soldat și s-a străpuns cu ea și eu 
am nimerit întâmplător printre robii de pe Piscul Sfânt. Mai târziu, Marele 
Preot m-a luat la el. Asta-i tot. 

— În Ta Kemet ţi-a plăcut? 

Sclavul zâmbi. 

— Crezi că robului îi place robia? 

Iahuben îl privi surprins. Apoi îl întrebă iarăși: 


— Cum este țara aceea Ta Kemet toată? Eu asta te-am întrebat: dacă ţi-a 
plăcut ţara. N-o ştiu decât la miazănoapte, dar am auzit că e foarte lungă, 
cât ţine Hapi. E adevărat? 

— Da. Dar nu e o singură ţară, sunt mai multe care se războiesc între 
ele. Ta Kemet se cheamă tot ţinutul prin care curge râul Hapi. 

— N-ai băgat de seamă cât de mult seamănă limba lor cu a noastră? De 
ce? 

— Cred că voi sunteţi de acelaşi neam cu ei. 

— Dar pentru ce ţările lor se războiesc între ele? Și Atlantida e alcătuită 
din zece ţări, dar e ca o singură ţară. Are un singur stăpân... 

— Tocmai de aceea. Voi ascultați toţi de un singur rege. 

— Fie el veşnic viu, sănătos și puternic! adăugă soldatul, văzând că 
sclavul nu mai zice nimic. Apoi i se păru ciudat că acest sclav nu rosteşte 
urarea de care nimeni în Atlantida nu e scutit. ÎI întrebă: 

— Tu de ce nu spui aşa? 

Sclavul zâmbi: 

— Ai spus tu şi pentru mine. 

Iahuben îl privi lung. Lumina faclei nu-i lumina îndeajuns ochii. Ce se 
putea ascunde în ei? Dispreţ sau batjocură? Sclavul nu știa că acest soldat 
este înarmat și îl poate ucide dacă se răzvrăteşte? 

— Tu nu te-ai gândit că e primejdios pentru tine să nu rostești urarea? 
Dacă te ucid? zise lahuben. Glasul îi tremura ușor. 

Fără a-şi întoarce capul spre el, sclavul zise liniştit: 

— Ce aş pierde? Nu eu aș avea de pierdut. 

lahuben se gândi la felul de a se purta al acestui rob ciudat. 

— Atunci de ce... (glasul începu să-i tremure ceva mai tare)... de ce... 
(şi soldatul se încordă, rostind repede) n-ai făcut și tu ca fostul tău stăpân 
care s-a străpuns cu sabia? 

— Ce aș fi câștigat? răspunse liniștit sclavul. 

— Cum?... Ai fi fost liber. Auta oftă. 

— Moartea nu e nimic. În viaţă se petrec totuși multe lucruri pe care aş 
vrea să le cunosc. 

lahuben nu prea înțelegea bine ce spune Auta, însă îi dădu dreptate. 
Moartea știa și el nu e bună de nimic. 

Sclavul zicea că în viață se petrec multe. Ştia și lahuben asta. Şi lui îi 
plăcea să afle. Păcat numai că acest sclav, care ştia atâtea, îi răspundea cu 
atâta zgârcenie la întrebări. Și drumul era atât de lung și atâtea prilejuri se 


pierdeau. Ce făcea sclavul când nu vorbea? lahuben se gândi că poate 
cugeta la neamurile spre care se îndreptau amândoi. La urma urmei însă nici 
el, lahuben, nu era de obicei așa de vorbăreţ. Se părea că drumul lung şi 
singurătatea deșertului îi schimbau firea. 

— Am văzut în Ta Kemet şi în Atlantida oameni înalți cu păr galben și 
ochi albaștri, îşi aduse aminte lahuben. Cum le spune? 

— Maşauașa, zise Auta, mirat de întrebarea neașteptată. 

— Dar cei spre care ne ducem acum? 

— Rome. 

— Nu neamurile rome din Ta Kemet. Oamenii negri spre care ne 
ducem... 

— Ei îşi zic în mai multe feluri: daza, teda, alții îi numesc tibbu. În Ta 
Kemet li se spune temhu... 

— Dar celor din neamul tău? 

— În Ta Kemet li se zice tehenu. Ai să auzi însă şi de neamurile nehsi, 
unde am crescut. 

lahuben încercă să-i deslușească faţa. Sclavul acesta începu să-i placă 
din nou. 

— Se spune că tu ştii toate limbile pământului, începu soldatul, dar 
deodată răgetul unui leu străbătu pustiul. Taurii se opriră. lahuben simți că i 
se încordează toți mușchii trupului. Zise repede: Dacă vine leul spre noi, îţi 
dau ţie arcul și eu iau sulița. 

— Nu vine! spuse Auta, îndemnându-și taurul. 

— De unde știi? 

— Acolo este o oază și sunt izvoare. Se duce la adăpat. 

lahuben se linişti. 

— Oameni sunt în oază? 

— Poate că nu sunt. Oaza e foarte mică. 

lahuben era încântat de felul cum cunoştea acest sclav deșertul. Ce s-ar 
fi făcut fără el? 

— Cum le ştii acestea? Tot după stele? 

Cerul era înstelat şi fără lună. Îl priviră amândoi, nu numai în faţă. Ochii 
lor trecură de la o zare la alta, şi deodată, ajungând cu privirea deasupra 
zării de miazăzi, care era în dreapta lor, sclavul scoase un strigăt de 
surprindere. lahuben tresări și se uită şi el speriat într-acolo. Nevăzând 
nimic deosebit, întrebă: 

— De ce ai strigat? Nu văd nimic... 


Dar sclavul tăcu privind spre miazăzi. lahuben nu-l mai întrebă a doua 
oară. Totuşi era îngrijorat. Urmări privirea sclavului. Cunoștea stelele prea 
puţin, totuși în cele din urmă băgă de seamă că acolo unde se uita sclavul 
era o stea lunguiață, mai mare decât toate. Îl trecură fiori. Nu-şi mai luă 
ochii de la stea. 

Mergeau amândoi ca și până acum, călări pe taurii lor, însă parcă o vrajă 
ciudată din steaua necunoscută le sorbea privirea. Auta nu mai vorbea. Nici 
lahuben. Fără îndoială că sclavul strigase văzând steaua. Altceva nu era. 
Abia după câteva ceasuri de mers, sugrumat de tăcere şi de îngrijorare, 
lahuben se hotărî să întrerupă muţenia amândurora. Era atât de straniu și 
plin de taine acest sclav... Nu era mult de când soldatul se bucura că știe 
totul despre el și acuma tovarășul său de drum, pe care nu-l speria nici 
deșertul, nici răgetul leului, nici moartea, amuţise pe neașteptate și părea 
speriat. Şi pentru o stea, tocmai el care se spune că le cunoaşte pe toate! 

— Spune-mi, Auta, ce fel de stea e aceea? murmură soldatul, 
nemaiputând răbda nici tăcerea, nici taina. 

Și sclavul răspunse cu glas parcă istovit: 

— Nu ştiu, lahuben. N-am văzut niciodată astfel de stele. 

— Nu cumva e un zeu? 

Sclavul tresări. Deschise gura să rostească ceva, dar rămase mut. Și aşa 
merseră mai departe, până la sfârşitul nopții. 

Ziua, fireşte, noua stea nu se mai văzu. Își mânară taurii în linişte alte 
câteva ceasuri, până când căldura începu să se prefacă în văpăi. Oaza dorită 
încă nu se zărea. Greşise sclavul sau nici nu cunoştea deșertul, cum i se 
păruse lui Iahuben? În ajun soldatul văzuse de câteva ori lângă zarea din 
faţă o oază, care apoi dispăruse, topită poate în nisip. 

Apa din burdufuri era clocită și puţea. Taurii o beau fără poftă. Au băut- 
o în silă şi cei doi drumeţi. N-ar fi băut-o, dar trebuia s-o bea. Hrana le 
făcea scârbă. Mâncau curmale, care erau totdeauna aşa de gustoase, iar 
acum li se păreau fără gust. lahuben știa din auzite că unele neamuri de 
păstori străbat întruna deșertul. Unde se opresc, de unde iau umbră și apă? 
În drumul atât de lung, ei doi nu întâlniseră nici un om. Când arşiţa nu se 
mai putu îndura, îşi desfăcură cortul și se culcară la adăpostul lui. Aţipeau şi 
numaidecât se trezeau înăbușiţi. Aerul se scurgea în flăcări din soare, peste 
nisip şi pietre. Se auzeau zgomotele amiezii acestui deșert ucigător: în 
arşiță, crăpau pocnind pietrele. 

lahuben se vânzolea pe nisipul din cort. 


— Douăsprezece zile am mers cu toţii de la țărm. De trei zile suntem pe 
drum noi doi. Oare cât ne-a mai rămas de mers, Auta? 

Dar sclavul nu-l auzi. Altădată lahuben s-ar fi mâniat. Acum, nu era în 
stare. Arşiţa seacă îl muiase de tot și îşi dădea seama că nu poate fi trufie 
muţenia și lipsa de luare aminte a acestui sclav care mereu părea a se gândi 
la ceva. Totuşi, lahuben mai întrebă o dată. Atunci sclavul murmură: 

— Cine ştie ce poate fi. 

Soldatul tresări: 

— Cum ai spus? 

— Steaua aceea. 

Şi Auta iarăși tăcu. 

lahuben uitase de stea și îi păru rău că-și aduce acum aminte. La spatele 
cortului, unde era puţină umbră, auzi un horcăit. Ascultă atent. Îi era greu să 
se scoale şi să se ducă să vadă ce e, dar fiindcă sclavul nu mai auzea acuma 
nimic, se sculă și se duse. La umbra scurtă din dosul cortului murea un taur. 
Soldatul intră în cort. Spuse cu limba greoaie: 

— Drumul are să fie mai anevoios: moare taurul tău. 

Taurul muri într-adevăr şi cu toate că aveau să se încarce și mai mult, îi 
jupuiră pielea; cine ştie la ce putea folosi! Carnea nu era bună de mâncat. 
Niciodată, nici flămânzi în cea mai cumplită clipă de istovire, n-ar fi mâncat 
stârv. Asta făceau hienele, oamenii nu. 

Încercară din nou să adoarmă. Dar în ziua aceea arşița era mai mare ca 
oricând. Totuşi, Auta părea liniștit. Somnul nu-i venea mai degrabă din 
pricina gândurilor decât a căldurii. Soldatul însă nu mai trecuse vreodată 
prin asemenea încercare. Cunoştea numai marginile blânde ale Ţării 
Nisipurilor; în inima deșertului n-a mai fost. Și acum mergea de atâtea zile 
şi toate zilele erau la fel, numai cu mări de nisip și cu valuri de nisip, a cărui 
fierbinţeală era ca a cuptorului de ars oale, și cu un drum nesfârșit pe care 
nu-l vedea nimeni pe pământ și numai sclavul negru Auta îl vedea în cer. 
Nopțile erau reci, și păturile cărate pe tauri ziua păreau batjocură vrednică 
de lepădat în nisip, iar noaptea se dovedeau neîndestulătoare. Cei doi 
drumeţi întâlneau arar câte o oază măruntă, cu câte un izvor sau o fântână 
părăsită în care apa s-a sfârşit de mult. De mers mai aveau. Și mergeau 
iarăşi printre nălucile oazelor verzi și ale oraşelor măreţe care jucau pe zări 
fără să se afle aievea, iarăși bând apa bâhlită din burdufuri și respirând aerul 
amestecat cu nisip şi cu focul topit al soarelui. Şi cu tăcere. 


Oricât de puţin s-ar fi descurcat în secretele deșertului, de la o vreme 
lahuben începu să se mire că nu întâlnesc oameni și că se opresc numai în 
oaze aproape sterpe și părăsite. Ştia de la alţii că în pustietatea acestei ţări 
sunt și oameni, și ierburi, și fântâni, mai rare decât în alte țări, dar că sunt. 
Neputând dormi decât puţin, se gândea mult. Și, gândindu-se astfel la toate, 
i se înfipse în minte ca un spin întrebarea: unde îl ducea Auta? 

Dar, iată, i se păru că aude deodată pe cineva cântând. De fapt nu o voce 
de om, ci parcă niște flaute, dar cu alt sunet. I se năzărea oare, ca şi oazele 
ridicate din nisip pe zare? Totuși, acum auzea deslușit fermecătoarea 
melodie simplă, ca din flautele de aramă subțire, alcătuindu-se undeva 
aproape sau departe, din sunete înalte și puţine. Cântecul părea legănat și 
vesel. Apoi părea trist. lahuben se uită la Auta care stătea lungit, cu ochii 
închiși. Poate că dormea. Iahuben ieși din cort ca să asculte cântecul şi să 
ghicească de unde venea. Era încredinţat că se apropiaseră de o oază mai 
mare și ar fi vrut să biruiască depărtarea pentru a ajunge acolo mai curând. 
De ce stătea Auta așa de liniştit tocmai acum? Învins de oboseală nu putea 
fi, de vreme ce lahuben nu era învins de oboseală. Câteva măguri de nisip 
stăteau adormite în nemișcarea lor. Cei doi tauri rămași vii se ascunseseră 
printre ele, pesemne căutând umbră mai bună decât umbra firavă din spatele 
cortului. Nicăieri zările nu arătau nimic. Unde era oaza, de unde venea 
cântecul acesta când vesel, când trist? 

Atunci ieşi din cort şi Auta. Privi zarea şi îşi întrebă tovarășul de drum: 

— Ai auzit? 

— Da, zise lahuben. Cine cântă? 

Sclavul părea îngândurat: 

— Cântă nisipurile. Cântă pustiul... 

— Cum cântă pustiul? Nu înţeleg. 

— Nisipul cântă. Cheamă vântul. Cu el vine uneori moartea. 

— Moartea?... Care nisip? 

lahuben se uită bine la sclav, să-l vadă de nu aiurează. Dar Auta întinse 
liniștit mâna spre zare. 

— Nu vezi? zise el. 

lahuben se uită cu mai multă luare aminte. Până atunci senină, zarea se 
acoperise de ceață. Dar de unde ceaţă în deșertul uscat? 

— Nu vezi? mai zise o dată sclavul şi-i arătă soldatului măgurile de 
nisip, adineauri nemișcate, ale căror vârfuri acum fumegau, ca munţii înalți 
din Atlantida. De pe vârfurile măgurilor de nisip se ridica fumul tremurător, 


până când aceste măguri, irosite de vântul care creştea, se mutară de pe 
pământ în cer. Norii de nisip întunecară soarele. 

— Hai în cort! spuse Auta cu gura plină de nisip. Scoase dintr-o legătură 
un smoc de câlţi și-l dădu soldatului: 

— Pune-ţi câlţii în urechi şi acoperă-te cu pătura. Culcă-te cu faţa în jos 
şi înveleşte-ţi capul. 

Intrară repede și se trântiră la pământ în cortul clătinat, pe care-l ţinură 
cu trupurile lor, culcându-se peste colţurile pânzei şi așa nărăvită să se 
smulgă de sub ei. 

Vântul amestecat cu nisip pătrundea peste tot. Abia mai puteau să 
respire. Vântul de flacără și nisip era răsuflarea morţii, care le lovea cu 
cruzime pielea şi nările, intrându-le aspră în plămâni şi stomac. 

De câteva ori lahuben crezu că moare. Dar nu muri. După vreo trei 
ceasuri de vânt sălbatic, cerul se lumină în câteva clipe şi plămânii se 
încărcară de aer aproape curat. Soldatului i se păru că trecuse un an, dar 
acum se mira că e neașteptat de sănătos şi chiar vioi, după atâta timp. Avea 
din nou chef de vorbă. 

— Spune-mi, Auta, de ce a cântat nisipul? Cine a cântat în el? Un zeu, 
poate... 

— Nu. 

— Sau steaua de azi noapte? 

— A cântat vântul, nimeni altcineva. 

— Vântul e zeu! spuse lahuben. 

Dar sclavul ridică din umeri în tăcere, apoi se culcă și adormi repede. 
Lui lahuben îi fu la început ciudă că n-are cu cine să stea de vorbă, dar 
peste puține minute somnul îl amorţi și pe el. Trupurile lor istovite aveau 
nevoie de odihnă. 


Capitolul IV 


În zilele celelalte avură noroc să nu-i lovească simunul decât o dată. Nu 
era încă vremea când furia vântului se descleștează toată ca să răscolească 
deşertul fără întrerupere câte cincizeci de zile. Acum Auta tăcea întruna. 
Neavând încotro, începu să tacă şi lahuben. Călătoria lor ajunsese 
istovitoare. 

Soldatul avea sufletul liniştit. Cele din urmă temeri ale sale, stârnite de 
muţenia sclavului şi de lipsa oamenilor în deșert, se topiseră de mult nu atât 
datorită inimii bune a lui Auta, vădindu-se până și în faptul că adesea nu 
primise să-şi bea toată partea de apă numai ca să-i lase soldatului nedeprins 
cu setea, cât mai ales datorită înțelepciunii și liniștii acestui sclav 
neasemănător cu nimeni. 

Din neîncredere şi teamă, în sufletul soldatului se deosebi cu vremea o 
undă de prietenie pentru tovarășul de drum, iar mai târziu lahuben începu să 
şi-l simtă fără voie frate. De aici, după încercările drumului, nu i-a mai fost 
greu să ajungă la o încredere aproape oarbă în sclav. O singură nedumerire 
îl mai abătea uneori de la aceasta: soldatul își punea întrebarea fără răspuns 
de ce se ferea sclavul de orice așezare omenească. lahuben nu se îndoia că 
oameni sunt în ţinuturile prin care se duceau ei doi spre răsărit. I-o spusese 
şi Auta. Drumul lor cotea uneori, dar soldatul învățase să se ia și el după 
anumite stele, îndeosebi după Steaua Păstorului, și nu scăpa din vedere că 
se îndreaptă mereu numai spre răsărit, așa cum poruncise Puarem. Deci nu 
s-au rătăcit. Atunci unde erau oazele cu oameni negri? 

într-o dimineaţă, mergând ca de obicei prin nisipuri, lahuben putu zări 
nu numai deșertul gol din jur, ci şi altceva, departe, în zarea de la miazăzi. 
Se uită mai bine şi văzu că erau niște munţi goi de piatră care se zugrăveau 
pe zare strălucind în lumina timpurie a dimineții. 

Acolo unde s-au oprit când s-a revărsat căldura erau câteva tufe 
necunoscute și ierburi aproape uscate, iar printre ele un izvor de apă abia 
izbutind să se prelingă prin nisip. Dar apa era bună. lahuben văzu după 
ochii sclavului că nici el nu bănuise izvorul. Asta nu-i plăcu. Va să zică mai 
erau lucruri neştiute chiar și de Auta în aceste ţinuturi blestemate! 

Îşi întinseră cortul şi se culcară. Din nou umbra neîncrederii îl acoperi. 
Ştia că merg spre răsărit, dar dacă abătându-se din drumul drept mergeau tot 
spre răsărit, însă către vreo altă ţară? Cine putea şti! Până să adoarmă, 
lahuben se gândi la oazele despre care-i tot vorbise sclavul pe drum şi iarăși 


începu să-l chinuie taina ocolurilor făcute. Adormi cu acest gând și tot cu el 
se trezi. 

Mâncară tăcuţi. Mestecând, Auta privea munţii din zare, care-și 
schimbau acum culoarea în văzduhul vioriu al înserării. După ce se sătură și 
bău cu plăcere din apa proaspătă a izvorului, lahuben se sculă vrând să 
strângă cortul. Dacă la început lăsa această îndeletnicire numai în seama lui 
Auta, care era sclav, mai târziu, fie de urât, fie din prietenie pentru tovarășul 
de drum, ceva mai vârstnic, lahuben nu mai făcu deosebire între îndatoriri. 
Atlantida cu legile ei era departe și aici nu treceau prin nisipuri decât doi 
drumeţi. Însă acum, punând mâna pe cort să-l desfacă, soldatul se opri, 
răscolit de veşnica întrebare la care sclavul nu i-a dat niciodată răspuns. 
Munţii de la miazăzi nu se vedeau; deasupra lor atârna numai steaua 
ciudată. Se făcuse întuneric. Auta reteza tufele și smulgea ierburile uscate, 
adunându-le pentru foc. Dacă cumva, își zise lahuben, sclavul avea de gând 
să-l ducă în peșterile de piatră din acei munți și să-l dea pe mâna cine știe 
cui? Se mustră singur aducându-și aminte câte vorbe nesăbuite îi spusese 
sclavului. Dacă sclavul își pusese în gând să-l ucidă și să-i ia armele? Însă 
tot el își dădu seama că, dacă ar fi urmărit să-l omoare, putea s-o facă 
oricând până acum. 

lahuben se aplecă să scoată ţăruşii cortului și iar se opri. Mai bine să-l 
întrebe pe sclav de-a dreptul de ce a ocolit atâta drumul, iar dacă nu-i va 
răspunde, să-l amenințe cu sulița, până va căpăta răspuns. Dar tocmai în 
clipa aceea Auta, care izbutise să aprindă focul, se apropie de el și, 
văzându-l cu mâna pe cort, îi spuse blând: 

— Nu-l desface, Iahuben. În noaptea asta stăm. De aici încolo nu mai 
mergem singuri: aşteptăm armata. 

lahuben îl privi aproape uimit. Atunci sclavul adăugă: 

— Tefnaht n-a vrut să ia robi din neamurile care-și schimbă locul. 
Atlantida vrea robi mai îndemânatici la muncă decât păstorii. Aproape de 
munţii pe care i-ai văzut sunt și niște oaze cu oameni tocmai pe gustul 
Atlantidei. Am bănuit că ţi s-a părut ciudat de ce nu ne întâlnim cu alte 
neamuri. lată de ce: mi-a poruncit Puarem să le ocolesc. 

— Şi dacă ne întâlneam cu neamurile de păstori, ce se întâmpla? 

— Nu ştiu, răspunse Auta. Știu numai că aceste neamuri nu sunt blajine 
ca păstorii voştri atlanţi. Și deșertul, este al lor. 

Se așezară să mănânce. Somn nu le era. Auta însă nu se atinse de 
mâncare. Arăta îngrijorat. Faţa lui părea mai aspră. În ochi se zăreau totuși 


două luminiţe triste. Lui lahuben începu să-i pară rău de bănuielile sale. Nu 
era om ticălos robul acesta, își spuse rușinat. Auta părea că se gândeşte la 
lucruri depărtate. lahuben nu mai vru să-l tulbure și, mestecând alene 
curmale dulci, se gândea și el la felurite lucruri. Altceva nu avea de făcut. 
Nu era ca altădată, când drumurile sale nu se scurgeau în singurătate și când 
trebuia sau să-și încordeze auzul ca să nu scape comenzile căpitanilor, sau 
silit de iureșul obştesc să stea cu ochii încordaţi ca să vadă primejdia ori 
prada. În celelalte drumuri rareori îşi lăsase gândurile să-i umble în voie. 
Numai drumul acesta blestemat îi aducea sute de întrebări. Se gândea chiar 
şi la lucruri despre care altă dată nici nu auzise. Acum, la cel dintâi popas 
mai lung din singurătate, stând lângă focul care mistuia lemnul închircit şi 
ierburile uscate ca să nu lase nimic folositor (căldura și lumina treceau, nu 
erau statornice) decât o moviliţă de cenuşă, lahuben se pomeni punând o 
întrebare ciudată tovarăşului său de călătorie: 

— Un lucru nu înțeleg de loc, Auta: cum ai tu inimă ușoară să cauţi 
drum spre robirea celor de-o seamă cu tine. 

Sclavul tresări. lahuben, dându-și seama ce a spus, îşi mușcă buzele. Dar 
era prea târziu. Cuvintele erau în văzduh, nu se mai puteau prinde. La 
lumina focului, soldatul văzu ochii mari și miraţi ai lui Auta care-l priveau 
ca şi când l-ar fi văzut întâia oară. Apoi Auta zâmbi într-un fel foarte 
straniu. 

lahuben era speriat. Ce putea să ascundă zâmbetul sclavului? Căută să-și 
amintească bine cuvintele rostite adineauri. Spusese lucruri chiar atât de 
cumplite? Parcă nu... Îl privi pe sclav cu ochi bănuitori şi înfricoşaţi. Dacă 
va afla Puarem ce întrebări îi pune soldatul său unui rob? Să nu-l ucidă 
acum, ca să scape? lahuben se scutură, scârbit. Cum să-l ucidă? Era şi 
primejdios să-l ucidă, căci va veni armata și nu va mai găsi călăuza ce-i 
fusese dată în grijă anume lui. Și de ce să ucidă un om care nu-i făcuse 
nimic și care se purta cu el ca un frate mai mare! Era rob, dar se purta ca un 
frate. Şi dacă totuși... 

Dar Auta, la început tresărind la auzul unei întrebări atât de neașteptate, 
pricepu îndată tot ce era de priceput. Ar fi vrut să tacă ştiind că acum nu mai 
era vorba de întrebare, însă privirea soldatului îl făcu să-i fie milă şi spuse 
cât putu mai blajin: 

— Cum puteam să nu ascult o poruncă? Dacă nu mă duceam, Puarem 
punea să mă ucidă. Dacă aș fi vrut să le abat drumul sau să fug, m-ai fi ucis 
tu... Ştii că n-am arme! 


— Şi dacă ai fi avut? întrebă îngrijorat lahuben. 

— N-am ucis niciodată nici duşmani. Cu atât mai puţin te-aş putea 
omori pe tine. Simt un frate în tine. 

Iahuben îl privi lung. Minţea oare? Ochii sclavului erau senini. 

— De unde ştii că te-aș fi ucis dacă ai fi încercat să fugi? zise lahuben 
fără să vrea, şi numaidecât se mustră în gând pentru prostia spusă, dar Auta 
zise: 

— Tu nu eşti omul care să ucizi pentru că îţi place să ucizi... Aşa ai 
apucat şi așa ţi se poruncește. 

lahuben rămase încurcat, neștiind ce să mai răspundă. Căzu pe gânduri. 
Poate că sclavul acesta, care citea în sufletul lui și i-l cunoștea mai bine 
decât şi-l cunoştea el însuși, avea dreptate. Niciodată lahuben n-a ştiut de ce 
e soldat şi nu s-a întrebat niciodată de ce ucide. Da, într-adevăr, de ce 
ucide? Și dușmanul e om, nu leu sau lup. Dar dacă n-ar ucide ar fi ucis. 
Așadar, omorul e apărare. lahuben se mai gândi şi văzu că omorul nu era 
apărare, de vreme ce nimeni nu venea în Atlantida s-o cotropească, şi 
anume el se ducea împins de porunci să jefuiască ţări străine şi să ucidă 
oameni străini. Sclavul acesta i se păru înţelept ca un zeu. Acum îi spuse cu 
mai mult curaj: 

— Auta, te-aş întreba ceva, numai să nu mă vinzi. 

— Nu te vând! zise Auta râzând. Cum să te vând? Nu sunt negustor de 
oameni şi mai ales negustor de prieteni. Spune, lahuben! 

Fără să se mai gândească dacă e bună sau nu întrebarea, lahuben zise: 

— Dacă am pleca la neamurile negre din munţii aceia?... Ca să nu mai 
fiu nevoit să ucid. 

Auta îl învălui într-o privire caldă. Nu se mai îngrijora că soldatul ar 
putea fi iscoadă. 

— Şi fără noi, robii tot vor fi luaţi. Poate că noi am putea să le fim de 
folos în vreun fel. lar pe noi doi nici un neam de oameni negri nu ne va 
primi. 

— Nici chiar pe tine? Tu ai culoarea lor şi le ştii limba. 

— Culoarea şi limba sunt însuşiri neîndestulătoare. Ei vor simți că 
sufletul meu s-a înstrăinat... nu de sufletul lor, de felul lor de viaţă. Eu nu 
mai pot trăi fără să citesc și fără să vorbesc cu oameni învăţaţi. Poate că este 
un cusur greu, dar cu el m-am deprins. Dacă erai și tu negru și n-aveai 
arme, poate că ne-ar fi primit ca oaspeţi trecători, poate însă şi ca dușmani. 


— De ce ţin atâta la tine Marele Preot şi ceilalți slujitori ai zeilor? 
Pentru că eşti învăţat și înțelept? 

Auta ridică din umeri. 

— Nimeni din ei nu ţine la mine, poate numai bătrânul din Piscul Sfânt. 
Au nevoie de mine, atâta tot. 

— Dar regele nostru, fie el veşnic viu... 

— Cine poate fi veşnic viu? îl întrerupse Auta zâmbind. 

— Cum? Veşnic viu?... Da, zeii sunt veşnici. Fiul iubit al Zeului Apelor 
este regele Atlantidei, fie el veşnic viu, sănătos și puternic. 

— Spune-mi tu, lahuben: dacă e zeu şi e veşnic, de ce trebuie să-i mai 
urezi veșnicie? 

lahuben tăcu. 

— Tu ai văzut zei? îl întrebă Auta din nou. 

Soldatul îl privi cu mirare. 

— Eu?... Nu, n-am văzut. Dar eu sunt un biet soldat. Preoţii îi văd. 

Auta nu se mai putu stăpâni să nu râdă: 

— Nu-i vede nici un preot. 

— Glumești? îl întrebă Iahuben nesigur. 

Auta clătină din cap, fără să mai zâmbească: 

— Nu glumesc. Zei nu sunt. 

lahuben se uită înmărmurit la fața robului, apoi căzu într-o tăcere 
amestecată cu spaimă. Clipea uneori, cu ochii la foc. După un timp își ridică 
fruntea. Stelele erau multe. Ochii soldatului căutară steaua de la miazăzi. O 
găsiră, atârnată în același loc, ca un ochi alungit și plin de mânie. Mâna lui 
lahuben se ridică tremurătoare spre stea și buzele lui veștede îngăimară: 

— Dar steaua asta? 

Auta se întoarse repede într-acolo, după aceea își plecă ochii în pământ 
şi nu putu să spună nimic. Trecu un răstimp de tăcere. Auta privi din nou 
steaua, apoi pe lahuben. Apa limpede a unui zâmbet îi spălă fața de 
amărăciune. Deci soldatul nu era numai soldat: își punea și întrebări. 

Mai stătură astfel un timp alături, fără să vorbească. Noaptea trecuse pe 
jumătate. Erau amândoi obosiţi, deşi dormiseră toată ziua. Sclavul zise: 

— lahuben, în zori soseşte Puarem cu soldaţii. Cred că nu va face popas 
până la oaza neamului daza, care-i foarte aproape. Până acum am scăpat 
teferi. Să nădăjduim că din oază focul nostru nu e văzut. Tot nu mai avem 
ce face: eu socot că ar fi bine să dormim. 


lahuben îl ascultă. Intră în cort şi, până să vină Auta, se înveli cu pătura 
şi adormi repede, ca un prunc. Auta însă rămase afară, privind steaua. 
Simţea nevoia să fie singur. 

Numai către dimineaţă îl toropi somnul, acolo lângă foc. Nu apucă să 
doarmă prea mult, când deodată îl trezi un zgomot ciudat, ca o grindină. 
Sări în sus şi ascultă. Era sunet de tobe. Focul era stins. Se lumina de ziuă. 
Îi era frig. Ascultă cu mai multă luare aminte. 'Tobele nu erau ale armatei lui 
Puarem. De după dâmburile de nisip veneau oameni negri și înalţi, cu lănci 
şi cu arcuri. Mergeau atât de repede, încât acum era prea târziu să se mai 
ascundă. Pesemne că și fusese zărit. 

Oamenii străini erau aproape. Câteva lănci cu vârful de cremene îi 
trecură vâjâind pe lângă urechi. Auta mai avea timp să-l trezească pe 
lahuben. 

— Ca să scăpăm cu viaţă, aruncă-ţi armele la picioarele lor! îi spuse 
repede, după ce ieşiră din cort şi-i văzură pe străini la câţiva paşi. 

Apoi fură prinși și luaţi sub pază. Străinii aceştia nu-și ucideau prinşii: îi 
făceau robi. 

Auta se uită la ei lung și ascultă ce spuneau. Le recunoscu neamul. Văzu 
pe unul pe care-l bănui a fi căpetenie și îl întrebă în grai daza: 

— E departe satul vostru? 

Oamenii străini îl priviră miraţi. Acest om era negru, dar se vedea bine 
că dintr-alt neam decât ei. Și totuşi ştia să vorbească la fel ca ei, fără 
deosebire. Asta îi făcu mai bănuitori. Căpetenia nu-i răspunse. Auta îşi dădu 
seama că a greşit. Era mai bine să tacă. 

lahuben stătea tăcut între câţiva paznici cu lănci. Dar când străinii veniră 
să-i lege mâinile, ca şi lui Auta, și îl împinseră din spate făcându-i semn să 
pornească, îi fu greu să se supună. El era soldat într-o armată căreia nu i se 
putuse împotrivi nici o ţară a lumii. Nici o altă ţară nu avea palatele și 
grădinile Atlantidei. El nu se folosea de aceste palate și grădini, însă le știa 
în ţara lui. lar acum, deși soldat liber atlant, îl legau de mâini ca pe oricare 
rob. Nu putea răbda astfel de înjosire. Se scutură şi vru să lovească cu 
umerii pe unul dintre războinicii care-l păzeau. Dar acesta îl izbi cu coada 
lăncii peste şale, și Iahuben îşi mușcă buzele aducându-și aminte că e fără 
arme şi legat. Își privi cuceritorii cu dispreţ. Apoi nu-i mai privi deloc. 

De ce i-a spus Auta să-și arunce armele? Le-a aruncat fără să stea pe 
gânduri. Acum îi părea rău. S-ar fi luptat. Puarem a avut încredere în el. Sau 
poate că sclavul a vrut totuşi să-l vândă acestor străini? Nu! lahuben se 


scutură de acest gând prostesc. Acum era încredinţat de cinstea lui Auta, 
care de altfel era şi el legat. Şi poate că Auta a avut dreptate: având arme, ar 
fi fost ucis înainte de a le întrebuința. Să vadă ce va fi de acum încolo. 
Deocamdată era în viaţă. Nimeni nu părea să râvnească la viaţa lui. lahuben 
era bărbat şi ostaş vechi. Mai fusese luat o dată rob şi scăpase. Va scăpa și 
acum. De ce să se vaiete? Va aştepta și se va gândi cum să scape. 

Dimineaţa era frumoasă. Soarele se ridica spre cer, ieșind din nisipuri. 
Era încă răcoare și ușor de mers. Acum lahuben începu să zărească destul 
de aproape verdeaţa oazei cu copaci înalți, cu trunchiul solzos şi cu crengi 
numai în vârf, ca un pămătuf de pene mari. Erau curmalii. Într-un loc 
deschis, ca o poiană, zări aşezate în cerc o mulțime de colibe rotunde cu 
acoperişul ascuţit. În mijlocul lor era altă colibă, mai mare. Într-o parte se 
întindeau câteva ţarcuri în care mugeau vite. Copii goi și slăbănogi, cu 
burţile mari și piciorușele ca nişte bețe, stăteau rezemaţi de copaci privind 
pe războinicii care veneau spre sat. 

Și deodată lahuben auzi în apropiere un sunet puternic de tobe de aramă. 
Recunoscu tobele numaidecât: era armata lui Puarem. Oamenii negri se 
opriră şi arcaşii îşi încordară arcurile, iar ceilalți îşi cumpăniră lăncile în 
mâini. Unul dintre ei răcni ceva și numaidecât o ploaie de săgeți se năpusti 
spre soldaţii cu coifurile sclipitoare. Câteva sute de atlanți năvăliră cu 
săbiile în mâini. Se făcu învălmăşeală. Folosindu-se de ea, soldatul Iahuben 
alergă spre atlanţi, apoi se opri la jumătatea drumului, căutându-l din ochi 
pe Auta. Auta însă izbutise să se dezlege și venea spre el. 

Auta îl dezlegă și amândoi alergară mai departe, intrând în desimea 
armatei atlante. Armata năvălea cu sulițe şi săbii lucitoare, ieşind parcă de 
sub nisip. 

Încăierarea cu băştinaşii a fost scurtă. Dându-și seama că sunt prea 
puţini, aceştia începură să fugă. Apoi, văzându-se împresuraţi de sulițe şi 
săgeți, se opriră şi fură prinşi. Erau toți în viaţă. Nimeni mort, doar câţiva 
cu răni. Se uitau cu uimire la armele și la îmbrăcămintea ciudată a străinilor 
cu pielea roșie. Nu mai văzuseră astfel de făpturi. 

Ajungeau acum la marginea oazei, iar munții cu peşteri își suiau stâncile 
în dreapta, pe zarea de la miazăzi. 


Capitolul V 


Armata lui Puarem se odihnea. N-avea ce să prade şi nici desfătări nu 
putea găsi în oaza săracă. În satul în care atlanţii intraseră întâi, şi în jurul 
lui, unde erau copaci mai mulţi și câteva izvoare, se întindeau cele aproape 
o mie de corturi. Celelalte două sate mai mici găsite în aceeași oază au 
rămas pustii; locuitorii au fost aduși în tabăra cotropitorilor. Lângă tabără, 
dulgherii armatei, purtând şi ei pieptare și coifuri militare, înjghebară din 
cea dintâi zi un ţarc mare şi înalt, nimicind curmalii din care se hrănise și s- 
ar mai fi putut hrăni atâta lume. Rămaseră acum în oază foarte puţini arbori. 
Trunchiurile cu solzi ale celorlalți erau acum gard şi păzeau cucerirea 
vitejilor atlanți. 

A doua zi, Auta ieşi posomorât din cortul slujitorului Zeului Puterii. La 
câţiva paşi de cort îl aştepta lahuben, însărcinat să-l însoţească. lahuben fu 
mirat să-l vadă trist şi după ce se depărtară îl întrebă: 

— Ți s-a întâmplat vreun necaz? 

Auta nu răspunse. 

— Pari trist, de aceea te-am întrebat! mai zise soldatul. 

Auta se uită îndărăt. În preajma lor nu era nimeni. 

— M-am descurcat greu cu 'Tefnaht. Mi-a spus că nu vrea să-i ia cu sine 
pe toți robii. Mi-a poruncit să-i aleg numai pe cei mai vrednici de muncă și 
mai ageri. 

— Şi ce e rău în asta? făcu lahuben. 

— Pe ceilalţi va porunci să-i ucidă. lată ce e rău! 

lahuben se uită lung: era ceva nou chiar și pentru el. 

Armata atlanţilor nu-și omora prinşii de război niciodată: îi făcea robi pe 
toți. 

Soldatul lăsă ochii în pământ și murmură: 

— Te doare pentru ei, înțeleg... 

— Nu are să-i ucidă totuși, aşa cred! zise Auta, fără să-l fi părăsit 
tristeţea. Am încercat să-i spun că aceşti oameni sunt dintre cei mai harnici 
printre toate neamurile negre şi că puţini ar rămâne nealeși. lar rămânând 
foarte puţini în sat, n-ar mai fi primejdioşi pentru viteaza noastră armată. 

— Ţi-a făgăduit că n-are să-i ucidă? 

— Nu mi-a făgăduit nimic. Nici nu mi-a răspuns. 

— Şi ce faci acum? 

— Ce să fac? Am să-i aleg pe cei vrednici şi ageri. Altceva nu pot să fac! 


Se îndreptă spre ţarc. lahuben, mergând alături de el, îi mai spuse: 

— Ştii, vin cu tine. Puarem mi-a trimis poruncă să te însoțesc. 

Auta zâmbi bucuros dar în ţarc intrară în tăcere. Văzându-l pe omul 
negru între ei, în tovărășia soldatului înarmat, proaspeţii robi îl priviră cu 
ură şi cu teamă. Se feriră din calea lui, ori de câte ori s-a apropiat de ei să le 
vorbească. Neamul daza știa ce înseamnă să fii rob. Aveau și ei câţiva robi. 
Unii dintre ai lor erau robi la alte neamuri. Trecuse de mult vremea când 
strămoşii lor, după cum spunea datina, îşi ucideau prinşii. În acele vremuri 
depărtate, aici fuseseră păduri, nu numai această sărmană oază. Se spune că 
demult trecea prin apropiere şi un râu adânc. 

Știind ce sunt robii, neamul daza totuși fu cuprins de mirare și teamă. 
Aceşti străini cu pielea trupului roşie aveau arme cumplite și aveau bice 
usturătoare. Unde aveau să-i ducă pe toți? Sau voiau să-i ucidă? Şi cine 
putea fi Străinul cu pielea neagră care umbla nestingherit printre ei? De ce 
n-avea arme? Nimeni în tot ţarcul nu putea să înțeleagă dacă soldatul cu 
pielea roșie îl apără pe omul cu pielea neagră căruia i se spunea Auta sau îl 
păzeşte să nu fugă. 

Treptat, Auta izbuti să-i cunoască pe noii robi, cu toate că ei toți își 
fereau ochii și inima de ochii lui. Cine dintre robi apucase a-i zări acestui 
Auta ochii curați şi zâmbetul trist şi blajin nu se mai feri de el. Dar aceştia 
erau puţini. Unul din ei era un bărbat voinic, ce ar fi ridicat în braţe un taur. 
Se spunea că e cel mai bun arcaș din toată oaza. Numele lui îi și arăta 
iscusinţa în mânuirea arcului, căci i se zicea Mai-Baka. 

Îngăduindu-şi cel dintâi printre ai săi să vorbească cu străinul, Mai-Baka 
încercă să afle dacă acest Auta era într-adevăr dușmanul neamului daza. Dar 
Auta îi spuse: 

— Are să vină vremea când ai să afli adevărul și poate n-ai să mă mai 
osândești, cum m-ai osândit, că aș fi sulița și lanţul din mâna stăpânilor mei. 
Lucrurile stau altfel. 

— Vrei să spui că stăpânii tăi sunt sulița și lanţul din mâna ta? îi spuse 
arcaşul râzând cu amărăciune. Eu simt că nu-mi eşti dușman, dar ai venit cu 
duşmanii neamului meu, care m-au robit. Ce să cred despre tine? 

Auta vru să mai stea cu el de vorbă, ca să vadă de unde vine înțeleaptă și 
îndrăzneață mândrie a arcașşului din această oază pierdută în pustietatea 
nisipurilor, dar nu mai avu când; un soldat veni în fugă să-i spună că-l 
cheamă la sine Tefnaht. 


După plecarea străinilor, în jurul arcaşului Mai-Baka se adunară câțiva 
băștinași: bătrânul Agbongbotile, 'Tatrakpo, care din căpetenie ajunsese rob 
ca şi ceilalţi, fericitul Tankoko, cel căruia altădată i se arătau zeii în vis 
dându-i porunci pentru tot neamul daza, şi chiar trufaşul vrăjitor Tela, care 
cunoscuse totdeauna toate tainele pentru oamenii de rând și acum întâlnise 
întâia oară în viaţă o taină pe care nădăjduia s-o poată cunoaște de la Mai- 
Baka. 

Cel dintâi întrebă Tatrakpo. 

— Mai-Baka, zise el, tu ai aflat unde ne duce mânia zeului cu ochiul 
deschis în cer? 

— În Ţara Apelor. Străinii spun că este undeva spre apus, între ape. 
Poate la capătul lumii. 

— Dar cine-i omul negru cu care ai vorbit şi azi şi ieri? E dintre stăpâni? 

Mai-Baka nu răspunse îndată. 

— Cine poate ști! zise vrăjitorul 'Tela, suspinând. 

— Cum, nici chiar tu nu ştii? îl întrebă Mai-Baka mirat. lată, eu nu ştiu, 
dar bănuiesc. 

— Ce poţi bănui! se repezi Tela. 

— Asta bănuiesc: străinul nu ne este dușman! spuse Mai-Baka. 

— Ce caută aici? De ce umblă mereu prin ţarc? întrebă iarăși Tatrakpo. 

Mai-Baka înălță din umeri. 

— Eu ştiu ce caută! strigă mânios Tela. Ei ne duc în ţara lor ca să 
muncim pentru ei, să le paștem vitele, să le lucrăm pământul. Pe cei care nu 
sunt buni de muncă îi vor ucide. Nu nădăjduiţi în zadar: voi n-o să aveţi 
norocul pe care-l are ticălosul om negru adus de ei. El este iscoada lor! Mi- 
au arătat zeii în vis... 

— De unde ştii tu ce știu numai zeii? îl întrerupse bătrânul 
Agbongbotile. Robia nu este noroc. Ca să știu asta nu trebuie să vină zeii în 
vis în inima mea. Dar viitorul nu-l putem ghici nici eu, nici tu, nici 
Tankoko... Vrăjile tale m-au minţit prea de multe ori ca să le mai cred. Aici 
nu-mi mai eşti stăpân, și nu-mi mai este frică să-ţi spun că minţi! Norocul 
ţi-l aduc zeii fără să te vestească. Tu ştii cum ne-au învăţat bătrânii noştri să 
spunem: pe omul fără noroc poţi să-l pui într-o oală cu unt și rămâne 
flămând, iar omul norocos se înavuţește chiar vânzând apă pe malul 
râului... 

— Astea sunt vorbe goale: norocul nostru l-a ars ochiul zeului cu raza 
lui din întâia noapte când ne-a privit! strigă Tela cu ciudă. 


— Dar nu s-a dus Ntombi să-l îmbuneze? întrebă altcineva. 

Mai-Baka se încruntă. Văzându-l fără să-l privească de-a dreptul, Tela se 
răsti: 

— Ntombi a pierit! 

— De unde ştii? se repezi Mai-Baka la el, gata să-l lovească. După 
răgetul leului a mai cântat. 

— Știu: altfel, ochiul zeului s-ar fi închis! încheie Tela rânjind, apoi le 
întoarse spatele şi se depărtă. Mai-Baka rămase cu privirea pierdută. Printre 
bârnele ţarcului îl zări pe Auta. Îl aşteptă. Ceilalţi se împrăştiară. 

— În cine mai ai tu încredere dintre ai tăi? îl întrebă Auta numaidecât 
după ce intră în ţarc. Arcașului întrebarea i se păru ciudată. Nu putea bănui 
ce urmărește străinul. Totuși se gândi pe rând la oamenii din sat, ca să-i 
poată răspunde. Apoi spuse: 

— Este un bătrân, Agbongbotile... 

— Cheamă-l aici, îl rugă Auta. 

Arcaşul îi făcu semn să vină şi bătrânul se apropie nehotărât de ei. Auta 
îi privi în ochi un timp, în tăcere. Întâi ferindu-se, Agbongbotile îşi arătă 
după aceea ochii, văzând că ai străinului nu au în ei nici şiretenie, nici 
răutate. 

— lată, zise Auta în cele din urmă, stăpânii noştri vor să ia din alte 
ținuturi şi de la voi robi care să muncească pentru ei. 

Cei doi băștinași schimbară câte o privire. 

— Să le paştem vitele? făcu Agbongbotile. 

— Nu. Vitele lor au păstori. Ca să le clădiți case. Mai-Baka începu să 
râdă. 

— Numai pentru asta? Nu pot să cred că au adus atâţia războinici 
înarmaţi ca să cucerească împletitori de case tocmai din satul nostru. Casa 
şi-o face fiecare în câteva zile. Tu ne minţi! 

Auta îl privi blajin. 

— N-am văzut niciodată, zise Agbongbotile, dar am auzit de mult că în 
ţara cu pământ negru din răsărit, unde trăiesc oameni roșii ca şi stăpânii tăi, 
se fac case din stânci și sunt înalte cât munţii. Stăpânii tăi sunt oameni roşii; 
de ce nu şi-ar face şi ei case din stânci! 

— Tu ai înţeles mai bine, zise Auta. Acolo oamenii nu stau în colibe. 
Numai păstorii. Oamenii de seamă stau în case mari de piatră. Şi iată ce 
vreau să vă destăinuiesc numai vouă. Stăpânii cred că voi veţi deprinde 
repede meşteşugul clădirii caselor de care au ei nevoie... 


— Şi ce vrei de la noi, ce urmăreşti să afli când ne spui despre casele 
lor? spuse Mai-Baka mâhnit. 

— Eu am fost adus aici fiindcă știu să vorbesc graiul vostru şi fiindcă 
sunt robul care... 

— Cum, tu ești rob? îl întrerupse Mai-Baka surprins. Sau minţi? 

— Nu mint. Uitaţi-vă la robii lor care duc poveri. Şi uitaţi-vă la stăpâni 
şi la soldaţi. Vedeţi vreun om negru printre stăpâni sau soldaţi? 

Agbongbotile clătină din cap, zicând: 

— Cred că nu minte. Cred că e rob. 

— Atunci pe tine de ce te-au adus? întrebă arcaşul. Numai ca tălmaci? 
Văd că nu tălmăcești nimănui nimic: vii în țarc fără stăpâni. 

— Am venit pentru că mi-au poruncit să vin. Trebuie... mi-au cerut să 
aleg... 

— Vezi, ţi se încurcă şi vorbele! Cum să te cred? spuse arcașul cu 
amărăciune. 

— Nu mi se încurcă, dar le caut pe cele mai limpezi ca să mă înţelegi 
mai bine... Ei m-au trimis în ţarc ca să aleg dintre voi pe cei care sunt mai 
ageri. Dar iată care e taina: stăpânii mi-au spus că, pe cei pe care nu-i voi 
socoti ageri şi buni de muncă, îi vor ucide. Și am venit să mă sfătuiesc eu 
voi, să vă întreb: e mai bună moartea sau e mai bună robia? Căci altă ieşire 
nu aveţi. Dacă eu mi-aş curma viaţa, cum m-am gândit s-o fac, s-ar găsi 
altul să aleagă. Ar alege poate jumătate din voi, şi pe ceilalţi i-ar da pe mâna 
soldaților. M-am gândit însă... 

Auta tăcu, nesfârșindu-și cuvintele începute. Mai-Baka şi Agbongbotile 
îl priviră deodată cu teamă. Bătrânul suspină şi zise: 

— Tela a ghicit: eşti iscoadă!... Păcat. 

Lui Auta îi venea greu să le spună tot ce avea pe suflet, dar și mai greu îi 
venea să nu le spună. Lupta din el se oglindi în cutele feţei lui, în ochi, în 
buzele care tremurară uşor, în fălcile strânse. Agbongbotile văzu această 
luptă şi se înduioșă. Spuse tărăgănat: 

— Cu tine sau fără tine, străinii roşii tot îşi vor lua robii de care au 
nevoie... Fă-ţi datoria, alege pe cine vrei și lasă-ne pe noi, nu ne mai cere 
sfatul. 

Auta văzu că n-a fost înţeles. 

— Nu aleg eu... voi să alegeţi. Iată, îmi dau taina în mâinile voastre: 
ştiu că ea poate să fie sulița îndreptată asupra mea. Am vrut să fac ceea ce 
sunt în stare să fac, nu mai mult decât sunt în stare. Am crezut că stăpânii își 


vor lua robi puţini și ceilalți vor rămâne în viață după plecarea lor. Am 
greșit. N-am ghicit bine. Atunci le-aş fi spus că nu sunteți buni de muncă 
decât puţini, și i-aş fi ales numai pe cei răi. Acum... 

Agbongbotile pricepu în sfârșit şi zâmbi: 

— Să nu-ţi fie frică de noi. Spune curat. 

— Stăpânii ziceau că pe robii nealeși vor pune să-i ucidă. Eu le-am spus 
că voi toți sunteţi ageri și harnici şi că v-am ales aproape pe toţi. Dacă 
rămân numai câţiva, cred că au să fie cruţaţi. Asta am vrut să vă 
destăinuiesc. Dacă am greşit, osândiți-mă. 

Agbongbotile se apropie de Auta și-l privi în ochi de aproape, ca să-i 
arate că l-a înțeles. Dar Mai-Baka îl întrebă îndurerat: 

— Tu crezi că e mai bine să trăieşti rob decât să mori? Auta tăcu. Ce să 
le spună? Să le mărturisească și un gând sfios care abia îi venise și de care 
se temea şi el? Să li-l spună măcar ocolit. 

— Mai-Baka, zise Auta încet, când trăieşti poţi nădăjdui. Poate că robia 
nu e veşnică. Poate că poţi să scapi o dată de ea. Numai mortul nu mai 
poate nădăjdui nimic: după moarte nimeni nu mai face nimic, decât 
putrezește. Şi aş mai spune ceva... 

Văzându-l că amuţeşte, Agbongbotile căută să-i dea curaj: 

— Spune, străinule, ce ai vrut să spui. De noi să nu te temi! 

— Uneori mă gândesc... nu știu cum să spun. Unii zic că omul se naşte 
să fie rob sau om. Eu nu cred... Oare trebuie să fie şi robi? 

— Oamenii vechi, de la începutul lumii, când i-au făcut zeii pe cei 
dintâi, n-au fost robi, nici n-au avut robi. N-au avut nici stăpâni, decât pe 
zei. Așa spun datinele vechi: își împărțeau culcuşul și apa și erau frați. Poate 
că asta e poveste, poate că nu. Nimeni nu poate şti! rosti Agbongbotile. 

Auta rămase trist și tăcut. Mai-Baka se întoarse spre el, îl privi lung, 
clătină din cap, apoi îl întrebă altceva: 

— Când ne duce de-aici? 

— Când se vor întoarce soldaţii dinspre miazăzi, din munţii de piatră. 
Cred că peste trei, poate peste patru zile. 

Mai stătură o vreme în tăcere. De departe îi iscodeau ochii lui Tela. În 
sat, dincolo de blestematul ţarc, femeile se adunaseră în fața câtorva colibe 
şi își boceau bărbații. 

Cu inima strânsă, fără să mai rostească vreun cuvânt, Auta ieși din ţarc și 
se duse spre copacii la umbra cărora îl aștepta lahuben. 


Capitolul VI 


Noaptea era pe sfârşite. Auta nu mai dormea de mult. Stătea în picioare 
şi, sprijinit de gardul ţarcului, privea în sus spre miazăzi steaua necunoscută 
pe care n-o slăbise din ochi de-a lungul drumului prin deşert. Din cort, 
venise după el şi lahuben. Iar înăuntrul ţarcului, câțiva oameni umblau 
printre trupurile adormite, vorbind în șoaptă. lahuben, plictisindu-l steaua, 
se uită prin gard şi-l zări pe bătrânul Agbongbotile. Începuse să se descurce 
câte puţin în graiul băștinaş, iar vederea bătrânului rob negru îi făcu plăcere: 
avea cu cine schimba o vorbă atâta timp cât Auta se îndeletnicea cu steaua 
aceea a lui. Îi făcu semn și-l strigă pe Agbongbotile şi acesta se apropie de 
gard. Dar ochii îi căzură pe Auta, şi bătrânul văzând încotro se uita acela 
tăcu, deși deschisese gura să spună ceva. lahuben vru să-și arate ştiinţa şi 
rosti cu oarecare mândrie: 

— 'Teski-bu, steaua cea mare. 

Auzi şi Auta şi murmură ca pentru sine: 

— Cine privește oare din ochiul acela? 

— Un zeu! spuse lahuben. 

— Tela zice că zeul acela ne-a adus nenorocirea, vorbi în sfârșit şi 
Agbongbotile. 

Dar Auta nu-l auzi. Spuse altceva: 

— lahuben, ia uită-te mai bine: nu ţi se pare că azi steaua e mai sus 
decât în celelalte nopţi? 

Abia acum îl zări pe Agbongbotile și-și dădu seama că vorbise cu 
Iahuben în graiul daza, fără să se gândească de ce. Se întoarse spre bătrân: 

— M-ai văzut? Credeam că dormi... Spune-mi, Agbongbotile, voi când 
aţi băgat de seamă steaua asta pe cer? 

Bătrânul îşi lăsă ochii în jos. Era şi mai îngrijorat, de când și străinii se 
mirau de stea. 

— Şi mie mi s-a părut că de două nopţi e mai sus, şi parcă mai mare... 
spuse el. Zeul nu vrea să ne cruţe. Ntombi nu mai e, voi aţi venit să ne luaţi 
în robie. Tela poate că are dreptate. 

— Ce spune Tela? Cine-i Tela, vrăjitorul acela gras? întrebă Auta. 

— Da. El zice că zeul acela din stea v-a trimis pe voi. 

— Prostii! Nu numai când s-a pus la cale plecarea noastră, dar și mult 
după ce am plecat, steaua asta încă nu se vedea. Și de câte ori a mai fost 


armata din Țara Apelor în alte ţări, cu aceeaşi menire, crezi că s-a arătat 
vreo stea? 

— S-a arătat zise lahuben. Când am fost întâia oară în ţara Retenu, s-a 
arătat o stea cu coadă. 

— Da, ştiu îi spuse râzând Auta, Un preot din țara Akkad zicea că steaua 
a venit să măture cu coada ei de foc armata atlanţilor. Iefnaht zicea că, 
dimpotrivă, a venit să măture toate oștile din ţara Retenu, din Akkad, din 
Sumer... Şi n-a măturat pe nimeni. S-a dus cum a venit. Au pierit și soldaţii 
atlanţi, au pierit şi din Retenu. Atlantida şi-a încărcat corăbiile cu robi și cu 
prăzi. 

— Dar cine-i Ntombi? întrebă lahuben; povestea cu stelele nu-i prea era 
pe plac. Spuneai că nu mai e. Cine a fost Ntombi?... 

Agbongbotile îi făcu semn să tacă şi apoi arătă cu capul spre un loc din 
ţarc. Auta îi şopti în limba atlantă: 

— Cred că e o fată neagră pe care a iubit-o arcașul. O să aflăm altă dată. 

Mai-Baka însă auzise numele fetei rostit destul de tare de soldatul străin. 
Când se apropie de ei, spuse: 

— Ntombi este fata cea mai frumoasă din neamul nostru pe care Tela și 
Tankoko au trimis-o goală, într-o noapte, spre miazăzi... 

— De ce au trimis-o? întrebă lahuben, curios. 

— Ca să-l îmbuneze pe zeul care şi-a deschis ochiul spre noi. 

— Care zeu?... A, steaua cea mare! Şi l-a îmbunat? Mai-Baka se uită cu 
tristeţe la soldat: 

— Nu vezi? şi-i arătă steaua. Ne priveşte cu mai multă mânie. 

— Dacă zeul are s-o vadă... Începu Agbongbotile, dar Mai-Baka făcu 
ceea ce n-ar fi cutezat să facă niciodată: îl întrerupse pe bătrân. 

— Dacă zeul ar fi văzut-o, nu putea să nu se încânte de frumuseţea ei. 
Zeul ştia că Ntombi i-a fost hărăzită lui. 

— Dar dacă zeului nu i-a plăcut fata şi a poruncit leilor s-o sfâşie? 
întrebă Iahuben. 

Arcaşul îşi întoarse fața de la ei şi scrâșni din dinţi. Auta sări într-o clipă 
gardul și-l apucă de braţ: 

— Ascultă, Mai-Baka; poate că Ntombi n-a pierit. Poate că are să vină 
înapoi... Unei stele nu-i trebuie fete pământene. 

Mai-Baka se întoarse spre el și îl privi cu negrăită bucurie. Nimeni până 
acum nu-i sprijinise slaba nădejde că Ntombi mai trăieşte. 

— Da, zise el; după răgetul leului am mai auzit-o cântând. 


— Tu o iubeşti pe Ntombi şi poate că are să fie din nou a ta! îi spuse 
Auta cu voce prietenoasă. 

Mai-Baka spuse trist: 

— Cum ai aflat? De unde ştii că o iubesc? Ai citit în inima mea?... Dar 
Ntombi nu va mai putea fi niciodată a celui care o iubeşte. Chiar dacă s-ar 
întoarce, Mai-Baka va fi atunci foarte departe, rob în ţara voastră 
blestemată. 

— Totuşi mai sunt câteva zile până plecăm. Cine ştie! murmură Auta, 
însă şi glasul lui era acum nehotărât. 

Cerul începea să-și topească și bezna și stelele în spuza apoasă a 
dimineţii. Încă puţin şi steaua străină nu se mai văzu. 

Soarele începu să se ridice din nisipuri, luminând baobabul și curmalii 
oazei. lahuben ocoli gardul și intră în ţarc. Acum ședeau toți patru pe iarbă. 

— Cum aţi venit prin pustiul de nisip? întrebă Agbongbotile, ca să 
îndepărteze gândurile arcașului de la pierduta Ntombi. 

— Greu am venit! răspunse Auta. Poate era mai bine să nu venim... 

— Ei, acum aţi venit, zise bătrânul. Noi ştiam că veniţi. 

lahuben se întoarse mirat spre bătrân, dar îl auzi pe Auta că spune: 

— Ştiam că ştiţi. De aceea am ocolit toate oazele. Tobele ținuturilor n-au 
dormit: au dus vestea ca vântul. 

lahuben privi cu gura căscată spre amândoi, pe rând. 

— Fiare n-aţi întâlnit? întrebă Mai-Baka. 

— Nu. Şi, chiar de-am fi întâlnit, lahuben este viteaz şi nu sunt ţintași 
mai buni ca el în toată oastea. 

lahuben își umflă pieptul, mândru de sine, şi uită de tobele deșertului. 

— Cum v-aţi descurcat prin deşert? întrebă iarăși Agbongbotile. 

— Eu cunosc deşertul din copilărie, spuse Auta. Dar niciodată nu l-am 
cunoscut ca acum. Noi doi, lahuben şi cu mine, am mers cu depărtarea 
drumului unei nopţi înaintea armatei și în fiecare zi credeam că nu vom mai 
putea merge. Totuşi, în noaptea următoare mergeam mai departe, ca şi în 
cea care a trecut. Arșiţa ne istovea nu o dată. Pietrele din nisip crăpau în 
auzul nostru. Într-o zi, gâtlejul mi s-a uscat de tot, gura îmi era plină de 
pulbere fierbinte şi arunci mi-am zis: iată și gustul morţii! Dar gustul acela 
a trecut ca orice gust și am rămas viu. Asta-i tot. Nu de mine să vă miraţi: 
eu m-am născut în nisipurile astea, ca şi voi. Miraţi-vă de lahuben, care este 
dintr-o ţară unde apa e tot aşa de multă cât şi văzduhul și arşiţa câmpiilor nu 


e nici pe jumătate ca arşița voastră de sub frunzele baobabului. EI n-a mai 
văzut deşert şi, văzându-l întâia dată în viaţa lui, l-a biruit. 

Iahuben era fericit. Îl privi pe Auta cu recunoștință. Dacă s-ar fi putut, 
dacă ar fi fost numai ei doi, fără ochi străini, nu s-ar fi uitat că e sclav şi ar 
fi sărit să-l îmbrăţișeze. Arcașul negru îl privi și el pe lahuben, întâia oară 
cu încredere. 

Dar deodată, în partea dinspre miazăzi a satului, se auziră strigăte și se 
zări învălmăşeală. Satul, ca toate satele oamenilor negri, era foarte mic și se 
putea cuprinde tot într-o privire. Țipau femeile, însă parcă ţipau de bucurie, 
simțământ care în aceste împrejurări nu putea fi decât nefiresc. 

Unul dintre robii cei noi, care fusese luat să care hrană pentru fraţii săi 
dinăuntrul ţarcului, veni repede, lăsând hrana săracă pe pământ, și strigă din 
răsputeri: 

— Au adus-o pe Ntombi!... Ntombi e aici! 

Mai-Baka simţi că îi tremură bărbia. Nu îndrăzni să se apropie de gard, 
ca să vadă dacă într-adevăr venise. Agbongbotile porni cu picioarele sale 
bătrâne spre marginea cealaltă a ţarcului și, curios să afle care e Ntombi, se 
luă după el și lahuben. Auta s-ar fi dus și el, dar nu vru să-l lase pe arcaș 
singur. 

Nu trecu mult şi lahuben se întoarse vesel, strigând de departe: 

— A venit. Au găsit-o într-un copac; s-a cățărat acolo de frică. Venind 
mai aproape, se aplecă spre Auta și-i șopti: Nu vor s-o lase în ţarc... 

Fără să poată vorbi din pricina tulburării, Mai-Baka se uită rugător în 
ochii lui Auta. Auta începu să se frământe, neștiind ce să facă. 

Lucrurile nu erau ușor de descurcat. Puarem nu voia să-și îngreuneze 
drumul luând după el şi roabe, mai ales din aceste neamuri negre. Totuși, în 
Atlantida era statornicit de mult obiceiul de a nu despărți pe robi de femeile 
lor. Stăpânii ţării voiau să li se înmulțească robii, ca și vitele. Aici însă 
Puarem era stăpân, și socotea că femeile îi vor fi povară pe drum şi vor 
micșora iuțeala mersului armatei. De l-ar ruga pe Tefnaht, n-ar fi greu să 
împlinească dorinţa arcașului, căci o singură roabă putea fi îngăduită. Însă 
Auta se gândi că nu va fi bine să rămână ceilalți fără femeile lor. Poate că 
nici Mai-Baka n-ar fi îndrăznit să dorească a fi singurul dintre toți ai lui, 
care... 

— Să mă duc la strălucitorul Tefnaht. Porni încet, urmărit de privirile 
celorlalți. Merse cu pași rari, ca să câștige timp. Încă nu știa ce-i va spune 


lui Tefnaht, dar simţea că trebuie să-l roage pentru toate roabele, nu numai 
pentru una. 

Preotul 'Tefnaht şedea pe un pat împletit din crengi și acoperit cu câteva 
piei de leopard, la umbra unui cort larg de țesătură groasă, prin care razele 
soarelui nu pătrundeau. Doi sclavi îi făceau vânt cu evantaie din pene de 
struț, legate de câte o coadă lungă din nuiele tinere împletite în patru. 
Tefnaht se uită la Auta fără să-și arate mirarea. Lăsă din mâini o tăbliță și un 
stil de aramă, cu mâner de aur încrustat cu oricalc. 

— Stăpâne... începu Auta, înclinându-și trupul în faţa lui. 

— Ştiu: iar ai venit să ceri îndurare pentru robi. Nu ți se pare, Auta, că 
rostul venirii noastre aici nu este de a ierta pe cei de care are nevoie pentru 
mărețele lui planuri zeul și regele nostru, fie el veşnic viu, sănătos și 
puternic? Cred că ajunge mărinimia pe care am arătat-o față de acești 
blestemaţi: cei câțiva care rămân în satul lor nu vor fi uciși. Ai aflat? 

— Am aflat, stăpâne. 

Tefnaht îi iscodi ochii: păreau să arate respect nemărginit, dar privirii 
preotului știutor de oameni nu-i scăpă o luminiţă tăioasă ce se alegea din 
obișnuita lumină ceţoasă pe care o vedea totdeauna în ochii acestui sclav, în 
sufletul căruia nu putea să pătrundă. Vrând să se arate încă o dată 
mărinimos, Tefnaht spuse: 

— Spune pentru ce ai venit? Te ascult. 

— Stăpâne, unul din robii cei mai ageri și cei mai vânjoși ar munci mult 
mai bine dacă i s-ar lăsa și femeia pe care au găsit-o soldaţii la miazăzi de 
oază. Este femeia lui. 

Tefnaht se încruntă: 

— Tu ştii bine că nu e în gândul nostru aducerea de roabe în Atlantida. 
Viteazul Puarem spune că femeile ar fi povară pe drumul lung şi nici nu-și 
pot plăti hrana cu munca lor. 

Muşchii feţei lui Auta se încordară ușor. 

— Știu, stăpâne. 

— Şi cred că ştii şi ce e sclavul? și Iefnaht îi aruncă o privire 
batjocoritoare. Unde ar ajunge puternica noastră ţară dacă am sta să ne 
îngrijim şi de dragostea dintre robii și roabele noastre? Hrană li se dă. 
Nimeni nu-i ucide. Ce le mai trebuie? Întrebi oare taurul dacă a fost la vacă 
înainte de a-l înjuga? 

— Știu, stăpâne. Dar bărbaţii lipsiţi de femeile care le sunt potrivite nu 
mai pot fi destul de ageri și buni de muncă pentru măreţele planuri... Și cer 


îngăduinţă stăpânului meu să-i aduc aminte că aceste neamuri daza și teda 
au oamenii cei mai ageri și mai muncitori din toată această parte a lumii. 
Taurii cei mai puternici și nici chiar elefanții nu vor putea învăţa 
meșteșugurile care se cer la clădirea palatelor din Atlantida. De aceea rog 
smerit pe stăpânul meu Tefnaht, a cărui înțelepciune mărinimoasă 
strălucește pretutindeni, să încuviinţeze luarea de roabe nu pentru 
nenorociţii robi, ci pentru înflorirea Atlantidei. 

Lui 'Tefnaht îi plăcea să fie lăudat. Totuşi luase o hotărâre și nu voia s-o 
calce. Zise zâmbind: 

— Au să-şi găsească femei și în Atlantida. Nu le purta de grijă. 

— În Atlantida, stăpâne, nu vor putea să aibă decât tot roabe. Iar 
Atlantida are roabe puţine, și de acea nu are robi destui. 

— Vrei să spui că nu-i prăsim de-ajuns?... Poate că ai dreptate.. 

Preotul 'Tefnaht surâse lăuntric, pricepând ușor tot jocul isteţ al sclavului, 
care avea şi dreptate, chiar dacă urmărea cu totul altceva. Și îl mai încântă 
şi gândul că i se va putea împotrivi încă o dată lui Puarem, pe care nu-l 
putea suferi. La urma urmei, fiul Zeului Puterii era el, nu Puarem. Zise deci, 
luându-și un aer de largă mărinimie: 

— Bine, fie... Poţi să te duci şi să le spui prietenilor tăi că fiul Zeului 
Puterii le împlinește rugămintea. Dar să-şi ia fiecare numai câte o femeie; le 
ajunge câte una. Și Puarem are dreptate... Și nu uita că mâine în zori 
plecăm. 

Fără a se arăta copleșit, Auta își înclină trupul și, privindu-l pe preot pe 
sub sprâncene, spuse fără să clipească: 

— Îi mulţumesc stăpânului meu pentru bunătatea şi înțelepciunea sa. 

Tefnaht îşi luă tăblița cu ceară moale întinsă pe ea şi începu să scrie, 
îngândurat, ca și când întâlnirea cu Auta nu se petrecuse. Oricalcul încrustat 
în mânerul de aur al stilului revărsa flăcări. Dar ochii preotului Zeului 
Puterii urmăreau printre gene îndepărtarea ciudat de înțeleptului sclav, care 
de la jumătatea drumului începu să facă semne unor bărbaţi negri sprijiniți 
de gardul ţarcului lor. În clipa când Auta se apropie de dânşii, acei sclavi 
izbucniră în strigăte de bucurie fără margini. 

Tefnaht se gândi câteva clipe, apoi chemă un slujitor. Vru să-i spună un 
anume lucru, însă uită şi se pomeni că-l întreabă altceva: 

— Soldaţii noştri au adus cumva o sclavă neagră de la miazăzi? 

— Au adus mai multe sclave negre, stăpâne. Și mai ales sclavi. Stăpânul 
meu întreabă poate de sclava cea frumoasă, Ntombi? 


— E chiar aşa de frumoasă? 

— Stăpânul poruncește să i-o aduc aici? 

Tefnaht îşi strânse buzele, mânios. 

— Nu. Am întrebat numai așa. Poţi să te duci. 

Și Tefnaht învârti stilul în mâna plină de inele, uitându-se cu plăcere la 
apele sau flăcările revărsate de oricalcul încrustat. 

Glasurile din ţarc ajungeau până la el nelămurite. Nu mai privi într- 
acolo, știind că tot nu va putea desluși nici graiul necunoscut al sclavilor, 
nici faţa fecioarei pe care soldaţii o aduceau acum iubitului ei. 


Capitolul VII 


Sclavii erau aleși. Rămâneau numai cei neputincioşi, puţini, şi viaţa lor 
fusese cruțată. În jurul câtorva scribi stăteau adunate mulţimi de robi, 
aşteptând fiecare să fie înscris pe cioburi de oale. Femeile erau socotite un 
prisos sau un hatâr și nu erau înscrise. Hrană avea să li se dea numai 
bărbaţilor, după cum hotărâse Puarem. Ei n-aveau decât să şi-o împartă cu 
femeile de care nu s-au putut despărți. Așezat cu picioarele sub el, alt scrib 
scria cu grijă numele robilor și vârstele lor pe un sul de papirus, luându-le 
de pe cioburi. 

Robii vorbeau între ei, însă cu glas scăzut. Câţiva slujbași și câțiva 
soldaţi aveau bice de curele în mână și-i biciuiau dacă auzeau zgomot. 
Acum, lui Auta nu i se mai îngăduise să stea printre robi. Privea de departe 
bicele, uneori le auzea şuierând, şi îndurerat îşi dădea seama cât e de 
neputincios. 

Sclavii vorbeau între ei, arătându-şi mirarea că nu toți bărbaţii fuseseră 
înscriși pe cioburile scribilor. Nici Tela, vrăjitorul gras și fălos, nici nătângul 
şi bolnavul de picioare Nzua, nici alţi câţiva nu stăteau adunaţi lângă scribi. 
Tot aşa se mirau că aveau să plece în țara depărtată și niște oameni foarte 
bătrâni ca Agbongbotile şi Tankoko, se mirau că Tatrakpo şedea printre ei 
ca orice rob de rând, se mirau că fiecare avea dreptul să ia cu sine câte o 
singură femeie, deși unii aveau mai multe, iar 'Tatrakpo ţinuse în cortul lui 
şaisprezece soții. Femeile care plecau aleseseră ce mai puteau alege din 
nenorocitul lor avut și stăteau acuma pe lângă bărbaţii lor. 

La început bucuros că scăpase de robie, Tela se posomori curând, când 
văzu că în sat nu rămâneau decât câţiva bătrâni istoviţi de vârstă, câţiva 
bolnavi și câteva zeci de babe. Era oare răzbunarea vreunui zeu? se întreba 
el neregăsindu-și pacea. Robia, fireşte, nu-l îmbia. Cine însă va munci 
pentru el, în această adunătură de neputincioşi? ÎL mai amărâse și batjocura 
strigată de la gardul ţarcului de arcașul Mai-Baka: „Ai să fii înconjurat 
numai de femei. Pune-te pe trai, Tela!” Aşa i-a strigat Mai-Baka, iar ceilalți 
au râs, oricât de mare le-ar fi fost durerea plecării, când s-au uitat la bietele 
babe ce-l înconjuraseră pe vrăjitor. Fericit că şi-o regăsise pe Ntombi chiar 
în astfel de împrejurare cumplită, Mai-Baka era liniștit. Acum înţelegea 
urgia robiei și începea să bănuiască ce îl așteaptă, dar știa că nu se cade să 
se vaite tocmai omul cel mai voinic din toată oaza. 


Timpul era spre amiază. Numărătoarea şi înscrierea noilor robi se 
sfârşise: erau peste trei mii. 

Obosit de starea sufletească în care se afla, Auta s-a așezat la umbra unei 
colibe pustii. Deocamdată, nimeni nu avea nevoie de el. Văzându-l obosit şi 
crezându-l înfometat, unul dintre robii vechi, veniți o dată cu armata, îi 
aduse o mână de curmale şi un ulcior cu apă proaspătă și îl privi cu tristeţe. 
Auta se uită cu ochi pierduţi după bunul sclav care pleca, dar nu mâncă. Era 
cu sufletul atât de istovit, încât nu-l mai cercetau nici gândurile, nici 
foamea. Și nici nu se putea odihni, deși toţi se culcaseră, afară de câteva 
străji, spre a fi gata de drum la începutul nopţii. Ședea cu ochii închiși, 
negândindu-se la nimic, când simţi deodată că cineva îi dă târcoale. 
Deschise ochii cu greutate. În faţa lui stătea vrăjitorul Tela. Faţa lui neagră 
cu ape alburii, lustruită și grasă sub părul creţ, încărunţit uşor, părea 
îngrozită. 

— Tela?... Te-am recunoscut. Ce ai? Îţi pare cumva rău că rămâi? 

— Nu... Am venit la tine pentru altceva. Mânia zeului se preface în 
urgie! Și Tela arătă cu o mână tremurătoare spre miazăzi. 

Auta nu pricepu. 

— Care zeu? întrebă el în silă. 

— Zeul nopţii, cel care şi-a deschis spre noi ochiul mâniei. 

Prea obosit ca să se mai gândească şi acum la steaua necunoscută, Auta 
nu-i răspunse nimic. Dar vrăjitorul Tela nu se lăsă: 

— Vino să vezi, Auta! Acum va începe sfârşitul lumii. Nici voi nu mai 
ajungeţi vii în ţara blestemată în care plecați. 

Auta socoti că vrăjitorul urmăreşte să-l sperie pentru a-i stoarce vreo 
făgăduială sau vreun hatâr. Totuşi, își ridică ochii spre faţa lui şi i-o urmări: 
arăta într-adevăr îngrozită. Tela urmă cu glas tulburat: 

— Dincolo de oază au stat ieri nişte oameni și nişte robi. Zeul a trimis 
atunci suliți de foc. Au căzut la două sute de pași de ei, nu i-au nimerit. Dar 
asta a fost numai o ameninţare. Oamenii şi robii au fugit. Eu nu ştiam și m- 
am dus azi acolo. Am văzut nisipul răscolit, nu ca de vânt, altfel. Și am zărit 
niște ulcioare mici care străluceau. Niciodată n-au fost acolo ulcioare care 
să strălucească. Am vrut să mă apropii şi chiar atunci mi-a spus un rob: „Nu 
te duce!” Şi mi-a spus ce s-a întâmplat ieri. 

— Şi nu te-ai dus? 

Tela îl privi cu groază: 


— Cum să mă duc? Zeul m-ar pedepsi cine știe cum. Am venit să-ţi 
spun ţie. 

Auta asculta încordat. După faţa vrăjitorului vedea că acesta nu minte. 
Își freca pleoapele de zor, uitându-se la Tela. Apoi luă puţină apă şi bău, 
după aceea își stropi faţa. Se trezi în sfârşit din amorţeala istovirii şi abia 
atunci pricepu tot ce ascultase. Sări numaidecât în picioare şi zise grăbit: 

— Tela, poate că tu minţi, dar eu mă duc să văd. 

Tela îl apucă de braţ și-și vârî faţa în obrazul lui Auta. Ochii vrăjitorului 
arătau groaza cea mai cumplită. Nu mai era acelaşi Tela care-și bătea joc de 
toți oamenii din ţarc după venirea atlanților. Îi ţipă în ureche: 

— Nu te duce. Auta, nu te duce acolo: ai să mori! 

Dar Auta se smulse din mâinile vrăjitorului și porni în fugă spre locul 
arătat. 

leşind dintre arborii oazei în nisipul arzător, arșiţa îi izbi trupul negru, 
gol de la brâu în sus. Aici nu-și purta cămaşa cu semnul Piscului Sfânt țesut 
pe piept. Se uită cu băgare de seamă împrejur. La câteva sute de pași zări 
într-adevăr ceva în nisip, lucind sticlos. Nisipul, pe o întindere de câteva 
sute de pași, era răscolit într-un chip cu totul straniu: nu erau valurile 
unduite frumos pe care le face vântul, ci parcă nişte pâlnii rotunde și tot 
felul de muşuroaie. Merse într-acolo, dar curând începu să-l clatine o ușoară 
ameţeală. Se gândi că sunt roadele oboselii, dar merse înainte. Ameţeala 
crescu și picioarele i se îngreunară. Și le târa acuma cu greu, parcă i-ar fi 
fost rănite. 

Totuşi, se sili să meargă mai departe. Picioarele abia îl mai ţineau și 
răgete de lei se amestecară în tâmplele lui cu bubuit de mii de tobe şi cu 
țipete de trâmbiţi ruginite. Auta se uită în jur. Fiare știa că nu sunt în 
apropiere. Îşi dădu seama că împrejur e tăcere și nemișcare. Vuietul care 
semăna uneori și cu urletul valurilor mării îl auzea fără îndoială de undeva 
dinăuntru. Nu știa ce putea fi. Mai înaintă câţiva paşi. Până la ulcioarele de 
care-i spusese Tela erau vreo sută de paşi, poate mai puţin. Auta mai merse 
câteva vreme, apoi căzu. Se târî pe brânci spre acele lucruri lunguieţe ce 
semănau cu ulcioarele (numără șase, aşa i se păru) şi care luceau ca sticla. 
Dar nu arătau chiar ca sticla, căci aveau în ele niște ape ciudate argintii, deși 
mai palide decât argintul. Poate-i mai rămăseseră cincizeci de pași... Auta 
ar fi vrut să-şi înfrângă istovirea şi să ajungă la ele, fie și târându-se în 
coate, să le ia în mână și să le cerceteze. Dar atunci capul i se prăbuși în 
nisip... 


Când îi trecu leșinul și se trezi, era seară. Tot aerul pustiului se făcuse 
violet. Încă ametit, Auta vru să se ridice. I se păru ciudat că e între nisipuri. 
Nu-şi mai dădea seama ce l-a mânat aici. Întoarse capul şi zări oaza 
îndărătul său, înceţoşată de minunata culoare a amurgului. Îşi aduse aminte 
că armata pleacă în noaptea aceasta cu toți robii luaţi, spre ţara Ta Kemet, și 
cu o sforţare neașteptată se ridică. Atunci zări acele ulcioare lunguieţe 
sclipind straniu în nisip şi înţelese numaidecât pentru ce venise. Capul nu-i 
mai vuia, dar trupul îi era sleit. Nu mai avu curaj să mai încerce o dată a le 
cerceta și porni cu pași greoi şi clătinaţi spre oază. Dar i se păru şi mai 
ciudat că, cu cât se îndepărta de locul acela, îi trecea ameţeala şi se simţea 
din ce în ce mai înzdrăvenit. Când ajunse în oază, se opri locului uimit de 
starea în care se găsea: orice urmă a grelei oboseli pierise. Dimpotrivă, 
parcă se simţea mai sănătos ca oricând. Numai gândurile îi sfâșiau mintea. 

În tabără era larmă. Soldaţii își strângeau corturile. Robii încărcau 
poveri pe tauri şi asini şi se încărcau ei înșiși cu poveri. Noaptea se lăsa 
repede. Zărindu-l de departe, un soldat veni la Auta cu sufletul la gură. Îi 
spuse gâfâind: 

— Unde ai fost?... Strălucitorul Puarem s-a mâniat grozav când i-am 
spus că nu ştiu unde să te mai caut. Du-te repede la el! 

Tocmai acum Auta ar fi avut nevoie mai mult ca oricând să rămână 
singur cu sine. Dar Puarem era mânios. Trebuia să se ducă la el, în loc să se 
sfătuiască... Dar cu cine să se sfătuiască sau cine i-ar putea da răspuns la 
asemenea întrebări chinuitoare şi noi? Dacă ar fi acum în Atlantida, poate că 
numai Marele Preot ar fi în stare să găsească în mintea lui adâncă măcar un 
crâmpei de lămurire. Pe când aici... Să încerce oare să-i vorbească lui 
Tefnaht? Slujitorul Zeului Puterii cunoştea stelele cerești și lucrurile 
pământeşti destul de bine, chiar dacă îndeletnicirea lui era mai mult 
cunoașterea neamurilor și a bogățiilor lumii. Oricum, pentru cercetarea, 
dacă nu și pentru înţelegerea acestei nedumeriri, i se păru mai potrivit 
preotul decât căpetenia armatei. 

Ajunse cu aceste gânduri în fața lui Puarem și se opri închinându-i-se 
până la pământ. 

Tefnaht îl privea pătrunzător, de alături. Auta îndură, tăcut, mânia lui 
Puarem. 

— Ştiu că ai fost după nurii acestor femei negre, care put ca şi tine, 
câine de rob! mai spuse căpetenia. Ochii lui Auta se umplură de sânge, dar 
gura lui rămase închisă. Se uită drept în ochii lui Puarem. Tefnaht simţi că 


sclavul e gata să izbucnească și atunci îi spuse cu glas mai blând decât al 
viteazului comandant: 

— De ce taci, Auta, când viteaza căpetenie a armatei atlanților te 
întreabă unde ai fost? 

— Stăpânul Puarem știe unde am fost. Așa a spus! zise Auta. 

Puarem îl fulgeră cu privirea. 

— Leş putred ce ești, răspunde-mi la întrebare dacă nu vrei să fii biciuit! 
Eu n-am spus că ştiu: am spus că nu mă îndoiesc... Ce poţi căuta altceva 
decât... 

Tefnaht îl întrerupse: 

— Dacă nu e așa, dezvinovăţeşte-te. Și nu uita că eşti rob. Dacă n-ai fi 
robul Marelui Preot, n-ai mai fi nimic. Să nu uiţi! 

Era silit să răspundă, oricât de scârbă i-ar fi fost. Zise încet: 

— Poate că stăpânul Puarem a ascultat vorbele cuiva care vrea să-mi 
facă rău. Să afle stăpânul Puarem că nu după femeile negre am umblat, 
chiar dacă ele put ca și mine. Cred însă că stăpânul Puarem știe că pe aceste 
meleaguri s-a arătat de mai multe nopți o stea foarte ciudată... 

— Și ai stat ziua ca să citeşti în stele! rânji în batjocură Puarem. Stelele 
să le ai în minte și în faţa ochilor cât suntem pe drum. Vru să mai spună 
ceva, dar preotul îi făcu un semn şi căpetenia tăcu, înghițind un nod. Apoi 
zise cu glas uscat: Pregăteşte-te să pleci chiar acum înainte. Te vor însoţi 
câţiva soldaţi, dar ia şi un rob sau doi dintre localnici, dintre cei care cunosc 
bine locurile. După ce ajungeţi aproape de oaza cu oameni albi maşauașa, 
vă opriţi. Să faceţi focurile aşa ca să nu se vadă decât dinspre noi, din 
spatele tău când stai cu faţa spre răsărit. 

Sfârşind aceste porunci, Puarem se sculă și se duse spre şirurile de 
soldaţi, care-l aşteptau. 

Când rămaseră singuri, Tefnaht zise: 

— Steaua de care spui am văzut-o şi eu. Dar cred că nu pentru stea ai 
zăbovit pe unde ai fost! 

— Nu steaua, stăpâne, chiar dacă de când am văzut-o gândurile mele 
sunt nişte zdrenţe. Tot ce am ştiut despre stele, azi nu mai e bun de nimic. 
Dar am mai văzut ceva şi mai uimitor. 

Și Auta îi istorisi tot ce văzuse şi tot ce i s-a întâmplat. Preotul Zeului 
Puterii căzu pe gânduri. Ştia că față de Auta nu-i era cu putinţă nici să se 
ascundă, nici să mintă. ÎI întrebă într-un târziu: 

— Ce crezi că poate fi? 


— O, dacă aș fi fost în stare să iau unul din acele lucruri în mâinile 
mele! rosti Auta trist. 

— Ţi-ar fi frică să te mai duci o dată? 

Auta văzu că preotul îl iscodeşte, dar răspunse liniștit: 

— Dacă stăpânul meu îmi poruncește să mă duc, mă voi duce. 

— Nu ţi-este frică? 

— Primejdia e vădită, stăpâne, nu pot să mint. De aceea, dacă stăpânul 
meu mi-ar spune să nu mă duc, taina nedezlegată m-ar întrista, însă nu mi- 
ar pare rău că rămân în viaţă. Poate cândva am să pot afla. 

— Stăpânul nostru slăvit, Marele Preot, crezi că îţi va putea limpezi 
nedumeririle? 

— Dacă stăpânul meu Tefnaht nu va binevoi să mi le limpezească, nu- 
mi rămâne decât să aştept cu răbdare întoarcerea în Atlantida. 

— Aşa vei face, zise Tefnaht fără să se ascundă. Dar să bagi de seamă 
ce-ţi poruncesc: nimeni să nu afle ce ai văzut. Mai ales că nici nu poți ști 
dacă a fost aievea sau numai vedenie. Și acum du-te la datoria ta. 

Auta plecă. Noaptea se lăsase de-a binelea. În urma lui, îngândurat, 
preotul îşi ridică fără să vrea ochii la cer: privirea i se opri asupra stelei 
ciudate. Tefnaht oftă atunci şi întoarse capul spre altă zare. 

În faţa şirurilor lungi de soldaţi, care începeau în oază și se sfârşeau între 
nisipuri, bătură tobele. Armata urma să se mute în altă oază, la depărtare de 
un ceas, spre a rămâne acolo cât timp va merge Auta în cercetarea drumului. 

În vreme ce soldaţii, înşiruiți în rânduri drepte şi lungi, aşteptau 
pornirea, din marginea satului jefuit de tot ce se mai putea jefui, ieșeau 
călări pe tauri voinici Auta şi lahuben, având între ei pe Agbongbotile şi pe 
Mai-Baka. În urma lor, pe alţi tauri, veneau alţi trei ostași. Puarem nu mai 
putea să aibă încredere în trei robi păziţi de un singur soldat. 


Capitolul VIII 


De la plecarea atlanţilor din oaza pustiită trecuseră câteva luni. Fără a 
socoti femeile, Puarem sporise numărul robilor luați până la numărul 
soldaţilor aduși cu sine. Erau acum aproape patru mii de robi noi și tot 
atâtea roabe, astfel că înmulţirea lor în Atlantida nu mai părea greu de 
înfăptuit. 

Armata străbătuse deșertul fără pierderi însemnate şi intrase apoi, venind 
dinspre miazăzi, în valea râului Hapi, iar după aceea se urcase pe cursul lui 
spre Marea dintre Pământuri. Cu unii stăpâni ai măruntelor țărişoare care 
alcătuiau lungul ţinut al oamenilor rome sau al poporului roșu şi care trăiau 
din binecuvântarea Pământului Negru, numit de ei Ta Kemet, iscusitul 
Puarem, meşter în asemenea treburi, încheiase înţelegeri, în pofida altora. 
Astfel, armata lui putuse fi mai vitează, de vreme ce nici puterea, nici 
bărbăţia nu stau totdeauna în vârful lăncii. 

Acum tabăra atlantă se aşezase în marea câmpie verde, ca un triunghi, 
de la țărmul mării, între una din gurile lui Hapi, slăvitul aducător de mâl 
rodnic, şi pădurea apuseană de salcâmi și palmieri, lângă care se afla și o 
veche cetate atlantă. Nu departe, spre miazăzi, era orașul băştinaş Behdet, 
cu stăpânii căruia Puarem încheiase pace. 

Soldaţii nu aveau îndeletniciri deosebite; îşi făcuseră datoria omorând şi 
robind destui oameni și luând nenumărate prăzi pentru stăpâni şi pentru ei 
înşişi. În aşteptarea corăbiilor atlante, fiecare își vedea de ale lui. Armele 
erau curățate, tot aşa coifurile și scuturile, și sclipeau. Robii erau bine 
păziţi, şi averile luate. Tot ce se putea jefui, era jefuit. Unora, sutaşii le 
dădeau învoire să se ducă de dimineață până seară la Behdet, oraş vesel în 
care erau femei, bere şi vin. Alţii se desfătau privind apele din Hapi sau 
desișurile de papirus, ori se plimbau pe ţărmul mării albastre, numită de 
negustorii albi cu bărbi negre din insula lungă de la răsărit Marea dintre 
Pământuri, iar de acești băștinași rome, fără nici un rost, sau poate că din 
pricina câmpiei gurilor lui Hapi, Verdeaţa cea Mare. 

Armata lui Puarem avea nevoie de odihnă. Dacă străbaterea deșertului n- 
a ridicat în drum piedici grele, n-au fost însă ușoare luptele pentru aur și 
robi în Ta Kemet. Șiretenia lui Puarem, ajutată de sfaturile înţeleptului preot 
Tefnaht, era bună, dar ea nu putuse cruța şi sângele câtorva sute de soldați 
care au rămas să dea ajutor cu leșurile lor zeului Hapi la îngrășarea 
pământului localnic. Și de n-ar fi fost nesfârşitele lăcomii și neînţelegeri 


între numeroasele țărișoare din Ta Kemet, zeul Hapi i-ar fi mulţumit zeului 
morţii, Osiris, pentru leșurile întregii oști atlante. 

Soldatul Iahuben era şi el aici. Scăpase cu o rană trecătoare. Îngrijindu- 
şi-o, aștepta nerăbdător corăbiile și îi era dor de casă. Se săturase de Ta 
Kemet. Oamenii rome erau harnici şi cumsecade, dar săraci. Chiar bogaţii 
stăpâni din ţinut nu se puteau asemui cu stăpânitorii Atlantidei. Aici, în Ta 
Kemet, nu erau nici palate sclipind de fildeş și oricalc, nici băi de marmură, 
nici locuri de petrecere sau grădini minunate ca în [ara Apelor, pe care 
acești oameni rome o numeau, aproape necrezând în fiinţa ei și nici ştiind 
prea bine încotro se află, Ta Nuter, Pământul din Basme. 

Singura îndeletnicire mai plăcută a lui lahuben nu putea fi, până la 
venirea corăbiilor, decât să se plimbe cu Auta pe țărm sau la marginea 
pădurii. Cârciumile şi alte locuri asemănătoare din orașul Behdet le cerceta 
tot mai rar. Dar și Auta era acum greu de prins la vorbă, şi nu pentru că i-ar 
fi plăcut din nou muţenia ca în timpul călătoriei prin deşert. Cunoscând bine 
poporul rome, ori de câte ori n-avea nimic de făcut (şi Tefnaht aproape că îl 
uitase, avându-și îndeletnicirile sale în cetatea atlantă de pe țărm), Auta 
hoinărea singur. Alteori îl întovărăşea lahuben. O dată izbutise să-l ia cu 
sine pe Mai-Baka, pe furiș, minţind paznicii. Fostul arcaș umblă aproape tot 
timpul tăcut şi chinuit de îngrijorarea intrării lui într-o lume necunoscută și 
atât de nouă. Îl muncea şi dorul după oaza din care fusese smuls. Iar a doua 
oară nu-l mai putu lua. Puarem, auzind întâmplarea, îl chemă pe Auta la 
sine şi-i spuse că l-ar ucide cu mâna lui de nu s-ar gândi la Marele Preot, iar 
ca să nu uite îndrăzneţul sclav cine e stăpân în tabără, puse un sutaș să-l 
biciuiască şi 'Tefnaht nu mișcă un deget ca să-l scape. Biciuit fu și Mai-Baka 
şi lăsat patru zile fără hrană. Astfel, Auta trebui să se mulțumească numai cu 
tovărășia lui lahuben. Când era singur, căuta să stea cât mai des de vorbă cu 
oamenii rome și cu robii lor care nu erau atât de păziţi, dornic necontenit de 
a şti mai mult, de a afla ce încă nu bănuise. Mai ales robii localnicilor îi 
dădeau știri îmbelșugate despre obiceiurile și traiul sau limba țărilor din 
care au fost aduşi. Câteodată stătea ceasuri în şir în apropierea marelui râu 
şi îl privea cu nesaţ. Aceste două îndeletniciri îl îmbiară de la o vreme și pe 
lahuben. Văzuseră amândoi destule ţări şi destule râuri, însă nici unul din 
râurile lumii nu se putea asemăna cu Hapi. 

Auta îl lua deseori pe soldat de mână și-i spunea: 

— Tu îl vezi cât e de minunat? Uită-te la el! 


Și apoi își pironea ochii în apele râului. Râul acesta era în stare singur, 
cu mâlul adus de apele ce creșteau revărsându-se în fiecare an, să 
îmbogăţească valea uimitoare, oprind întinderea ticăloasă a deșertului uscat. 
Lui Auta îi păru rău că nu s-a putut duce niciodată în ţările de sus ale 
ținutului Ta Kemet, acolo de unde vine Hapi. Unii oameni negri spuneau, 
fără s-o fi zărit vreodată, că acolo, la obârşia acestui râu, unde oamenii n-au 
umbră la amiază, ar fi o mare întinsă cu apă dulce; dar cine putea ști dacă 
era adevărat sau nu... Localnicii din Ta Kemet ziceau că Hapi vine de 
foarte departe, din niște munţi stâncoși și pustii, păziţi de un șoim și un uliu. 
Într-o peşteră de sub munte şade veşnic zeul Hapi, vărsând fără întrerupere 
din două ulcioare apa dătătoare de viaţă, care se scurge la vale prin gura 
îngustă a peșterii, strecurându-se între capul şi coada unui șarpe uriaş. Așa 
se naște mereu, niciodată supusă pieirii, marea binecuvântare a ținutului Ta 
Kemet. 

Auta asculta de fiecare dată aceeași poveste, nemulțumit că nimeni nu-i 
putea spune și altceva mai vrednic de crezare. Râuri născându-se din munţi 
văzuse destule, chiar în Atlantida, unele reci, altele fierbinți. Intrase şi în 
peşteri, la obârșia râurilor, şi nu văzuse zei sau alte făpturi din cele cu care- 
şi umpleau oamenii poveştile. 

Atlantida avea râuri multe, lacuri şi izvoare și pretutindeni pământ 
rodnic, iar apa nu era acolo nici rară, nici deosebit de încântătoare. Dar Auta 
trăise până la începutul tinereţii în ţinuturi unde apa era aur, așa că înţelegea 
bine miezul minunii acestui fluviu care îngrașă an de an pământurile ce fără 
el ar rămâne pustii. 

Când se plimbă o dată cu lahuben mai sus de tabără, pe lângă malul încă 
plin de mâl, Auta stătu să privească într-un loc mlăștinos modestele tulpini 
de papirus. lahuben mai văzuse aceste plante, dar le credea nefolositoare, şi 
nu le mai privi. 

— Parcă sunt nişte cozi de vacă înțepenite și întoarse cu smocul în sus, 
zise el. De ce le-or fi lăsând băștinașii să crească degeaba? Mai bine le-ar 
tăia. Ar rămâne râul curat. 

Dinspre pădure veneau câteva zeci de robi și de roabe, unii tineri, cu fața 
neagră şi dinţii albi, alţii cu chipurile albe împrejmuite de bărbi negre. Erau 
mânaţi cu biciul. Poverile grele din spinările lor nu-i lăsau să meargă atât de 
repede cât voiau slujbașii rome, care mergeau călări pe măgari îmblânziți. 
Slujbaşii mărunți ai stăpânitorilor tuturor acestor ţărișoare primiseră 
poruncă să nu lege nici prietenie, nici taifas cu oamenii roșii veniţi, după 


cum se spunea, din ţara de necrezut Ta Nuter. Totuşi, unul dintre slujbași își 
întoarse asinul în această seară şi se apropie de cei doi străini. Cu lahuben 
băuse din întâmplare, într-o zi, la aceeaşi cârciumă din marginea orașului 
Behdet, iar după aceea se mai căutară unul pe altul de câteva ori, tot acolo. 

Acum, lahuben îl zări şi, privindu-l cu bunăvoință, șopti la urechea lui 
Auta: 

— După ce are să plece, să mă întrebi să-ți spun despre el. 

Acest mic slujbaş, folosindu-se de împrejurarea că în ceata pe care o 
ducea el era cel mai mare, vru să-și întrebe proaspătul prieten de sănătate. 
Dar fiind numai un slujbaş mărunt, nu avea răgaz să rămână decât o clipă. 
Când fu lângă lahuben, îl salută și-i spuse: 

— Am auzit că plecaţi cu toţii în curând! Și eu plec. Acum ducem în 
cetatea voastră acest papirus, iar mâine pornim mai mulţi spre ţara Nub, ca 
să aducem aur. Stăpânul nostru se spune că v-a dat vouă tot aurul lui. Aşa a 
fost preţul păcii. Acum n-are aur deloc. Păcat că plecaţi. Şi așa aţi luat totul 
de la noi şi nu mai aveţi ce lua. Aş mai fi stat cu tine de vorbă, dar eu plec 
mâine. Poate mai vii la cetatea voastră de-aici, şi atunci caută-mă pe uliţa 
din stânga pieţei. Ai să întrebi de mine: acolo e casa mea. 

Slujbașul privi cu dispreţ pe sclavul negru, zâmbi soldatului și se depărtă 
lovindu-și asinul. Noaptea cuprindea câmpia. Curând se iviră stelele şi cei 
doi, lăsându-l pe slujbașul care plecase, căutară cu ochii, după obiceiul 
deprins, ciudata stea de la miazăzi. 

— lar a răsărit! spuse Auta. 

— Tocmai voiam să-ţi spun despre steaua care te chinuie atât! își aduse 
aminte lahuben. Am fost o dată să beau vin în orașul acela, Behdet. Acolo 
m-am văzut cu slujbaşul de adineauri. Am stat de vorbă cu el. Îl cheamă 
Merib. Am vorbit cu el despre steaua asta. 

Auta îl privi curios: 

— Şi ce ţi-a spus Merib? 

— Dacă nu l-aş fi văzut acum, aş fi uitat să-ţi spun, urmă lahuben. Este 
om plăcut, cu inimă deschisă. Mi-a spus că a fost meşteșugar în oraș, dar 
ştiind să scrie l-au făcut slujbaș pentru că sora lui, Hedetkaș, este ţiitoarea 
lui Hnumhotep, capul slujbașilor din Behdet, fiindcă e foarte frumoasă. 

Auta aştepta răbdător. lahuben tăcu câteva clipe, căutând să-și aducă 
aminte ce spunea la început. Auta îl ajută: 

— Voiai să-mi spui de stea. 


— Da, se lumină soldatul. L-am întrebat eu. Nu mi-a spus fără să-l 
întreb. Eu eram îngrijorat, ca şi tine, de mărimea stelei. Robul acela Mai- 
Baka zicea că-i ochiul unui zeu ticălos. Dar uite ce mi-a spus Merib: că 
preoţii lor i-au învăţat să nu se teamă de ea, pentru că nici nu e stea, ci este 
tot ochi, dar ochiul zeiţei lor Neith... tu poate știi, au ei o zeiţă Neith, care 
zice slujbaşul Merib că e zeiţa cerului, a dragostei și a înțelepciunii. Fiindcă 
a fost anotimpul revărsării râului, când toată lumea se bucură la ei, zeiţa şi-a 
deschis ochiul spre ţara Ta Kemet... Merib ştie mai bine, pentru că 
Hnumhotep se află de multe ori alături de preoți, şi lui Merib i-a spus soră- 
sa Hedetkaş. 

Auta începu să râdă. 

— De ce râzi? întrebă lahuben, nedumerit. 

— Preoţii lor mint, lahuben. 

— Atunci întreabă-l pe strălucitorul Tefnaht! 

Auta ridică din umeri, fără să-i răspundă. Pomiră spre tabără. Răsărise 
luna. La lumina ei bogată se zărea desișul de papirus. Auta se opri din nou 
să se uite. 

— Îl vezi, lahuben? Tu l-ai asemuit cu coada vacii. Dacă ai şti ce este, 
nu l-ai dori nimicit! 

— Uite, mi-am adus aminte că ceata lui Merib ducea papirus în cetatea 
noastră. Parcă aşa spunea? zise lahuben. Va să zică tot e bun la ceva. Ce se 
face din el? Se mănâncă? 

— Se și mănâncă. Dar nu numai atât. Uită-te la el! Cine nu-l știe nu 
vede în el decât ceea ce se vede. Şi se vede foarte puţin. Ştii că papirusul 
are preţul aurului? Nu fiindcă localnicii îl și mănâncă, deşi nu-i rău la gust. 
Nu numai pentru că își fac din el îmbrăcăminte, căci îl poţi preface în 
pânză. Se fac multe din el. Din tulpină poţi stoarce suc dulce: îl poţi bea şi e 
răcoritor. Şi încălțăminte se face din tulpina lui. lar dacă iei tulpini bătrâne 
mai multe și le legi și le întăreşti, poţi înjgheba o luntre uşoară de râu. Dar 
mai cu seamă din cozile de vacă, la care tu te uiţi cu dispreţ, se fac cărți. 

— Cărţi?! Şi lahuben amuţi cu gura deschisă. Aerul răcoros al nopţii era 
jilav şi înmiresmat. Îl respirau amândoi cu plăcere. Se apropiaseră de 
tabără. Câţiva soldaţi stăteau în jurul unui foc. Unul cânta. Ceilalţi 
murmurau după cântăreţ. Cântecul era trist: le era dor de Atlantida. 

— Ce fel de cărți? întrebă lahuben. Cărţi pe care le scriu înțelepţii? 

— Cărţi pe care le scriu cei care ştiu să le scrie. 


Iahuben se gândi dacă văzuse vreodată cărți mai de aproape. Își aduse 
aminte de Puarem şi de Tefnaht. 

— Dar Puarem al nostru nu scrie cărţi, când scrie... Pe strălucitorul 
Tefnaht l-am văzut scriind de câteva ori. Nici el nu scrie cărți. Cărţile sunt 
ca un sul de pânză, și el scrie pe ceară, cu un pumnal. 

— Tefnaht scrie cărți despre ţările și popoarele pe care le cunoaşte. Ceea 
ce ai văzut că scrie pe tăblițele cu ceară proaspătă e scris după aceea de 
sclavi meșteri, cu vopsea neagră, pe un sul de papirus, nu de pânză. 

— Papirus din cel la care ne-am uitat acum? 

— Da... Merib al tău ducea în cetate papirus. Au mai adus de câteva ori. 
În Atlantida nu creşte. Numai în Ta Kemet. Când plecăm, o corabie va duce 
numai papirus. 

lahuben clătină din cap: 

— Nu pricep cum se poate face sul de scris din beţele acelea! Tu știi? Ai 
văzut vreodată? 

— Când eram rob aici, înainte de a fi fost luat în Atlantida, am și făcut. 
Nu e ușor, trebuie răbdare și multă grijă. Mâinile care nu vor să fie lovite cu 
nuiaua trebuie să fie îndemânatice. Cu un ac desfaci fâşii late şi subțiri din 
tulpină. Din mijlocul ei scoţi foi pentru cărţile sfinte, adică cele mai subțiri. 
Celelalte sunt pentru alte cărți. Le aşterni şi le unești cap la cap pe o masă 
puţin aplecată și le uzi cu apa lui Hapi, care e plină de mâl. Apa se scurge şi 
mâlul lipeşte. Apoi pui alte foi de-a curmezișul și iar le uzi ca să le lipești. 
După aceea tai marginile cu grijă, să fie drepte. Pe urmă usuci foile la soare 
şi apoi le lustruieşti cu o bucată de fildeş. De aici încolo cartea așteaptă să 
fie scrisă. lahuben asculta uimit şi tot trăgea cu coada ochiului spre desișul 
de lângă râu, acum abia zărindu-se prin aerul amurgului. Apoi, deodată, își 
aduse aminte: 

— Vorbeai de stea adineauri... Acum ai uitat şi tu:... 

— Nu, n-am uitat, spuse Auta zâmbind. Dar poate că şi steaua ni se pare 
numai o coadă de vacă sau un ochi de zeu pentru că altceva nu știm despre 
ea. 

lahuben îi aruncă o privire, apoi se încruntă, îngândurat. 

Intrară în tabără, fiecare ducându-se la cortul său. Acum, când armata lui 
Puarem îşi aștepta corăbiile, era pe sfârşite anotimpul apelor,ahet, când 
toată firea din Ta Kemet se înviorează. Cât călătoriseră prin deșert, dincoace 
fusese anotimpul uscat,șemu, şi plantele erau atunci veştede. Iar când pășiră 
întâia oară în valea marelui fluviu, apele lui, din anotimpulahet, tocmai 


începeau să crească. În acele zile soldaţii lui Puarem văzură fluviul cu apa 
verde și groasă și, încercând s-o bea, o scuipară cu scârbă. Dar Hapi cel 
verde trecu destul de repede spre mare şi după vreo douăsprezece zile 
începu să vină Hapi cel roșu. Apele lui păreau acum amestecate cu sânge și 
soldaţii atlanţi le priveau înspăimântați. Nimeni nu știa de unde vine acest 
sânge. Unii credeau că zeul își ucide jertfele lângă muntele de obârşie. 
Nimeni nu îndrăznea, dintre atlanţi, să bea apa asta însângerată. Numai 
chinuiţi de sete și văzându-i pe localnici că-şi afundă ulcioarele în râu fără 
teamă, unii soldaţi încercară să guste apa roşie, și îndată vestea se răspândi 
în toată armata: nimeni nu mai băuse, nici în Atlantida, apă așa de gustoasă. 
lahuben era dintre puţinii care o mai băuseră şi altădată. După ce mâncă 
vârtos, înainte de a se culca, soldatul lahuben sorbi cu sete din ulcior, dar 
văzu că apa, tot bună, nu mai avea același gust. Se culcă gândindu-se la 
Hapi. 

A doua zi îl căută pe Auta, în ceasurile când avu răgaz, și-l rugă să se 
ducă împreună spre malul râului. Vremea era plăcută. Anotimpulahet era pe 
sfârşite și se apropia anotimpulpert. Apele lui Hapi se retrăgeau între 
maluri. "Țăranii şi robii se grăbeau acum să are și să semene ogoarele umede 
şi negre, şi după ei păstorii mânau peste semănături turmele de oi, ca să 
intre sămânţa în pământ, să n-o spulbere vântul şi să n-o usuce soarele. 

Auta şi lahuben se uitau la această privelişte în necontenită mișcare și 
ascultau cântecele de laudă alcătuite de oamenii rome pentru dumnezeiescul 
lor Hapi: 


Când se revarsă Hapi, sclipeşte pământul. 
Pe toți oamenii i-a cuprins bucuria. 

Toate spinările se zguduie întruna de râs 
Și toţi dinţii mestecă hrana. 


lahuben asculta vrăjit aceste cântece. Dintr-unul i-a rămas un crâmpei în 
minte și acum îl mormăia singur, în graiul din Ta Kemet, aşa cum era făcut 
cântecul. Graiul din Ta Kemet nu era mult deosebit de cel atlant, totuși în 
cântec Iahuben nu-l înţelegea tot dintr-o dată. Într-o zi, spre luarea aminte și 
spre marea mirare a lui Auta, dând putere glasului său răgușit de plăcerile 
vinului și de strigătele de luptă, soldatul se pomeni cântând aşa: 


Numai Hapi să aducă e-n stare 


Bunătate, adevăr, în aceste inimi de oameni, 

Căci se spune de mult că numai din sărăcie 

Se nasc pe pământ răutăţi și fărădelegi. 

Și în ziua aceea de la începutul anotimpuluipert, când localnicii nu mai 
cântau asemenea laude, lahuben se trezi pe neașteptate asupra înţelesului 
vorbelor pe care le tot mormăia, cum le învățase. Se întoarse grăbit spre 
Auta. În mintea lui se răsturnase ceva. 

— Spune-mi, întrebă soldatul, cântecele mint? 

— De ce mă întrebi? zise Auta nedumerit. 

— Spune-mi dacă mint cântecele sau nu, și atunci am să-ţi spun gândul 
din inima mea. 

— Unele mint, spuse Auta încă neînțelegând ce s-a întâmplat. 

— Acuma am băgat de seamă și eu. Când cânţi parcă nu te gândeşti prea 
mult la ceea ce cânţi... Poate numai dacă ai făcut tu însuţi cântecul. Uite, 
acum am ascultat mai bine cântecul pe care-l cânt și am socotit că minte. 
Am văzut săraci şi la noi şi la aceştia din Ta Kemet. Oare săracul e rău și 
nelegiuit? Eu cred că nu. 

— Tu ai cunoscut sărăcimea, lahuben? îl întrebă Auta surprins. 

— N-am prea cunoscut-o. Când eram copil, nu mă jucam cu copiii 
meseriașilor. Tata a fost soldat și hrana nu ne-a lipsit. Dar am văzut mai 
târziu săraci care dădeau din ce nu aveau nici ei de ajuns la alții mai săraci. 
N-am văzut sărac să ucidă pe bogat, dar bogatul pe sărac, da. 

— Tu te-ai gândit vreodată dacă armata lui Puarem e săracă? 

lahuben râse uimit: 

— Cum, armata noastră să fie săracă? Sau glumeşti! 

— Glumesc, după cum vezi. 

lahuben tăcu, clătinând din cap. Apoi spuse, tot îngândurat: 

— La Behdet a sărit un câine asupra mea şi ca să nu-l ucid am intrat în 
căsuţa unui om. M-a poftit să stau. M-am uitat ce face: făcea inele... Mi-a 
spus nevasta lui că face inele pentru cei mai de vază stăpânitori din oraș. Și 
ştii ce mâncau? Am văzut: o ceapă şi o bucată de turtă mucedă. Turta era de 
orz. Mai aveau o ceapă, şi au zis să și-o lase pe a doua zi. l-am dat eu 
pâinea mea, măcar că din ţara dușmană trebuie să luăm, nu să dăm. Puarem, 
de-ar şti, ar pune să mă ucidă. Toată lumea spune că aşa vor zeii. Dar de ce 
se spune că zeii buni sunt mai puternici? 

Auta zâmbea, fără să vorbească. 

— De ce nu-mi spui nimic, Auta? se miră soldatul. 


— Caut și eu de mult un răspuns la întrebările tale, și încă nu l-am găsit! 
zise în sfârşit celălalt. 

— Uite, cred că l-am găsit eu. 

— Care, lahuben? 

— Cântecul minte! Acesta-i răspunsul. Auta oftă: 

— Asta-i tot întrebare!... 

Soldatul îl privi lung și tăcu. Apoi începu să mormăie alt cântec, de la el 
de-acasă, privind spre gura fluviului și mai departe, spre zarea mării. Dar 
deodată se întoarse și-l zgâlțâi pe Auta de umăr: 

— Uite, vin corăbiile noastre! strigă el bucuros. Într-adevăr, zarea mării 
era plină de mărunte aripi de păsări albe care, fără să fâlfâie, se înmulţeau 
mărindu-se pe toată dunga apelor din orizont. Nu se putea şti dacă erau 
corăbiile Atlantidei, dar erau corăbii. 

— De unde ştii că sunt ale noastre? îl întrebă Auta. lahuben îl privi 
încurcat: 

— Dar ale cui? Cine mai are atâtea corăbii? Ale lor de-aici nu se 
încumetă să taie marea. Umblă numai pe lângă țărm. 

Mai trecu un ceas și corăbiile se văzură deslușit. După rânduiala așezării 
lor şi după mărime nu puteau fi decât atlante. Cei doi prieteni, sclavul şi 
soldatul, porniră spre tabără. 

Oamenii rome, cărora li se luase câmpia frumoasă mărginită din două 
părți de pădurea de salcâmi și palmieri, iar din celelalte două de marea 
albastră şi de râul cu desişuri de papirus și lotuși, o ocoleau resemnaţi. Cât 
mai erau aici atlanţii, câmpia era atlantă. Treceau departe de tabăra străină, 
tăcuţi, privind cu ură corturile albe. Îşi vedeau de îndeletnicirile lor 
nenumărate din luna semănăturilor a anotimpuluipert, iar Puarem stătea în 
acest ceas pe țărm şi privea miile de pânze de corăbii, mulțumit de aurul pe 
care-l răpise, mulțumit de antilopele din ţarcuri, de lâna tunsă de pe miile de 
oi a căror carne fusese mâncată de soldaţii săi și mai cu seamă mulțumit de 
cele câteva mii de robi și roabe, printre care harnicii și repezii bărbaţi ai 
neamurilor daza şi teda, şi pricepuţii meşteri sau frumoasele cântărețe rome. 

Acum, soldaţii atlanţi își pregăteau armele şi sacii, iar scribii făceau 
socoteala prăzii luată pentru rege şi preoți, hotărând câte vite, câţi robi și 
câtă lână să încarce în fiecare dintre corăbiile de povară. 

De când se iviseră corăbiile în zare, Auta se făcu mai tăcut. Zarva 
oștească nu-l răscolea. Și nu ştia nici el dacă tristeţea aşezată în sufletul lui 
are ca pricină părăsirea acestor locuri sau apropierea întoarcerii în 


Atlantida... Cu asemenea stare sufletească se duse la Tefnaht, când acesta 
în sfârşit îl chemă. Preotul Tefnaht se plimba lângă malul cu lotușşi, faţa lui 
era mai luminoasă decât de obicei, datorită unui surâs pe care Auta nu-l 
înţelese. I se păru că nu-l mai văzuse pe Tefnaht surâzând anume așa. O 
clipă, sclavul socoti că tainicul surâs este oglinda ultimei nopţi în oare 
preotul se desfătase cu o frumoasă dănţuitoare din neamul mașauașa. 

Dar nu era așa. Strălucitorul slujitor al Zeului Puterii dovedi îndată că nu 
la ea se gândea acum. 

— Ştii de ce te-am chemat? îl întrebă pe sclav. 

Auta îşi aplecă fruntea spre pământ şi răspunse că nu ştie. Preotul păru 
mulțumit de răspuns. Zise: 

— lată de ce: ai mai privit steaua aceea, te-ai mai gândit la ea? 

Sclavul privise steaua, care se vedea şi din Ta Kemet tot pe cerul de 
miazăzi. Dar întrebarea preotului cu totul neașteptată îl dezrădăcină cu furie 
din liniştea tristă a ultimelor ore. Se uită bănuitor la preot. Ce urmăreşte 
oare, chemându-l? 

Răspunse scurt: 

— M-am uitat, stăpâne. 

— Așadar n-ai părăsit-o... 

— Chiar de nu s-ar mai vedea, gândul meu nu știu dacă o mai poate 
părăsi. 

— Dar se vede! 

Auta tăcu. Preotul îl străpungea cu privirea căutând să-l răscolească pe 
dinăuntru. Sclavul nu se lăsă răscolit: ochii lui erau reci, nemișcați. 

— Te-am chemat şi ca să-ţi spun o veste. Pe când ne aflam în Ta Kemet, 
sus, la întâiul prag al acestui râu, au mai căzut în nisipurile apusene alte 
pietre sticloase ca acelea care te-au ameţit atunci, lângă oază. Şi au mai 
căzut altele şi dincolo de aceste păduri, la apus. Se spune că unde au căzut 
aproape de oameni, oamenii ar fi murit. Cine a venit după câteva luni de la 
căderea lor fără să cunoască acele pietre şi a pus mâna pe ele s-a ales numai 
cu amețeli trecătoare. Dar nimeni n-a luat vreuna cu sine. Păcat! 

Privirea lui Auta se schimbă numaidecât. Sclavul se uită acuma rugător. 
Preotul înţelese și clătină din cap. 

— Nu! Pietrele sunt departe; câteva zile de mers, și noi plecăm mâine. 

Auta se întristă și lăsă ochii în pământ. Tefnaht zâmbi sau rânji. 

— Nu te sfătuiesc să pleci fără încuviinţare: dincolo de marginea taberei 
te va aştepta moartea. 


Sclavul îşi ridică atunci fruntea, strivindu-și între buze un surâs. 

— Stăpânul meu n-are de ce să se îngrijoreze. Nu mai pot să doresc 
pustiul după cărţile de la Piscul Sfânt. Tefnaht se făcu că nu aude şi spuse 
ușor înțepat: 

— Şi chiar dacă ai putea să iei cu tine asemenea piatră ce-ai fi în stare să 
afli?!... Pietrele nu vorbesc. 

Auta nu-şi mai putu stăpâni zâmbetul. Tefnaht ridică sprânceana, 
cerându-i astfel răspuns pentru zâmbet. 

— Dacă stăpânul meu nu s-ar mânia, zise sclavul, aş spune altceva decât 
a spus stăpânul. 

— Spune! îi porunci Tefnaht, cercetându-l iscoditor. 

— Cred că și piatra și oricare lucru neînsuflețit vorbeşte. Este adevărat 
că nu toate urechile aud... 

Se opri nehotărât. Tefnaht râse: 

— Am spus aproape acelaşi lucru. Nici tu, nici chiar noi nu cunoaştem 
decât limba acelor pietre pe care oamenii au scris în limba omenească. 

— Aş vrea să spun, stăpâne, că bunăoară auzim graiul aramei. Știm unde 
să căutăm arama şi cum s-o topim. Știm şi la ce foloseşte... 

— Dar ce e arama, știi? îl întrerupse preotul. Spune-mi din ce-i 
alcătuită? 

Auta îl privi ruşinat. Tefnaht urmă: 

— lar pietrele care te-au ameţit sunt venite din cer. Arama este din 
pământ, şi n-o cunoşti... Nu-i mai uşor să crezi că le-au aruncat zeii? 
încheie râzând zgomotos. 

— Cu sau fără zei, pietrele acestea nu-mi dau pace, stăpâne... Mai bine 
nu le-aș fi văzut! 

Tefnaht își întoarse faţa spre mare. Corăbiile erau acum aproape de tot. 
Deodată Auta îi spuse cu glas uşor înfierbântat: 

— Stăpâne, am văzut mare şi pământ. Am văzut munţi şi peşteri. De ce 
nici o piatră din miile de pietre nemişcate pe care le-am atins nu m-au 
prăbușit la pământ ca acestea de care nici nu m-am apropiat? 

Vru să mai spună ceva, dar se opri simțind că această mărturisire l-a 
supărat pe Tefnaht. Totuşi, fie că nu voia să lase fără răspuns ultima 
întrebare a sclavului, fie că îşi căuta el însuşi o lămurire, se întoarse cu 
spatele spre mare, începând să surâdă. Auta își dădu seama că nimic nu-l 
tulbură mai mult decât aceste surâsuri în care nu se putea citi nimic. 


— Am să-ţi dezvălui o taină pentru care ai să-mi fii recunoscător, spuse 
Tefnaht cu voce tărăgănată. Ascultă, tatăl tatălui meu era preotul Zeului de 
Foc. Înainte de a muri, iată ce mi-a istorisit. Pe când era încă tânăr, a văzut 
coborârea pe pământul atlant a acelui zeu. Într-o zi când soarele lumina 
puternic, s-a născut în cer altă lumină, parcă aproape tot așa de puternică. 
Lumina aceea a străbătut cerul ca un stâlp de văpaie cu iuțeala celei mai 
repezi lănci. Tatăl tatălui meu se plimba într-un câmp pustiu, după seceriș. 
Era preot tânăr și se închina Zeului Apelor. Departe, în marginea câmpului, 
erau câțiva oameni care-și frigeau o capră, pregătindu-se de ospăț. La vreo 
cincizeci de pași de tatăl tatălui meu, stâlpul de foc a căzut din cer și s-a 
înfipt în câmp. Tatăl tatălui meu s-a prăbușit la pământ, izbit de tăria unui 
vânt care s-a iscat din senin. Apoi s-a ridicat. Era seară. În oraș lumea află 
de la cei câţiva oameni care și-au lăsat capra și au fugit înfricoșați să 
vestească moartea preotului. Dar acel preot, tatăl tatălui meu, văzând după 
ce a putut să se ridice stâlpul rece alături, fără foc, fără lumină, a pus mâna 
pe el şi şi-a dat seama că era o piatră uriaşă, de cremene. Acolo s-a clădit 
templul pe care îl ştii. Când s-a întors în oraș viu și teafăr, lumea știa de la 
secerători despre stâlpul înflăcărat. Și atunci multă lume a socotit că Zeul de 
Foc i se arătase ca să şi-l aleagă slujitor. Îţi pui poate întrebarea de ce ţi-am 
dezvăluit taina aceasta anume ţie?... Judecă, și ai să înţelegi. Zeul de Foc 
era o piatră ca toate pietrele, dar a venit din cer cu putere și acel preot s-a 
prăbușit... 

— Să-mi îngăduie stăpânul să adaug ceva, spuse Auta. 

— Adaugă! 

— Tatăl tatălui stăpânului meu, al înțeleptului Tefnaht, s-a prăbușit la 
pământ pentru că piatra a căzut cu greutate şi a împins văzduhul dimprejur. 
Pietrele găsite de robul tău erau prea mici ca să împingă văzduhul şi erau 
căzute din ajun... 

— Ştiu, îl întrerupse Tefnaht plictisit. Și tu ştii bine că chiar de le-ai fi 
pipăit fără să leşini, tot n-ai fi aflat nimic. Mulţumește-te cu ce poţi 
cunoaște. Eşti frământat de steaua cea necunoscută. Poate va cădea și ea, ca 
piatra de care ţi-am vorbit. Ai s-o vezi sau n-ai s-o vezi. Ce pierzi sau ce 
câştigi dacă pipăi o piatră venită din cer? Preotul ei tot n-ai să poţi fi! 

— Da, stăpâne, dar... 

— Viaţa omului e scurtă. Ce rost are să fie otrăvită cu întrebări la care 
nu poate răspunde nimeni! Nu uita că eşti un rob mai fericit decât toţi robii 
şi chiar decât mulți oameni liberi. Mulţumeşte-te cu ce ai, ca să nu pierzi 


într-o zi totul. Eu te sfătuiesc, pentru că nu ești neînţelept, să-ți alegi clipa 
cea mai fericită din viaţa ta şi las-o să te desfăteze. 

— Clipa cea mai fericită, stăpâne, este aceea care încă n-a fost. 

— Mai bine ţi-ai fi ales o sclavă sau o cântăreaţă neagră de-aici. Poţi s-o 
iei cu tine pe corabie! 

— Mi-am ales, stăpâne, răspunse Auta cam tăios. Una din Atlantida mi- 
am ales. Dar nu e sclavă şi nu e neagră. lată de ce nu pot alege clipa cea mai 
fericită... 

— Atunci ești un nătărău! Sau iarăși uiţi că ești rob? Alege-ţi fericirile la 
care ai dreptul. 

Ochii lui Auta tremurară, ușor înroșiți. Zise cu glas sugrumat: 

— Drepturile, stăpâne, se măsoară altfel. Dragostea nu le e măsură bună. 

Tefnaht începu să râdă cu poftă: 

— Eşti prea tânăr, sau eşti cu adevărat nătărău. Du-te în cortul tău. Uite, 
corăbiile intră în liman. 

Pe țărm, sclavii se îngheboșau sub poverile grele şi alergau pe scândurile 
piezișe care legau ţărmul de punţile întâilor corăbii sosite. Mugeau antilope 
şi tauri, bice de curele șuierau prin văzduh, soldaţii zăngăneau din arme, 
strigau căpitanii, corăbierii cântau pe fiecare punte sau înjurau pe sclavi, 
sclavii gemeau sub poveri, în timp ce dinspre deşert se zărea năvălind seara 
liliachie. 

Atlanţii erau gata de drum. Țara Ta Kemet îi privea, jefuită. 


Capitolul IX 


Corăbiile erau pe mare de mai multe zile. leşind în întâia dimineaţă să 
stea de strajă pe puntea corabiei pe care plutea (o corabie mare, de o sută 
cincizeci de coţi lungime, cum nu se făceau în Ta Kemet), lahuben trecu pe 
lângă cârmaci şi se pomeni faţă în faţă cu Auta. Nu bănuise că vor călători 
împreună, iar când îl văzu se opri mulțumit. Sclavul stătea pe punte și scria 
ceva pe un ciob. Simţindu-se privit ridică ochii și sări numaidecât în 
picioare, zâmbind cu toată faţa. 

— Vezi, lahuben, zise sclavul, s-a sfârșit şi călătoria asta! Vântul bun ne 
duce spre Ta Nuter, ţara de basm și fericirea noastră şi începu să râdă. 

Corabia pe care pluteau era o corabie cu sclavi luaţi din Ta Kemet. 
Acum, lahuben era căpetenia străjii de pe această corabie; căci, mulțumit de 
el, Puarem îl făcuse ajutor de sutaș în ziua când îşi cercetă oastea înainte de 
pornirea pe mare. Încă mirat de a-l fi găsit aici pe sclavul Marelui Preot, 
după ce-și veni în fire de la întâia tulburare a revederii, îl întrebă cum a 
ajuns împreună cu el. 

— Te-a trimis să te păzesc eu? 

— Nu! Urma să fiu pe altă corabie, cu Tefnaht. Puarem i-a cerut să mă 
trimită oriunde, numai ca să nu fiu în ochii lui. Am întrebat pe un căpitan 
unde ești tu și l-am rugat să mă dea aici. Dacă nu te-am văzut aseară însă, 
m-am gândit că s-a nimerit altă corabie. 

— Uite că suntem iar împreună, zise lahuben cu bucurie. Zeii nu ne 
despart. 

Vântul sufla din spate, însă prea slab, și corăbiile erau împinse și de 
vâsle. Cei doi prieteni se apropiară de marginea punţii, ca să poată sta de 
vorbă netulburaţi. Lângă ei nu era nimeni, decât mai jos de punte, în locașul 
vâslei, un vâslaș. Legat cu o frânghie de mijloc, robul vâslea din greu. Era 
dintre robii rome, luaţi din câmpiile de jos ale ţării Ta Kemet. Părea să fie 
țăran, muncitor de pământ, aşa îl arătau mâinile lui înnegrite şi brăzdate de 
crăpături, și spinarea lui încovoiată, şi ochii lui trişti deasupra feţei uscate şi 
supte, ca și întreg trupul lui slab, înalt şi osos. 

— "Ţi-e dor de ai tăi, lahuben, aşa e? îi spuse Auta, după ce se mai uită 
câteva clipe la vâslaş. Niciodată nu te-am întrebat câți copii ai... 

— Patru! răspunse lahuben cu mândrie. Bine că s-a încheiat cu deșertul 
acela blestemat şi cu cârciumile din Behdet și cu tot! Mai bine-i acasă! 
Acum ne întoarcem în ţara fericită Ta Nuter cum ai spus tu! 


Vâslaşul până atunci nu păruse să asculte ce vorbesc ei. Dar când auzi 
din gura soldatului străin cuvintele Ta Nuter, numele țării nevăzute despre 
care se alcătuiau în Ta Kemet cântece şi se istoriseau poveşti, şi pe care nu 
se gândise că o va vedea aievea vreodată, își desfăcu fălcile şi printre buzele 
îngroșate şi aspre scuipă în mare. Apoi rosti pentru sine un cuvânt pe care 
cei doi nu-l auziră bine sau nu-l pricepură decât atunci când biciul din mâna 
unui slujbaş atlant, ce tocmai trecea pe acolo, sfâșie șuierând spinarea 
vâslaşului. 

lahuben se întoarse spre vâslaş și abia acum zări pe slujbașul de lângă ei. 
Voia să spună ceva și nu ştia ce. Grăi la întâmplare: 

— În Ta Nuter viaţa-i frumoasă... 

Robul rome îl privi cu scârbă. Biciul nu-l potolise, parcă îl întărâtase 
mai mult. Auta se uită și el la acest rob și simţi cum îl doare și pe el trupul, 
deși nebătut. 

Vâslașul aruncă printre dinţi: 

— Poţi să spui de trei ori că lupul e capră, lapte de la el tot n-ai să 
mulgi! 

Biciul slujbașului șuieră din nou. Robul rome acum tăcut, răcorit, vâsli 
mai departe. 

— Care-i numele tău? îl întrebă lahuben, fără să ştie nici el de ce. 

Slujbaşul se pregătea să plece, dar se opri. 

— Ce nevoie ai tu de numele meu? Vrei să mi-l spurci în urechea ta, sau 
vrei să mi-l batjocoreşti cu limba ta? zise robul mânuindu-și vâsla cu furie, 
şi ultimele lui cuvinte se amestecară cu alt șuierat de bici. 

lahuben simţi că i se urcă sângele în obraz, dar întâlnind privirea mută a 
lui Auta se stăpâni şi îşi dădu seama că ar fi făcut la fel ca robul de la vâslă 
dacă s-ar fi aflat în locul lui. Slujbașul răcni la vâslaş: 

— Să răspunzi, scrumbie uscată, când un oștean viteaz al marelui nostru 
stăpân, fie el veşnic viu, sănătos și puternic, vrea să ştie numele tău 
blestemat! 

Lui lahuben îi părea acum rău de întorsătura neașteptată a lucrurilor și 
nu mai știa cum să le îndrepte. 

Înţelegea ura omului smuls poate de lângă nevastă şi copii tocmai în 
luna semănăturilor. Zâmbi vinovat. 

Sclavul tăcu și scuipă în mare, fără să-și ia în seamă spinarea 
însângerată, pândită de o nouă primejdie. Biciul se năpusti iar. De astă dată 
curelele loviră buzele vâslașului, care n-au vrut să se deschidă pentru a 


răspunde la întrebare. Slujbașul clocotea de furie, şi acum porni să facă 
ocolul punţii, ca să biciuiască şi pe ceilalți vâslași, spre a le aduce aminte că 
sunt robii Atlantidei. 

Folosindu-se de prilejul de a rămâne fără urechi străine în preajmă, Auta 
se întoarse spre dârzul ţăran și, arătându-i-l pe lahuben, spuse cu voce 
blândă: 

— Omul acesta nu ţi-a vrut răul. A vrut numai să-ţi afle numele. 

Vâslașul își încleștă gura însângerată, pregătindu-se poate de altă vorbă 
grea, dar ochii lui întâlniră ochii lui Auta. Numai atunci mânia lui se muie. 
Murmură: 

— Sunt Hunanupu. lată, ai aflat ce-ai vrut să afli. Dar dacă eu te-aș fi 
întrebat de numele tău și nu mi-ai fi răspuns, nimeni nu te-ar fi biciuit. 
Acuma aş şti ce să le spun copiilor mei care mă tot întrebau ce ţară este Ta 
Nuter şi eu nu ştiam ce să răspund. Numai că n-or să mai aibă pe cine 
întreba copiii mei despre Ta Nuter. 

Vâslaşul își încleştă din nou fălcile şi nu și le mai descleştă apoi decât de 
puţine ori, doar ca să-și scuipe sângele scurs din buze. 

Cheful de vorbă îi pierise şi lui lahuben. Nici Auta nu mai vorbi. Puntea 
se umpluse acum și de alți oameni decât corăbierii. lahuben ascultă 
şuierăturile de bici care ocoliră puntea, apoi simţi ceva necunoscut în ochi, 
ceva fierbinte și umed, şi când își dădu seama că sunt lacrimi se întoarse 
ruşinat cu faţa spre largul mării. Numai Auta văzu, dar de faţă cu slujbașii 
regeşti nu îndrăzni să-i pună mâna pe umăr. Încercă totuși să-l mângâie 
altfel. Îi spuse încet, ca să nu fie auzit de alţii: 

— Nu te amări, nu eşti tu vinovat. 

— Dar cine? L-a biciuit numai din pricina mea, am văzut! Crezi că eu 
nu ştiu că nu-i ușor să-ţi laşi copiii flămânzi şi să fii rob la alţii? Trebuia să 
nu-l mai întreb şi cum îl cheamă. Rămânea cu necazul lui și nu-i mai jupuia 
şi pielea!... 

— Nu-i vina ta! mai spuse o dată Auta. Vinovată e Atlantida care nu se 
mai satură de robi. 

— La urma urmei, aşa e cum spui tu! zise lahuben. Mă gândesc că robul 
acela care a zis că-l cheamă Hunanupu o fi fost ţăran ca acei care cântau pe 
câmp când am plecat noi. Își ducea şi el viaţa în linişte şi noi l-am luat de 
lângă ai lui. 

Auta zâmbi amar: 


— Asta nu-i chiar aşa. Viaţa lui era tot atât de liniștită ca a omului peste 
trupul căruia s-a culcat leul să doarmă. Crezi că ţăranii din Ta Kemet nu mai 
cântă? Cântă și de necaz. Și tu singur ai spus că unele cântece mint. 

— Ai dreptate. Și cât pământ au ca să se hrănească? 

— Dacă s-ar hrăni numai ei și nu le-ar lua jumătate stăpânul ținutului şi 
un sfert slujbașii, tot nu le-ar ajunge. Muncesc din greu și abia se întorc 
acasă la căderea nopții, istoviţi, că trebuie să și plece îndărăt pe câmp. Şi 
asta când e bine! Dar gândește-te că uneori apa din Hapi nu se ridică atât cât 
trebuie și ogorul nu mai are mâl, e uscat! Nu toţi au putere să-și facă şanţuri 
pentru scurgerea apei. Sau dacă înainte de seceriș vin lăcustele? 

lahuben oftă: 

— Şi ce se întâmplă atunci cu ţăranii aceia? 

— Se mută fiecare cu toţi ai lui în Țara Morților. 

— Atunci poate că-i mai bine așa. Cel puţin robii, în Atlantida, au hrană 
în fiecare zi. 

— O mână de mâncare și o stâncă pe umeri... O mână de hrană şi un sac 
de bice... Şi copiii rămași departe, singuri, ca şi orfani. Auzi, lahuben, tu 
umbli să cucerești țări şi robi şi stai numai câteva luni departe de copiii tăi 
cărora le aduci prăzi... lar acest Hunanupu pe ai lui n-o să-i mai vadă 
niciodată. 

Auta îşi ridică obrazul spre vânt. Vântul îşi schimbase drumul. Era mai 
umed și bătea acum din față. Păsări grase ţipând ascuţit se încrucișau acum 
în zboruri sălbatice peste faţa mării. 

— Cred că vine furtună... 

Auta murmură, fără să-și ia faţa de la vânt. Dar ajutorul de sutaș nu-i 
răspunse. Avea mintea prea răvăşită ca să-l mai fi putut auzi. Nu trecu însă 
mult și simţi că nu mai poate trage aer pe nări. Deschise gura larg, însă nici 
gura nu mai putu prinde văzduhul. Se uită la ceilalți. Auta stătea nemișcat. 
Câţiva dintre slujbaşi intraseră în pântecul navei, sub punte. Corabia era 
destul de adâncă, totuşi apa aceasta, până adineauri liniștită, se zvârcolea 
acum şi arunca nava de pe un val pe altul ca pe un pai. Acum vântul ridica 
înalte valuri albe din marea care se făcuse neagră. Începu o ploaie, parcă 
Zeul Cerului s-ar fi mâniat pe Zeul Apelor şi l-ar fi bătut cu zeci de mii de 
curele ude. Celelalte corăbii atlante nu se mai zăreau, nici cele din faţă, nici 
cele dindărăt. Oamenii se apucau de ce puteau, ca să nu-i măture valurile de 
pe punte. Era ziuă, dar era aproape întuneric. lahuben simţi un gol în 
stomac şi parcă toate măruntaiele stăteau gata să-i năvălească afară, pe gură. 


Auta se ţinea de gardul punţii, iar lahuben apucase cu mâna marginea 
locașului vâslei, stând într-un genunchi. Lângă ei, robul Hunanupu se 
încorda din răsputeri să vâslească. Meşterul pânzei poruncise vâslaşilor să 
se lupte cu apele, ca să nu se abată corabia din drum. Pânza fusese strânsă. 
Vâsla lungă de șase coți sau lovea în gol, sau era izbită îndărăt de câte un 
talaz. 

— Dacă eram pe o corabie din Ta Kemet, ne chema Osiris al lor în Țara 
Morților! strigă Auta ca să poată fi auzit de lahuben, de la doi paşi 
depărtare. Afară de lahuben, nu-l auzi nimeni. 

O izbitură înfundată şi un geamăt scurt îl făcură pe lahuben să se uite 
repede în locașul văslașului din marginea punţii. Hunanupu zăcea prăbuşit 
într-o parte și tâmpla dreaptă îi era mânjită de sânge. Valurile i-o spălau 
unul după altul, dar sângele se ivea mereu la loc. Atunci lahuben, cu ochii 
îngroziţi, îl căută pe Auta, dar nu-l zări decât lângă catargul pânzei strânse, 
unde îl aruncase un val. lahuben se întoarse atunci spre Hunanupu. Stătu în 
cumpănă o clipă, se uită în jur dacă nu-i vede nimeni, dar acum fiecare ins 
abia dacă mai putea să-şi aibă grija sa. Într-o clipită, ajutorul de sutaş își 
sfâşie cămașa și se repezi spre vâslaș. Din lăcașul vâslei nu mai putea să 
cadă în mare, dar valurile pătrundeau și din margine și de sus și îl băteau 
fără încetare. De nu s-ar fi ţinut cu o mână de trunchiul în care se legăna 
vâsla părăsită, s-ar fi izbit cu capul de pereţii groși de bârne. Cu cealaltă 
mână, ajutându-se de pieptul său și de dinţi, lahuben înfășură strâns în jurul 
capului acestui nenorocit vâslaş pânza sfâșiată din cămaşă. ÎL trase pe 
Hunanupu la o parte şi începu să vâslească el. Marea neagră urla. Din ea se 
ridicase un stâlp de apă neagră cu creștetul înspumat care venea amenințător 
spre corabie. O clipă, lahuben lăsă vâsla din mâini şi privi cu spaimă. 
Niciodată nu întâlnise furtuni așa de mari în scurtele lui călătorii pe mare. 
„Asta e moartea!” se gândi el. Apoi vâsli mai departe. Ştia că vâslind i se va 
linişti stomacul și gândurile la moarte se vor îndepărta. Dar stâlpul de apă 
înalt de cel puțin o sută de coţi trecu pe lângă corabia lor fără să se spargă. 

Și deodată apele se liniștiră. Vântul se înmuie. Pe întinderea mării 
unduită de valuri mici şi din nou aproape albastră, se făcuse lumină. În 
stânga, la miazăzi, țărmul ținuturilor cu nisipuri, de unde plecaseră, se zărea 
aproape. În față, se legănau una după alta corăbiile atlante. Departe, la 
orizont, se puteau desluși cei doi stâlpi puternici de piatră ai zeului 
hananeilor Melkart, tăiați din niște munţi pe cele două ţărmuri dimpotrivă, 
care strâmtau această mare şi deschideau apoi drum spre Marea Atlantică. 


lahuben se uită la sclavul Hunanupu. Acesta se trezise din leșin și-l 
privea cu uimire. Ajutorul de sutaş scoase din sacul său un pumn de 
curmale și o turtă de grâu și i le dădu. Sclavul îl privi din nou cu privirea 
aceea uimită, apoi înșfacă darul și începu să mănânce grăbit. Sângele 
închegat de pe pânza cu care îi era legat capul fusese spălat de valuri și 
numai o pată roşiatică aducea aminte de izbitură. Dar scurgerea sângelui se 
oprise; capul nu era spart. lahuben se uită la sclav, apoi la vâslă, apoi din 
nou la sclav. Vâslea ca şi până acum. Deodată, ochii i se luminară. Privi 
țărmul apropiat. Se uită la celelalte corăbii, care erau departe. Se ridică 
puţin și cuprinse puntea în priviri. Pe punte nu era, aici lângă ei, încă 
nimeni. Slujbașii regești se mai ascundeau sub punte, în pântecul navei. 

lahuben se aplecă spre sclav şi-l întrebă: 

— Ți-au venit puterile la loc? 

Hunanupu, care sfârşise de mâncat, se ridică din colţul său, vrând să ia 
vâsla. Era înzdrăvenit. Se uită la militarul atlant cu recunoștință: 

— N-aş fi crezut să faci asta... Dar tot mai bine mă lăsai să pier! și 
aşteptă să se aşeze pe locul său, ca să vâslească. Dar lahuben nu se sculă. 
Câteva clipe vâslind din greu numai cu o mână, își trase cuțitul de la brâu și 
tăie frânghia cu care era legat sclavul de corabie. Apoi spuse încet, aproape 
în șoaptă: 

— Acuma fugi! 

Sclavul se uită la el nedumerit. Dar ochii lui lahuben, neașteptat de plini 
de înţeles şi de frățeşti, spuseră mai mult decât gura lui. Acum, sclavul 
pricepu. Se strecură cu greu prin gaura lăsată pentru mișcarea vâslei (era 
atât de subțire, încât se putu strecura), apoi se aruncă în mare. Apa îl înghiţi. 
lahuben îl urmări îngrijorat, însă puţin mai târziu, la vreo cincizeci de pași, 
îi zări capul ieşind din apă: ţăranul Hunanupu înota spre țărm. 

Acum marea se liniștise de tot. Un slujbaş regesc ocolea puntea să vadă 
dacă totul era aşa cum a fost. Când ajunse la lahuben, rămase cu gura 
căscată: 

— Ce faci aici? lahuben zâmbi şiret: 

— Vâslesc, nu vezi! 

— Dar sclavul unde-i? Ce, tu eşti vâslaș? Unde-i sclavul? 

— L-a smuls un val cu frânghie cu tot şi l-a aruncat în mare, spuse 
lahuben. Ce mă întrebi pe mine? S-o fi înecat! 

Slujbașul îşi schimbă greutatea de pe un picior pe altul. 

— Şi de ce ai vâslit tu? 


— Ce întrebare neroadă! Cum era să las vâsla singură, dacă m-am 
întâmplat pe-aici și n-am văzut nici un vâslaș. Tu de ce ai stat ascuns și n-ai 
venit să schimbi vâslașul dacă acela s-a înecat! 

Slujbașul se întoarse şi plecă, știind din viaţa lui lungă și încercată că nu 
era bine să se ia la harță cu un proaspăt ajutor de sutaș. După câteva clipe 
veni cu alt rob, căruia îi legă mijlocul cu o frânghie nouă. 

Iahuben ieşi pe punte. Se uită în jur şi trase adânc în piept aerul mării. Îl 
văzu pe Auta în faţă, nemișcat, privind zarea. Vru să se îndrepte spre el, să-i 
spună ce se întâmplase. Dar după câţiva pași se răzgândi şi se întoarse. 
Începu să cânte un cântec din ţara Ta Kemet, cu gândul dus însă la ţara Ta 
Nuter. 

În nopţile care au urmat, privi alături de Auta steaua necunoscută care se 
mutase mai spre răsărit. Îi vorbi despre călătoria făcută şi despre copiii săi, 
dar despre fostul vâslaș Hunanupu nu-i pomeni nici un cuvânt. 

Auta băgă de seamă numai că ajutorul de sutaș părea peste măsură de 
mulțumit, și crezu că prietenul său e mulțumit pentru înălțarea în rangurile 
oastei, sau pentru că scăpase cu viaţă din marea încercare a furtunii şi se 
apropia de ţara lui. Și nici nu se mai gândi apoi la asta, căci acum era 
străbătut de alte gânduri, de niște gânduri care-i mai veniseră în călătoriile 
lui pe mări, dar nicicând așa de sâcâitoare ca de astă dată. 

Sclavul Auta privea zarea mării liniștite. Vedea cum îndepărtatele corăbii 
din faţă, înainte de a se topi cu totul în zare, îşi pierd întâi partea de jos şi 
numai după aceea pânza. În schimb, dacă se uita îndărăt, către ultimele 
corăbii din lungul lor şir, băga de seamă că fiecăreia pe rând i se iveşte întâi 
pânza și apoi se vede toată corabia. 

Era încă o taină pe care Auta ar fi vrut s-o dezlege și nu putea. Noaptea 
îl tulbura steaua nouă și ciudată, ziua ridicarea şi căderea corăbiilor în zări. 

Șirul de corăbii, rămas numai fără două din ele, sparte de valuri, mai fu 
zbătut de furtuni ușoare. Şirul de corăbii pluti și pe marea liniștită ca 
lacurile din munţii Atlantidei. Șirul de corăbii grele trecu prin strâmtoarea 
din stâlpi de piatră rămași de la zeul Melkart, unde aproape că se lovesc 
frunte de frunte ţărmul ţării de miazănoapte, care se spune că nu are decât 
câmpii cu neguri nesfârșite, și ţărmul ţării de miazăzi, pe care o cunoșteau 
aproape toţi cei ce pluteau acum în acest șir lung de corăbii. Apoi, şirul de 
corăbii pluti spre miazăzi, pe Marea Atlantică. 

Unele corăbii cu sclavi se opriră la ţărmul Muntelui de Foc din răsăritul 
Atlantidei, ca să lase acolo un număr din robii aduși; altele se opriră la 


munţii din miazăzi pentru a coborî pe țărm pe ceilalți robi. Apoi corăbiile cu 
soldaţi și slujbași regeşti și cu averile jefuite plutiră mai departe cotind 
iarăși spre miazănoapte, ca să intre în larga mare liniștită care scobea pe 
dinăuntru pământul ţării, lărgindu-se treptat ca o creastă de cocoș. 


Capitolul X 


Călare pe un asin și însoţit de un soldat pe alt asin, Auta urca drumul 
şerpuit al Muntelui Vulturilor, așezat în partea cea mai de miazănoapte a 
Atlantidei, într-un șir de nouă munţi, dintre care acesta era cel mai înalt. La 
stânga Muntelui Vulturilor, peste o vale nu prea adâncă era altul, 
înfăţișându-se pe alocuri verde, pe alocuri stâncos. Pieziş, către jumătatea 
arcului dintre miazănoapte şi răsărit, se zărea aburind un munte rotund și 
pieptos, mai puţin înalt, iar departe spre zarea răsăriteană se contopea cu 
albăstrimile cerești al treilea munte, lung şi crestat ca un pieptene. Mai spre 
miazăzi, numai ochii buni puteau desluşi, dacă le cunoşteau dinainte, trei 
piscuri scunde așezate în triunghi. lar întorcând privirea pe dunga dintre 
miazănoapte și apus a orizontului, puteai zări cum tremură în depărtări alţi 
doi munţi, unul vânăt, altul albicios. Cel dintâi era un munte mai mare, 
bogat în flori, pe celălalt, pipernicit, mai mult o stâncă golașă, Auta își 
aducea aminte că a văzut foarte mulți corbi. De aceea i se și spunea Muntele 
Corbilor. Erau încă doi munţi, spre miazănoapte, care nu se vedeau decât 
din piscul Muntelui Vulturilor, numit Piscul Sfânt, dar până acolo Auta mai 
avea mult de mers. Până la poale, el şi soldatul urcaseră cu luntrea pe cursul 
Râului Rece, iar de acolo înainte au luat asini. 

Soldatul care-l însoțea era un om în pragul bătrâneţii, un ins tăcut. Înalt 
ca toți atlanţii, mai înalt chiar decât mulţi atlanţi (avea, fără o palmă sau 
două, patru coţi) şi bineînțeles decât Auta, soldatul acesta mergea 
îngândurat, legănându-se pe măgarul prea mic pentru el și nu se uita 
nicăieri, numai la cărarea pe care călca măgarul. Auta îl urmări un răstimp 
cu coada ochiului, apoi nu se mai uită şi zâmbi. În cea din urmă călătorie 
ochii săi se obișnuiseră să vadă mulţi oameni scunzi. Mai ales răsăritenii din 
Şumer sau Akkad, sau mărunţii hananei nu le ajungeau atlanţilor mijlocii 
nici măcar până la umăr. lar acum ochii îi erau tulburați de înălțimea de 
prăjină a acestui soldat, care i se părea caraghios. 

Soldatul nici măcar nu i-a spus cum îl cheamă, și nici Auta nu l-a 
întrebat. Asinul îl ducea pe soldat alene și călărețul, scoțându-și coiful, ca 
să-i intre vântul munţilor în păr, părea că nici nu bagă în seamă zornăitul 
necontenit şi leneș al sabiei sale lovită de scut în pasul măgarului. Faţa îl 
arăta îngândurat, dar omul pesemne că nu se gândea la nimic. 

Drumul spre Piscul Sfânt era greu și lung, de la poale până în pisc aveau 
de mers călare două zile. lar acum ajunseseră de-abia la jumătatea 


drumului. Lăsaseră în urmă pădurile și tufărişurile de laur. Acum muntele 
era îmbrăcat în pajişti verzi pline de mii de pete albe: oile. În lătrat de câini 
ciobăneşti se lăsa amurgul și le dădea de ştire asupra locului de popas. 

Se opriră la un sălaş de păstori. Soldatul mâncă senin, neprivind nicăieri, 
negândindu-se la nimic. Încă mestecând, se duse sub acoperământul de 
bârne şi învelindu-se cu o manta ciobănească adormi într-o clipă. Păstorii 
aveau încă multe griji înainte de somn. Auta privi un timp laptele gălbui 
care se aduna în şiștarele de pământ ars, apoi ochii lui rătăciră pe cer. 
Somnul i-l alunga nerăbdarea de a ajunge mai repede pe creasta muntelui, 
în palatul Marelui Preot. Dar mai era o zi. 

În timpul zilei care se sfârşea, nerăbdarea scăzuse, înlocuită în parte de 
tristeţea despărțirii, poate pe totdeauna, de cei doi prieteni buni câștigați în 
locuri străine. 

Acum, lahuben își făcea fără îndoială meseria în cazărmi, iar Mai-Baka 
fusese dus la peşteri ca să înveţe meșteșugul de a clădi ziduri de oraş sau 
palate. 

Auta stătea țintuit în nesomn de ciudata stea coborâtă pe zarea dintre 
miazăzi şi răsărit și privea pierdut cerul nopţii atlante. Noaptea era plăcută, 
călduţă, cu aer clar de munte înalt și cu miros zdravăn de iarbă înrourată. 

Totul era cum a fost totdeauna în această Atlantidă cu care sclavul negru 
se obişnuise mai mult decât cu ţara unde l-a ars soarele la începutul vieţii. 
Numai ciudata stea nouă nu i-o mai arătase până acum niciodată cerul 
atlant. Chiar învelindu-se, târziu, cu pătura de lână, înainte de a-și muta 
viaţa din afară înăuntru, în clipele de aşteptare a somnului, Auta nu se mai 
gândea decât la steaua aceea. Și era nerăbdător să stea în sfârşit de vorbă cu 
Marele Preot, care ajunsese acum pentru el cea din urmă nădejde a 
dezlegării tainei din cer... 

După un somn adânc de om sănătos, Auta ieşi în zori din baraca de 
bârne. Dimineaţa își ridica tocmai atunci aburii din prăpăstii. Munţii se 
vedeau frumoşi peste zări, albaştri și scunzi. Cei mai depărtaţi păreau nori. 

Sclavul îşi scutură amorţeala şi se duse la izvorul rece. Asinii rumegau. 
Soldatul încă dormea, aici nefiind trâmbiţă. Auta privi muntele în sus, unde 
printre stâncile golașe se pierdeau cărări. Vârful muntelui nu se zărea de 
după nori. Apoi coborî ochii, simțindu-se privit de cineva. La câţiva paşi se 
oprise un copil de păstor şi se uita la omul negru, măsurându-l cu niște ochi 
măriţi de curiozitate şi frică. Auta făcu un pas spre copil, dar copilul vru să 
fugă și, dacă sclavul n-ar fi zâmbit şi ochii lui n-ar fi fost atâta de calzi și 


blajini, poate că băieţelul ar fi fugit înspăimântat spre ai săi. Auta înţelese 
teama copilului şi se opri, lăsându-se ușor pe genunchii îndoiţi. Așezat așa, 
nu mai părea înspăimântător. 

— Tu nu te joci? îl întrebă cu blândeţe sclavul. Atunci zâmbi şi copilul şi 
scoase de după o tufă o bilă netedă de piatră. 

— Cine a făcut-o? îl întrebă Auta. Sau ai făcut-o tu... Copilul îi întinse 
bila, prea grea pentru mânuțţele lui: 

era mult mai mare decât pumnul unui bărbat. 

— N-ai făcut-o tu? întrebă sclavul din nou şi luă bila. Copilul îl privea 
îngrijorat, neîndrăznind să vorbească. 

— Hai să ne jucăm! strigă Auta cu glas vesel. 

Un păstor se oprise la câțiva paşi de el şi-i urmărea cu un surâs. Copilul 
îl văzu şi atunci îngrijorarea îi pieri. Zise numaidecât, arătând cu mâna spre 
păstor: 

— El a făcut-o. El e fratele meu! 

Auta rostogoli bila prin iarbă şi strigă: 

— Prinde-o! 

Copilul alergă după bilă şi apucând-o cu mâinile i-o aduse. Acum nu-i 
mai fu frică de omul negru. Îl cercetă mai atent. Deodată întrebă: 

— De ce eşti tu așa de negru? 

Auta începu să râdă: 

— În ţara unde am fost când eram ca tine soarele ardea prea tare... El 
m-a înnegrit! 

Copilul nu pricepu. Se uită spre răsărit, la soarele care se ridica deasupra 
munţilor, apoi se uită din nou la Auta. Sclavul începu iar să râdă. Copilului i 
se părea straniu şi nefiresc nu numai trupul negru al omului străin, dar și 
glasul lui gros în care putea recunoaşte și bubuitul tunetului, așa de des în 
aceşti munți, dar şi ceva ce parcă semăna cu sunetul pe care-l scot ciobanii 
bătând cu băţul într-o bucată de aramă atârnată de grinzi, când se adună la 
cină. Ciobanii aveau glasuri puternice, dar nici când cântau glasurile lor nu 
răsunau ca al acestui om. 

— Tu ştii să cânţi? îl întrebă copilul. 

— Știu! Vrei să-ţi cânt ceva? 

— Da! 

Copilul lăsă bila în iarbă și, cu degetul între buze, îl privi iarăși pe omul 
negru. 


Auta îi cântă un cântec scurt despre soare. Cântecul suna în urechile 
copilului mai straniu decât tot ce auzise până atunci. De multe ori, vocea 
omului negru se rupea, cădea mută într-o clipă spre sunete mai groase și iar 
se ridica, încet. Alteori vocea cântecului tăcea, și altă voce, parcă a altui om 
chiar dacă ieșită din aceeași gură, șuiera scurt ca vântul puternic sau bătea 
ca apa care cade din stânci, şi numaidecât cealaltă voce, groasă şi grea, își 
reîncepea urcuşurile şi căderile. leşiseră câțiva păstori și, lăsându-și munca, 
ascultau în tăcere. Deodată, cântecul se frânse tocmai când părea că începe 
din nou. 

— Nu mai cânţi? întrebă copilul. 

— Cântecul s-a sfârşit. 

Copilul îşi căută bila. O găsi și câteva clipe se jucă rostogolind-o prin 
iarbă, apoi se apropie de Auta care ședea şi acum tot cu genunchii strânși 
dedesubt şi-i zise repede: 

— Tot nu mi-ai spus de ce eşti negru. 

— Ți-am spus, poate tu n-ai înțeles... N-ai văzut cum se face un lemn 
alb dacă-l ţii în foc? 

— Roşu, spuse copilul bucuros că poate să răspundă. 

— Da, roșu... dar dacă-l scoţi și-l lași mai departe de foc şi îl stingi? 

Copilul îl privi speriat: 

— Tu ai fost în foc... şi te-ai stins? Auta începu să râdă: 

— Ai înţeles, dar nu tot. Și soarele arde ca focul, dar altfel. Soarele m-a 
făcut negru. 

Copilul îşi luă bila, se aşeză în iarbă şi o puse pe genunchii ridicaţi. Între 
timp, ieşise soldatul din culcuşul său și se spăla la izvor. 

— Hai să ne jucăm altfel! zise copilul. 

Auta văzu că era timpul de plecare, dar nu se îndură să-și părăsească 
micul prieten. 

— Cum vrei să ne jucăm altfel? 

— Uite cum: eu am să ridic în spatele pietrei mele un deget... sau am să 
ridic două degete. Tu n-ai să le vezi, și trebuie să ghiceşti câte degete am 
ridicat. Ai să poţi ghici? 

— Nu ştiu, să văd. Hai să ne jucăm așa cum spui. Copilul ridică bila cu 
genunchii și-și ascunse mâna după ea. 

— Câte degete am ridicat? 

— Două! 

— Ba nu, n-ai ghicit! Am ridicat numai unul! 


Și râzând foarte mulțumit, copilul îşi înălță uşor degetul, lăsându-l să 
alunece în sus pe sfera netedă. I se văzu întâi unghia. Apoi încheietura, după 
aceea degetul tot și în sfârşit mâna întreagă. Se pregătea să repete jocul, dar 
se opri deodată speriat. Omul negru nu mai râdea ca adineauri și se uita la 
mânuţa de pe bila de piatră cu niște ochi holbaţi care pe copil îl 
înspăimântară. Amuţi cu totul. Apoi îşi luă repede bila și împiedicându-se în 
iarbă fugi spre păstori. 

Dar Auta nu-l mai vedea, se întorsese spre răsărit și privea soarele și 
munţii. 

Păstorii îşi vedeau de munca lor. Soldatul își luase armele și-și aşezase 
desagii pe măgar, iar acum îl striga pe sclav să pornească la drum. Sclavul 
se sculă, ca în vis, şi se duse să-și pregătească asinul. 

Pe drum nu mai privi ca până atunci tufele şi stâncile, nu se mai aplecă 
să culeagă flori. Se uita numai către zări. Dar soldatul nu-l băgă în seamă; el 
îşi urma ca şi în ajun mersul pe jumătate adormit în legănarea liniștitului 
asin. 

Înaintau în pasul modest al măgarilor și nu schimbau nici o vorbă. Auta 
nu se mirase nici în întâia parte a drumului de firea acestui soldat. În armata 
atlantă erau mulţi la fel. Nu-l smulgea nimic din tăcerea lui și era în toate 
privinţele soldatul bun al regelui atlant, făcând tot ce i se poruncea să facă, 
murind dacă trebuia să moară sau omorând pe alţii când i se cerea să ucidă, 
fără ca vreodată dorinţa lui de a şti să fie aţâţată de vreun lucru din jur. 
Poate că nici n-avea dorinţă de a şti. Iar în această a doua parte a drumului 
lor, Auta nu se mai uita deloc la soldatul care călărea ca un stâlp de lemn pe 
măgărușul scund şi-şi târa picioarele, prea lungi, prin ierburi şi pietre. Acest 
soldat nu era lahuben. 

De la o vreme muntele se schimbă. Scurt timp trecură prin nori sau 
ceaţă, apoi piscul se ridică gol în scăldătoarea soarelui, sub cerul curat. Nu 
mai era cald. Soarele cobora spre apus, amestecându-și ultimele raze cu 
boarea munţilor. Dese izvoare ţâșnind de sub pietre își cântau cântecul din 
fluier de argint sau din fluier de trestie, iar din cuiburi atârnate de stânci 
zburau vulturi. Drumul se încheia sus, departe, pe un podiş adunat la 
jumătatea piscului între umerii de stâncă aspră, unde sclipea oricalcul şi se 
răspândea în lumini galbene aurul unui mare palat. Deasupra întregii 
privelişti, ieşea din Piscul Sfânt, ca întotdeauna, un cârlionţ tremurător de 
fum care apoi se destrăma în cer. 


Ochii lui Auta străluciră, revăzând palatul. Ochii lui spuneau, pentru 
cine s-ar fi putut uita atunci în ei, că înăuntru arde o bucurie nerăbdătoare. 
Oricui dintre sclavii Atlantidei i s-ar fi părut stranie bucuria lui, fiindcă 
nimeni nu era mai nefericit decât în clipa când trebuia să intre din nou în 
casa stăpânului. Bucuria lui Auta avea însă cu totul alte pricini. 

Drumul era acuma larg, șerpuind ca urcușul să fie mai dulce, și 
împodobit cu tufe şi cu arbori care rămân totdeauna verzi. La stânga 
drumului curgea în puhoi puternic, împroşcând stropi şi curcubee, un râu cu 
apă rece. În dreapta săreau spume şi clăbuci de abur pe treptele de bolovani, 
din apa unui râu fierbinte. Amândouă râurile ocoleau trunchiul muntelui 
puternic şi se depărtau unul de altul, îmbogăţindu-și apele, ca să se apropie 
apoi iarăşi în faţa Marelui Oraș, înainte de a se vărsa în mare. Dincolo de 
malurile acestor râuri, până la palatul sclipitor, se ridicau pe grumaijii 
muntelui grădini cu toate florile şi toți pomii pe care putea să-i adăpostească 
pământul Atlantidei, îngrijite zi şi noapte de zeci de grădinari. 

La vreo sută de pași de podiş, Auta descălecă. De aici încolo drumul era 
făcut din trepte șlefuite de granit, între parapete de marmură trandafirie. 
Sclavul merse acum singur. Sandalele lui loviră cu sunet plăcut uriașele 
lespezi. Le privea, cu toate că de atâtea ori le mai văzuse. 

Un zid de marmură neagră înconjura curtea palatului. Muchea zidului, 
sus, era îmbrăcată în plăci de argint. Palatul era larg, rotund din faţă, în 
spate drept, arătând de sus asemenea unei jumătăţi de cerc. Îl ţineau temelii 
mari de granit care, cât ieşeau de aproape cinci colți deasupra pământului, 
erau învelite în foi mari de aramă bătută, având la depărtări egale semnul 
soarelui încrustat din argint şi oricalc. Zidurile palatului erau de marmură 
albă. Aici nu mai erau podoabe, luciul marmurei albe se înfățișa curat, și 
numai streaşina se sprijinea pe un șir de statui cât omul de înalte turnate 
unele în aur, altele în argint. Acoperișul neted şi rotund, învelit în solzi de 
fildeş, sclipea odihnitor pentru ochi la lumina soarelui, în oricare ceas al 
zilei. În nopţile cu lună, Auta ştia cât era de fermecător acest acoperiş. 

Spre laturile palatului, mult mai îndărăt și acoperite cu pâlcuri de copaci 
înfrunziţi, se întindeau șiruri de clădiri scunde și cenușii, din granit cioplit, 
cu acoperișuri drepte din plăci de bronz. Printre arborii din dreapta se 
zăreau mișunând soldaţi. Dincolo, în stânga, nu era nimeni; acolo, numai 
noaptea târziu se întorceau de la muncile grele oameni uscați, slabi, 
încovoiaţi, cu pielea neagră, galbenă sau roşie. Acolo, în casa robilor, 
stătuse Auta câteva luni până când o întâmplare dintre cele mai rare l-a adus 


în casa Marelui Preot. Odată, acest adevărat stăpân al Atlantidei de care şi 
regele se temea, apăsat prea mult de singurătatea sa de bătrân înţelept fără 
soţii şi fără odrasle, a vrut să se desfăteze ca un copil şi a intrat în casa 
robilor încremeniţi în faţa lui și le-a pus zece întrebări năstrușnice. Vrând să 
glumească mai mult cu sine decât cu ei, de urât, le-a spus că pe acela care-i 
va răspunde măcar la jumătate din ele îl va aduce slujitor în palat, iar dacă 
vreunul ar izbuti să cunoască toate răspunsurile îl va înfia. Întrebările nu 
erau grele, dar încurcate. Cea din urmă suna aşa: cum este lumea? Mulţi 
cutezară, dar nu i-au plăcut răspunsurile nimănui. Robii îndrăzneţi s-au ales 
cu bice. Numai robul negru Auta dădu răspunsuri care plăcură puternicului 
stăpân. Întrebat cum este lumea, robul a răspuns: „Cum vrem s-o vedem!” 
De la început luându-l la sine din glumă, în cele din urmă Marele Preot îl 
păstră și îl îndrăgi. Toată lumea în Marele Oraş și în toată ţara vorbea ca de 
o ţicneală, dar vorbea numai în şoaptă, chiar și regele, puterea Marelui Preot 
fiind nemăsurată și fiind mânuită de o înţelepciune şi o cunoaștere a 
deprinderilor și firii omenești cu care nu se putea lăuda nimeni. 

Aducându-și aminte de această întâmplare, la urma urmei hazlie, Auta 
râse în sine şi ridicându-se pe ultima treaptă de sus trecu pe sub arcul de 
marmură al porţii palatului. Intră într-o sală rotundă pardosită cu lespezi 
pătrate, albe și negre, şi înconjurată de stâlpi negri și albi. După stâlpii din 
fund se ridicau treptele unei scări de piatră verde. 

Auta urcă acea scară şi ajunse într-o sală lungă unde pereţii aveau până 
la sfertul înălțimii trei rânduri de rafturi pline de vase rotunde și înalte de 
argint, în care se aflau sulurile de papirus ale cărţilor. Lângă o fereastră 
luminată încă de soarele care asfinţea, un bătrân înalt, cu capul ras și cu faţa 
netedă şi roșie, şedea într-un jilt larg de abanos și îşi rezema picioarele, 
încălțate cu sandale tesute din fire de aur şi cu legături de mătase, pe o 
pernă pe care era cusut din mărgele de aur chipul soarelui, cu razele lui. 
Alături stătea o măsuţă din același lemn negru, cu unelte de scris şi foi de 
papirus curate. Marele Preot al Atlantidei, știutorul tuturor celor văzute şi al 
celor nevăzute, citea. 

La câţiva paşi de el, Auta, îngenunchind, îşi lipi fruntea de marmura rece 
a pardoselii şi rămase astfel, tăcut şi nemișcat, un oarecare răstimp. 

Marele Preot citea cu multă luare aminte, totuși i se păru că auzise un 
foșnet şi-şi ridică privirea rotindu-și-o prin încăpere. Abia atunci îl zări pe 
sclav. Lăsă sulul şi-i făcu semn cu mâna. 

— Scoală-te, Auta! îi zise blajin. Spune-mi despre călătoria ta. 


Auta sărută întâi legătura de mătase a sandalei Marelui Preot, prinsă în 
copci de diamant, apoi se ridică și veni lângă jilț. La un semn al bătrânului, 
se așeză pe o blană de leopard pe lângă măsuţă. Marele Preot îi cercetă 
ochii. În ochii sclavului, în mijlocul fiecărui iris, juca o luminiţă ciudată. Nu 
mai văzuse această luminiţă și îl întrebă: 

— Să-mi spui ce se petrece în tine! 

Auta tresări, deşi era deprins să fie descusut de privirea bătrânului, 
căruia nu-i scăpa nimic. Dar era bucuros că poate în sfârşit să se descarce: 

— Am aşteptat mult timp. Numai tu, strălucitorul meu stăpân, poţi să 
înţelegi neliniștea mea pe care n-o înţeleg nici eu. 

Marele Preot lovi într-un glob de argint care atârna pe un fir de mătase 
ținut de mâna unei mici statui a unui zeu. Globul de argint sună prelung și 
îndată se ivi în ușă un slujitor și în genunchi aşteptă porunca stăpânului. 
Bătrânul zise: 

— Până când nu voi suna iarăși, nu intră nimeni aici, oricine ar fi. 

Slujitorul atinse cu fruntea marmura pardoselii, se sculă şi ieși închizând 
ușa ușor. 

Marele Preot se aşeză mai bine în jilțul său și îşi puse o mână pe umărul 
sclavului: 

— Spune mai departe Auta. Te ascult. 


Capitolul XI 


Puarem era din ce în ce mai mulţumit de lahuben, care se dovedise un 
soldat bun şi nu lăsa neîndeplinită nici o poruncă militară, oricât de grea. De 
aceea îl și făcuse ajutor de sutaș la plecarea din Ta Kemet. Dar meritele lui 
lahuben crescuseră în ochii marii căpetenii, fără să-şi fi dat seama nici unul 
nici altul, mai ales de când disprețul lui Puarem îl coborâse tot mai jos pe 
Auta. Acest dispreţ se amestecase cu ura. Cum Puarem nu putea să judece 
oamenii şi lucrurile decât prin asemuire şi numai când erau aproape, când 
cineva i se părea mai rău decât fusese, altcineva trebuia să i se pară negreșit 
mai bun. 

Astfel ajunse Iahuben sutaș. 

Acum nici nu mai stătea în cazărmi, căci Puarem îl făcu răspunzător 
peste o sută de soldaţi din paza palatului regelui Atlantidei. Fiind sutaș, 
căpătă o căsuță la marginea Marelui Oraş, în mahalaua sutașşilor și a 
strângătorilor de biruri, şi îi aduse acolo pe ai săi. Căsuţa fusese clădită de 
alt sutaş, mort cu câteva luni înainte în luptele din Ta Kemet. lahuben nu 
ştia că nevasta și copiii mortului, nemaifiind ai cuiva, au fost alungaţi. 

Grijile proaspătului sutaş se înmulțiră, dar şi plăcerea cinstei ce i s-a 
făcut. Nu se mai gândea la nimic altceva, numai de Auta îi era din când în 
când dor. 

Zilele treceau repede de când se întorsese în ţară. Auta, după socotelile 
lui Iahuben, trebuia să fi ajuns la Piscul Sfânt. Dar nădejdea sutașului de a-l 
mai vedea era firavă, fiindcă nici Auta nu cobora în orașul regesc decât 
foarte rar, nici lahuben nu mai avea cum să ajungă pe Muntele Vulturilor. 

Stătea de trei zile alături de palatul pe care niciodată nu-l văzuse până 
atunci de aproape. În cele două dintâi, fu peste măsură de mulțumit să 
privească uluitoarea frumuseţe pe care nimeni, în nici o tară a lumii, nu şi-o 
putea măcar închipui. 

Când, cu câteva zile înainte, corăbiile atlante au intrat în limanul 
Marelui Oraș, lahuben și-a simţit pieptul umplându-i-se de mireasma țării 
lui. A coborât laolaltă cu toți călătorii pe țărm, în gălăgia atât de bine 
cunoscută. Mii de sclavi cărau saci de grâu și de orz, saci cu fructe arămii și 
rotunde cu miezul zemos, răcoritor şi înmiresmat, saci cu tigve păroase 
culese din pomii de miazăzi ai Atlantidei, pe care dacă le spărgeai te puteai 
desfăta cu parfumul plăcut şi cu gustul neasemuit de bun al miezului moale, 
ca şi al sucului pe care-l sorbeai ca pe o licoare dumnezeiască. Alţi sclavi, 


îndoiţi din şale, duceau în spinările lor trunchiuri de copaci, lespezi șlefuite 
de piatră cenușie și galbenă sau de marmură, coșuri mari, pline cu colți de 
fildeş, coşuri cu peşte şi atâtea alte poveri câte nu se pot ţine minte și 
număra. În fiecare zi din corăbii coborau slujbaşi şi soldaţi, mânând turme 
de tauri şi vaci sau cete de robi proaspăt aduși din ţările depărtate. Alţi 
slujbași sau sclavi mânau spre corăbii turme de oi. Bătrâne femei atlante, 
din sărăcime, umblau prin mulțimea de oameni și îşi lăudau în gura mare 
plăcintele sau turtele cu miere ce le aveau de vânzare. Erau în larma şi în 
înghesuiala obştească și altfel de oameni, mai scunzi, cu faţa mai albă, unii 
cu bărbi negre, dar iuți și guralivi, care alergau de la o corabie la alta, 
strigând, lăudându-se sau văicărindu-se, până când își ajungeau ţinta; și 
atunci încărcau în scurtele şi adâncile lor corăbii câte un număr de robi 
pentru care plăteau chiar acolo pe loc fie bucăţi mici de piatră sclipind cu 
mii de feţe, atât de preţuite de bogaţii stăpâni ai Atlantidei, fie burdufuri cu 
vin auriu şi tare, stors din strugurii de la capătul de răsărit al Mării dintre 
Pământuri. 

Intrând din liniştea mării în această larmă, lahuben a pășit pe țărm 
bucuros că picioarele lui pipăie iar pulberea pământului țării. A trecut prin 
mulțimea pestriță, s-a rânduit în şirul armatei și a pornit spre cazărmi. 

Seara, unul dintre căpitani l-a chemat la sine și i-a dat vestea mărinimiei 
strălucitorului Puarem. A doua zi, sutașul lahuben era pe zidul palatului. 

Acest palat uriaş cu câteva sute de încăperi se afla aşezat pe o colină 
rotundă din mijlocul unei mari câmpii pe care era împrăștiat orașul celei 
dintâi dintre cele zece ţări alcătuitoare ale Atlantidei, ascultând toate de 
regele atlant. De pe zidurile late de câte zece pași, pe coama cărora stăteau 
străjile, Iahuben privi cu nesaţ în primele două zile întinderile sclipind la 
soare în câteva culori ale străzilor largi, cu case zidite din bucăţi drepte de 
piatră neagră şi albă sau albă şi roşie, unele acoperite cu bârne dese lipite cu 
smoală, altele învelite cu plăci de cositor sau cu tăblii de aramă ciocănită. 
De jur împrejurul orașului, luându-și apa din mare, făcea ocol rotund un 
canal lat de cinci sute de pași, astfel că orice corabie putea să înconjoare 
Marele Oraș, ieşind din mare și întorcându-se în ea. Pe malul dinăuntru al 
canalului se ridica un zid cât statura a doi oameni, îmbrăcat pe dinafară cu 
mari tăblii de aramă și pe dinăuntru cu plăci de cositor. Zidul palatului 
regesc, despărțind palatul de tot restul oraşului, era clădit pe buza colinei 
rotunde și în foile de aramă care aruncau spre uliți lumina soarelui sau a 
lunii erau încrustate stele și sori de oricalc cu sclipiri de flăcări vii şi semnul 


Zeului Apelor: o amforă din care curgeau apele în valuri, tăiată cu meșteșug 
dintr-o piatră sticloasă şi albastră ca apele mării liniștite. 

lahuben se uita cu încântare la toată această privelişte pe care înainte o 
cunoscuse numai de jos, neputând-o cuprinde vreodată întreagă în ochi, aşa 
cum putea acum. Se uita apoi la grădina care înconjura palatul pe dinăuntrul 
brâului de ziduri, sau ochii lui dezmierdau cu mulţumire toate amănuntele 
acestui palat. Împrejurul înspăimântător de înaltei clădiri, sub ferestrele 
adânci, între stâlpi rotunzi de marmură neagră care văzuţi de jos păreau a nu 
se sfârşi decât în cer, erau aşezate în mari firide îmbrăcate în plăci de fildeș, 
înalte de câte patruzeci de coţi fiecare, statuile de aur ale zeilor şi ale tuturor 
regilor și marilor preoţi pe care i-a avut Atlantida de la începutul ei. 

Dacă privirea luneca peste acoperişul rotund ca o ciupercă al palatului, 
făcut numai din fildeş, la mijloc cu încrustaţia unui soare uriaş de aur de la 
care porneau raze lungi din oricalc, mai sus, pe o altă terasă a colinei, se 
zărea clădirea de înfățișare barbară a Marelui Templu al celor cinci zei mari, 
stăpâni ai vieţii şi ai morţii acestei lumi, cărora li se închina din vechime 
poporul atlant. Aceleaşi metale intraseră şi în alcătuirea templului, dar 
amestecul lor ciudat de frumos și nesemănând cu nimic din tot ce văzuse 
vreodată lahuben, atât prin înălțimea dreaptă și ameţitoare a stâlpilor, cât şi 
prin jocul nebun de culori, băga în privitor un fel de spaimă a încântării. 

Acest templu lahuben nu-l putu privi mult, căci după un oarecare 
răstimp începu să simtă fiori reci în șira spinării. Acolo, în jurul Marelui 
Templu închinat Zeului Apelor, Zeului Soarelui, Zeului Puterii, Zeului 
Războiului şi Zeiţei Belşugului şi Înţelepciunii, locuiau în case de marmură 
acoperite cu fildeş cei cinci preoţi ai acestor zei. Una din case era a 
slujitorului Zeului Puterii, Tefnaht. 

lahuben nu nădăjduia să intre vreodată în acest templu, aflând că, afară 
de Marele Preot și de ceilalți cinci, mai puteau intra doar regele și alți două 
sute de preoţi însemnați. Însă locul în care puteau pătrunde și mai puţine 
făpturi, lahuben știa că este palatul de pe Piscul Sfânt, unde s-a dus Auta. 

Sutaşul auzise multe poveşti cărora nu li se putea da crezare despre 
umbra tainei dintre stâlpii negri între care privirea nu pătrundea nici de sus, 
de pe acest zid. Ceea ce credea era numai ceea ce îi spusese Auta, o dată, 
când se aflau în Ta Kemet. Firește, nici Auta n-a intrat și nu putea să intre în 
acest templu fără lacăte sau zăvoare, păzit mult mai bine de credinţă și 
groază. Dar Auta ştia unele taine de la Marele Preot, și i le-a spus. Una din 
ele era ciudățenia din mijlocul templului: pe un trunchi de piramidă din 


marmură neagră, înconjurat de cinci havuzuri din piatră străvezie albastră, 
era așezată o piatră, ca un stâlp, cum ziceau preoții, trimisă în dar primului 
rege al Atlantidei de Zeul Soarelui prin mijlocirea Zeului Apelor, ca semn al 
puterii. Mai târziu, stâlpul de piatră a fost îmbrăcat în oricalc şi se scriau pe 
el poruncile date de zei regelui Atlantidei. În vremuri de cumpănă, Marele 
Preot cobora din Piscul Sfânt şi în taină desăvârșită stătea singur în faţa 
stâlpului dintre havuzuri, şi atunci mâini nevăzute scriau o poruncă nouă pe 
învelișul de oricalc, şi după aceea intra regele înconjurat de cei cinci preoţi, 
citea porunca şi o îndeplinea cu sfinţenie. lahuben îşi aduse aminte că, 
atunci când i-a istorisit asta, Auta a zâmbit. De ce putea să zâmbească 
tocmai atunci? Poate că știa mai mult... 

Era de câteva zile în straja palatului când se gândi la acestea. După 
vederea tuturor frumuseţilor care-l înconjurau, sutașul începu să se 
plictisească. Seara se întorcea în căsuţa lui, obosit și adormit pe jumătate, 
iar în zori trebuia să plece din nou. Era nevoit să stea în picioare o zi 
întreagă, tăcut, căci nu-i era îngăduit să schimbe cu nimeni o vorbă. Aștepta 
acum nerăbdător să se împlinească luna, ca să fie schimbat în straja de 
noapte, să mai fie printre ai săi măcar câteva ceasuri, ziua. Atât de bucuros 
la început că e sutaș, simţi că i se face dor de câmpul de lângă cazărmi, 
unde printre flori sălbatice și ierburi soldaţii învățau să mânuiască armele. 
Îşi dădea seama cu tristeţe că de aici înainte nici nu va mai cutreiera ţara şi 
lumea, ca altădată. 

Neavând ce face decât să stea de pază pe nişte ziduri de care nu se 
apropia nimeni din oamenii străini, nici măcar hoţii, se amăgea mereu cu 
gândurile. Dar iată că într-o dimineaţă, se petrecu o întâmplare pe care 
niciodată n-ar fi crezut-o cu putinţă. 

lahuben stătea ca de obicei pe zid și privea poarta. Doi robi negri, după 
înfățișarea lor, cât putea să-şi dea seama, aduși de undeva de la miazăzi de 
Ta Kemet, lucrau cu îndemânare să încrusteze în stâlpii porţii flori de argint. 
Erau foarte negri acești oameni, cu capul lunguieţ și aşezat pieziș, cu buze 
foarte groase şi nasuri turtite. Robii lucrau în tăcere, în timp ce un sulițaş îi 
păzea. Mâinile lor se mişcau cu mai multă repeziciune și gingășie decât 
mâinile cântăreţelor pe strunele harpei. În acest timp ieși din palat un preot 
tânăr, purtat în scaunul lui de patru robi scunzi cu pielea galbenă. lahuben 
se uită la acest preot şi i se păru că seamănă cu Iefnaht. Ştia că Tefnaht avea 
un fiu şi o fiică. Să fi fost chiar fiul lui 'Tefnaht, sau numai i se părea? 


Preotul nu-l vedea, căci nu se uita în sus, aşa că lahuben îl putea urmări 
nestingherit. Preotul se uita la robii negri care încrustau florile de argint. 
Când scaunul său purtat de robii galbeni fu aproape de poartă, soldatul 
țăcăni cu lancea în lespedea de sub el. Robii lăsară lucrul și îngenuncheară, 
lipindu-și frunţile de genunchi. Dar unul din ei, nu se știe din ce pricină, 
ridică puţin fruntea și se uită pe sub gene la preot. Preotul văzu și lovi cu o 
nuia umărul unuia din robii care-i purtau scaunul. Cunoscând semnul, 
purtătorii scaunului se opriră. Robul care se uitase pe sub gene la tânărul 
preot încremeni, fără să-și mai plece privirea, iar ochii lui buni păreau că 
zâmbesc, deşi nu zâmbeau. Văzând aceşti ochi, preotul se făcu vânăt de 
mânie și îl chemă pe soldatul înlemnit cu lancea în mână. Arătând cu nuiaua 
spre lucrătorii argintari, preotul spuse: 

— Ucide-i! 

Soldatul căscă gura și se uită la preot cu ochii holbaţi. Nu pricepea. Şi 
mai mânios, preotul strigă: 

— Ucide-i şi adă alţii în locul lor! Altfel, vei fi ucis tu! 

Apoi lovi iarăși cu nuiaua pe unul dintre purtătorii scaunului. Cei patru 
robi galbeni porniră spre poartă. Soldatul se frământă câteva clipe, neștiind 
ce să facă. Se gândea că dacă nu-i va ucide va fi ars de viu ca un blestemat 
care nesocotește porunca sfântă a unui preot, iar dacă-i va lăsa singuri 
pentru a se duce să-l întrebe pe sutașul său, va fi aruncat în groapa cu lei 
fiindcă și-a părăsit locul de strajă. Nu-și dădea seama ce rău făcuseră cei doi 
robi negri. Lui i se părea că nici un rău. 

De pe zidul său, lahuben auzise tot şi nu-i fu greu să înţeleagă ce 
gânduri îl frământau pe soldat. Dădu să coboare de pe zid, neștiind nici el 
bine de ce, dar în aceeași clipă scaunul preotului fu oprit în poartă şi preotul 
se întoarse în scaun spre soldat, privindu-l cu ochi de foc. Soldatul se 
cutremură. În ochii lui se ivi groaza. Mâna tremurătoare ridică lancea și o 
înfipse în ceafa unuia din robi. Robul gemu și, când lancea îi fu smulsă din 
rană, se prăbuși horcăind şi muri în câteva clipe, apucând cu mâna 
văzduhul. Celălalt rob îşi aruncă uneltele şi vru să fugă. Preotul privea. 
Atunci soldatul îşi înfipse îngrozit lancea udă de sânge în robul rămas viu. 
Apoi şi-o trase îndărăt, cu mișcări încete, privind-o cu jale și groază. Preotul 
plecă fără a rosti vreun cuvânt, decât făcându-le robilor săi semn cu nuiaua. 
Iar soldatul se sprijini de lance cu fruntea și începu să hohotească de plâns. 
Era un soldat aproape bătrân. lahuben îl privi cu milă. Simţi descleştându-i- 
se din inimă o mânie surdă. Se întoarse să se uite după preot: scaunul lui se 


legăna ușor la umbra zidului regal. Deodată lahuben auzi ceva icnind. 
Întoarse repede capul spre curtea palatului şi scoase un strigăt: în clipa 
aceea soldatul se prăbușea la pământ cu un cuţit în pieptul însângerat. Și-l 
înfipsese singur. 

lahuben îşi acoperi ochii cu palma şi nu mai vru să se gândească la 
nimic. Dar simţi că-i atinge cineva umărul. Ridică ochii și văzu lângă el pe 
alt suta, tovarăș de pază, însă mai vârstnic. Îl bătea pe umăr: 

— Ai să te obișnuieşti, flăcăule, și cu asta. Eşti încă nou aici. Și soldatul 
era nou. 

lahuben îl privi cu uimire: 

— Cum, se mai... vrei să spui că se mai... 

Celălalt îl mai bătu o dată pe umăr și-i spuse, întorcând faţa în altă parte: 

— Nu te mai bâlbâi atâta! Du-te la casa robilor și cere doi argintari şi 
doi hamali ca să care leșurile astea și să spele sângele de pe marmură. 


Capitolul XII 


Marele Preot aştepta atent. 

— Când treceam prin ţara oamenilor negri, stăpâne, m-am uitat la cerul 
dinspre miazăzi... Începu Auta, însă bătrânul îl întrerupse, zâmbind: 

— Ştiu! Ai văzut o stea nouă... Am văzut-o şi eu. 

Auta tăcu, uitându-se la Marele Preot. Aşadar bătrâneţea lui foarte 
adâncă nu-l împiedica să urmărească stelele ca totdeauna. Fără îndoială, 
avea acum să afle tot adevărul. Nu se putea ca Marele Preot să nu ştie ce era 
această stea. Dar în loc de răspuns, Auta auzi o întrebare: 

— La ce te-a făcut să te gândești steaua asta? 

Se strădui să citească în ochii bătrânului dacă acesta știe și îl încearcă, 
sau nu ştie și vrea să afle, dar în ochii acestui bătrân nu se putea citi nimic. 
Sclavul ştia bine că această putere de a nu se lăsa dezvăluit şi de a tulbura 
cu ochi nemișcați pe cei care îndrăzneau să se uite în ei era una din armele 
cu care bătrânul își cucerise puterea încă din tinereţe și şi-o păstra asupra 
regelui, preoţilor și Atlantidei întregi. Acești ochi aveau darul neasemuit de 
a sorbi tot ce vedeau și de a nu lăsa să iasă din ei nimic. 

— Nu ştiu la ce să mă gândesc, stăpâne! zise sclavul. 

— N-ai întrebat pe nimeni? 

— Numai pe înțeleptul Tefnaht. 

Privindu-l cu aceiaşi ochi nemișcaţi, Marele Preot spuse domol. 

— Şi înțeleptul 'Tefnaht te-a sfătuit să te mulțumești cu ceea ce este la 
îndemână, pe pământ. 

Auta îl cunoştea bine. Totuşi, poate fiindcă nu-l văzuse de mult, rămase 
mirat şi tăcut. 

Marele Preot se aplecă uşor şi-i mângâie sclavului tâmpla cu degetele. 

Cu toate acestea, nu se simţi mai liniștit. Ţinea la bătrân și pentru binele 
pe care i-l făcuse bătrânul scăpându-l de multe din greutăţile robiei, şi 
pentru învăţătura îmbelșugată dobândită de la el, pentru înţelepciunea lui 
rară şi pentru blândeţea lui. Mai ţinea la bătrân poate și fiindcă îi lipseau 
părinţii şi rudele. Totuşi, niciodată nu izbutea să nu-l simtă deloc străin. 
Chiar această mângâiere i se păru rece. Răspunse: 

— Da, stăpâne, aşa mi-a spus înțeleptul Tefnaht. Nu știu dacă e o taină 
care se poate dezlega... 

— Tu cum socoti? Sunt taine care nu se pot dezlega? 


— Nu ştiu, stăpâne. M-ai învăţat că se pot dezlega toate mai devreme 
sau mai târziu... Dar cum să putem ajunge sus până la stea, să vedem ce 
este? 

— Ca să înţelegi lucrurile trebuie numaidecât să le și pipăi? 

— Dar cum altfel, stăpâne? zise Auta. 

Marele Preot întoarse capul spre fereastră și stătu o vreme așa. În 
frunzișul de sub fereastră zburătăceau păsările. 

— Nu e oare o stea căzătoare? întrebă deodată sclavul. Bătrânul își 
întoarse într-o clipă ochii spre el. 

— De ce n-a căzut? 

Se mai gândi un timp, apoi zise cu o luminiţă ciudată în ochi: 

— Să nu-mi ceri încă răspuns. Astfel de întâmplări se petrec foarte rar şi 
nu suntem pregătiţi să le aflăm miezul deodată. Poate că nici nu e stea. 

— Dar ce poate să fie, stăpâne, dacă nu e stea? întrebă Auta speriat. 

— Nu ştiu încă ce poate fi... poate un anumit nor! Nu, nu mă întreba 
azi. Azi încă nu-ţi pot spune decât bănuieli, şi cu bănuielile nimeni nu e în 
stare să facă nimic. Bănuielile te duc spre adevăr, dar nu toate, una singură 
ţi-l arată. 

— Şi dacă bănuiala care trebuie să vină nu va veni, stăpâne? îl întrebă 
sclavul și îndată tresări de spaimă dându-și seama ce lucru cumplit a spus, 
putându-l jigni pe atotputernicul său stăpân. Dar atotputernicul stăpân păru 
că n-a luat în seamă decât numai întrebarea, fără alte înțelesuri ale ei. 

— Trebuie să avem răbdare, Auta. Dacă noi vom muri înainte de 
dezlegarea tainei şi steaua tainică va mai trăi, vor bănui alții după noi. Sunt 
încredinţat că cineva îi va găsi neapărat și dezlegarea. La urma urmei, 
spune-mi ce ştii tu despre celelalte stele, care ţi se par mai puţin tainice 
decât aceasta? 

Pe faţa sclavului se amestecă lumina și umbra. Marele Preot băgă de 
seamă și zise: 

— Înţeleg că ţi-e ciudă de neputinţa ta; dar eu îţi voi da altă povaţă decât 
cea pe care ţi-a dat-o Tefnaht: nu e neputinţă, e numai nerăbdare. Omul 
înţelept poate să afle tot, şi dacă nu el, atunci alt om înţelept sau altul. Știu 
că nu e de nici un folos pentru patima ta de a ști să te gândeşti că taina se va 
dezlega după moartea ta. Dar pentru omenire e acelaşi lucru, dacă poți să-ţi 
închipui omenirea ca pe un singur om. 

— Şi pe robi, stăpâne? Marele Preot se încruntă puţin: 


— De ce-mi pui întrebări la care ştii să răspunzi și singur! Dacă aş avea 
cu ce, te-aş trimite să zbori până la steaua aceea. Dar cum? Pe vulturi?... 
Sau dacă ar fi la marginea pământului. 

— Dar pământul are margine, stăpâne? 

Abia acum ochii bătrânului îşi schimbară tăcerea. 

— Ce vrei să spui, Auta? Ai înnebunit? Are margine, fireşte. O tavă n- 
are margini? 

Sclavul îşi strânse pumnul și începu să-l învârtească încet, privindu-și-l 
pe toate părțile. Apoi ridică după pumn un deget, cum făcuse copilul de 
păstor cu piatra lui rotundă. Marele Preot îl urmări nedumerit: 

— Mi se pare că drumurile lungi te-au înnebunit, fiule! zise cu părere de 
rău, clătinând din cap, dar după câteva clipe deschise ochii larg și strigă: 

— Vrei să spui cumva că e rotund ca o naramză? Stai... Va sa zică asta 
era taina cealaltă! Și de unde ai mai scos-o? Bătrânul căzu pe gânduri, apoi 
zise din nou, după un răstimp: 

— La urma urmei, dacă ni-l închipuim ca o tavă rotunjită și ridicată spre 
mijloc, de ce nu ni l-am închipui şi așa... Cum ai ajuns să bănuiești? 

— Când veneam încoace, la un popas am întâlnit un copil care se juca 
cu o piatră rotundă, ca o sferă, stăpâne. Mi-am adus aminte de ceea ce am 
văzut la corăbii... 

— Că la plecare îşi scufundă întâi pântecul şi apoi pânza şi la venire li se 
vede întâi pânza și apoi pântecul? îl întrerupse bătrânul. Asta știam de mult, 
de aceea spunem că tava pământului e umflată rotund spre mijlocul ei, care 
e cel mai înalt. Dar de ce trebuie să fie negreșit ca o sferă? Nici n-ar mai 
pluti liniștit pe apă dacă ar fi sferă... 

— Nu numai asta, stăpâne. Cu voia și din porunca stăpânului, am 
călătorit în anii din urmă foarte mult şi am băgat de seamă că, cu cât mă 
îndepărtam mai spre miazăzi, stelele pe care aici în pisc le văd sus, se lăsau 
spre zarea de miazănoapte, iar dacă m-am dus în ţara depărtată Sumer, le- 
am văzut coborând spre apus. Unele stele care sunt văzute de-aici din piscul 
stăpânului, de pe palat, spre marginea zării de miazănoapte, din ţara 
oamenilor negri nu le-am mai văzut de loc. Însăşi steaua ciudată acolo o 
vedeam la miazăzi și mai sus, iar de-aici o văd mai spre răsărit și mai jos. Și 
când băiatul de păstor s-a jucat cu piatra lui, mi-a năvălit în minte gândul că 
pământul ar putea să fie ca o sferă. 

În ochii bătrânului tremura o lumină. Nu-i răspunse sclavului. Se sculă 
din jilt şi se duse încet spre o firidă. Se uită puţin spre rafturile firidei, 


cuprinzând-o într-o privire. Se aflau acolo mai multe lucruri stranii care 
pentru ochii unui atlant obișnuit nu s-ar fi vădit bune la nimic, nu erau nici 
lucruri care să poată folosi la ceva, nici podoabe. Alese un glob mic de 
piatră străvezie de munte, în care un meșter dibaci închisese un fluture rar 
cu aripile deschise. Bine șlefuit, globul era o sferă desăvârşită. Bătrânul 
veni liniștit înapoi şi așezându-se în jilt privi mult timp globul. 

— Cum spuneai că a făcut copilul acela? întrebă apoi fără a-și lua ochii 
de la glob. 

Auta îl urmărea cu buzele întredeschise. Spuse: 

— Ascundea un deget după piatra lui și când îl ridica, vedeam întâi 
unghia, apoi încheietura, după aceea... 

Marele Preot refăcu mișcarea de câteva ori. 

— Așa? întrebă el. Asta nu înseamnă numaidecât că e sferă. Dar poate că 
totuși e... Vezi, firea toată câtă o știm e desăvârşită. Dacă ar fi ca o tavă 
rotundă şi umflată cum credeam până acum, ar fi departe de desăvârşire... 
Ştii ce, Auta? Mulţi cred și acuma că stelele sunt cuie de argint bătute în cer. 
Noi ştim că nu sunt... Dar cum putem fi încredinţați ce anume sunt? 
Pământul însă nu e departe de noi, ca steaua aceea. Am să mă gândesc dacă 
să te trimit o dată cu corabia spre apus, unde se zice că e numai apă. Eu sunt 
prea bătrân pentru astfel de călătorie. Dar tu ai putea să te duci. Mergi 
numai spre apus şi vezi cum se mută stelele. Dacă de la o vreme nu se mai 
mută, înseamnă că ai dat de marile ape pe care pluteşte pământul. Dacă se 
vor muta mereu va însemna că e o sferă. Poate că plutind spre apus ai să 
ajungi în ţările de la răsărit, în Akkad sau în Sumer. Cine ştie? Unele taine, 
după cum vezi, stau în puterea vremii noastre, dar... 

— Stăpâne! strigă Auta, însă numaidecât dându-și seama că l-a întrerupt 
pe bătrân, tăcu lăsând ochii în jos, vinovat. 

Marele Preot îi zâmbi cu blândeţe: 

— Spune, spune. Te ascult. 

— Stăpâne, urmă Auta, am uitat să mai vorbesc despre un lucru care ar 
fi a treia taină! 

— Ai cam multe azi! râse Marele Preot. Tot din cer? 

— Nu, stăpâne, de pe pământ, dar nu știu de ce mi s-a părut că e şi din 
cer. Am găsit în deșertul prin care am trecut niște lucruri ca niște ulcioare, 
sau... nu știu cum. Erau rotunde și lunguieţe, cu capetele ascuţite, dacă le- 
am putut desluși bine, căci am leşinat. 

— Cum ai leşinat? De spaimă? 


— Nu, stăpâne: ele m-au făcut să leşin. Nu semănau cu nimic din ce am 
văzut. N-am izbutit să ajung la ele, să le văd, să le pipăi. De la oarecare 
depărtare m-a apucat o sfârșeală și m-am târât cât am putut, apoi am leșinat, 
măcar că nu aveau nimic înspăimântător. Dacă ar fi fost numai atât, aș fi zis 
că eram eu bolnav, chiar dacă depărtându-mă numaidecât mi-a trecut şi m- 
am înviorat. Dar înțeleptul Tefnaht mi-a spus că au căzut altele 
asemănătoare şi în alte locuri mai depărtate de cel dintâi. Se zice că unii 
oameni au murit de la acele ulcioare sau ce vor fi fost, iar alţii care au venit 
mai târziu n-au mai păţit nimic. 

— N-a luat nimeni vreun ulcior din acelea? 

— Nimeni, stăpâne. 

— De ce, când ţi-a spus 'Tefnaht că nu toate fac rău oamenilor, nu te-ai 
dus să le vezi? 

Auta plecă ochii în jos, mușcându-și buzele. 

— Ţi-a fost frică? 

— Nu, stăpâne. 

— Atunci de ce nu te-ai dus? Nu te-a lăsat 'Tefnaht? Spune, nu te sfii! 

— Da, stăpâne. Mi-a poruncit să nu îndrăznesc a mă depărta de tabără, 
dacă nu vreau să fiu ucis. 

Bătrânul începu să râdă: 

— I-a fost frică să nu fugi! Când te-a trimis numai cu un soldat prin 
deşert nu i-a fost frică... lată, mie nu-mi e teamă pentru tine: eu ştiu că n-ai 
fugi. Pentru asemenea lucru, putea să-ţi lase o corabie. Cine altul ar fi 
îndrăznit să ia în mână nişte ulcioare căzute din cer? lată cum căutăm noi să 
cunoaștem adevărurile firii! Dar înţeleptului Tefnaht îi plac mai mult 
cântăreţele răsăritene, pentru firea lor zvăpăiată. 

Marele Preot era mânios și nu încerca să-și mai ascundă sufletul de ochii 
şi urechile lui Auta. Dacă sclavul n-ar fi fost prea tulburat, ar fi zărit în ochii 
Marelui Preot şi o uşoară luminiţă de îngrijorare care sclipi o clipită și se 
stinse numaidecât sau numai fu acoperită ca să ardă nevăzută de nimeni. 
Auta ridică ochii după un răstimp și-l văzu pe bătrân stând cu privirea 
pironită în perete. 

Stătură multă vreme tăcuţi. Afară se făcuse noapte. Într-un târziu, 
bătrânul se sculă şi chemă un slujitor, cerându-i lumină. Apoi puse mâna pe 
umărul sclavului şi rosti cu glas străin: 

— Să ne aducă opaițe și să mergem sus, să privim steaua aceea. Este 
întâia oară că mă auzi vorbind astfel, fiule, dar ţie îți pot mărturisi că nu mai 


ştiu nici eu ce să cred... De-ar fi fost numai steaua... 

Slujitorul intră cu câteva opaițe aprinse și le așeză în odaie. Auta luă 
două şi porni după preot, pe o scăriță care ducea spre acoperiş. Scăriţa era 
din lemn greu, fiert în smoală, și lucrată cu meșteșug, fiind răsucită și 
îngustându-se din ce în ce mai mult, ca unele scoici. Lui Auta îi bătea inima 
cu putere. Iarăşi se apropia de foişorul descoperit de pe care mii de nopţi 
privise alături de acest bătrân stelele lumii. Se opriră pe lespezile de 
marmură neagră ale foişorului. Auta sorbi cu plăcere aerul plin de miresme 
tari. La miazănoapte se vedea Steaua Păstorului. Se întoarseră amândoi cu 
faţa spre locul știut dintre răsărit şi miazăzi şi încremeniră. Steaua 
necunoscută nu mai era. Cât era de bătrân, Marele Preot se întoarse pe 
călcâie scrutând zarea de jur împrejur: steaua nu era nicăieri. Își ridică apoi 
privirile în sus, spre zenit, dar steaua nu era nici acolo. 

Atunci Marele Preot se lăsă greoi într-un jilț şi rezemându-şi bărbia în 
piept stătu așa, mut şi nemișcat, până când răcoarea nopţii îl făcu pe Auta 
să-l ia de braţ şi să-l aducă încet în odaia de culcare. 

În noaptea aceea Auta nu-l părăsi. Nu putu să adoarmă nici unul dintre 
ei, dar noaptea trecu fără ca vreunul să deschidă gura. Numai când fereastra 
de la răsărit începu să se lumineze, bătrânul aţipi, iar Auta se duse în patul 
său dintr-o odaie de sus, istovit mai mult de gânduri decât de nesomn. 


Capitolul XIII 


Atlantida era apărată din două margini de patru lanţuri de munţi. Spre 
miazănoapte, de unde ar fi putut veni s-o cotropească în vremea iernii 
vântul țărilor reci, uriaşa insulă era păzită de lungul şir de munți deasupra 
cărora se înălța Piscul Sfânt. Iar tot ţărmul răsăritean îl fereau de vânturile 
fierbinţi ale pustietăţii vecine alte trei lanţuri de munţi puternici. Întâiul din 
acestea trei, pornind aproape din dreptul Stâlpilor lui Melkart, se alcătuia 
dintr-un munte destul de înalt, mai ales însă foarte întins în lungime dinspre 
apus spre răsărit şi coborând de-a dreptul în mare, apoi din alt munte, mai 
scund și mai scurt, aşezat mai către miazănoapte, după care urmau alții, 
mărunți, într-un şir neînsemnat scăzând în înălțime spre sud. 

Și mai la miazăzi, adică acolo unde Ţara Nisipurilor își rotunjeşte ţărmul 
apusean împlinit de munţii numiţi de localnici Idraren, care iau naştere din 
stâlpul sudic al lui Melkart, se afla cel mai mare grup muntos al Atlantidei. 
Aşezat pe două şiruri drepte, faţă în faţă, de la vest la est, se sfârșea în 
dreptul țărmului continentului vecin, care de aici încolo se rotunjea 
apropiindu-se de Atlantida. Aici erau cu totul șapte munţi mari şi alţi câţiva 
mult mai mici. Piscul cel mai înalt străpungea totdeauna norii, oricât de sus 
ar fi plutit acei nori, însă mulţi nori îi făcea chiar el. 

Nimeni nu avea îndrăzneala să se urce până în pisc: de jos se vedeau 
valuri subţiri de fum ieșind din el neîncetat, adesea și scântei şi pulbere 
aprinsă şi uneori chiar pietre pe care muntele le scuipa cu năduf. Oamenii 
spuneau că, prin el, cine ar avea astfel de cutezanță nesăbuită ar putea să 
intre în Ţara de Jos, de sub pământ, a focului, unii socotind că de-acolo îşi 
ia soarele în fiecare dimineață văpaie înainte de a se urca zilnic peste 
marginea răsăriteană a pământului. Bătrânii ţineau minte de la bunicii lor 
care şi ei ar fi auzit de la bunici, că odinioară muntele aruncase câteva zile 
şi nopți în șir stâlpi de fum și vărsase mâzgă aprinsă şi vâlvătăi, şi că piatra 
galbenă cu vinişoare roșii, pe care acuma robii o tăiau pentru a clădi case de 
scribi, slujbași regeşti sau negustori, n-ar fi altceva decât anume mâzga 
aceea, între timp întărită. 

La poalele acestui Munte de Foc creșteau niște arbori minunaţi, ca și în 
Ţara Nisipurilor, vecină, uneori chiar mai înalți. Fructele lor, curmalele, 
aveau mare preț în toată Atlantida pentru dulceața lor deosebită şi pentru 
puterea lor de a hrăni. Spre înălțimile mai mari erau păduri de pini şi mai 


creşteau tufe nenumărate de ienupăr, totdeauna verzi, cum şi tufe foarte 
înalte de iarbă-neagră înflorind trandafiriu. 

În aceste ţinuturi muntoase şi împădurite locuiau neamuri de oameni 
înalţi ca toţi atlanţii, însă cu pielea mai mult brună decât roșiatică şi cu părul 
uneori aproape galben; vorbeau alt grai decât atlanţii, totuși orice atlant 
putea să se înţeleagă destul de lesne cu ei pentru că nu puţine cuvinte erau 
aceleași, chiar dacă se rosteau altfel. Acești oameni creşteau cele mai bune 
vite din toată Atlantida şi îşi munceau pământul cu îndemânare. Alcătuiau 
una din cele zece ţări supuse regelui Atlantidei și erau conduși de un prinţ al 
lor, care primea însă porunci de la regele atlant. 

În munţi erau foarte multe peşteri în care-și aveau sălașurile foarte mulţi 
dintre robii regelui. Alți robi erau ţinuţi în munţii din capătul de miazăzi al 
țării, acolo unde coasta Atlantidei cotea de la miazănoapte spre răsărit. 

Câteva zile după venirea corăbiilor din lunga călătorie, la poalele 
Muntelui de Foc se petrecu ceea ce nu ţinea minte nimeni să se mai fi 
petrecut. Într-o dimineaţă se stârni într-o parte a taberei de lângă peşteri o 
învălmășeală ciudată, printre soldaţii și slujbașii regești. Cum s-a putut 
vedea abia dimineaţa, când era prea târziu să se mai îndrepte ceva, un rob 
negru foarte voinic, la care şi soldaţii înarmaţi se uitau cu oarecare teamă şi 
care putea să ducă în spinare un bolovan de piatră de trei ori mai greu decât 
era în stare orice alt rob, îşi rosese, nimeni nu ştia cu ce, lanţul de aramă de 
la picioare și în tot restul nopții frânsese lanţurile a încă nouă robi. Soldatul 
care-i păzea fu găsit sugrumat, iar peştera goală. Robii luaseră toate uneltele 
cu ei și toate armele soldatului de pază, lăsându-i numai coiful. 

În zori, când slujbaşul regesc veni să adune robii la muncă, rămase cu 
gura căscată în fața peşterii goale. Întâi vru să strige, dar se gândi îndată că 
larma i-ar fi fost vătămătoare, întrucât ar fi aflat și robii ceilalți şi alți 
slujbași care abia aşteptau să-l prindă cu vreun cusur pentru a-l pârî. Astfel, 
ieşi tăcut şi, stăpânindu-și anevoie furia şi ciuda, se duse în baraca unui 
sutaș, trimițând pe ajutorul său să umble mai departe pe la peşteri pentru 
scoaterea robilor la muncă. 

Sutașul, om trecut prin războaie şi drumeţii, ascultând întâmplarea, simţi 
numaidecât că acest slujbaș era fire slabă. Trebuia luat deci repede, ca 
numai asupra lui să poată cădea vina. 

— Cine erau robii? Spune repede, ca să-i urmărim! spuse militarul 
făcând pe liniştitul și vrând să se arate șiret. 

Slujbașul ridică din umeri: 


— Nişte robi negri... Cine-i poate cunoaște pe toţi! I-am văzut numai 
ieri; erau și femei, una sau două. Bărbaţii păreau dintre cei mai voinici. 

— În ce loc lucrau? 

— Nu ştiu. I-a dus în toate zilele soldatul. 

— Nu ştii nici măcar numele lor? 

— Nu. Ştia soldatul care i-a păzit, dar l-au sugrumat. 

Nepăsător la început și bucuros că avea asupra cui să arunce toată vina, 
sutaşul deodată păli. Dacă slujbașul era foarte îngrijorat de urmări, ştiind că 
aflarea întâmplării în Marele Oraş putea să-l lipsească nu numai de slujbă, 
ci şi de viaţă, nici sutaşul nu mai fu atât de liniştit ca în întâiele clipe, când 
se gândi că i se va cere socoteală pentru că nu a pus pază întărită la astfel de 
robi voinici. Și ştia tot atât de bine că dacă cei mai mari decât el ar apuca 
să-l găsească vinovat, nici zeii nu l-ar mai putea dezvinovăţi. 

— Puteam eu să bănuiesc că este prea puţin un soldat înarmat la opt robi 
înlănţuiţi şi două muieri? murmură sutaşul mai mult pentru sine, crezând că 
nu e auzit de celălalt. Dar și faţa îl trădă. 

Simţind la rândul său că nu e singurul care se teme, slujbașul regesc 
răscoli frica sutașului: 

— Și dacă ai să fii întrebat de ce nu te-ai gândit? Ştii ce are să-ţi spună 
Puarem când te va chema să te judece! 

— Poate nu mă cheamă chiar Puarem. 

— Puarem sau altcineva! 

— Știu: era datoria mea de sutaș să mă gândesc. Tu ești însă mai 
vinovat... Eşti adevăratul vinovat. Robii erau de fapt în grija ta și nici 
măcar nu ştii cum îi cheamă. Halal slujbaş regesc! 

Slujbașul îl măsură cu o privire înfricoșată şi tristă apoi câtva timp 
tăcură, fiecare ferindu-se de ochii celuilalt. Dar slujbașul, fricos și slab din 
fire, nu era şi nătâng și meseria îl învățase de multe ori că nu deznădejdea te 
scapă de primejdie. Se întoarse spre sutaș: 

— La urma urmei, nu câştigăm nimic dacă ne certăm. Mai bine să ne 
gândim ce putem face. 

Sutașul zise, scuipând cu necaz: 

— Dacă aş izbuti să mă strecor cu cincizeci de soldaţi pe o corabie până 
la ţărmul celălalt, în două zile vin cu douăzeci de robi noi. Tot nu mai știe 
nimeni cine erau cei care au fugit. 

— De ştiut se ştie... Scribul tuturor peșterilor are papirusul cu numele şi 
vârstele tuturor robilor. Nu-i vorbă, i-am putea da pe cei noi drept cei fugiţi, 


numai că ceea ce spui tu sunt vorbe goale. Vorbim ca să treacă vremea. Eu 
socot că e mai cu folos să mergem și să-i căutăm pe munte cu câinii. Nu 
puteau să ajungă departe. 

— Şi încotro să pornim mai întâi? întrebă sutașul cu vădită părere de rău 
că planul său nu a fost încuviinţat de slujbaș. 

— Deodată în mai multe părţi, zise slujbașul. Spre apus, spre răsărit, 
spre miazăzi şi miazănoapte. Câinii or să le ia urma. Înarmează-ţi bine 
soldaţii și să-i împărțim în patru șiruri de câte douăzeci şi cinci... 

— Eşti tare înţelept! Vrei să rămână paza şi mai slabă la ceilalți robi? îl 
întrerupse sutașul. 

— Nu-i nimic! Ziua nu fuge nimeni, mai ales de la muncă unde se vede 
orice mișcare. lar soldaţii au arme şi robii n-au. 

— Dar au topoare pentru tăiatul pietrei. 

— Au însă şi lanţuri la picioare. Eu cred că și soldatul de azi-noapte ar fi 
fost de ajuns, dacă nu puneai un neghiob. Trebuia să alegi de la început 
soldaţii cei mai buni pentru străjile de noapte. Acela pesemne a adormit, ori 
l-au sugrumat pe neașteptate când stătea cu spatele la ei. Nu trebuia să stea 
cu spatele... 

Cearta era gata să izbucnească din nou, dar amândoi își dădură seama 
iarăşi că numai sfătuindu-se și făcând ceva puteau să scape de primejdie. Se 
uitară lung unul la altul, apoi ieşiră amândoi din baracă. Sutașul îşi strigă 
ajutoarele şi începu să le dea porunci. Slujbașul regesc se duse după câini. 
Puțin mai târziu, se împărţiră în patru cete, împrăștiindu-se în căutarea 
robilor spre cele patru părţi ale zării. 

Dar după câteva ceasuri trei cete se întoarseră fără să fi aflat nimic. Doar 
a patra ceată, în fruntea căreia se dusese sutașul, nu se întoarse. Câinii luaţi 
de el mirosiseră urma sclavilor fugiţi, numai că această urmă ducea departe, 
către înălțimile Muntelui de Foc, unde nimeni dintre soldați și nici sutașul 
nu se încumeta să se suie. Localnicii socoteau că locul acela era blestemat 
de zei și bântuit de duhuri răuvoitoare care nu îngăduiau omul în preajma 
lor. Robii fie că nu aflaseră de această credinţă, fie că în faţa deznădejdii nu 
mai aveau de ales. Astfel că ceata sutașului nu s-a dus decât până dincolo de 
păduri, unde începeau stâncile golaşe şi peșterile cu lilieci. Căzuse noaptea 
şi oamenii erau istoviţi de urcuș. Sutașul le porunci să facă popas. Nu-și 
luaseră corturi, nici asini. Din neprevedere nu și-au luat nici hrană destulă, 
şi câtă le-a mai rămas au fost nevoiţi să le-o dea câinilor, ca să-i liniştească. 
Se retraseră într-o peşteră şi, lăsând pază întărită, adormiră în scurt timp. 


Dar la mijlocul nopţii, câinii legaţi într-o peșteră alăturată îi treziră cu 
lătratul lor nebunesc. Cel dintâi sări în picioare sutașul și alergă spre gura 
peşterii. Era beznă, şi picioarele i se împiedicară de ceva moale. Căzu. Nu 
ardea nicăieri nici un fel de foc şi nu era nici lună. Sutașul pricepu abia 
acum că frica de pedeapsă îi luase toate gândurile prevăzătoare pentru care 
altădată îl lăudaseră de atâtea ori căpitanii. Căzut pe brânci, începu să pipăie 
înjur şi dădu de un trup omenesc, apoi de altul. Înţelese îngrozit că erau 
străjile. Soldaţii aceştia însă nu se trezeau. Beţi nu puteau fi, nici atât de 
somnoroşi. Un gând fulgerător trecu prin mintea sutaşului: erau morţi. Dar 
cum? 

Între timp, unul dintre soldaţii care se deşteptaseră în peșteră o dată cu 
sutașul izbuti să încropească un foc de vreascuri și ierburi uscate, 
aprinzându-l cu două bețe pe care le-a frecat până l-au trecut sudorile. La 
lumina lui jucăușă şi sfielnică, sutașul văzu că cele două străji zăceau 
sugrumate. 

Buimăcit de somn şi de căzătură, dar mai ales de priveliștea neașteptată 
a celor două leșuri, ieşi lângă foc şi răcni deznădăjduit: 

— La arme! 

Soldaţii erau însă lângă el. Numai unul, în mână cu un fel de făclie dintr- 
un băț răşinos care abia pâlpâia, ieșind tocmai atunci afară din peștera unde 
cotrobăise, auzi strigătul sutașului și spuse cu glas veşted: 

— Nu mai sunt arme, stăpâne. Sutașul holbă ochii: 

— Cum nu mai sunt? 

— Nu mai suni. 

Sutașul se lăsă neputincios cu șezutul pe o piatră. Nu mai era în stare să 
judece. 

Dincoace, jos, în tabăra de lângă peșterile sclavilor, slujbașul regesc era 
ros de felurite presupuneri. Se plimba încolo și încoace, ca o panteră care 
încă nu s-a obișnuit să stea în cușcă. Nici nu mâncase. Trimisese un om să 
vadă dacă este vreo corabie în micul liman din apropiere. După vreo două 
ceasuri, omul se întoarse cu răspunsul că o corabie este, una singură, dar 
cam şubredă şi fără corăbieri. Numai un bătrân mai stătea în ea, paznicul ei, 
un fost cârmaci. Slujbaşul regesc scrâșni din dinţi. Nu mai voia să trimită şi 
pe alții după sutaș, ca să nu mai piardă soldați. 

Într-un târziu îl linişti însă un gând, care îi făcu chiar plăcere. Dacă 
sutașul pierise cu oamenii lui cu tot, însemna că pierise unul care știa taina 
fugii sclavilor. Chiar de vor fi scăpat câţiva dintre soldaţi, pe soldaţi nu-i 


întreabă nimeni. Stăpânilor le va spune aşadar că sutașul acela nesăbuit și 
trufaș nu l-a ascultat și a luat cu sine sclavii în munte, el ştia pentru ce. Şi că 
au pierit acolo cu toţii. 

Sutașul, în această vreme sculându-se de pe piatră, privi deznădăjduit 
spre soldaţii săi şi le porunci să coboare în tabără. După câţiva paşi, un 
soldat îl întrebă: 

— Câinii nu-i luăm, stăpâne? 

Legaţi cu frânghii de nişte copaci, câinii scânceau jalnic. 

Sutașul se opri o clipă, apoi scuipă scârbit, zicând: 

— Lasă-i acolo! 

Și porni înainte. 

Soldaţii nu mai îndrăzniră să vorbească. Dar toţi întorceau capul spre 
peşteră. Le era milă de câini. 

Când ajunseră în tabără era amiază. Slujbașul regesc nu se mai aștepta 
să-i vadă. Totuşi veniseră, şi nu era nimic de făcut. Când văzu soldații 
dezarmaţi şi auzi întâmplarea, îl cuprinse groaza. 

Sutașul zise că se va duce numaidecât la liman, să se încarce în corabie 
cu cincizeci de soldaţi ca să aducă sclavi de pe ţărmul Ţării Nisipurilor. 
Altceva mai bun mintea lui nu găsea. 

Slujbașul regelui ar fi încuviințat bucuros, căci dacă sutaşul aducea 
sclavi noi, nimeni nu mai putea să afle de fuga celorlalţi, iar dacă pierea 
cumva pe drum taina putea să rămână veşnică. Slujbașul ştia bine că despre 
morţi se poate spune orice. Numai un lucru nu ştia: ce să răspundă 
stăpânilor Atlantidei dacă vor afla că sutașul a plecat. Să le spună că a fugit 
nu putea, căci poate omul se va întoarce și îl va da de minciună. Să le spună 
că nu ştie, iarăși nu putea pentru că fusese trimis în această tabără anume ca 
să ştie tot ce se petrece în ea. Ochiul stăpânilor era, aici, el. Lucrurile se 
încurcaseră rău. 

În cele din urmă, sutașul luă corabia cu bătrân cu tot și cu cincizeci de 
soldați și porni în larg. Afară de bătrân, nimeni nu știa să mânuiască o 
corabie, și nici bătrânul la vârsta lui nu prea se mai putea socoti corăbier de 
nădejde. Totuşi avură noroc, căci un vânt uşor îi împinse spre răsărit. Un om 
trimis de sutaş de pe țărmul limanului veni mai târziu la slujbaşul regesc să- 
i spună că i-a văzut plecând pe mare liniștită. 

Lucrurile păreau să se fi așezat. Într-un fel sau în celălalt, neobișnuita 
întâmplare năzuia să se descurce, fie că sutaşul se întorcea cu robi prinși pe 
țărmul vecin, fie că pierea ducând cu sine şi primejdia destăinuirii. 


Dar în zorii zilei următoare slujbașul regesc fu trezit de ajutorul său 
care-i spuse, gâfâind de oboseală și spaimă, că peste noapte mai fugiseră 
douăzeci de sclavi, răpind cu ei asini şi câteva zeci de samare cu hrană. 
Străjile nu muriseră: fuseseră numai ameţite de câteva lovituri zdravene de 
pumni, şi se vorbea printre soldaţi că ar fi venit peste noapte un sclav negru 
fără lanţuri în peştera de unde fugiseră cei douăzeci, însă nimeni dintre 
soldaţi nu mărturisea că l-ar fi văzut. 

Slujbașul ajunse în culmea deznădejdii. Aceasta nu mai era întâmplare. 
Cine ştie ce putea fi! Nimeni nu mai pomenise în Atlantida asemenea 
îndrăzneală printre robi. Taina înceta să mai poată fi taină. Fără să mai stea 
în cumpănă, el scrise pe o bucată de papirus, singura pe care o avea, o 
scrisoare îngrozită slujitorului Zeului Puterii, preotului Tefnaht, și, 
pecetluind-o într-o cutie de aramă, trimise doi soldaţi de încredere și un 
ajutor de sutaş să i-o ducă în orașul cel mare al țării. Trebuia luate măsuri în 
faţa cărora slujbașul singur nu mai avea nici pricepere, nici tărie. 


Capitolul XIV 


Trecuseră cincisprezece zile de la sosirea corăbiilor în Marele Oraș. Auta 
era în sala cu cărți din palatul de pe Piscul Sfânt. Bătrânul încă nu coborâse 
din odaia de dormit. Sclavul său citea în acest timp o cronică foarte veche în 
care se vorbea despre începuturile neamului atlant. Nimeni în ţară dintre cei 
vii nu mai cunoștea această cronică, afară de Marele Preot. Acum, bătrânul 
socotise că o poate citi și Auta. Sclavul citea fiecare rând cu băgare de 
seamă, rămânând din ce în ce mai uluit de toate cele aflate în cronica 
secretă. De la nimeni nu mai auzise asemenea lucruri. Cronica spunea că în 
vremuri foarte vechi, când oamenii abia ieșiseră din peşterile munţilor și 
începeau să crească vite, să lucreze pământul, să-și facă întâile colibe, 
Atlantida era încă legată printr-o limbă lată de pământ de ţinutul celălalt, 
unde pe atunci nu se aflau nisipuri şi deşertul de azi era o păşune fără 
margini. Astfel, pe atunci, munţii oamenilor cu păr galben alcătuiau un șir 
neîntrerupt cu munţii aflaţi la miazăzi de strâmtoarea numită acum Stâlpii 
lui Melkart. Veni însă o vreme grea pentru păstorii din marile păşuni ale 
țării vecine, zicea cronica. Valuri de arşiță uscară într-un număr lung de ani 
acele păşuni și secară marile râuri. Da, Auta își aducea aminte că a văzut nu 
o dată în ţara lui de obârşie asemenea albii seci. Cronica mai povestea cum 
apoi păstorii îşi mânară turmele spre răsărit. Unii din ei erau cu pielea roșie, 
alţii cu pielea fumurie. Dar coborâră și alți oameni, foarte înalţi, din 
ținuturile așezate în stânga și în dreapta strâmtorii unde se unesc cele două 
mări: Marea dintre Pământuri și Marea Atlantică. Acei oameni aveau pielea 
albă şi părul galben sau negru. După lupte lungi cu localnicii Atlantidei, 
toate aceste neamuri se amestecară între ele și dădură naștere poporului cu 
pielea roşiatică şi cu trupul înalt şi vânjos: al atlanţilor. 

Într-un veac depărtat, după ce acel amestec se săvârşise, muntele cel mai 
înalt din pragul punţii de pământ care lega insula de azi de întinsa ţară 
vecină începu să scuipe foc şi noroi fierbinte din gura lui ridicată peste nori, 
şi mari cutremure zguduiră glia. Când muntele se potoli, iar oamenii, 
trecându-le spaima, începură să umble din nou pe locurile vechi, văzură că 
la poalele Muntelui de Foc unde fusese înainte câmpie, acum băteau 
valurile mării în stânci; vechea punte de pământ o înghițise marea. 

Auta strânse cu degete tremurătoare sulul cronicii și îl băgă în cutie. Era 
îngândurat. Atlantida, în care trăia acum, era o ţară unde nici căldura nu era 
niciodată prea mare, nici frigul. Apele nu îngheţau, cum se spunea că ar 


îngheţa în ţările de miazănoapte, dar nici arșşiţa nu le seca. Cele patru lanţuri 
lungi de munţi înalți apărau ţara și de vânturile reci şi de cele fierbinţi. Pe 
câmpiile uriașe din valea nesfârşită de sub munţi, spre apus, grânele și 
pomii dădeau rod de două ori în fiecare an. Munţii trimiteau în văi ape 
tămăduitoare de boli şi ape fierbinţi în care se putea face baie liniştitoare, 
trupului obosit. Marea insulă atlantă își făcea viaţa mai bună storcându-și 
bucuriile din truda câtorva sute de mii de robi. Şi cine putea ști ce-i va mai 
aduce acestei Atlantide viitorul... 

Gândurile lui Auta fură întrerupte de venirea Marelui Preot. Bătrânul se 
aşeză în jilțul său obișnuit. Auta, la picioarele lui, după ce-i sărută legătura 
sandalei, aşteptă să fie întrebat despre gândurile ce i le stârnise citirea 
cronicii străvechi. Aşa făcea bătrânul totdeauna. De astă dată îi spuse însă 
ceva cu totul neaşteptat. 

— Soldaţii noştri au prins în pădurea din vale, în noaptea asta, un sclav 
negru care se furişa spre palat... L-au prins și l-au adus legat aici. Nu l-au 
ucis... E bine că nu l-au ucis. Dar nimeni nu se poate înțelege cu el. Du-te 
tu, fiule, în casa robilor şi vorbeşte cu el. I-am spus slujitorului să nu-l 
ucidă, oricine ar fi. 

Auta ieşi liniștit. Era deprins cu astfel de întâmplări, şi aici în palatul 
Marelui Preot, şi jos, în Marele Oraş. La palatul regelui erau totdeauna 
mulți tălmaci, și erau destui şi aici sus. Se întâmpla însă mereu ba să vină 
vreun sol dintr-o ţară depărtată a cărui limbă n-o ştia nimeni, ba să fie aduşi 
robi din ţinuturi necunoscute cu care nimeni nu se putea înțelege desluşit. Îi 
şi părea rău că a fost tulburat tocmai când dorea să-l întrebe pe bătrân dacă 
nu mai sunt și alte cărţi necercetate de ajuns sau uitate din care s-ar putea 
pricepe oarecât taina stelei necunoscute. 

Ajungând în casa robilor, Auta văzu un om negru, tânăr și slab, pe care 
nu-l întâlnise niciodată. O privire grăbită îl lămuri că tânărul rob trebuia să 
fie din neamurile tibbu. ÎI întrebă ce căuta aici. 

Uitându-se lung la omul negru ieșit din palat, tânărul rob se lumină de 
un zâmbet. Fără să-i mai răspundă, îl întrebă: 

— Tu ești Auta? 

— Eu sunt, zise Auta mirat și încă nepricepând nimic. 

— Credeam că n-am să te pot vedea până sunt viu. Dar nu m-au ucis. 

— N-ai să fii ucis. Spune-mi, nu ţi-a fost frică să vii aici? Nu te-ai gândit 
că n-au să te lase să ajungi viu unde ai vrut? Ce cauţi aici? 

— Trebuia să încerc. Alt drum nu era până la tine. 


— Şi de ce vii la mine? 

— Am fost trimis la tine. Zece robi au fugit din peșteri și s-au ascuns pe 
Muntele de Foc. Căpetenia noastră i-a îndemnat și au fugit. I-a chemat și pe 
alții. Auta îl privi uimit: 

— Aţi izbutit să fugiţi!... Și aveţi şi căpetenie? 

— Da, avem, spuse tânărul. E foarte înțelept și puternic. Te cunoaşte pe 
tine. 

Auta tresări, dar nu întrebă nimic. Se gândi că tânărul poate să fie vreo 
iscoadă de-a lui Tefnaht. Zise într-o doară: 

— Muntele de Foc se spune că e primejdios. 

Tânărul râse: 

— Toţi stăpânii se tem să urce până la noi. Unii spun că cine ajunge sus, 
moare. Noi n-am murit. 

— Şi cu ce vă hrăniţi voi acolo? 

— Cu rădăcini. Unii vânează. 

— Aveţi arme? 

— Ne-am făcut arcuri. Dar avem şi câteva arme de aramă. Dacă vor veni 
şi ceilalți, vom avea măgari și hrană de la peșteri. 

Auta păli. 

— Cum? De unde? 

— De la peşteri! repetă robul. Ceilalţi poate au şi venit de când am 
plecat eu. 

— Şi cine te-a trimis la mine? întrebă în sfârșit Auta. 

— M-a trimis căpetenia noastră, neîntrecutul arcaş Mai-Baka. 

Auta își încordă fălcile ca să nu i se vadă tulburarea. Ştia că din aceşti 
oameni cinstiţi tibbu, porecliţi de vecinii lor aşa, adică oameni de piatră, nu 
numai pentru că trăiau aproape de munţii de piatră, ci și pentru firea lor, nu 
puteau ieşi ticăloşi. Dar dacă totuşi tânărul era iscoadă? 

Robul văzu că Auta șovăie și atunci urmă: 

— Mi-a dat un semn ca să-l recunoşti. Mi-a poruncit aşa: „Spune-i lui 
Auta că eu, şi Ntombi, şi Agbongbotile, şi ceilalți oameni negri n-am mai 
putut îndura munca de tăiere și netezire a pietrei din munte şi am venit într- 
o peşteră de sus unde nu ne găsește nimeni. Vrem să afle Auta că suntem pe 
Muntele de Foc. Îl rugăm să-l trimită pe Mpunzi înapoi, sau dacă altfel nu 
se poate, să rămână la el, numai să nu fie ucis. Și să-i mai spui, dacă nu te 
crede că Mai-Baka te-a trimis, cuvintele pe care le-a spus el lui Mai-Baka în 
ţarcul din oaza noastră, că are să vină timpul când se va afla că Auta nu este 


sulița și lanţul din mâna stăpânilor lui. Spune-i că Mai-Baka acum îl crede”. 
Asta mi-a spus! zise Mpunzi și tăcu. 

Auta simţi un fior. A fost o făgăduială rostită aproape între patru ochi, pe 
care o şi uitase. Îi fu rușine, dar nu ştia ce ar fi putut să facă deocamdată 
pentru acei robi. Nici nu se mai gândise la ei... 

Ga să spună ceva, căci Mpunzi îl aştepta să vorbească, îl întrebă cum a 
izbutit să ajungă până la Piscul Sfânt. Tânărul rob spuse liniștit: 

— Am coborât pe țărm cu alt rob care-i în ţara asta mai de mult. M-a dus 
la un rob care e cârmaci pe o luntre de pescari. Cârmaciul m-a băgat într-un 
sac şi am venit pe fundul luntrei, sub peşte. Nu ştiu de câte ori a răsărit 
soarele. M-am hrănit cu peşte crud. Apoi într-o noapte m-a scos din sac şi 
mi-a dat drumul în mare. Am înotat până la țărm, şi de la țărm am urcat 
muntele dinspre răsărit, trei zile. 

Auta îl privi cu ochi de frate mai mare, mândru de tânărul rob și 
tulburat. Apoi îi spuse să-l aștepte și se duse îndărăt în palat. Marele Preot 
şedea în jilt. Îl sfredeli de-acolo cu privirea şi, când Auta deschise gura să 
vorbească, îl opri cu un gest: 

— Auta, ştiu că-ţi va fi greu să-mi spui adevărul și că-i va fi tot atât de 
greu să mă minţi. Un sclav fugit nu mai poate fi un ucis care este încă viu; 
trebuie ucis până la capăt, nu cu lancea, nici cu sabia. S-a încumetat să calce 
pământul Piscului Sfânt. Ştii care-i legea! 

Auta îl privi îngrozit, murmurând: 

— Rugul, stăpâne... 

— Cum îl cheamă? 

— Mpunzi, stăpâne... - abia putu rosti Auta. 

Bătrânul lovi globul de argint. Veni un slujitor, îngenunchind. Auta 
stătea mut, în picioare. Bătrânul îşi măsură sclavul cu privirea o clipă, apoi 
îi porunci slujitorului intrat: 

— Este afară un rob tânăr, negru. Îl cheamă Mpunzi. A venit acum. Cred 
că s-a rătăcit şi nu ştie al cui e. Înscrie-l cu robii noștri şi foloseşte-l la 
muncă. 

Abia după ce ieşi slujitorul, Marele Preot își întoarse iar privirea spre 
robul său. Acesta se aruncă la pământ și-i îmbrăţișă gleznele, lăsându-și faţa 
înlăcrimată pe sandalele bătrânului. Marele Preot se aplecă și, punându-i 
mâna pe creștet, îi spuse zâmbind: 

— Vreau să aud ce gânduri ţi-a iscat citirea cărţii despre timpurile vechi! 


Auta oftă adânc şi se așeză pe blana de leopard. Apoi răspunse, 
încercând să treacă mai repede decât putea de la o stare sufletească la alta: 

— M-a tulburat cartea, stăpâne, dar nu mai tare ca steaua stranie care mă 
îngrijorează mai mult de când nu mai este, decât atunci când era. 

Marele Preot păru că se gândeşte la ceva nou. În privirea lui nu se vedea 
nici nehotărâre, nici îndoială, dar în tăcerea sa, care lui Auta i se păru 
nefirească, clocoteau parcă ape ciudate. Apoi, pe neașteptate, bătrânul 
surâse şi, oricât de stăpân era pe sine, lui Auta nu-i scăpă că surâsul era adus 
de voinţă. 

— Știu că ai să te întristezi pentru ceea ce am să-ţi arăt; zise Marele 
Preot. Dar dacă ai destulă tărie, poate să te facă să şi râzi. Vreau să-ți arăt 
darul pe care mi l-a trimis ieri Tefnaht. 

Auta ocoli privirea bătrânului, ştiind că aceste cuvinte aveau numai 
rostul de a-i îndepărta gândul de la răspunsul aşteptat. 

Bătrânul ridică dintr-un colţ al raftului lângă care i se afla jilțul un toiag 
de lemn negru, al cărui mâner uşor încovoiat închipuia un om cu spinarea 
îndoită şi cu mâinile legate la spate. Tălpile omului se prelungeau în toiag. 
Oricât de mult ar fi vrut să se stăpânească, Auta scoase un strigăt: omul pe 
trupul căruia trebuia să-și sprijine mâna purtătorul acestui toiag era chiar el. 
Un meșter iscusit îl tăiase din lemn de abanos atât de bine, încât nimeni nu 
s-ar fi putut îndoi de asemănare. Auta se întrista. Ce căuta să însemne darul 
ciudat al lui 'Tefnaht, afară de ura și disprețul împotriva sa? O batjocură 
ascunsă împotriva Marelui Preot, sau o lingușire. Marele Preot simţi 
frământarea sclavului său. 

— Fiul Zeului Puterii îmi aduce aminte că-mi eşti sclav: mă învaţă că 
trebuie să te apăs cu mâna spre pământ... adică (şi bătrânul zâmbi), după 
cum vreau să pricep eu înțelesul toiagului, să mă sprijin pe tinereţea ta 
înțeleaptă, ceea ce şi fac... Spune-mi, l-ai supărat cu ceva pe 'Tefnaht în 
timpul călătoriei? 

Auta se uită la el nedumerit. 

— Nu, stăpâne... zise moale. Cred că n-am avut cu ce să-l supăr, de nu-l 
va fi supărat fiinţa mea, fără voie. 

Marele Preot, care râdea foarte rar, râse acum cu voioşie, rezemând cârja 
de braţul jilțului. Zise apoi: 

— Tefnaht vrea să-mi aducă aminte că sunt bătrân și nu mai pot umbla 
prin viaţă nesprijinit. S-ar putea să fie el mai bătrân ca mine, chiar dacă n- 
are decât vârsta nepoților pe care i-aş fi putut avea... Păcat că nu eşti fiul 


meu adevărat, sau măcar de-ai fi atlant, te-aş înfia: după ce mor, ai rămâne 
în locul meu. Așa cred că va rămâne Iefnaht... Nu-ţi pare rău? 

— Nu, stăpâne! spuse Auta cu hotărâre. 

Marele Preot îl cercetă atent. 

— Încă n-ai înţeles frumuseţea puterii, Auta! Eşti prea tânăr. 

— Stăpâne, datorită bunătăţii tale am înţeles frumuseţea înţelepciunii, 
care cred că e puterea adevărată. 

— Nu, fiule, ea singură nu te ajută să capeţi putere, ci numai s-o păstrezi 
dacă ai dobândit-o. De aceea mă tem pentru tine, după moartea mea. Nu toţi 
au nevoie şi de înţelepciune când au putere. Nu ştiu ce te vei face tu... caut 
de mult un mijloc. 

Dar în clipa aceea ușa se trânti de perete și năvăli înăuntru un sutaș 
voinic, plin de praf şi de scaieţi şi cu ochii roșii de oboseală. Auta sări în 
picioare și puse mâna pe toiagul de abanos, negăsind la îndemână altă armă 
mai potrivită să-și apere stăpânul. Marele Preot întoarse liniștit numai 
capul. Asemenea intrare nu se petrecuse niciodată în acest palat. Sutașul 
căzu în genunchi şi întinse o cutie de argint, cu pecetea regelui Atlantidei. 
Din spatele lui, lângă ușă, se arătă și slujitorul palatului sfânt. Venindu-și în 
fire, Auta luă cutia din mâna sutașului istovit de mers și fugă şi i-o aduse 
Marelui Preot. 

Faţa bătrânului era netulburată. Îi făcu semn sutașului să plece. Auta 
privea cutia cu ochii lacomi de dorinţa de a ști ce era în ea. Niciodată nu 
văzuse soli, chiar regeşti, năvălind în casa Marelui Preot ca într-o cârciumă. 
Ce putea să fie atât de grabnic? 

La un semn al bătrânului, rupse pecetea și scoase din cutie un sul de 
papirus subţire. Marele Preot nu-i ceru să i-l citească. Îl luă şi depărtându-l 
de ochi citi singur. Auta îl urmărea cu sufletul la gură. Bătrânul citi întâi 
liniştit, apoi surâse şi deodată chipul lui atât de stăpânit şi senin se 
schimonosi ca de la o năvalnică îngrijorare. Auta îl privi cu spaimă. 

Scrisoarea era scurtă. Marele Preot înfăşură sulul şi, strângându-l cu o 
mână nervoasă, urmări o vreme mișcarea frunzelor din arborii de lângă 
fereastră. Auta stătea în picioare, înţepenit. 

După multe clipe, care părură foarte lungi, îi întinse scrisoarea și-i spuse 
cu glas ciudat: 

— Ia-o. Citește-o şi tu. 


Capitolul XV 


De două zile Auta îşi mâna măgărușul, înciudat că animalul nu putea să 
alerge ca o panteră. Sclavului nu-i era frică. Dimpotrivă, o dorință arzătoare 
îl îndemna să fie cât mai grăbit. Se gândea întruna numai la scrisoarea 
regelui și la îndemnul pe care i l-a dat Marele Preot în ultima clipă, înainte 
de plecare. Îl însoțeau câţiva soldaţi călări şi ei pe același fel de animale. 
Până la Marele Oraş coborâse pe apele iuți ale Râului Rece, într-o luntre 
ușoară. Dar după acest drum de nici o săptămână şi după alte trei zile de 
drum pe mare într-o corabie bine mânată de vânt şi vâsle, alt mijloc nu mai 
rămânea decât asinul. 

Pe temeiul unui semn de recunoaștere, Auta schimba asinii de câte două 
ori pe zi, luând mereu alţii odihniţi. Drumul părea însă foarte lung, în 
asemuire cu nerăbdarea de a-l străbate. Niciodată Auta nu dormise atât de 
puţin ca în aceste unsprezece zile de când călătorea, cu toate că nu i-a dat 
nimeni nimic de făcut și nimeni nu-l mâna cu atâta grabă. Dormise numai 
pe apucate, și nu voia odihnă nici acum, deşi era istovit. Îşi simţea tot trupul 
arzând de neliniște. În spatele lui mergeau călări soldaţii, blestemând 
întruna și drumul, și pe rob, și ţinta necunoscută. De n-ar fi fost porunca 
regelui, l-ar fi părăsit. În faţă, se legăna pe alt asin un ţăran din partea 
locului, luat călăuză. 

Era spre amurg. Auta îşi repeta în minte scrisoarea regelui, pe care o 
purta în sân, dar o știa pe dinafară. Regele îi scrisese Marelui Preot astfel: 
„Mi-a venit o veste ciudată din ţinutul de miazăzi. Țăranii din câmp au 
văzut şi au auzit fulgere şi tunete și o strălucire mai tare decât a soarelui. 
Cine era în preajmă a căzut. Nişte zei străini, sclipitori de argint și de 
lumină, au scos din foc o casă ca un turn de argint care străluceşte mai tare 
ca argintul, și sălășluiesc în ea. Nimeni nu îndrăznește să se apropie de 
aceşti zei. Ţăranii au părăsit tot grâul de pe câmp. Nu ştiu ce va fi. De aceea 
îți scriu ţie, strălucitor fiu al cerului, să cobori de pe piscul tău sfânt ca să 
vorbeşti cu zeii. Nimeni dintre preoţi nu se încumetă să se ducă acolo. Nici 
prea viteazul Puarem”. 

Marele Preot îi spusese lui Auta așa: „Du-te tu, fiule, să vezi ce este. 
Poate că n-au fost decât vedenii. Știi bine că oamenii tot ce nu pricep în 
firea lumii spun că e de la zei. Dacă n-ai să poţi descurca lucrurile singur, 
trimite-mi veste şi voi veni şi eu”. 


Ce putea fi în mintea lui Auta nu era în stare să ghicească. Omul care le 
era călăuză le-a spus și el că a fost de faţă și a văzut cum au ieşit zeii aceia 
cu trup firav, dar cu piele de argint și cu capete de cleștar. Fiecare zeu avea 
mâini şi picioare, câte au și oamenii, iar în creştet un corn subţire și lung, 
tot de argint. 

— Cum era casa? întrebă Auta a suta oară. 

Țăranul fu încântat să poată povesti ceea ce numai el știa, iar gura lui nu 
părea să fie ostenită. 

— Este foarte înaltă și îngustă, cu acoperişul ascuţit. Toată e numai de 
argint. 

— Şi zeii ce făceau când i-ai văzut? 

— Eu i-am văzut mai puţin. Alţi oamenii spun că umblă și cercetează tot 
ținutul unde s-au așezat. Dar, atunci când au coborât într-un nor de foc și şi- 
au scos casa din flăcări ca s-o pună pe pământ, au stat numai pe lângă casă. 
Eu cred că sunt zeii focului și ai vântului și s-au supărat pe noi că nu ne mai 
închinăm lor. 

— De ce crezi aşa? întrebă Auta. 

— Când s-a aşezat casa lor pe pământ, eram destul de departe şi tot ne-a 
izbit dinspre ea un vânt aşa de puternic că era să ne prăbuşim. Cine stătea 
aproape a căzut la pământ. Unii au murit, alţii numai au orbit. Și până 
atunci nu erau semne de vânt și cerul era senin. Grâul în care s-au aşezat l- 
au ars tot, fiindcă oamenii s-au depărtat de zei și nu le mai aduc jertfe de 
grâu. Zeii și-au ars singuri jertfa. Noi eram la seceriș şi, după ce i-am văzut, 
am fugit ca să nu pierim. De atunci nu se mai duce nimeni acolo. 

Mai merseră puţin, și ţăranul zise: 

— De aici eu mă întorc. Zeii sunt la depărtare de un ceas. Voi, dacă 
vreţi, vă duceţi, dar mai înţelept ar fi să vă întoarceţi. Nimeni n-a mai văzut 
vreodată zei de aproape, numai preoţii. Din pricina voastră s-ar putea să se 
mânie zeii şi pe noi şi să ne facă scrum tot grâul sau să dea o năpastă în 
ținut și în oameni. Aşa că eu zic mai bine să nu vă ducețţi. 

Și ţăranul plecă, după ce-i arătă lui Auta încotro să meargă. Dar după un 
sfert de ceas soldaţii se opriră. Auta întrebă: 

— Vreţi să facem popas? Eu cred că putem ajunge înainte de amurg. 
Mai bine întindem cortul acolo. 

Căpetenia cetei porunci însă soldaților săi să bată țărușii pentru cort, 
apoi se trânti în lanul de grâu să-și întindă picioarele amorţite de mersul 
călare. Aşa culcat cum era, spuse: 


— Noi rămânem aici. Nu suntem nebuni să mâniem pe zei. Noi suntem 
soldaţi, ca să ne luptăm cu oamenii, nu cu zeii. Tu, dacă ai poruncă să te 
duci, du-te. Dacă până în trei zile nu te întorci, să știi că ne vom duce în 
Marele Oraş să spunem că ai pierit. 

Apoi căpetenia îi întoarse spatele. 

Neavând de ales, Auta îşi îndemnă măgarul la drum. Un soldat îi strigă 
din urmă: 

— Nu rămâi să mănânci? Să nu mori flămând... 

— De mâncare-mi arde mie acuma?! răspunse Auta vrând să glumească, 
dar glasul lui era prea tulburat ca să fie glumet. 

În cercul câmpiei, lumina slăbise. Soarele, mare și roșcat, mergea să se 
scufunde în grâu. Lovit de picioarele lui Auta, măgărușul alerga cât era în 
stare să alerge. Auta privi o pasăre în zbor. Totdeauna pizmuise păsările, dar 
acum le ura. Ştia că nu-i e dat omului să zboare. Odată, puţine luni după ce 
venise în palatul din Piscul Sfânt, îşi făcuse în ascuns, din câteva aripi de 
vulturi ucişi cu arcul, niște aripi mari. Și într-o dimineaţă, cerând învoire 
Marelui Preot să se ducă pe malul mării, s-a dus fără să-i spună bătrânului 
de ce. Acolo, de pe o stâncă atârnată deasupra valurilor, legându-și aripile 
strâns de braţe, a sărit în văzduh. Dar n-a plutit nici măcar câteva clipe, cu 
toată bătaia din aripi. Din pricina lor putea să se și înece, de n-ar fi sărit doi 
robi să-l tragă din valuri, minunându-se de atâta nesăbuinţă. Iar pe stânca de 
pe care sărise liniştit, crezându-se singur, îl văzu pe Marele Preot care-l 
aştepta râzând. „Au mai încercat şi alţii!” i-a spus bătrânul atunci, vorbindu- 
i de alţi cutezători nesăbuiţi despre care istoriseau vechile poveşti. „Nu-i e 
dat omului să zboare! i-a mai spus Marele Preot. Numai pasărea poate!” Da, 
din nefericire nu-i era dat... 

Încă era lumină, încă amurgul abia începea să se prefire prin aer când 
Auta zări un turn ascuţit şi înalt de vreo sută de coți ieşind din lanul de grâu. 
Strălucea, dar nu ca argintul, ci mai aburit (sau pentru că nu mai era 
soare?)... În jurul turnului nu era nimeni, nici zei, nici oameni. Auta privi 
încordat. Apoi se frecă la ochi, crezând că poate i se năzare din pricina 
oboselii. Tot drumul încoace, sfâşiat de neastâmpăr și de dorinţa de a afla, a 
simţit totodată cum un al doilea gând, mai depărtat și mai lăuntric, îi spune 
că grozava veste din scrisoarea regelui nu putea să fie decât vestea vreunei 
năluci. Și totuşi turnul era în faţa lui. Auta își trase o palmă peste obraz. 
Apoi privi iar. Turnul înalt, neted, lucitor, fără nici o urmă de încheieturi sau 


de legături, avea şi un soi de ferestre aproape rotunde, alungite în sus și în 
jos. Acele ferestre erau luminate. Seara cădea repede. 

Auta descălecă de pe măgar, lăsându-l să pască în lanul de grâu. Făcu 
doi pași spre tum. Băgă de seamă însă că începe să-l părăsească 
îndrăzneala. Ce putea fi asta? Sau era una din acele stânci care cad uneori 
din cer și din întâmplare poate mai potrivită în mărimi decât celelalte? 
Unele mai mici văzuse nu o dată, şi le şi pipăise cu mâna lui. Oamenii cei 
mai mulţi credeau că stâncile căzute din cer sunt zei. Auta știa că nu sunt 
decât bolovani de piatră, chiar dacă nu era în stare să priceapă de unde 
veneau. Poate din stele? Dar stelele sunt atât de mici... sau, cine ştie, și 
corabia regească de două sute de coţi se vede de departe cât o floare de 
iarbă-neagră... Curajul i se întoarse. Pomi să ocolească piatra sau turnul. 
Poate că ceea ce i se păruse că erau ferestre luminate nu erau decât nişte 
pietre de preţ care sclipeau. Ajunse la câteva zeci de pași de turn. Privi locul 
unde se afla așezat acest turn: turnul ciudat era ascuţit şi jos, însă avea trei 
picioare late din același argint (sau ce fel de metal să fi fost), pe care se 
rezema. 

Dar deodată îi veni să se uite înaintea lui, spre miazăzi și răsărit, la cer. 
Simţi fiori în tot trupul. Stelele se iviseră. Steaua lungă și stranie, steaua 
necunoscută care-l urmărise atâtea nopţi, fireşte, nu era în cer. Îşi întoarse 
repede faţa spre turnul din grâu. Nu pricepea nimic. Nu ştia de ce se uitase 
la cer. Genunchii începură să-i tremure... Simţi o năvalnică durere de cap. 
Lăsă fruntea în jos. Stătu un timp, sugrumat de tulburare. Apoi ridică ochii 
iarăşi spre cer. Stelele sclipeau ca totdeauna, în apa neagră cerească. Încet, 
privirea lui Auta coborî spre straniul turn. Iar în clipa aceea se deschise un 
fel de ușă care până atunci nu se vădise prin nimic. Auta holbă ochii. Din 
uşă năvăli un val de lumină, ca a soarelui. Simţi că i se clatină picioarele. În 
cadrul acelei uşi se ivi cineva... Un zeu? Avea o înfăţişare aproape 
omenească: pielea era argintie şi vălurită uimitor de frumos, două mâini, 
două picioare, umeri, cap... un cap rotund ca un glob de sticlă, de culoarea 
amurgului din Ţara Nisipurilor, vioriu. Și în creştet, un corn, sau mai 
degrabă o săgeată, cam de o jumătate de cot. Făptura aceea porni spre el. 
Auta deschise ochii cât putu de larg, dar simţi numaidecât că se leagănă 
toate împrejurul lui. Pământul îi luneca de sub tălpi. Și căzu în nesimţire... 

...Nu ştia cât zăcuse acolo, în grâu, lângă turnul străin. Când se trezi, 
zăcea tot cum căzuse, pe spate, cu faţa în sus. Era noapte. Nu se zărea 
nimic, decât stelele. Turnul abia se zugrăvea în noapte... sau nici nu era? 


Nici o lumină, cât de slabă, nu răzbătea din el. Poate că ochii lui vedeau o 
nălucă, aşijderi numeroaselor năluci de oaze şi oraşe din miezul deșertului 
cu nisipuri fierbinţi, unde niciodată nu era însă nimic. 

Auta rămase aşa cum era. Îi făcea bine să stea culcat. Noaptea nu era 
rece. Aerul era foarte curat şi pieptul îl înghițea cu plăcere. Tot ţinutul era 
liniştit. Nu trecea nici o pasăre... Închise ochii. I se făcu somn. Se gândi că, 
într-adevăr, tot ce văzuse nu putea fi decât nălucire. După un răstimp 
deschise iar ochii: turnul se zărea palid, abia izbutind să nu se contopească 
cu noaptea. Da, turnul stătea totuşi acolo, dar nu putea fi decât o piatră bine 
lustruită, cum cădeau atâtea din cer. Sau poate nici nu căzuse din cer ca alte 
pietre. Poate că stătea aici de când lumea și cine știe cărui nebun i s-a 
năzărit pe vreme de furtună că e cine știe ce. O fi trăsnit-o vreun fulger. 
Născocitorul putea să fi fost smintit, nătărău sau numai beat, iar oamenii 
cred lesne orice, chiar dacă n-au văzut. Şi iată cum a ajuns vestea cumplită 
la urechile regelui. Încălzit de nălucile altora, a născocit şi el o nălucă. 
Țăranul care l-a călăuzit încoace poate că nici n-a văzut măcar piatra asta 
lustruită. 

Auta se mai gândi că poate el însuși visase. Că a căzut în grâu nu era de 
mirare după atâta oboseală. Ce era de făcut? Se gândi că lucrul cel mai bun 
este să doarmă până în zori şi apoi, odihnit, să se întoarcă la cortul 
soldaţilor. 

Aţipi. Nu trecu însă mult și îl trezi din toropeală un foşnet. Deschise 
ochii: nu era nimeni. Nici nu putea fi cineva, căci oamenii din ţinut, cu 
capul împuiat de prăpăstii, nu se mai încumetau să se apropie de locul acela 
nici chiar ziua. Fără să-și miște capul, Auta își roti ochii, dar nu se zărea 
nimic, nici umbră, nici lumină. Se mai auzi un foșnet. Auta se gândi că e 
vreun şarpe prin grâu. Știind că acolo nu erau șerpi veninoși, închise ochii şi 
aţipi iar. Era prea istovit, ca să-l mai poată îmbia șerpii. Somnul începea să-l 
moaie, răspândindu-se în tot trupul lui ca o căldură ameţitoare. Mirosul 
lanului de grâu era îmbătător. Aerul stătea nemișcat. Era curat și plăcut. Dar 
alt foșnet se auzi mult mai aproape. 

Auta deschise ochii. Întâi nu văzu nimic, decât un fel de umbră rotundă. 
Se uită mai bine şi deodată zări doi ochi arzători care, apropiindu-se treptat 
de ochii săi, îl priveau pătrunzători, îl sfredeleau, aprinși. Întinse mâna să-și 
ferească faţa, şi mâna lui se lovi de ceva rece, sticlos. Ochii străini 
ajunseseră în clipa aceea lângă ochii lui. 

Atunci Auta leşină din nou. 


Capitolul XVI 


Când deschise ochii, soarele era sus. Întâi, îi mângâie fața boarea 
dimineţii. Spicele de grâu foşneau ușor. Auta privi cerul albastru. Treceau 
păsări. Era liniște şi seninătate. Se simţea odihnit. Dormise în grâu și se 
căznea acum să realcătuiască visele sau vedeniile care l-au chinuit peste 
noapte. Era viu. Nimeni nu-i făcuse nimic. Îşi ridică puţin capul de la 
pământ și se uită în dreapta, în stânga, înainte. Nu văzu nimic, decât lanul 
de grâu, decât cerul, decât soarele care răsărise de mult. Era așa de plăcut 
aici în lan şi atât de rar avea parte de asemenea desfătări, încât se gândi să 
mai stea. Soldaţii îl mai așteptau două zile. Nu mâncase, dar nu-i era foame. 
Îşi sprijini ceafa de pământ. Apoi simţi ceva mătăsos şi rece trecându-i uşor 
pe frunte. Zâmbi, fără să ridice pleoapele. Simţi gustul vântului molcom pe 
buze. Se gândi la aceea pe care de câţiva ani, cu încuviințarea ei, o 
prefăcuse în zeiță, fără să aibă nici parte de ea, nici măcar speranță. Îşi 
aduse apoi aminte de timpul petrecut în Ta Kemet și de convorbirea cu 
Tefnaht, când preotul Zeului Puterii l-a îndemnat să se desfăteze cu 
dănțuitoarele mașauașa. Tefnaht avea patruzeci de ani şi gustase din viaţă 
tot ce se putea gusta. Auta avea treizeci, însă mai mult a bănuit decât a 
gustat... Începu să râdă. Tefnaht a fost atunci atât de liniştit și chiar şăgalnic 
numai pentru că nu putea şti, din mărturisirea neîntreagă a robului, nici n- 
avea cum să afle că aceea pe care a ales-o Auta nu numai că nu e neagră și 
nu e sclavă, dar că e Nefert, care e atât de frumoasă, are optsprezece ani şi e 
fiica lui Tefnaht. Auta suspină: va trece viaţa lui, și Nefert nu va fi niciodată 
pentru el altceva decât un idol de zeiță zărită de departe, și numai câte o 
clipă, ca fulgerul sau rândunica. 

Din nou simţi pe frunte ceva mătăsos și rece, ca o mână care l-ar 
mângâia. Dar era prea rece pentru o mână omenească. Totuși parcă avea 
degete... Tresări şi se sculă în picioare. Se întoarse. Lângă el stătea o fiinţă, 
mai scundă decât el, altfel decât el și decât toți oamenii pe care-i văzuse, 
dar foarte asemănătoare cu ființele omenești. 

Auta privi cu ochii măriţi. Genunchii și buzele începură să-i tremure. 
Fiinţa aceea, îmbrăcată cu o haină argintie ca dintr-un fel ciudat de mătase, 
îi zâmbea. Auta se uită mai bine: da, era sau cel puţin părea zâmbet. Hainele 
erau cu totul închise, nelăsând să se vadă nici un crâmpei de trup, de la gât 
până la glezne. Dar se vedea că sunt haine. Încălțămintea părea mai groasă, 
însă avea aceeași culoare. Fiinţa străină care-i ajungea sclavului numai până 


la umăr avea nu cap de cleştar, cum povestise ţăranul, ci un cap omenesc 
închis într-un glob de sticlă, sau din altceva ca sticla, de culoare palid 
viorie. În creștetul acelui glob era înfiptă o săgeată subțire, argintie. Auta se 
uită la fața fiinţei străine, care nu-l mai înfricoșa. O vedea bine: doi ochi cu 
sprâncene subţiri și aproape albe, două urechi, nas subţire şi mic, buze 
subțiri, părând poate din pricina globului vinete ca ale morţilor. Păr nu avea 
decât puţin, deasupra tâmplelor şi cefei, scurt, rar, albicios. Fiinţa mișcă o 
mână, și s-ar fi părut că mâna e grea, deși mică, într-atât de încet izbuti s-o 
miște, aducându-șşi-o spre piept. Zâmbi atât de blajin, încât Auta simţi că 
toată frica pe care o îndurase la început acuma se irosea. Fiinţa își desprinse 
mâna de pe piept și o întinse încet spre Auta. Sclavul se feri, dar mâna era 
goală: arăta. Ce putea să spună mișcarea mâinii dusă de la pieptul unuia 
care părea om la pieptul altui om? Dorinţa de a se înțelege, de a vorbi? Și 
Auta ar fi vrut să vorbească, dar cum? Știa fiinţa străină vreuna din limbile 
pe care le ştia el? 

„Zeu sau om, văd că nu-mi vrea răul” - se gândi sclavul şi i se uită drept 
în ochii arzători. Da, aceşti ochi l-au privit şi azi-noapte, când a leşinat a 
doua oară. Ochii păreau buni, deşi sfredelitori. Sclavul vru să vorbească în 
limba atlantă, dar simţi că i s-a așezat un nod în gât şi cuvintele nu se lăsau 
rostite. Deodată îl apucă o spaimă nouă: dacă-și pierduse glasul? 

Fiinţa ciudată îi făcu un semn. Auta nu înțelese, dar se strădui să-i 
urmărească mâna. Această mână, într-o mănușă argintie (sau era totuşi 
pielea?) lipită de degete, se îndreptă îndărăt. Abia acum Auta văzu 
înălțându-se la vreo zece paşi de el uriașul turn. Lângă turn erau alte câteva 
făpturi, asemenea celei care era alături de el. Auta stătea înțepenit. Trecu un 
răstimp destul de lung. Făptura de alături nu părea nerăbdătoare. Aștepta. 
Auta își aduse aminte cu câtă nerăbdare a venit el încoace și-și dădu seama 
cât de tâmp se simţea acum, stând aşa cum stătea. Fiinţa străină îl poftea 
spre turn, așa înțelegea semnul ei. Să se ducă? Ce câştiga însă stând locului 
şi neaflând totul? „La urma urmei parcă viața mea este lucrul cel mai de 
preţ!” îşi zise sclavul. „Vreau să aflu. Dacă stau așa nu aflu nimic... Şi dacă 
mi se întâmplă ceva? Să mi se întâmple, dar până în cea din urmă clipă tot 
aflu mai mult decât ştiu. Și poate că totuşi nu mor. A trecut o seară, a trecut 
o noapte, a trecut dimineața și nimeni nu mi-a făcut nici un rău. Dacă 
urmăreau moartea mea, aveau destulă vreme să mă omoare. Poate că 
altceva urmăresc ei...” 


Auta își veni în fire. Căzu în genunchi și îşi lipi fruntea de pământ. 
Ridicând ochii spre ființa străină de alături, care-l privea acum cu multă 
luare aminte şi parcă şi cu mirare, spuse deslușit: 

— Eu sunt Auta, robul Marelui Preot din Atlantida. Fiinţa nu părea că 
auzise. Stătea nemișcată şi doar privea. Auta i s-a închinat ca unui zeu. 
Credinţa lui că zeii nu sunt decât născociri ale oamenilor înspăimântați de 
ceea ce nu pot înțelege și a preoţilor cărora le este de folos asemenea fel de 
născociri iată că se clătina. lată-i pe zei lângă el. Ce puteau fi decât zei? 
Semănau cu oamenii, totuși erau altminteri. Şi dacă nu erau zei, ce puteau 
fi? Auta cunoștea zeci de neamuri şi de popoare ale pământului şi n-avea 
cum să se înșele... Sau poate că erau oameni și tot de pe pământ, de pe faţa 
cealaltă a lui dacă era cu adevărat rotund ca o sferă. De ce însă nu i-a văzut 
nimeni până acum? De ce au coborât din cer? De ce nu vorbeau? 

Nu, n-avea alt mijloc decât să încerce a vorbi cu ei, să se ducă în turnul 
argintiu, orice i s-ar întâmpla. Întâi să vorbească. Va încerca să facă tot aşa 
cum făcea cu popoarele străine când le învăţa limba fără ajutorul vreunui 
tălmaci. 

Făcu un pas spre fiinţa străină, care nu se feri. O privi drept în ochi şi-și 
lipi amândouă palmele de piept și zise în limba atlantăom; apoi smulse un 
spic din lan şi ridicându-l în sus zisegrâu; își mișcă fălcile în faţa spicului, 
ca şi cum ar fi vrut să-l mănânce, şi zisehrană; după aceea arătă cu mâna în 
sus mișcând-o larg şi zisecer; în sfârșit, arătă cu mâna în jos, mișcând-o tot 
aşa de larg, și zisepământ. Apoi tăcu. Fiinţa îl privise tot timpul liniştită. 
Când văzu că omul nu mai vorbeşte, zâmbi. Deschise apoi gura și arătă cu 
mâna spre cer, și zisecer în limba atlantă, rostind destul de bine, dar cu o 
voce subțire şi parcă pornită să cânte, ca sunetul strunei de harpă. Mult mai 
ciudat i se păru lui Auta locul de unde auzi sunetul vocii străine: gura s-a 
mișcat, vorbind, sunetul însă a răsunat de undeva dinspre piept. Ochii lui 
Auta alergară asupra fiinţei străine. Părea speriat. Fiinţa înţelese şi se opri, 
arătându-i pe pieptul ei un fel de cutiuță mică pe care Auta o crezuse copcă; 
rosti cu același glas de harpă cuvântulcer și Auta își dădu seama că sunetul 
vocii vine de acolo. Fiinţa își arătă globul de pe cap şi apoi din nou cutiuţa 
din încheietura hainei pe piept. Sclavul bănui că prin glob nu se aude și 
poate e vreo ţeavă deschisă în copca de pe piept, pe unde să iasă sunetul. 
Văzându-l mai liniștit, fiinţa arătă pământul şi zisepământ, şi începu să 
zâmbească din nou. Zâmbi şi Auta. Fiinţa atinse uşor cu mâna un spic, dar 
nu-l smulse, și zisegrâu. Apoi puse mâna pe Auta (care vru să se ferească, 


dar strângându-și fălcile dureros, stătu liniştit) şi ziseom, şi numaidecât luă 
cu amândouă mâinile mâna grea a lui Auta și o trase anevoie spre sine, 
zicând din nouom. Auta privi cu gura căscată. Fiinţa crezu că vrea să spună 
ceva, şi aşteptă. Auta însă era uimit: n-a înţeles unul din doi, sau într-adevăr 
fiinţa străină era om. Arătă cu degetul spre ea şi zicând iarăşiom o privi 
întrebător. Fiinţa făcu la fel cum făcuse și Auta la început: își puse 
amândouă palmele pe piept şi rosti desluşit cuvântulom. 

Auta întinse mâna spre turn şi rămase așa, așteptând. Văzu cum intrau 
ceilalți și cum au închis ușa după ei. Omul străin înţelese și rosti cu glasul 
lui ca sunetul de harpă un cuvânt străin scurt, alcătuit numai din sunete 
deschise și moi, pe care sclavul nu-l putu rosti. Străinul mai rosti un cuvânt. 
Auta se gândi că ar fi spus vorbele străine mai ușor din flaut de argint decât 
din gură. Rămase mut. Străinul mai rosti de câteva ori aceleași două 
cuvinte, până când, căznindu-se, le putu spune și Auta. După aceea arătă cu 
mâna sa subțire turnul și numaidecât mută cu greutate mâna spre cer şi o 
coborî iarăşi spre turn, apoi arătă spre sine. Sclavul rămase mai multe clipe 
nedumerit, apoi bănuiala fulgerată prin mintea lui în ajun se trezi. Şi dacă 
bănuielile cumplite îl speriaseră în ajun, acum, când crezu că pricepe din 
mișcarea mâinii străinului înţelesul îngrozitor și minunat al venirii turnului 
din cer, simți amețeală în ochi şi fiori reci îi străbătură spinarea. 
Numaidecât după aceea simţi în cap o căldură scurtă, sau o lumină în 
adâncul ochilor. Închise pleoapele şi revăzu în amintire steaua ciudată de pe 
cerul de miazăzi pe care o privise atâtea nopţi; apoi cu ochii larg deschişi se 
uită repede la turnul din faţa lui. Nu era asta? Dar se linişti: nu putea fi 
steaua acelor nopţi; aceea era de văpaie ca toate stelele și împrăștia 
lumină... Dar lumina de azi-noapte care năpădise pe uşa turnului?... Totuşi 
era steaua! Auta arătă din nou turnul şi după aceea se întoarse spre punctul 
dinspre răsărit şi miazăzi unde văzuse steaua necunoscută ultima dată şi 
arătă cu mâna într-acolo. Așteptă. Omul străin se întoarse și el şi arătă cu 
mâna în aceeași parte, apoi îşi mută zâmbind mâna spre turn. Aşadar steaua 
tulburătoare, care speriase neamurile negre din deșert şi cutremurase 
liniștea chiar și a Marelui Preot, se afla acum în fața ochilor sclavului, în 
grâu, la câțiva paşi! 

Auta se simțea năuc. Totul dimprejur îl cotropise ca într-o clipă 
cumplită. Privea în neștire, smulgea fără să-și dea seama spice de grâu 
fărâmițându-le între degete, deschise gura să spună ceva, dar tăcu, întinse 
mâna spre străin şi o retrase îndărăt. Apoi deodată se lumină. Îşi aduse 


aminte că trebuie să facă ceva, să se întoarcă la cortul soldaților și să trimită 
un crainic la Marele Preot, sau mai întâi să intre în turn, dacă străinii îl vor 
lăsa să intre. De ce însă ceilalți intraseră la vederea lui închizând după ei 
ușa? Trebuia să le dovedească dorința sa pașnică de a-i cunoaște... Se 
întoarse spre străinul ciudat şi-i arătă palmele goale, își scutură cămaşa albă, 
ușoară, de in, vrând să arate că nu e primejdios, că nu are arme. Dar străinul 
nu înțelese. Atunci Auta porni la noroc spre turn. Străinul însă nu-l opri; în 
loc să se arate mânios, porni şi el străduindu-se să-l urmeze cu umbletul său 
anevoios. Sclavul își dădu seama și încetini pașii, privind mirat trupul firav 
îmbrăcat cu haine argintii care se mişca încet ca şi cum ar fi avut la picioare 
lanţuri grele de rob. 

Când ajunseră lângă turn, străinul rosti ceva în limba lui stranie, uşa se 
deschise într-o clipă şi din pragul ei țâşni în jos o scăriță. Sclavul se uită în 
jur, dar afară nu era nimeni. Peretele și ușa erau groase de vreo trei palme, 
şi nici o gaură în tum, decât ferestrele alungite părând și ele groase. Cum 
putuseră auzi cei dinăuntru glasul celuilalt? 

Străinul rămase lângă ușă și aşteptă, dar văzându-l pe Auta că stă 
neclintit, intră el întâi şi ferindu-se din prag, aşteptă iar. Sclavul se temu să 
intre, nevăzând altceva decât o odăiță mică, goală, rotundă, în care nu era 
nimeni și nici nu părea a fi. Se gândi că în turn trebuia să fie şi alte încăperi, 
de vreme ce erau ferestre și intraseră pe aceeași ușă puţin înainte câteva 
făpturi. Se uită bine la străinul care l-a însoțit, îi văzu din nou ochii, i se 
părură curaţi şi neascunși, aşa că în cele din urmă intră. În spate se auzi un 
şuierat uşor ca de șarpe și o ţăcănitură scurtă; se întoarse: uşa era închisă. 
Odăiţa era luminată, nu se ştie de unde cădeau valuri de lumină albăstruie. I 
se strânse inima. Se uită în jur, apoi în sus: văzu un tavan ca dintr-un fel de 
fildeş albăstrui din care se răspândea lumina. Auzi un susur uşor şi simţi că i 
se îngreunează răsuflarea. Trase aer în piept, însă în zadar. Tâmplele i se 
zbătură grăbit. Acum, aerul era tot aşa de sărac ca și pe crestele celor mai 
înalți munţi, poate chiar mai neîndestulător. Străinul îl privi cu luare aminte, 
iar Auta zâmbi ca să arate că nu-i e frică. Dar îi era. Socoti că îndrăzneala 
lui a fost nesăbuinţă. Străinul urmărea să-l ucidă, înăbușindu-l. Lui nu-i 
păsa pesemne, căci zâmbea. Îl va ucide poate ca să-l mănânce cu fraţii săi, 
cum fac unele neamuri sălbatice din Țara Nisipurilor. Numai că acelea nu-și 
înăbușă vrăjmaşii: îi spintecă. Dacă aşa trebuia să fie, va fi aşa, se gândi 
Auta cu tristețe, părându-i rău numai că ceea ce a apucat să afle nu va mai 


şti nimeni dintre oameni. Nici pe Nefert n-o va mai vedea, nici pe Mai-Baka 
şi lahuben, nici... 

Dar în aceeaşi clipă se deschise altă uşă, iar străinul scoase globul de pe 
cap și i se văzu faţa de flăcăiandru, doar că era chel. Aerul nu părea să se 
mai împuţineze, și Auta fu împins uşor de străin pe uşa deschisă, în altă 
încăpere, mult mai mare, în care ar fi încăput lesne o sută de oameni 
alăturaţi, dar nu erau decât patru străini, fără cel care l-a adus. Cei patru 
şedeau în niște jilțuri albastre, înalte, n-aveau hainele argintii cu care 
umblaseră pe-afară, nici globurile sticloase cu săgeată în creștet, şi fiecare 
se îndeletnicea cu câte ceva deosebit. Unul avea în faţă, pe un fel de masă, 
câteva sticle și ţevi, pline cu felurite ciudăţenii: într-unele clocotea ceva, în 
altele Auta văzu aburi galbeni sau portocalii, în câteva se loveau de pereţii 
de sticlă scântei albastre. Alt străin părea că scrie, fără să se vadă pe ce; al 
treilea îi întrebă ceva pe ceilalți doi și privea într-o cutie cu o oglindă pe 
care tremurau niște frânghiuţe de lumină. Numai al patrulea nu făcea nimic, 
se uita la Auta. Erau cu toţii cu chelii mari, afară de unul singur, care avea 
păr ceva mai bogat, galben albicios, cel care se uita la Auta. Ar fi putut să 
fie și fată, însă hainele la fel ca ale celorlalți, destul de largi, alcătuite dintr- 
un fel de cămașă de mătase liliachie prelungită în niște nădragi strâmţi, 
ascundeau bine trupul. Și pe urmă chiar ceilalţi, cărora părul din creștet le 
lipsea, n-aveau bărbi, nici mustăţi și nici nu păreau să le radă. Aveau feţe de 
flăcăiandri fragezi sau de fecioare. După câtva timp, ceilalţi trei îşi lăsară 
lucrul sau ceea ce făceau şi se uitară la Auta, care acum se obişnuise cu 
aerul împuţinat, și zâmbea, ca să facă şi el ceva. Străinul care-l adusese, 
acum se dezbrăca. După câteva clipe, rămase în aceleași veşminte ca și 
ceilalți. Lui Auta i se păru ciudat că aici, în turn, mișcările acestuia erau 
repezi și ușoare. Când însă vru să-i facă un semn, ca să vorbească aşa cum 
începuseră de-afară, lângă Auta ieşi din podea un fel de scaun lung, cu două 
rezemătoare faţă-n față. Străinul care părea să fie fată veni lângă sclav şi-i 
făcu un semn, din care acesta înţelese că trebuie să se așeze. Se așeză într-o 
parte a scaunului, lăsându-și picioarele înăuntru, pe un fel de prag. Străinul 
(sau străina) se aşeză în partea cealaltă și apăsă ceva ca un sâmbure negru. 
Scaunul se ridică în sus, spre tavan, pe un fel de picior lung, și se opri 
dinaintea unui soi de măsuţă pe care erau rânduite câteva lucruri sau unelte 
stranii. „Aici mă omoară!” se gândi Auta. Străinul (sau străina) trase dinspre 
măsuță un maţ subţire care ieşea dintr-o cutie sticloasă şi avea în celălalt 
capăt o rotunjime îngroșată, ca o jumătate de măr. Această rotunjime a 


maţului fu lipită de partea stângă a pieptului lui Auta, care înlemni 
înfricoşat, neîndrăznind să facă vreo mișcare. În cutia sticloasă se auzi 
atunci un ţăcănit și începu să salte o lumină. După un răstimp, maţul fu 
îndepărtat și din cutie străinul care părea fată scoase o placă albă pe care 
parcă ar fi fost scris ceva. Auta era gata să se liniştească, însă în aceeași 
clipă străinul cu înfăţişare de fecioară îi luă mâna, o atinse cu altă placă 
legată de alt maţ, apoi pe locul acela înfipse un ac în capătul celălalt, unde 
era un mic glob străveziu, care numaidecât se umplu cu sânge. „Vor să vadă 
ce gust am!” se gândi Auta, acum aproape împăcat cu gândul morţii. Totuși, 
alt sânge nu i se scoase și pe cel din globul cu ac nimeni nu i-l gustă. Alte 
câteva lucruri ciudate îi fură ţinute câte un număr de clipe lângă ochi, pe 
tâmplă, pe limbă (Auta uită curând toate acestea) şi scaunul cu cei doi inşi 
aşezaţi pe el coborî îndărăt lângă ceilalți. Auta nu putea ști ce se va 
întâmpla, dar era bărbat şi încă bărbat voinic faţă de aceste făpturi firave, 
așa că nu-și arătă în nici un fel îngrijorarea. Atâta mai dorea, înainte de 
moarte să fie lăsat să-și mai umple o dată pieptul cu mireasma aerului din 
lan; neavând însă cum să le spună, aşteptă liniștit să vadă ce va fi. Străinul 
(sau străina) care-i luase din sânge îi arătă un jilț gol, tot albastru ca și 
celelalte, și Auta se așeză. Apoi cineva aduse un glob aproape la fel cu 
celelalte și i-l așeză peste cap, strângându-l ușor de jos până i-l lipi bine de 
gât. Un maţ ieşind din acest glob fu prins de o cutie pe care, într-un fel de 
ochi, zvâcnea o luminiță. Când luminiţa aceasta se linişti, Auta începu să 
simtă cu uimire că trage în piept același aer din lanul de grâu, poate chiar 
mai înmiresmat. Copleșit de asemenea minuni, Auta se gândea acum dacă 
într-adevăr aceşti străini erau zei, dar cu toate că vedea atâtea lucruri 
nemaivăzute, gândul că nu pot fi zei și mărturisirea unuia dintre ei că ar fi 
oameni (ce fel de oameni?) părea să aibă în mintea sa mai multă putere. 
Când i se înfipse în creștetul globului o săgeată, Auta începu să audă toate 
sunetele din marea încăpere a turnului, iar străinul care-l adusese de afară se 
așeză pe alt jilț albastru de lângă el (jilţurile se desfăceau din podea după 
apăsarea câte unui sâmbure ciudat din perete) şi arătând spre unul dintre 
ceilalți zise zâmbind, în limba atlantă a cărei rostire părea totuși să-l 
obosească: 

— Om. 

După aceea, punând mâna pe rând pe toate părțile trupului, le spunea 
numele în limba lui ciudată, așteptând să-l audă şi pe Auta, care începu să 
rostească deslușit și rar cuvintele atlante. Sclavul văzu că străinul le învaţă 


uşor şi le ţine minte, însă el însuși le uita pe cele străine. Îi păru rău că n-are 
o bucată de papirus, ori măcar un ciob de oală și un os de pește, cum avea 
totdeauna când învăţa limbile străinilor pământeni. Gândindu-se că poate 
stăpânii turnului vor fi având ceva asemănător, făcu la noroc semn că ar 
vrea să scrie. Unul dintre ei întâi îl privi mirat, apoi se sculă și-i aduse un 
teanc de foi ca de papirus, dar foarte albe şi subțiri, moi și gingașe aproape 
ca o țesătură deasă din fire de păianjen, dacă ar fi fost cu putință asemenea 
țesătură. Auta luă cu grijă o astfel de foaie, temându-se să n-o rupă, însă 
foaia nu se rupse, nici măcar nu se îndoi între degete. O ridică și privi prin 
ea crezând că e străvezie de atâta subţirime, dar nu era străvezie. Străinul i-a 
mai dat şi un beţişor lucios, ascuţit la un capăt, dar Auta se întrebă cum va 
scrie cu el, de vreme ce nici nu avea vopsea în Care să-l moaie, nici nu era 
vopsea ori altceva în el, lăsând-o să se scurgă. Încercă să scrie pe mâna sa, 
de teamă să nu sfâşie foile subțiri, crezând că poate e băgat în acest beţișor 
vreun cărbune. Dar mâna rămase curată. Străinul i-l luă din mână şi apăsă 
ușor, o clipă, capătul neascuţit. Auta auzi un foşnet neîntrerupt, foarte slab, 
venind din acel beţişor. La semnul străinului, încercă să-l apropie de o foaie, 
şi nici nu apucă s-o atingă bine că beţișorul făcu pe ea un semn negru. 
Bucuros și uimit, Auta scrise în limba atlantă semnul cuvântuluistea, şi apoi 
începu să râdă ca un copil. Străinii se ridicară toţi și veniră să se uite. Atunci 
Auta scrise semnul cuvântului om şi rostiom cu glas tare, arătându-se pe 
sine... Începutul era făcut. Mai multe ceasuri stătură cu toții şi fără 
întrerupere scriseră cuvinte atlante și cuvinte cerești. Ca să poată însenina 
sunetul vorbelor străine, Auta se folosea de semnele cu care atlanţii scriau 
numele oamenilor și cuvintele altor popoare. Unde nu avea semne, Auta 
născoci câteva pentru el. 

Se făcuse târziu când ieși din steaua sau din turnul oamenilor sau zeilor 
străini. Le lăsase acolo globul sticlos cu săgeata lui, numai foile și unealta 
ciudată de scris fără vopsea şi fără cărbune le avea la sine, primite în dar. 

leşind în lanul de grâu, îşi văzu măgarul păscând departe spice. Era 
aproape întuneric şi unele stele ieşiseră. Căută să vadă încotro putea fi 
cortul soldaţilor, şi porni într-acolo. Drumul i se păru mai scurt de o clipă. 

Soldaţii stăteau în jurul unui foc şi mâncau. Când îl văzu, căpetenia lor 
întâi crezu că nu-l vede. Apoi făcu ochii mari. 

— N-ai murit? îl întrebă cu glas tremurat. 

Auta ridică din umeri. Căpetenia îl privi cu luare aminte, apoi păru că se 
dumirește: 


— Ori n-au fost nici un fel de zei și țăranilor li s-a năzărit cine ştie ce?... 
Bine că te-ai odihnit măcar. Puteai să și fugi: aici nu te mai căuta nimeni. Ai 
fost un nătărău! 

Auta zâmbi: 

— Crezi că e mai bine de trăit într-un lan de grâu decât în palatul 
Piscului Sfânt? 

Căpetenia înghiți un nod. Sclavul urmă: 

— Şi aflaţi că este şi casa, sunt și zeii. Sunt cinci. Au venit din cer! 

— De unde din cer? întrebă un soldat, cu îngrijorare. 

— Voi n-aţi văzut steaua aceea lunguiaţă care s-a zărit mai de mult spre 
miazăzi”... 

— Lasă minciunile, robule! bombăni căpetenia. Nu te întreabă nimeni 
de ce n-ai venit îndată înapoi. N-ai nevoie să minți. Dacă erau zei acolo, nu 
te mai întorceai viu. Cine a mai văzut zei şi a rămas viu, afară de preoţi?! 
Ori crezi că zeii n-au altceva de făcut decât să stea la taifas cu o stârpitură 
de rob! Să spui altora minciunile astea, cu mine nu-ţi merge! 

Auta răbdă cuvintele căpeteniei. Ar fi vrut să-i întoarcă spatele, totuși îi 
spuse: 

— Și dacă am să-ţi arăt un semn, tot n-ai să mă crezi? Căpetenia nu zise 
nimic, dar îl privi cu ochi batjocoritori. 

Auta scoase liniştit din sân o cutie dată de străini, o deschise și pe una 
din foile albe scrise ceva cu bețișorul fermecat. Căpetenia și soldații căscară 
gura. Căpetenia făcu un pas înapoi. Auta mai zise: 

— Sau hai cu mine acolo, să vezi singur dacă am minţit ori nu! 

Căpetenia îl privi cu ochii măriți de spaimă și zise repede: 

— Nu mă duc! 

— Fă ce vrei, îi spuse Auta, dar trimite numaidecât un soldat la palatul 
Marelui Preot. 

Așezându-se în iarbă, sclavul scrise pe una din foile subțiri câteva șiruri 
de semne și, luând dintr-o lădiță din cort un papirus în care o înfășură și o 
cutie de aramă în care o închise, pecetlui cutia și o dădu căpeteniei. 

Apoi intră în cort să mănânce și să se culce. Străinii îl aşteptau a doua zi 
în turn. 


Capitolul XVII 


În ciuda vârstei sale, Marele Preot n-a simțit oboseala drumului. 
Neliniștea se statornicise în el, întinerindu-l, de la plecarea lui Auta. Noapte 
de noapte zăbovea pe acoperişul palatului privind cerul, fără să vadă însă 
nimic lămuritor. În fiecare zi, sculându-se din somnul scurt o dată cu robii, 
răscolea miile de suluri secrete aflate într-o anume încăpere pe care n-o 
cunoștea nici Auta. Totuși, marea taină rămânea nedezlegată. Bătrânul știa 
bine că de astă dată n-au fost năluci. Cunoştea temeinic firea oamenilor și 
nu se îndoia că, măcar în parte, ceea ce spuneau țăranii că au văzut pe 
câmpia din miazăzi nu putea fi nălucă. Dar atunci ce era? 

După trei săptămâni de la plecarea sclavului său, nemaiavând răbdare să 
aştepte şi neauzind nici un fel de veşti, a poruncit să i se aleagă cea mai 
ușoară şi mai sprintenă luntre cu cei mai buni vâslași și cu pânza cea mai 
primitoare de vânt, și a pornit în jos pe Râul Rece. Crainicul lui Auta l-a 
întâlnit la jumătatea drumului spre Marele Oraș. 

În oraşul regelui, bătrânul s-a oprit numai o noapte, nu pentru odihnă, ci 
spre a se ruga zeilor, în Marele Templu. La rugăciune au luat parte toți 
preoţii din oraş, iar în fruntea lor marii slujitori ai celor cinci zei care 
dădeau strălucire pământului și mai ales cerului Atlantidei. Pe un tron de 
aur a stat nemișcat şi tăcut, cu îngrijorarea în ochi, regele-zeu al ţării 
atlante, iar în poartă, înghesuiți, marii dregători. Străzile din jurul colinei 
palatului erau înţesate de lume. Fără să vadă sau să audă ceva, oamenii din 
popor ştiau că rugăciunea este înălțată zeilor care se arătaseră unor țărani și- 
| chemaseră la ei pe Marele Preot pentru a da porunci poporului atlant. 
Bătrânul își striga rugăciunea cu un dezgust abia acoperit, oprirea în templu 
fiindu-i un ghimpe în talpa grăbită. Firește că nimeni nu văzu la el altceva 
decât liniştita lui cucernicie, aprinsă doar de dorința de a le cere zeilor 
îndurare. Nimeni, afară de cei cinci nu putea bănui dedesubturile rugăciunii. 

Când Marele Preot ieși din arcada porţii palatului regesc, mulțimile de 
pe ulițe se clătinară pe rând ca lanul aplecat de valul vântului și căzură la 
pământ neîndrăznind să privească nici cerul, nici temeliile zidurilor în clipa 
aceasta rară. 

... Spre dimineaţă, Marele Preot se urcă însoţit de Tefnaht pe o mare 
corabie cu soldaţi, robi, hrană, corturi şi asini. Marea lăuntrică a Atlantidei 
fu străbătută când cu ajutorul vântului, când cu al sutelor de lopeți. 


Acum, când se apropiaseră mult de țărmul țintei lor, bătrânul era 
frământat de gânduri şi neliniște mai tare ca oricând. Iarăşi stătea de vorbă 
în încăperea sa din corabie cu 'Tefnaht, care încă necrezând că vestea ciudată 
putea să fie altceva decât nălucă, începea totuși să se tulbure și el. Marele 
Preot nu-i arătase scrisoarea primită de la Auta; îi spuse numai ce îi scria 
sclavul. Tefnaht se uita din când în când cu oarecare milă la bătrân, 
socotindu-l cu mintea obosită de vârstă. Nu îndrăznea să-i mărturisească 
asemenea gânduri, însă Marele Preot le ghici și în această din urmă zi a 
călătoriei îi arătă lui Tefnaht scrisoarea. 

— Ai mai văzut astfel de pânză sau papirus? îl întrebă atunci bătrânul, 
văzându-i uimirea. Spune, unde se mai poate face asta în Atlantida, în Ta 
Kemet sau oriunde în lumea pe care o cunoşti? 

Tefnaht luă cu grijă foaia albă şi uimitor de subțire, o pipăi, o mirosi 
chiar, o aduse în dreptul luminii, apoi dădu din umeri. 

— Slăvite, scrisul robului tău îl recunosc. Dar nu pot şti nici cu ce a 
scris, nici pe ce... Întâia oară de când sunt, cred că încep să fiu îngrijorat... 

— Nu îngrijorat să fii: n-ai de ce... Numai dornic de a afla! îi spuse 
Marele Preot cu o liniște care nu mai era a lui. Tefnaht simţi că e o liniște 
făcută. 

— Mă mir cum nu i-a fost frică lui Auta să intre la aceşti străini de 
necrezut, dacă toate cele povestite sunt adevărate! spuse Tefnaht. 

Marele Preot îl privi drept în ochi: 

— Ţie ţi-ar fi fost? 

Tefnaht se frământă o clipă. Apoi zise: 

— Mie nu, slăvite, dar eu... 

— Tu eşti unul din cei cinci, și el e sclav! Da? - îl întrerupse zâmbind 
bătrânul. Lasă, Tefnaht... 

— Nu, n-am vrut să spun asta, slăvite. Dar el e şi mai tânăr, și nici... 

Ars însă de privirea piezișă a Marelui Preot, Tefnaht tăcu. 

Se apropiau de țărm. 

— Şi ce vom face, slăvite? întrebă Tefnaht într-un târziu. Vom clădi 
temple noi pentru ei?... 

Marele Preot îl măsură cu privirea: 

— Cum, tu ai şi început să crezi că au coborât zeii?... Temple putem 
face oricând, ai răbdare să vedem ce e. 


De pe țărm până în lanul de grâu unde se petrecuse minunea, drumul lor 
se scurse destul de încet, deşi robii purtători ai scaunelor celor doi preoți se 
schimbau la fiecare jumătate de ceas, ceilalți mergând toţi pe asini, ca să fie 
odihniţi. De câteva ori Marele Preot blestemă în sinea sa încetineala 
mersului și se gândi înduioșat la aripile de vultur făcute cândva de Auta. 
Înaintau grăbiţi, dar i se părea că înaintează ca melcii. Și, cu toată graba lor 
de a ajunge cât mai era soarele sus, nu ajunseră decât noaptea. 

Cei doi preoţi, înconjurați de câțiva soldaţi dintre cei mai viteji, dar care 
acum își uitaseră vitejia și tremurau ca varga, înaintară prin grâu. Zăriră 
curând la lumina faclelor, ceva mai departe, turnul despre care scria Auta. 
Marele Preot privi vrăjit: pe măsură ce se apropiau, turnul uriaş strălucea 
orbitor la lumina celor treizeci de facle. Învelișul lui avea darul să 
îmbogăţească lumina aruncată asupra lui. Erau aproape de turn. Marele 
Preot făcu semn sclavilor să se oprească. Se dădură jos, și el și Tefnaht. 
Bătrânul stătu îngândurat şi nehotărât. Îi spuse încet lui 'Tefnaht: 

— Auta e înăuntru la ei. Nu văd nici un cort. 

— Dar unde sunt oare soldaţii care au venit cu el? întrebă Tefnaht. Tot 
înăuntru? Despre ei nu ţi-a scris nimic, slăvite. 

— Nu mă gândesc acum la soldaţi! zise bătrânul. Mă gândesc cum să-i 
dăm de veste lui Auta. 


— Poate e mai bine să aşteptăm într-un cort până dimineaţa... 

Marele Preot îl fulgeră cu privirea. Atunci Tefnaht căută s-o dreagă: 

— Să-l strigăm, slăvite. 

— Crezi că aude cineva? Nu vezi că turnul e închis peste tot! Auta scrie 
că pereţii sunt groși de trei palme. 

— Sau să batem, slăvite, cu ceva în... 

— Vrei să-i superi? se răsti bătrânul. 

— Pe zei? întrebă Tefnaht veninos. 

Bătrânul nu-l luă în seamă: 

— Nu pe zei, pe cei dinăuntru. 

— Atunci tot mai bine să strigăm. Altceva ce putem face? spuse Tefnaht 
acru. La urma urmei nu pierdem nimic și nu supărăm pe nimeni. 

Marele Preot încuviinţă. Fu ales soldatul cu glasul cel mai puternic și în 
vremea când bătrânul îl învăţa ce să strige, cu toţii văzură cum în partea de 
jos a turnului se deschise o uşă, și cum în bogata ei revărsare de lumină se 
ivi Auta. Sclavul coborî pe o scăriță pe care până atunci n-o zărise nimeni, 


făcu câţiva păşi şi apoi căzu în genunchi în faţa Marelui Preot, lipindu-și 
fruntea de pământ. Bătrânul îi spuse să se scoale și îl întrebă mirat: 

— Ai ieșit din întâmplare? 

— Nu, stăpâne, am auzit sunet de voci, şi am recunoscut vocea ta. 

Marele Preot tresări. 

— Nu minţi cumva? Cum se poate auzi dinăuntru?... Ai auzit şi ce 
spuneam? 

— N-am desluşit, stăpâne, căci și înăuntru vorbeau. 'Tefnaht schimbă o 
privire cu Marele Preot. 

— Tu minţi! zise 'Tefnaht. Cine te poate crede, când chiar tu i-ai scris 
slăvitului nostru stăpân că pereţii turnului sunt groși de trei palme! 

Marele Preot îi iscodi ochii. 

— Nu mint, stăpâne, răspunse Auta. Ei au o oglindă fermecată în care se 
poate vedea tot ce este în jurul turnului, şi au o cutie din care se aude, când 
e linişte înăuntru, chiar și foşnetul vântului în spice... Te-am aşteptat cu 
nerăbdare, stăpâne! 

Marele Preot se întoarse spre un slujitor: 

— Atunci să se întindă corturile. Până dimineaţă stăm aici. 

— Nu veniţi înăuntru? îl întrebă Auta. Nu-i nevoie de cort pentru tine, 
slăvite stăpâne, şi pentru strălucitorul Tefnaht. 

Marele Preot îşi opri o întrebare pe buze. Spuse altceva: 

— Dacă socoţi că nu e primejdios să intrăm la ei, vom intra să-i 
cunoaștem. De dormit vom dormi în cort. 

— Tu ai dormit la ei? întrebă 'Tefnaht. 

— Da, stăpâne. 

— Dar soldaţii care te-au însoțit? Nu i-am văzut pe drum. 

Auta se uită mirat la Tefnaht, care înţelese și zâmbi pentru sine, bănuind 
că soldaţii au plecat de frică. Când porniră spre turn, Auta se uită vinovat la 
Marele Preot şi-i spuse: 

— Stăpâne, să nu te îngrijorezi când îți vor pune în jurul capului un glob 
de sticlă: ei au venit din cer, din steaua roşie care se numește la noi a 
războiului, și acolo aerul este mai sărac. Până se vor obişnui cu văzduhul 
nostru, ei umblă pe-afară cu globuri de acestea pe cap, iar mie mi-au pus alt 
glob, ca să am aer ca afară. La ei în turn aerul este ca și în steaua lor. 

Nici Marele Preot, nici 'Tefnaht nu putură rosti o vorbă. Oricât de bine 
ştiuseră să se stăpânească oricând, acuma stătură cu gurile căscate ca robii 


cei mai de rând. De n-ar fi văzut turnul straniu în faţa lor, ar fi crezut că 
sclavul aiurează. 

— Ce facem? întrebă Tefnaht, când își veni în fire. Bătrânul stătu un 
răstimp pe gânduri, oprindu-se din mers. Apoi pomi din nou, zicând 
curajos: 

— Să intrăm, Tefnaht. Dacă nu intrăm, nu putem afla nimic. 

— Şi dacă cumva... - începu Iefnaht. 

— Vom vedea! îi spuse bătrânul în şoaptă, întinzându-i în ascuns un 
pumnal ascuţit. 

— Să le spun că veniţi? întrebă Auta. 

Marele Preot dădu din cap şi porniră iarăşi spre turn. Soldaţii şi robii 
rămaseră să întindă corturile în lanul de grâu. 

Când cei trei ajunseră în faţa locului unde se deschisese puţin înainte ușa 
luminată, Auta se opri şi spuse ceva ca un fel de cântec (așa li se păru celor 
doi preoți), căruia glasul lui gros nu-i asprea sunetele limpezi și dulci. 
Bătrânul îşi privi sclavul cu ochii plini de mulțumire. Tefnaht însă și-i 
ascunse pe ai săi spre a nu i se cunoaște pizma. Marele Preot nu răbdă să nu 
strige încântat: 

— Şi pe aceasta ai învăţat-o, fiule! Sunt mândru de tine. 

— Nu toată, stăpâne. Abia am început... 

Dar în clipa aceea se deschise ușa și cineva, întocmai cum se povestea 
prin ţară, coborî încet și rămase lângă turn. Marele Preot, stăpânindu-se cu 
greu să nu tremure, însoţit de 'Tefnaht căruia îi clănțăneau dinţii și urmat de 
liniştitul Auta, păși spre uşa deschisă, în vreme ce toţi ceilalți rămași în 
urmă, robi, slujitori și soldaţi, căzură în genunchi cu frunţile la pământ. 

Cei doi preoți îndurară cu teamă abia stăpânită ceremonialul îmbrăcării 
globurilor sticloase și înșurubarea săgeţilor în creștet, apoi intrară în 
încăperea cea mare a turnului. Trei jilțuri goale, albastre îi așteptau. 
Făcându-li-se semn, preoţii se aşezară, pipăindu-și întruna globurile de pe 
cap, iar Auta rămase în picioare. Unul dintre străini spuse ceva. Urmărindu- 
i înfăţişarea, Marele Preot întrebă repede și puţin speriat: 

— Ce spune? 

Străinul se mira de ce Auta nu se aşează, dar sclavul socoti că e mai bine 
de astă dată să nu tălmăcească totul. Zise: 

— Că ei nu pot auzi bine când capetele celor cu care vorbesc nu sunt la 
aceeaşi înălțime! - şi abia se stăpâni să nu râdă, văzând că cei doi preoţi l-au 
crezut. 


Sclavul le arătase celor cinci străini cum se alcătuieşte și se împarte 
lumea ai căreia oaspeţi erau. La început crezând că aceştia nu pricep 
rânduiala robiei din pricină că el încă nu ştia de ajuns limba lor, îşi dădu 
seama pe urmă că adevărul era altul, fără să ştie anume care. Și acum întâia 
oară de când îndura cu umilinţă robia, îi fu ruşine că e rob. 

Bătrânul îi făcu semn să se așeze, şi Auta se așeză. Apoi, văzându-l în 
jilt, lângă sine, îl măsură câteva clipe cu o privire ciudată care poate părea 
așa și din pricina culorii viorii a globului, şi îi porunci cu glas uscat: 

— Dacă ai învăţat să vorbeşti cu ei, tălmăceşte întocmai ce vor spune. 

Unul dintre străini, cel cu păr mai bogat și care părea să fie fată, dădu să 
se ridice și se uită întâi la Tefnaht, apoi sus. Auta înţelese și îngrijorarea i se 
ivi pe faţă. Spuse câteva cuvinte în limba aceea cântată, după care străinul 
se aşeză din nou. Amândoi preoţii băgaseră de seamă. 'Tefnaht păli. Marele 
Preot se întoarse însă spre sclavul său şi-i porunci: 

— Întreabă-i cine sunt şi de ce au venit aici! 

Glasul lui suna încă semeţ, ca atunci când judeca pe prinții și pe regii 
străini, nesupuși Atlantidei, și prinşi de armata ei. 

Auta nu-i întrebă pe străini nimic. Aflase dinainte. 

— Ştiu, stăpâne: mi-au spus mai de mult. Turnul lor nu e stea, e un fel 
de luntre care poate zbura între stele şi planete. Mi-au spus, stăpâne, că 
pământul nostru e rotund ca o sferă, adică aproape ca o sferă. Planeta lor e 
la fel, și nu e stea, căci n-are focul ei. Au venit aici pentru că la ei văzduhul 
s-a împuţinat şi vor să vadă (şi Auta se opri; un gând tainic îi spuse să nu 
mărturisească tot)... dacă mai sunt oameni ca ei și în alte planete. 

Marele Preot îl asculta buimac. Niciodată nu auzise asemenea șiruri de 
vorbe şi credea că nu sclavul său le rosteşte, ci poate unul dintre străini. ÎL 
privi şi, când îşi dădu seama că sclavul vorbea, se cutremură. 

— Am aflat de la ei că soarele nostru e o stea și că și pe ei îi încălzeşte, 
măcar că sunt mai departe. Tefnaht se uită batjocoritor la sclav. 

— Slăvitul nostru stăpân ţi-a poruncit să-i întrebi pe ei, nu să îndrugi 
prostii născocite de tine, sclav neobrăzat! Dacă nu ştii limba lor, spune-ne şi 
vedem ce facem. De ce... 

— Lasă-l să spună! îl întrerupse Marele Preot. Apoi se întoarse către 
Auta: Chiar așa ţi-au spus, că soarele e stea? 

— Da, stăpâne, numai că, fiind mai aproape decât alte stele, se vede mai 
mare. Și că pământul nostru și alte opt planete între care şi a lor se învârtesc 
într-un cerc turtit în jurul soarelui. 


Marele Preot simţi că i se face rău. Dar se încordă şi mai întrebă apoi cu 
glasul mai stins: 

— Ai zis că au venit din steaua... sau din planeta lor cu acest turn? Sau 
mi s-a părut. 

— Am zis, stăpâne. 

— Şi cum se mişcă? 

Sclavul nu ştia. Întrebă pe străini, vorbi îndelung cu dânşii, apoi tălmăci: 

— N-am înţeles prea bine, şi ei îmi spun că noi, pământenii, nici nu 
putem înţelege ușor... Ei zic așa, că în luntrea asta cu înfățișare de turn este 
o putere pe care noi n-o cunoaştem, dar ei o stăpânesc. Dintr-un grăunte de 
metal ei scot o putere aşa de mare încât poate să facă pulbere un munte. 
Puterea asta le dă... 

Însă sclavul nu-și sfârşi răspunsul, deoarece capul Marelui Preot căzu pe 
umăr. Tefnaht se ţinea mai bine. Strigă: 

— Auta, apă... a leşinat! 

Auta tălmăci repede, sculându-se, iar străinul cu înfăţişare feciorelnică 
veni cu un fel de minge legată de o cutie înaltă, și plimbă mingea în dreptul 
inimii bătrânului un răstimp. Tefnaht și Auta o urmăreau îngrijoraţi. Dar 
bătrânul îşi veni în fire şi zâmbi, zicând: 

— Auta, fiule, adu-mi apă să beau. 

Sclavul porni spre ușă, tălmăcind străinilor din mers după ce se duce. 
Tefnaht îl opri: 

— De ce pleci? Ia apă de la ei! 

Ajuns lângă uşă, Auta răspunse: 

— Ei au apă puţină, stăpâne, și spun că nu se încumetă să ne-o dea, 
neștiind dacă apa lor nu ne face nouă rău. Mă duc în cort! 

leşi. Amândoi preoţii priviră în jur cu teamă. Rămași fără Auta, se 
simțeau stingheri și nevolnici, parcă şi-ar fi lăsat marea lor putere în lanul 
de grâu. 

Unul dintre străini, ca să umple timpul cu ceva, se ridică şi punând uşor 
o mână pe umărul bătrânului îi arătă cu cealaltă spre un fel de oglindă albă. 
Marele Preot și Tefnaht se uitară într-acolo și rămaseră înmărmuriţi când îl 
văzură în acea oglindă pe Auta, lângă cort, cum lua din mâna unui slujitor 
un ulcior cu apă. Străinul de lângă oglindă trase dedesubt un soi de mâner, 
învârti nişte copci, și se ivi deodată în pătratul alb cerul negru cu stelele lui. 
Cerul părea că zboară prin minunata oglindă. Apoi zborul se opri și bătrânul 
recunoscu într-un amestec de stele mărunta stea roșie a războiului. Arătând 


cu degetul spre ea, străinul roti apoi mâna prin încăpere. Pe urmă, străinul 
deschise un soi de dulap din peretele rotund și scoase o placă subţire 
neagră, pe care bătrânul o luă cu mâini tremurătoare și, tulburat, o scăpă. Se 
făcu palid şi nu îndrăzni să se mai uite jos, dar străinul se aplecă și o culese, 
dându-i-o din nou. Placa nu era nici măcar îndoită. Marele Preot o privi cu 
luare aminte: era tot un crâmpei de cer, cu stele mari și mici, luminoase și 
umbrite. Străinul puse degetul lângă o stea verzuie, înconjurată de un nimb 
ușor, albăstrui, destrămat. Zise apoi, zâmbind, în limba atlantă: 

— Pământul. 

Preoții tresăriră. Privind întâi năuc la semnele pe care le făcea străinul, 
Marele Preot se lumină deodată, arătând că a înţeles, şi îi spuse lui Tefnaht: 

— Pesemne că aşa se vede de la ei... Tu îţi dai seama, Tefnaht, cât sunt 
toate acestea de uluitoare? Cine ar fi crezut... cine ar fi crezut că stelele 
sunt mai mari decât le vedem. Și că pământul e planetă şi că se vede așa. 
Simt că înnebunesc, 'Tefnaht. Nici nu m-am gândit, nici nu m-a pregătit 
nimeni... Oare nu suntem nebuni, Tefnaht? 

— Cred că nu, slăvite... zise preotul Zeului Puterii, cu glas stins. 

— Şi sunt în faţa noastră, Tefnaht. Nici nu ne-am gândit că s-ar putea să 
fie, şi uite-i aici la noi... sau noi suntem la ei! Nici nu mai știu cum să spun. 
Mă doare capul. 

— Vrei să nu te mai doară, slăvite? întrebă 'Tefnaht. Trebuie să ieşim de- 
aici. 

Dar Marele Preot clătină din cap. Tot atunci se întoarse Auta cu ulciorul. 

— De ce ai stat atâta? îl întrebă 'Tefnaht. 

lar Auta râse: 

— Întâi s-au speriat de mine când m-au văzut cu globul pe cap, apoi au 
început toţi să mi-l pipăie, să vadă dacă nu sunt nălucă. 

Bătrânul nu mai vru apă; înţelese că pentru a bea trebuia să-și scoată 
globul, iar ca să și-l scoată trebuia să iasă din turn. Străinii se uitau curioşi 
la ulcior. Cel cu păr mai bogat luă o ţeavă străvezie deschisă la un capăt și o 
umplu cu apă, apoi apăsă un sâmbure din podea şi se aşeză pe scaunul pe 
care Auta îl cunoștea bine, dar care-i uimi pe preoţi când îl văzură 
înălțându-se cu străin cu tot spre tavanul boltit al încăperii. 

— Ce vrea să facă? întrebă Marele Preot. 

Auta întrebă pe străini, apoi tălmăci: 

— Vor să vadă dacă apa noastră e bună și pentru ei. 

— Şi cum ei n-au băut de loc din apa noastră, de când au venit? 


— Nu, stăpâne. Își fac singuri apă. 

Marele Preot se uită cu ochii holbaţi. Tefnaht, mai stăpânit, vru să ştie: 

— Cine o face? 

— Femeia asta, care s-a înălţat în tavan adineauri. Tefnaht se uită în sus, 
atent. 

— Asta e femeie?... Am bănuit eu ceva. Sunt şi altele? Auta se feri să 
zâmbească: 

— Nu, stăpâne, numai aceasta. 

Marele Preot era obosit. Se ridică greoi, ca să plece. Se ridicară şi toţi 
ceilalți. 

— Pleci? îl întrebă pe Marele Preot unul dintre străini, în limba atlantă. 
Preoţii se uitară unul la altul. Tefnaht îl întrebă pe străin dacă ştie limba 
aceasta bine. Străinul zâmbi, sfios: 

— Nu. Putin. 

Marele Preot îşi roti din nou ochii prin încăpere, apoi privirea îi căzu pe 
ulciorul de lut, adus de sclav. I se păru caraghios ulciorul printre toate 
celelalte lucruri care le vedea. Se rușină şi, ca să-şi învingă simțământul 
neplăcut, spuse repede: 

— Auta, nu văd printre ei nici un bătrân, numai tineri. Oare bătrânilor 
le-a fost frică să se suie în luntrea asta a lor? Întreabă-i... 

Întrebându-i pe străini, Auta îi tălmăci stăpânului său, el însuşi parcă 
speriat: 

— Toţi câţi sunt aici, stăpâne, sunt bătrâni. Cel mai tânăr are cincizeci de 
ani. Şi femeia are cincizeci de ani. 

— Dar ceilalţi? întrebă uimit Marele Preot. 

— Cel mai bătrân are trei sute patruzeci de ani! Preoţii îl priviră speriaţi. 

— Nu minţi, Auta? îl întrebă apoi Marele Preot. Sau nu le înţelegi bine 
limba, și. te-ai lăudat că o știi. 

Dar atunci unul din străini arătându-se pe sine cu mâna, zise în limba 
atlantă: 

— Bătrân. Eu sunt bătrân. Trei veacuri și... 

Marele Preot făcu un pas îndărăt. 

— Ei ştiu limba noastră, Auta? întrebă Tefnaht căutând să-și ascundă 
îngrijorarea. 

Auta îi cercetă ochii și se gândi o clipă, apoi răspunse, moale: 

— Nu, stăpâne... numai câteva vorbe. Limba noastră li se pare prea 
grea. 


Străinul îl privi pe Auta şi spuse ceva în limba lui cerească. 

— Ce spune? întrebă repede Tefnaht. 

— Mă întreabă dacă tot nu credeţi că are trei sute patruzeci de ani, zise 
Auta senin. 

Străinul zâmbi și apoi se apropie de Marele Preot la un pas. Acesta nu se 
mai feri. Străinul îi spuse lui Auta, care tălmăci: 

— Te roagă, stăpâne, să te uiţi în ochii lui; el zice că ochii spun totul, 
dacă ştii să citeşti în ei tot ce-ţi spun. Zice că a înţeles de la început că ești 
foarte bătrân, slăvite stăpâne, şi că eşti foarte înţelept şi puternic. Te roagă, 
stăpâne, să te uiţi în ochii lui. 

Marele Preot se uită adânc în ochii străinului. Părea mulțumit. Apoi 
suspină şi zise: 

— Ce pot vedea în niște ochi atât de străini! 

— Dar despre mine ce a spus? întrebă Tefnaht. 

Auta se uită la el liniștit. Spuse rar: 

— Despre stăpânul meu Tefnaht n-a spus nimic. 

— Totuşi este prea mult cât a spus că are... Începu Marele Preot, 
gândindu-se adânc. Nu știu... 

— Stăpâne, socoteala asta ei au facut-o pentru înțelegerea noastră, în 
anii de pe pământ. La ei anul ar fi de vreo două ori mai lung, așa că... cel 
puţin așa mi-au spus ei, dacă am înţeles. 

— Ce tot îndrugi! se răsti Tefnaht la sclavul care îl privea liniştit. 

— Stăpâne, zise Auta, ei aşa spun: planeta lor fiind mai depărtată de 
soare, răstimpul în care se învârteşte este mai lung... 

— Lasă palavrele! îl opri iarăși Tefnaht. 

— Nu-l întrerupe, Tefnaht! zise Marele Preot. Nu minte. El nu știa, dar 
eu am bănuit de mult. Un an este întocmai o învârtire a soarelui împrejurul 
pământului. Planeta lor dacă e mai departe de soare de două ori... 

— Nu, stăpâne! zise Auta. Soarele nu se învârteşte, pământul se 
învârteşte în jurul soarelui... ţi-am tălmăcit și adineauri ce mi-au spus ei. 

Marele Preot îl privi: 

— Da, te-am mai auzit, dar am crezut că ori n-ai înţeles tu bine, ori n-am 
înţeles eu. Va să zică noi... Nu, nu pot să pricep. Nici tu nu pricepi, doar 
spui după ei. 

Auta îşi plecă privirea. Spuse cu umilinţă: 

— Adevărat, stăpâne, că nu toate le pot pricepe, însă am încredere în 
ei... 


— Cum poţi avea încredere în orice străin! spuse Marele Preot, nu atât 
de blajin ca de obicei. 

— Stăpâne, zise Auta, în nişte străini care au izbutit să vină dintr-o stea 
într-altă stea am încredere. Ei nu mai pot să mintă. Ei au cunoscut adevărul 
mare al firii. Din minciună, stăpâne, adevăr nu se face, nici minciună nici 
adevăr. 

— La urma urmei, de ce n-ar fi aşa! zise deodată bătrânul preot. Dacă 
am putut să ne gândim că soarele se rotește împrejurul pământului şi nu 
cade, de ce să nu ne gândim că se învârteşte pământul în jurul soarelui fără 
să cadă? Oare învârţi focul în jurul căprioarei pe care o frigi, sau învârtești 
frigarea... Căci dacă socoteam altcândva că pământul stă, ne gândeam că se 
reazemă pe ceva. Dar acel ceva pe ce se reazemă? 

Altă dată încredințat de marea înțelepciune a acestui bătrân, 'Tefnaht 
clătină din cap cu îndoială, părându-i-se că Marele Preot aiurează. Zise: 

— Să mergem m corturile noastre, sa nu-i supărăm șezând aici prea 
mult. Și slăvitul nostru stăpân e obosit. 

Marele Preot îl privi mirat. I se păru nefirească această nepăsare, tocmai 
acum când începeau să afle atâtea lucruri uimitoare. Dar gândindu-se mai 
bine, își dădu seama că nu era nepăsare, ci oboseala pe care le-o stârneau 
toate aceste minuni învălmășite şi neașteptate, care năvăleau asupra lor de 
câteva ceasuri întruna: 

— În noaptea asta ai să dormi în cortul meu! îi spuse sclavului bătrânul. 

— Da, stăpâne, răspunse el. Dar îngăduie-mi să le spun. Bătrânul 
încuviință şi văzu că după ce Auta le spuse câteva vorbe, străinii izbucniră 
în râs. 

— Ce le-ai spus? se răsti Tefnaht. 

— Că nu voi dormi la ei, ci cu stăpânii mei. M-au întrebat dacă mă 
întorc și le-am spus că dacă-mi vor îngădui stăpânii să mă întorc, mă voi 
întoarce mâine. 

— Şi de aceea au râs? întrebă Tefnaht. Ce este de râs în asta! 

— Stăpâne, rosti Auta cu teamă și cu umilință. Mi-e frică să-ţi 
mărturisesc ce mi-au spus ei acum... Eu nu înțeleg cum poate fi, dar ei așa 
spun... și-l privi drept în ochi pe Marele Preot. 

— Te ascult, spune-mi! făcu bătrânul, obosit, însă dornic de a ști orice. 

— Ei spun că... (şi Auta se opri, părându-i rău că începuse) nu ştiu... mi 
se pare că ei nu pricep (şi Auta prinse curaj și se gândi să încerce a-și duce 
mărturisirea până la capăt, aşa că tălmăci întocmai) cum poate fi cineva 


stăpânul unui om ca... al unei haine, sau... Eu am încercat să-i lămuresc, 
dar ei tot n-au priceput şi au râs. Ajută-mă, slăvite stăpâne, să pot fi mai 
înţelept și să-i fac să priceapă. 

Auta amuţi, fulgerat de privirea Marelui Preot. Tefnaht îl întrebă: 

— Ei n-au robi? 

— N-au, stăpâne... 

— Şi cine munceşte pentru... 

— Taci! se răsti Marele Preot, pironindu-l pe Tefnaht cu privirea sa 
îngheţată. Tu, Auta, nu le mai spune despre asta nimic. Lasă-i, dacă nu 
înţeleg. Să mergem de-aici! 

Preoţii le zâmbiră străinilor, neștiind cum să-i salute altfel. Străinii 
zâmbiră şi ei. 

Cei trei intrară în odăița unde trebuia să li se scoată globurile viorii. 
Când rămase cu capul liber, în aerul împrospătat al nopţii, Tefnaht fu cât pe 
ce să adoarmă și Auta îl sprijini. Noaptea era înmiresmată. 

În cort, cei doi preoți șezură o vreme tăcuţi pe pieile de leopard. Auta era 
în faţa lor, pe iarbă. Preotul Zeului Puterii se frământa pe vraful de piei. 
Deodată, Marele Preot începu să râdă și zise: 

— Spune, Tefnaht, dacă nu sunt mai plăcute pentru somn jilțurile lor 
albastre decât aceşti leoparzi? 

După aceea faţa lui se înăspri puţin și, întorcându-și ochii spre sclav, 
grăi fără nici o urmă de blândeţe: 

— Auta, să nu uiţi o clipă porunca pe care ţi-o dau acum: nimeni, nici 
chiar dacă te-ar întreba însuși regele nostru, fie el veşnic viu, sănătos și 
puternic, nici alți preoți dacă te vor descoase, nimeni, nimeni să nu afle că 
aceşti străini nu sunt zei. Așa cum au și început să audă, vor ști toți în 
Atlantida că străinii din turn sunt cei cinci zei mari cărora li se închină 
poporul şi că au venit să dea prin mine porunci noi Atlantidei. Auta făcu o 
mișcare, vrând să spună ceva. Dar bătrânul vorbi mai departe: 

— Ştiu, fiule, ce vrei să spui: acestor străini să nu le mărturiseşti că în 
Atlantida sunt socotiți zei. De altminteri, chiar dacă le-ai spune tuturora că 
nu sunt zei, nimeni nu te va crede. Te vor socoti nebun, iar eu nu am nevoie 
de un rob nebun, ci de un fiu sufletesc înţelept. Iar străinii îmi dau seama că 
tot nu știu ce este un zeu! 

— Dar soldaţii, robii, slujitorii care au venit cu noi? zise Auta. 

— Fi ştiu că străinii sunt zei. Și ca nu cumva să se gândească la ceea ce 
nu s-au gândit niciodată, îi vom trimite cu o corabie în ostrovul pustiu de la 


apus, după care corabia va fi arsă. 

Auta se cutremură. 

— Nu este mai bine să-i ucidem, slăvite? întrebă Tefnaht. 

— De ce să-i ucidem noi? Vor muri singuri după ce vor mânca cele din 
urmă rădăcini de pe ostrov. Acolo bântuie furtuni dese și înotând nu vor 
putea să străbată marea. 

Deodată Marele Preot tăcu, privind îngrijorat spre deschizătura cortului. 

— Spune-mi, Auta, întrebă el în grabă, străinii au învăţat limba atlantă? 

Auta deschise gura și o clipă se opri. Înţelese. Zâmbi în sinea sa, dar nici 
o cută nu se clinti pe faţa lui. Apoi spuse liniștit: 

— Nu, stăpâne, numai câteva cuvinte, şi se tot laudă că le ştiu. I-ai auzit, 
stăpâne! Mi-au spus că noi avem sunete prea aspre pentru gura lor și nici nu 
mai vor să înveţe... Dar de ce mă întrebi, stăpâne? Am făcut cumva rău că 
nu i-am învăţat? 

Marele Preot îi iscodi ochii, însă ochii sclavului erau muţi. 

— Ai făcut bine, fiule. Nu te obosi să-i mai înveţi, mai ales că nici ei nu 
vor. Învață numai tu de la ei tot ce poţi învăţa. 

Dormiră un somn scurt şi adânc. lar dimineaţa începură să se 
pregătească de plecare. 

Doi dintre străini ieşiră din turnul lor, din luntrea lor argintie. Cu toţii 
aveau, sub globurile viorii, ochii acoperiţi cu sticle rotunde şi negre. 

— De ce îşi ascund ochii? întrebă Tefnaht. Ca să nu ghicim ce gândesc 
despre noi? 

— Nu, stăpâne, răspunse Auta. Soarele nostru e prea tare pentru ei. 
Acolo, în planeta lor, soarele acesta luminează mai slab. 

Ce doi preoți se așezară în jilțurile lor care fură ridicate de robi pe umeri. 

— Auta nu vine cu noi? întrebă Tefnaht. 

— Nu! zise bătrânul. Să mai stea, să mai afle. 

Auta se lăsă cu sfială în genunchi și-și lăsă capul în țărână. Cu coada 
ochiului privi spre turn, și fu bucuros dându-și seama că lanul de grâu îl 
ascundea. 

Convoiul se îndepărtă. Auta se sculă în picioare. O undă de vânt îi aduse 
la ureche un crâmpei din ceea ce îi spunea pesemne Tefnaht Marelui Preot: 
„...numai să nu afle prea mult!” 

Întâia oară în viaţă mulţumit că scapă de Marele Preot, Auta se întoarse 
în fugă la tumul argintiu. Râdea. 


Capitolul XVIII 


Auta se obișnuise cu oaspeţii cerești și se obișnuiseră cu dânsul și ei. 
Alături de ei, se simţea din ce în ce mai bine. Cei doi preoţi plecaseră de 
mult. Aproape că-i și uitase. Începea să nu se mai simtă rob. Aici, în turnul 
argintiu, afla multe taine și, chiar dacă nu le înțelegea pe toate, căpătase 
încredere în blânzii și înţelepţii străini. Totuşi, unele lucruri i se păreau așa 
de încurcate, încât în cele din urmă nici nu se mai căznea să le priceapă, 
dându-și seama de uriașa depărtare între mintea lui și mintea acestor oaspeţi 
cerești. 

într-o zi, Auta fu întrebat de ei dacă nu vrea să-i însoțească într-o 
călătorie prin Atlantida. 

— Vrem să facem o călătorie scurtă în care să vedem tot ce este mai de 
seamă în insula asta! spuse unul dintr-înşii. 

Auta primi bucuros, dar râse ca de o glumă. 

— Vin cu voi, fireşte că vin, însă călătoria nu poate fi scurtă: Atlantida e 
foarte mare! zise el. 

— M-am gândit la timp, nu la întindere, îi răspunse același străin. 

Auta râse din nou: 

— Dintr-un capăt într-altul, de la țărmul de miazănoapte până la ţărmul 
de miazăzi, o călătorie pe măgari durează aproape trei sute de zile, socotind 
că noaptea trebuie să ne odihnim. 

Acum însă începu să râdă străinul: 

— Noi nu vom întrebuința animale ca acela cu care ai venit la noi. Voi 
n-aveţi alte animale mai iuți? 

— Sunt în păduri, dar nu se pot domestici, iar câinii nu sunt buni de 
călărie, zise Auta. Ai văzut câini? 

— Nu, încă n-am văzut nimic, decât câțiva oameni și animalul cu urechi 
lungi pe care ai venit tu. Vrem să vedem, cât se poate vedea într-o călătorie 
de zece zile. 

Pământeanul dădu din umeri. Se aștepta la orice minune, dar la 
cutreierarea Atlantidei întregi în zece zile, nu. Totuşi, în aceeași dimineaţă, 
Auta văzu în apropierea turnului, culcată în grâu, un fel de barcă lungă și 
închisă, semănând destul de bine cu turnul şi de aceeași culoare argintie. 
Avea însă şi un soi de aripi scurte, înțepenite în ea; coada însă nu avea 
picioare, ca turnul. 

— Cu asta mergem! spuse cel mai tânăr dintre străini. 


— De unde aţi scos-o? întrebă Auta. 

— Străinul cel tânăr îl duse pe prietenul pământean în spatele ușii 
turnului unde era deschisă o firidă mare, pe măsura acelei bărci înaripate. 

Cel mai tânăr dintre străini, cel mai bătrân dintre ei, încă unul și Auta 
intrară pe o uşiță îngustă și se aşezară pe scaunele care se desfăceau din 
podea, până atunci nevăzute. Al patrulea străin şi femeia rămâneau în turn. 

Când se așezară, legându-și pieptul şi picioarele cu anumite curele pe 
care le avea fiecare scaun, Auta auzi un horcăit ușor și simţi cum tremură 
totul. Apoi, zvâcnind pe neaşteptate, această luntre mică a văzduhului sări 
de pe pământ și în scurtă vreme călătorul pământean înmărmurit văzu prin 
lunga fereastra din podea un fel de ceață destrămată, iar după alte câteva 
clipe, când această ceaţă se depărtă, îşi dădu seama că zburau deasupra 
norilor; zărea printre ei pământul negru, galben sau verde. 

După ce-i trecu tulburarea, greu de stăvilit chiar după cele câteva luni de 
când trăia ca într-o adevărată ţară de basm, sau Ta Nuter din istorisirile 
oamenilor rome, Auta întrebă cu voce tremurătoare: 

— Cum zburăm? Văd că aripile nu se mișcă de loc. 

— Uită-te în spate, zise străinul cel mai vârstnic; și întorcându-și capul 
cât îi îngădui strânsoarea curelelor de pe piept, rostul cărora l-a înţeles bine 
când se urcau și trupul său năzuia să cadă de pe scaun, Auta zări printr-o 
fereastră rotundă din capătul luntrii un smoc de văpaie albă care ţâșnea 
îndărăt. Se uită lung, însă nu pricepu. Ca şi altă dată, iarăşi îl cuprinse 
îndoiala că aceşti străini ar fi cu adevărat oameni, cum se laudă, și nu 
vrăjitori nemaipomeniţi sau chiar zei. Văzându-i faţa răscolită, bătrânul 
străin cu chip de copilandru încercă să-l aducă spre înțelegerea unui fapt 
care lui i se părea dintre cele mai obişnuite: Ai văzut cum cade o pietricică? 
spuse el. Când se loveşte de pământ, dacă e uşoară sare înapoi. Văpaia pe 
care ai văzut-o se năpusteşte îndărăt și... luntrea asta, cum o numești tu, 
sare împinsă înainte. Fiindcă e împinsă fără întrerupere, luntrea sare mereu 
înainte. 

Auta vru să spună că începe să înţeleagă, dar tocmai atunci simți un gol 
în stomac, la fel ca şi la săltarea de pe pământ. Acum ştia că iar urcă. 

Bătrânul străin (ce greu îi venea lui Auta să-l socotească bătrân, chiar 
dacă-l știa în vârstă de trei veacuri şi jumătate!) îi ceru sfatul, întrebându-l 
ce e mai bun de văzut ca privelişte. Auta îi vorbi despre Marele Oraș. 

— Dar de aici nu se mai vede nimic. De ce zburaţi aşa de sus, unde nu 
ajung nici vulturii? 


— Ca să nu fim văzuţi de jos şi să nu-i speriem pe oamenii voştri fără 
rost. Orașul îl vom vedea altă dată. Voi aveţi munţi, am vrea să cunoaștem 
munţii. Pe planeta noastră astfel de privelişte nu se poate găsi. 

Ar fi vrut să-i întrebe dacă au numai câmpie, dar era dator să răspundă 
repede, ca să nu zboare în zadar. Totuşi, nici Piscul Sfânt nu fu pe placul 
străinilor, când aflară că acolo locuia stăpânul lui Auta, nici Muntele de Foc, 
după ce le spuse că scânteile ies din acel munte mereu. 

— Aşa, toți munţii noştri fumegă, zise Auta. Dar cei mai frumoşi sunt 
aceştia, unde este Muntele de Foc. 

Între străini se încinse o sfadă aprinsă, așa i se păru pământeanului. 
Crezu că se vor bate, dar nu s-au bătut. Numai vocile lor strigau mai ascuţit, 
mai ațâţate. Când se liniştiră, Auta răsuflă ușurat și le mărturisi teama care-l 
bântuise, iar ca să-l poată înţelege, le arătă ce înseamnă cearta între oameni 
şi cum foarte des din ceartă se face bătaie. 

— Afară de împrejurarea când unul din doi este mai de neam şi mai 
bogat sau e mare dregător, adăugă Auta. Atunci numai el se supără, cel 
neînsemnat neavând curaj. Și atunci cel mare nu-l mai bate pe cel mic, îl 
ucide. 

— Şi celălalt nu e aparat de nimeni? întrebă străinul cel vârstnic. 

— De cine? zise speriat pământeanul. Cei mari ţin unii cu alţii. Ceilalţi 
sunt prea slabi, și ei ştiu că dacă ar crâcni îi vor pedepsi și zeii. 

Străinii căzură pe înduri. 

— Dar şi voi v-aţi certat! le spuse Auta, lămurindu-le încă o dată 
înţelesul cuvântului ceartă. 

Atunci, străinul vârstnic zâmbi. Străduindu-se să folosească multe 
cuvinte vechi ale lor, amestecate cu altele atlante, pentru a-l face pe 
pământean să priceapă, îi spuse gata să râdă: 

— Tânărul nostru prieten care călăuzeşte luntrele noastre... 

— Cine!... Cârmaciul? zise Auta uimit. Și pe cea mare?... 

— Da. Meseria asta e dintre cele mai uşoare. El a fost de părere că totuşi 
trebuie să mergem la Muntele de Foc, cum îl numești tu. Eu socoteam că e 
primejdios, însă el mi-a dovedit că n-am dreptate, că acolo putem cerceta 
mai bine alcătuirea planetei voastre, şi că la urma urmei noi n-am venit să 
ne plimbăm, ci să aflăm cât mai mult, iar primejdia, spune el, nu e niciodată 
prea mare dacă oamenii sunt înţelepţi şi o judecă înainte de clipa când e 
prea târziu. 

— Şi tu? întrebă Auta cu glas nehotărât. 


— l-am dat dreptate. Mergem la Muntele de Foc. Auta clătină din cap. 
Se gândi că oricât l-ar fi iubit Marele Preot, de-ar fi cutezat să i se 
împotrivească chiar și cu dovezi grăitoare, toată dragostea s-ar fi prefăcut 
numaidecât în mânie şi mânia în omor. Cine erau aceşti străini? Așadar mai 
avea o dovadă că zeii erau născociri omenești, căci erau închipuiţi ca nişte 
fiinţe certăreţe şi pizmaşe, clocotind întruna de mânie şi de trufii. ÎL trezi din 
gânduri o întrebare a cârmaciului: 

— Îi pare rău că nu ne-am bătut?... Spune-ne încotro e muntele. 

Auta îl privi încurcat. 

— De aici nu ştiu cum să-ţi arăt. Dacă ar fi noapte, aş şti după stele. Și 
ziua pot găsi drumul, după umbra soarelui, însă pentru asta trebuie să 
coborâm şi să înfig un băț în pământ. 

— Nu-i nevoie! zise râzând cârmaciul. Dacă tu cunoşti insula asta bine, 
îndrumează-ne de-aici. Noaptea după care stea te călăuzeșşti? 

— Steaua Păstorului arată totdeauna spre miazănoapte. Ea nu se mișcă 
pe cer. 

— Deci dacă ştii drumul spre miazănoapte, te poţi descurca. Uite, noi 
zburăm acum spre răsărit, la stânga e miazănoapte... 

— Dar locul deasupra căruia zburăm? zise Auta. Poate că suntem mai la 
miazănoapte sau mai la miazăzi... Fără umbra soarelui nu știu nimic. 

Bătrânul străin luă dintr-o mică firidă unde erau câteva lucruri 
necunoscute pământeanului o săgeată înfiptă într-un cerc plin de metal 
argintiu. Săgeata era neagră. O aşeză pe podea, lângă Auta, și-i spuse: 

— Noi folosim asta pentru cu totul altceva, dar e bună și să arate umbra 
soarelui, dacă vrei. Acum tânărul nostru prieten te va face să te simţi ca pe 
pământ. 

Și deodată Auta ascultă cu gura căscată cum şuierul de văpaie se mută 
din coada luntrei, deasupra ei, și văzu cum luntrea își încetinește mersul și 
se opreşte apoi, atârnată în văzduh. Vru să strige „Cădem!”, dar nu apucă: în 
aceeaşi clipă, vâjâind uşor, partea din față a acoperișului lunecă undeva în 
lături şi prin al doilea acoperiș, străveziu de tot, soarele umplu încăperea 
luntrii. Auta rămase înlemnit. Se uită prin fereastra din podea și, văzând că 
luntrea nu cade, se mai linişti, totuși încă înspăimântat că luntrea poate sta 
în văzduh fără să cadă, fără să zboare şi fără măcar să se rotească în cercuri 
ca vulturii. 

Străinii îl lăsară să se mire, apoi unul îi aduse aminte: 

— Umbra n-o mai măsori? 


Auta se ruşină, și se uită repede la săgeata neagră. Se uită puţin, ochii lui 
fiind de mult obișnuiți cu astfel de măsurători. Strigă: 

— Bine că ne-am oprit, altfel treceam de el. Acum suntem în dreptul lui, 
dar trebuie să zburăm spre miazănoapte. 

— Mult? întrebă cârmaciul. 

— Cu iuţeala voastră nu mai ştiu în cât timp... Cred că e mai bine să 
zburăm jos, ca să pot vedea. 

Luntrea porni lin şi coti. Carapacea acoperișului înveli iarăşi dedesubtul 
ei străveziu. Luntrea cobora, şi deodată Auta strigă: 

— Acolo! şi arătă cu mâna jos, spre fereastra din podea. Văzuseră fumul 
însă şi străinii. 

Zburară deasupra unui umăr de munte, căutând loc să se așeze. Când le 
vorbise de Muntele de Foc, Auta dorise din tot sufletul să-l găsească pe 
Mai-Baka, însă nu îndrăznea să le spună. Acum, bucuros că ajunseseră 
totuşi acolo, zise: 

— Pe muntele acesta sunt niște sclavi, printre care un prieten al meu. Au 
fugit din robie, ca să fie liberi. 

Bătrânul ascultă cu luare aminte şi îl rugă pe pământean să-i arate locul. 

— Locul nu-l ştiu, însă dacă am coborî mai jos, poate i-aş vedea. 

Luntrea se rotea în văzduh, ca pajurile, dar destul de sus. Fără să mai 
spună ceva, bătrânul îi dădu pământeanului un lucru ciudat, alcătuit din 
două ţevi unite într-o pâlnie largă și-i arătă cum să se folosească de el. Cu 
mâna tremurătoare, Auta apropie de ochi cele două ţevi și, cu buzele 
întredeschise de tulburare şi plăcere, începu să se uite jos. Vedea deslușit 
până și frunzele copacilor, dar pe robii fugiţi nu-i zărea nicăieri. 

— Nu-i găsești? întrebă cârmaciul. 

— Nu. Poate că s-au ascuns în vreo peşteră, ori au murit! răspunse Auta 
trist. 

— Să încercăm altfel, fu de părere al treilea străin, și-i spuse bătrânului 
un cuvânt necunoscut de Auta. Bătrânul îi dădu pământeanului altă pâlnie, 
înfiptă într-o cutie rotundă şi lungă care se isprăvea cu un fel de scoică 
rotundă şi largă. Îl învăţă ce să facă cu această unealtă, și un geam fu 
deschis alături. 

Auta strigă numele lui Mai-Baka în pâlnie şi îşi auzi însuși vocea 
aruncată prin geamul deschis şi zguduind munţii, ca tunetul. Își dădu seama 
însă că şi auzindu-l, oricât ar striga Mai-Baka pentru a-i răspunde, de aici de 
sus nu va putea fi auzit. Începu deci să strige îndemnându-l să aprindă un 


foc. Striga întruna, dar strigătele păreau a fi zadarnice. Şi după o jumătate 
de ceas, nici un foc nu se aprindea; ocheanul fermecat prin care vedea 
mișcarea frunzelor și șerpii de pe stânci nu-i arăta nici un om. 

Atunci fură de părere toţi să coboare. Auta alese un loc prielnic și îndată 
auzi un șuierat deasupra tavanului. 

Luntrea se opri în văzduh, apoi începu să coboare în jos, fără rotiri. 

— Cădem! strigă Auta. 

— Nu cădem, îi răspunse cârmaciul râzând, şi apăsă pe un mâner scurt; 
două carapace de deasupra se dădură puţin în lături, lăsând să se vadă un 
cerc de văpaie care se învârtea în jurul unei osii negre. Cârmaciul întoarse o 
clipă capul spre Auta: Ceea ce ţi se pare cerc sunt cinci văpăi ţâșnitoare care 
se rotesc împreună cu osia din care ţâșnesc. Astea-s aripile noastre 
adevărate. Privind rotirea uimitor de iute a văpăilor, Auta nu băgă de seamă 
că se lăsaseră pe pământ decât când rotirea de sus se opri şi văpăile nu mai 
țâşniră. 

Cei patru inşi ieşiră din luntre. În lumina soarelui, globurile viorii ale 
străinilor și îmbrăcămintea lor argintie se revărsau în mii de ape. 
Pământeanul se miră văzându-i că acum se mișcau mai uşor, și află că-și 
puseseră pe trup cingători cu anumite raze, pentru astfel de împrejurări. S-ar 
fi întrebat cum trupul său mare putea fi mai uşor însă n-avea răgaz. ÎI strigă 
pe Mai-Baka de câteva ori. În sfârşit, un bărbat negru aproape gol, îşi 
scoase capul dintr-o peşteră, dar și-l trase repede înapoi. Auta și străinii 
porniră spre peșteră. 

— Mai-Baka, nu te teme, Mai-Baka. M-ai uitat? Sunt eu, Auta. Vino să 
te văd! strigă Auta din nou. 

Omul negru ieși, dar când îi văzu pe însoțitorii lui Auta fugi iar în 
peşteră. Auta le făcu semn străinilor să rămână pe loc și se duse singur. 
Când intră, Mai-Baka se aruncă la picioarele lui încercând să-i sărute 
glezna. Auta îngenunche lângă el şi-l bătu pe umăr, zicând cu voce blajină: 

— Ridică-te, Mai-Baka!... Sau nu mă mai cunoşti? 

Mai-Baka îşi înălță încet capul şi nevăzând făpturile ciudate cu capete 
sticloase şi săgeți în creştet se sculă, încă înfricoşat. 

— Cine sunt cei care erau cu tine? întrebă arcașul cu teamă. Sau sunt 
năluci? 

Auta se aşeză pe un colţ de stâncă. Mai-Baka se așeză şi el alături, pe 
pământ. 


— Nu sunt năluci, arcașule; sunt nişte oameni străini... zise Auta, şi 
după un răgaz adăugă: Dintr-o ţară depărtată. Și eu m-am speriat ca tine de 
îmbrăcămintea lor, când i-am văzut întâi. Dar sunt oameni de treabă. 

— De ce au capul de sticlă? 

Întrebarea arcaşului îl încurcă. Auta socotea nefolositor să înceapă a-i 
spune tot ce nici el nu pricepea bine. Știa că Mai-Baka îi va socoti zei pe 
acești străini și va fugi sau va muri de spaimă. Totuşi, cu atât mai mult se 
văzu nevoit să-i răspundă și mintea lui nu găsea nici o minciună potrivită. 
Zise într-o doară: 

— Astea sunt podoabele lor, nu sunt capete. Cum îşi pun unii pene în 
păr, aceștia îşi împodobesc capetele cu astfel de ulcioare de sticlă viorie... 

Mai-Baka îl privi cu neîncredere. Zise: 

— Atunci trebuie să fie zei! 

Auta își mușcă buza: 

— Unde ai mai auzit să se plimbe zeii cu un rob negru ca mine! 

— Tu eşti robul lor? întrebă Mai-Baka. 

— Nu, arcașule, tot al Marelui Preot. El m-a trimis cu acești străini să 
învăţ limba lor și să le arăt cum trăiesc oamenii din Atlantida. 

— Sunt negustori de robi? întrebă arcașul îngrijorat. 

Auta îşi strânse dinţii de ciudă că nu mai ştia cum să vorbească. 

— Nu sunt negustori de robi, Mai-Baka. La ei în ţară nu sunt robi. 

— Dar atunci cine munceşte pentru ei? 

Întrebarea era foarte grea pentru Auta, deoarece pentru Mai-Baka ar fi 
fost prea greu răspunsul. Auta zise nehotărât: 

— Fi singuri... Sunt meşteșugari foarte buni și au unelte minunate... 

— Atunci sunt zei! îl întrerupse arcașul. De unde aţi venit? Am auzit 
parcă o voce care mă striga, dar mi s-a părut că tună muntele ca de obicei și 
de aceea mi se năzare. Dar nu v-am văzut venind din pădure. Cum aţi venit 
aici? 

— Vrei să-ţi spun că am venit din cer? zise Auta râzând. Robii nu umblă 
prin cer, știi bine. Am venit și noi cum vin oamenii. 

— Nu pot să te cred că Marele Preot dacă te-a trimis cu ei nu v-a dat 
măgari. Unde-s măgarii? 

— Pasc în pădure! spuse Auta, mâhnit că trebuie să mintă. 

Mai-Baka păru că se linişteşte. Căzu pe gânduri. Deodată însă întrebă, 
sărind în picioare: 

— Ce arme au? Auta, tu ai văzut armele lor? 


— N-au arme, Mai-Baka. Nu le trebuie arme: sunt oameni pașnici. 

Mai-Baka îl privi neîncrezător şi mirat: 

— Dar cu ce se apără? Cum vânează? 

— Nu vânează... mănâncă numai... legume şi poame. De apărare n-au 
nevoie: sunt blajini, nimeni nu le face nimic. 

Mai-Baka se mai gândi un răstimp, apoi spuse: 

— Atunci sunt vrăjitori! 

— Da, un fel de vrăjitori dacă vrei să le spui așa, dar nu vrăjitori ca Tela, 
ci mai degrabă oameni foarte înţelepţi care pot să facă cu meşteșugurile lor 
tot felul de minuni. Și sunt buni... 

— Atunci tot am zis mai bine la început: sunt zei! Auta, mulţumit că 
ajunseseră la o oarecare încheiere mai înțeleaptă, se sculă de pe stâncă şi-l 
chemă pe arcaș: 

Dar Mai-Baka se scutură, îngrozit. 

Auta îi cuprinse umerii cu braţul: 

— Mă mir de tine, Mai-Baka. De Puarem nu te-ai speriat, de oastea 
atlantă nu ţi-a fost frică, pe Muntele de Foc stai ca la tine acasă printre fum 
şi scântei, şi de niște străini pașnici care sunt ca niște copilandri te 
înspăimânţi. Sau n-ai încredere în mine, mă crezi vânzător de prieteni? 
Spune-mi curat, și atunci mă duc şi nu mă mai întorc. Eu m-am folosit de 
prilej, ca să te pot vedea. Marelui Preot nu-i puteam spune că vreau să te 
văd pe tine. M-ar fi ucis. 

Mai-Baka stătea în cumpănă. 

— [a-ți arcul ca să ai mai mult curaj, şi vino cu mine! mai adăugă Auta. 

Fostul rob pomi după prietenul său. 

— Nu-ţi iei arcui? îl întrebă blândul prieten. 

Dar Mai-Baka îl privi speriat: 

— Nu sunt nebun! Cine a mai pomenit să te lupţi cu zeii! Eu am și arc, 
şi suliță, și secure, dar nu le pot lua. Dacă zici tu să mă duc, hai să ne 
ducem... Fie ce o fi! 

Când dădură de cei trei străini, se miră de ei chiar și Auta. Doi, care erau 
mai tineri, îşi scoseseră globurile şi căutau să respire numai printr-un fel de 
pâlniuţă cu sită, legată deasupra nasului. Al treilea îndreptase un fel de 
ţeavă spre fumul muntelui și asculta un fel de ţiuit care ieşea dintr-o cutie. 
Cei doi mai tineri adunau bulgărași de pământ și pietricele punându-le în 
alte cutii. Cârmaciul se apropie de Auta și Mai-Baka se feri. 


— Încercăm prima dată, zise cârmaciul arătând spre sita de pe nas. Cred 
că se poate, deşi respiraţia e cam scurtă. Prietena noastră ne-a spus că nici 
aerul din câmpie nu e vătămător, dar trebuie să ne deprindem întâi cu cel de 
pe munţi. Credeam că deosebirea de aer e mult mai mare. 

Mai-Baka holbase ochii și asculta uluit. Nu îndrăznea să-l tulbure pe 
Auta, totuşi nu se putu stăpâni să nu rostească pentru sine: 

— Am ştiut că sunt zei: nici nu vorbesc, cântă! 

Lui Auta îi veni în minte tot timpul trecut, când era nevoit să se târască 
umilit la picioarele tuturor preoţilor și celorlalți stăpâni din Ta Kemet, apoi 
din Atlantida. Un sfredel dureros îi intră în inimă. Ce putea să facă? Să 
plece în munţii aceștia, cu Mai-Baka, să se îmbrace cu frunze și să se 
hrănească cu rădăcini uitând toate câte le-a învăţat și nemaicitind nimic? 
Străinii vor pleca în cele din urmă, și se va întoarce pe Piscul Sfânt. lar când 
va muri Marele Preot, 'Tefnaht sau altul... Nu, trebuia să găsească neapărat 
o ieşire... 

ÎL întrerupse străinul cel vârstnic, venind spre el: 

— Auta, aici nu vom putea rămâne mult, zise el arătând spre fumul 
muntelui. Aerul e într-adevăr rărit, dar are pucioasă și altele, care ne fac rău. 
Alţi munţi mai aveţi? 

— Sunt spre miazăzi, sunt și spre miazănoapte, dar nu prea înalți. Tot 
Piscul Sfânt cred că e mai prielnic! răspunse Auta. 

— Dar acolo stă bătrânul acela al vostru. Nu ştiu dacă e bine și pentru 
tine și pentru noi să fim lângă el. Mi se pare că nu i-a plăcut venirea noastră 
pe pământ, cu toate că nu vrem să-i răpim nimic. Poate doar să-i ajutăm pe 
oamenii voştri! 

Auta se însenină: 

— Tocmai de aceea... (Străinul nu-l pricepu. De altminteri, nici nu se 
străduia acum, urmărind altceva). 

— Dar palatul Marelui Preot nu este chiar în pisc. Noi zicem aşa, Piscul 
Sfânt, însă de pe umărul Muntelui Vulturilor unde stă palatul și până în pisc 
e urcuş de o zi. În pisc e un fel de podiș, şi o peşteră... 

Ascultându-l cu luare aminte pe pământean, străinul nu mai aşteptă și 
zise: 

— Atunci ne ducem acolo. Urcându-se în luntre, cârmaciul zise: 

— Prietenul tău nu vine cu noi? Auta zâmbi trist: 

— Nu. El nu poate veni: e un rob fugar. 


— Auta, pleci? întrebă sfios Mai-Baka văzându-l că se îndepărtează şi 
băgând de seamă acum butoiul mare și lung în care intrau străinii. Vrei să 
înham eu măgarii la căruța voastră? Spune-mi numai unde i-ai lăsat să 
pască, şi-i aduc. 

. Auta nu se putu opri să nu izbucnească în râs. Auzindu-i râsul 
zgomotos, străinii ieșiră din luntre și se întoarseră lângă el. Auta le spuse 
ceea ce voia să facă omul voinic cu frunze pe șolduri. Străinii se aşezară pe 
pietre, ca să râdă și ei în voie. Mai-Baka se simţea stânjenit. Se fâstâcise. 
Nu ştia ce să facă şi apropiindu-se puţin de Auta îi spuse: 

— Vrei să-ţi aduc puţin lapte de capră? 

Auta îl privi mișcat şi primi. Arcașul alergă spre peşteră. 

— Văd că tu te-ai obișnuit cu noi mai repede, şi nici bătrânul tău nu 
părea aşa de sperios ca omul acesta, spuse străinul cel vârstnic. 

— Acesta e rob! îi răspunse Auta. El n-a putut ști nimic chiar din 
puţinele taine pe care le știm noi, cei care am avut norocul să putem citi ce 
s-a scris de către înțelepții pământeni. 

— Robii la voi nu pot citi? întrebă cârmaciul. 

Auta se uită la el cu mirare: 

— Chiar cei care citesc, nu pot citi decât unele cărți. Cele mai tainice le 
ține ascunse Marele Preot. Unele le cunosc şi eu, dar eu am avut un noroc 
deosebit... 

— Plătit cu robia! spuse străinul cel bătrân. 

— Dacă altfel nu s-a putut... zise Auta rușinat. 

— Ştii, Auta, spuse bătrânul cu fața de copilandru, de când am aflat 
toate acestea de la tine, mă tot gândesc mereu. De mult de tot, când eram 
cum e cârmaciul nostru, am avut patima lucrurilor vechi. Am citit atunci 
niște cărţi pe care de mii de ani nu le mai citește aproape nimeni. Abia acum 
încep să-mi aduc aminte: se spune că şi la noi ar fi fost un fel de stăpâni și 
de robi sau ceva asemănător, însă de mult, în vremuri uitate, ştiu eu?... 
poate acum vreo douăzeci de mii de ani. La noi astfel de cărți nu mai îmbie 
pe nimeni. Se păstrează numai ca să se păstreze. Dacă mi-aş fi putut 
închipui, aș fi adus unele din ele aici. Atunci nici nu le-am înţeles. 

— Şi ce-au făcut robii la voi? Pesemne că s-a întâmplat ceva, de vreme 
ce nu mai aveţi robi. 

— Nu înţeleg, spuse străinul. Atunci, de mult, oamenii s-au unit și au 
înţeles că stăpânii planetei sunt și ei. Și robii voştri ar putea înţelege. 


Auta ridică din umeri. Abia acum începea să înţeleagă el, de alți robi nu 
putea fi vorba. Zise pe gânduri: 

— Totuşi, dacă s-ar răscula robii noștri, nu crezi că ar fi de folos? 

Veni Mai-Baka aducând lapte de capră într-un ulcior de piatră scobită. 
Auta se hrănise rar cu hrană pământească de când era cu străinii. Ei 
înghițeau niște sâmburași de mai multe culori şi l-au deprins cu aceştia. Nu 
se simţea niciodată flămând, dar gura uitase gusturile şi stomacul i se 
subțiase. Luă ulciorul și-i întrebă: 

— Voi nu vreţi? 

— Nu, spuse bătrânul. Până când prietena noastră care a rămas în 
luntrea mare n-are să cerceteze hrana voastră, nu putem încerca. Nu ştim ce 
este... 

Auta bău laptele cu plăcere, şi Mai-Baka îl urmări cu o bucurie de copil. 

— Mai-Baka, nici nu te-am întrebat unde sunt ceilalți ai tăi? îi spuse, 
după ce îi mulțumi pentru lapte. 

— Sunt în pădure, vânează. Alţii culeg rădăcini şi ierburi. Acolo sunt 
toţi, și Agbongbotile, dacă-l mai ţii minte, și Ntombi. Numai Mpunzi nu 
este. L-au ucis? 

Auta tresări: 

— Am uitat să-ţi spun: Mpunzi a ajuns la palat, am vorbit cu el și nu l-au 
ucis, dar e în casa robilor... deocamdată nu știu cum să-l ajut să plece. 

— Zeii aceştia nu vor? 

— Nu pot nici ei, Mai-Baka, pentru că nu sunt zei! Mai-Baka îl privi 
dezamăgit. 

Dar în mintea lui Auta se schimba ceva. Răspundea la întrebări, însă 
chiar şi arcașul văzu că se gândește la altceva. Şi deodată Auta sări în 
picioare şi-l îmbrăţişa pe Mai-Baka. Arcașul la început se sperie. 

— Mai-Baka! strigă Auta. Am să ţi-l aduc pe Mpunzi, şi arme bune de- 
ale atlanţilor! 

— Pe Mpunzi ar fi bine dacă l-ai aduce. Dar ce să fac cu armele 
atlanţilor? Avem câteva, dar sunt bune arcurile noastre de lemn. Aici nu sunt 
fiare mari. Pentru păsări şi căprioare sunt bune arcurile noastre. Nici soldaţii 
nu vin aici. 

Auta nu vru să-i mărturisească tot gândul. Zise numai: 

— Dacă pot, aduc arme ca să le ai. Poate vor folosi şi ele la ceva! 

Apoi îl îmbrăţişă încă o dată, fiindcă străinii îl chemau spre luntre. Din 
mers, îi mai strigă: 


— Să mă aştepţi, am să mai vin la tine. 

Mai-Baka alergă după el: 

— Auta, nu vrei să-ți înham eu măgarii? îl întrebă fugind. 

Auta intra în luntre, după străini. Îi răspunse din uşă: 

— Nu e nevoie de măgari. Ai să vezi! 

Uşa se închise. Mai-Baka văzu uimit o roată de văpaie vâjâind deasupra 
şi când luntrea, pe care el o socotise întâi butoi şi apoi căruţă, începu să se 
urce lin în văzduh, drept în sus, arcașul schimonosit de groază se trânti cu 
faţa la pământ şi începu să se roage zeilor puternici și buni care i-l 
aduseseră pe Auta. Apoi deodată îl fulgeră un gând: dacă și Auta e zeu și 
numai s-a prefăcut în om negru ca să cunoască gândurile oamenilor negri şi 
să afle dacă erau buni sau răi? Căci acuma îşi aducea aminte că Auta venise 
în sărmana lor oază tocmai când se deschisese în cer ochiul acela ciudat. 

Și Mai-Baka începu din nou să se roage luntrei de foc ce se înălțase la 
cer din faţa lui. 

Și după ce sfârşi rugăciunea, se duse să se privească în oglinda unui 
iezăr din apropiere. Era mândru de sine și acum se socotea sfânt, de vreme 
ce zeii l-au ales să i se arate. 


Capitolul XIX 


Ocolind în zbor Piscul Sfânt, străinul vârstnic se gândi că totuşi le-ar fi 
de folos să cunoască palatul Marelui Preot. Auta era și bucuros și îngrijorat, 
dar nu avu răgaz să cerceteze care din cele două simțăminte e mai puternic; 
în scurtă vreme luntrea se așeza în faţa grădinilor marelui palat. 

Urcând treptele de marmură, străinii băgară de seamă că în preajma 
clădirii nu era nimeni. Auziseră de la Auta despre marile case de robi și 
soldaţi, dar grădinile şi curţile se vădeau goale. Totuşi, privirea lor nu 
zăbovi mult asupra acestui amănunt, abătându-se curând asupra frumuseţii 
palatului. Se opreau să se uite îndelung la câte un stâlp sau la tavanul tăiat 
de mâna unui meșter rar, care închipuise în marile lărgimi ale marmurei de 
sus un belșug de vietăţi, de nori şi de arbori. Se uitau şi la pereţii ciudaţi şi 
la pardoseala cu joc de alb şi negru, la amestecul de piatră verde, neagră, 
albă, roşie, vânătă, la ochiurile de oricalc încrustat. Auta era foarte mirat că 
străinii, făptuitori ai atâtor minuni nemaipomenite, zăbovesc atâta privind 
acest palat. Parcă răspunzând gândului său, străinul cel vârstnic îl întrebă: 

— Cui folosesc aceste frumuseți dacă nu le priveşte nimeni? 

— Cum nimeni? se miră Auta. Le priveşte Marele Preot, preoţii care vin 
la el, regele, slujitorii de-aici... 

— Dar prietenul tău îmbrăcat cu frunze? 

Auta înţelese şi se înfurie pe sine că nu pricepuse de la început. În tăcere 
îi îndrumă pe străini spre ușa din fund bănuind că Marele Preot este în sala 
cu cărți. Un slujitor ieşi de după un stâlp şi măsură cu ochii miraţi pe străini 
Cei trei intraseră în palat fără globuri. Sitele de cernut văzduh le aveau la ei, 
însă nu pe nas. Voiau să nu sperie pe nimeni. Slujitorul îl opri pe Auta la ușă 
şi intră în sală singur. După câtva timp, slujitorul îl chemă înăuntru. Sala cu 
cărți era goală. 

— Unde-i stăpânul nostru slăvit? întrebă sclavul Marelui Preot, dar 
slujitorul ieşi tiptil strecurându-se pe lângă el, fără să-i fi răspuns. În o 
anumită parte a sălii erau câteva jilțuri de abanos acoperite cu piei de 
leopard. Auta îi pofiti pe cei trei să se așeze, iar el rămase în picioare. După 
puţine clipe intră un preot tânăr sau mai degrabă un învățăcel (Auta nu-l 
cunoștea) și-i spuse sclavului, nedându-i timp să i se închine, că numaidecât 
va veni strălucitorul Tefnaht. Când să-l întrebe de Marele Preot, Auta văzu 
că nici tânărul nu mai era: se strecurase nezărit. 


Străinii şedeau în jilțuri şi priveau odaia în tăcere. Când intră Tefnaht, 
Auta tresări şi vru să cadă în genunchi, dar fiul Zeului Puterii îl opri cu un 
gest aspru şi-i porunci în șoaptă să se așeze și el într-un jilt. Mirat, Auta se 
aşeză între Tefnaht și străini. 

Preotul îi ceru sclavului să-i întrebe cum se simțeau pe pământ, dacă s- 
au obişnuit cu văzduhul „nostru pământean” și ce ar dori să mai vadă şi să 
mai afle. 

Străinii îi spuseră, prin Auta, că se simt pe această planetă destul de 
bine, iar cu aerul, după cum se vede, au început să se deprindă. Apoi își 
întrebară tălmaciul ce rost aveau asemenea cuvinte. Cam stânjenit, Auta îi 
lămuri că așa e obiceiul în această ţară şi în alte ţări pământene, să fie 
întrebaţi oaspeţii, de gazdă, cum se simt și dacă le place la ea. Atunci 
cârmaciul îl rugă pe Auta să tălmăcească următoarele cuvinte: 

— Ne-a plăcut mult palatul vostru, care e minunat de frumos. 

— Aveţi multe asemenea palate? 

— Avem! răspunse Tefnaht cu mândrie. Sunt multe în Marele Oraș. Este 
palatul regelui (Tefnaht făcu aici o pauză, uitându-se cu coada ochiului la 
Auta, apoi urmă repede), este mai ales Marele Templu. 

— Cine locuieşte în acesta? zise străinul. 

Auta tălmăci întocmai. Apoi îl întrebă pe Tefnaht dacă îi este îngăduit 
să-i desluşească străinului înțelesul cuvintelorMarele Templu și, căpătând 
încuviinţare, încercă: 

— Este o casă a zeilor... adică (îşi aduse aminte că străinii tot n-au ajuns 
să priceapă ce sunt, sau ce ar putea să fie zeii) un palat... un palat în care de 
fapt nu locuieşte nimeni, dar care este închinat... unde marii noștri preoți... 
(şi iar se opri) unde... 

Tefnaht îi porunci să tacă: 

— Nu trebuie!... Le vom face în pisc, un templu care să fie pentru ei o 
casă foarte bună de locuit. Când va fi gata, ai să le spui că le-a dăruit-o 
Marele Preot... sau nu, mai bine să le spui că le-a dăruit-o poporul 
Atlantidei... 

— Stăpâne, spuse Auta, dar ei nu vor mai sta mult pe pământ! 

— 'Ţi-au spus că pleacă? Atunci cu atât mai bine. Templul va rămâne al 
meu! zise vesel 'Tefnaht, însă numaidecât ochii i se încruntară și sclavul 
ghici că preotului îi părea acum rău de ceea ce îi scăpase din gură. Străinul 
cel vârstnic se sculă şi, apropiindu-se de rafturi, întrebă ce se află în cutiile 
rotunde şi înalte. Auta veni lângă el și scoase un sul de papirus. 


— Cărţile bătrânului, zise dânsul. Străinul luă sulul, desfăcu puţin din el 
şi se uită cu luare aminte la rândurile drepte ale semnelor scrise cu atâta 
migală de o mână de mare meşter. 

— Sunt multe asemenea săli în insula voastră? 

— Ce întreabă? strigă Tefnaht sculându-se repede și venind lângă ei. 

— Întreabă câte săli din acestea sunt în Atlantida. 

— Şi tu câte i-ai spus? 

— N-am apucat să-i răspund, stăpâne. 

— Spune-i că sunt multe! îi porunci Tefnaht. 

— Două! zise Auta, iar străinul își încordă faţa ca să nu zâmbească. 

Străinii se plictiseau. Văzuseră repede că nu aveau ce afla aici. 
Mulţumiţi că priviseră palatul, se sculară să plece, și Tefnaht nu-i opri, cum 
s-ar fi cuvenit să facă o gazdă pământeană. 

— Unde-i bătrânul vostru? întrebă la ușă străinul vârstnic. 

Auta îi tălmăci lui 'Tefnaht, dar acesta nu răspunse. Crezând că n-a fost 
auzit, sclavul mai întrebă o dată, iar Tefnaht îi făcu semn să tacă. Sclavul 
însă născoci un răspuns: 

— Bătrânul e obosit... cred că doarme. 

— Auta, zise Tefnaht (şi Auta tresări), am văzut cu ce aţi venit. Nu 
amețești în ea? 

— Nu, stăpâne. Mai curând ameţesc pe corăbii. În văzduh nu sunt 
valuri. 

— Şi nu cade? întrebă preotul din nou. 

— Nu, stăpâne, pluteşte ca fulgul şi se lasă pe pământ mai lin decât 
pajura când zboară în rotogoale. După un răstimp de gândire, Tefnaht 
porunci: 

— Spune-le să mă ia şi pe mine în corabia lor, dacă cumva se duc în 
Marele Oraş. Să le spui că au ce vedea acolo și că aş fi bucuros să le fiu 
călăuză. 

Auta le tălmăci această rugăminte a preotului şi străinii nu se 
împotriviră. leşind ultimul, Auta auzi un foşnet și se întoarse: de după o 
perdea se ivi o clipă capul Marelui Preot. Auta zâmbi în sine și ieși fără să 
spună nimic nimănui. 

Ceilalţi erau în grădină și se uitau la flori. 

Când îi ajunse Auta din urmă, cârmaciul deschise uşa luntrei și-l pofti 
printr-un semn pe Tefnaht. Preotul intră și se aşeză pe un scaun, apoi când 


văzu că unul din străini (cârmaciul) se duce în față și începe să miște 
anumite mânere, bănui ceva şi se mută pe scaunul de lângă el. 

Auta amuţi de mirare văzându-l atât de liniștit, lăsându-se legat în curele 
fără a crâcni (de fapt, Tefnaht se lăsă legat văzând că asta se întâmplă şi cu 
toți ceilalți) şi urmărind mâinile cârmaciului cu cea mai desăvârșită luare 
aminte. Sclavul se gândi apoi că mirarea sa era fără rost, şi pesemne că 
preotul, încredinţat că aceşti străini sunt într-adevăr buni și înţelepţi, voia şi 
el să înveţe orice de la dânșii. 

Străinii nu-şi mai puneau globurile. Unul dintre ei dădu celorlalți şi 
înghiți și el câte un bumb lucios care nu semăna cu cele cu care de obicei se 
hrăneau. Cârmaciul îl văzu cum se uită şi-i spuse: 

— Astea ne ajută să respirăm mai uşor aerul vostru. Cred că în curând 
nu le vom mai folosi. 

Apoi luntrea zvâcni în văzduh şi Tefnaht închise o clipă ochii, facându- 
se palid. Cârmaciul îl privi îngrijorat, dar preotul își veni repede în fire și 
începu să se uite uimit la pământul care se depărta sub ei, la norii ca niște 
câlți lăptoşi, la mișcările uşoare ale mâinilor cârmaciului care alergau pe 
mânere şi pe alte unelte de călăuzire a luntrei, toate așezate sub un arc de 
geam cu cercuri luminoase, săgeți și semne necunoscute. 

Auta şedea în spatele cârmaciului. Îi arătase încotro să zboare şi acum 
privea pe geamul de jos. Auzi însă glasul lui Tefnaht: 

— Auta, tu ai putea să duci luntrea asta singur? 

— Nu, stăpâne! răspunse el surprins. 

Întrebarea era cu totul neașteptată, dar Tefnaht, fără să-l privească, mai 
spuse: 

— Trebuie să învăţăm de la acești străini tot ce ştiu. 

— Dar noi nu vom putea face niciodată astfel de luntre! zise Auta; se 
gândi însă că Tefnaht avea dreptate: orice trebuia învăţat, chiar dacă folosul 
nu se zărea aproape. 

Tefnaht îi ceru să-l întrebe pe cârmaci dacă meșteșugul lui e greu de 
învăţat. Auta îl întrebă şi auzind răspunsul, i-l trecu preotului: 

— Nu e greu, stăpâne. El zice că greu e când ai de gând să duci luntrea 
în împrejurări neașteptate, când vrei s-o răstormni prin văzduh ori s-o opreşti 
nemișcată, sus... Dar numai ca s-o ridici de la pământ, s-o porţi pe drum 
drept şi s-o cobori e o jucărie. Te roagă, stăpâne, să te uiţi la el. Mânerul 
acela negru din stânga pe care a pus mâna acum, dacă se trage pe jumătate, 
luntrea se pregătește de zbor, când îl tragi de tot, începe să iasă văpaia care 


o mişcă; alături e un fel de copcă albastră: apeşi pe ea și luntrea țâșneşte în 
văzduh. Celelalte te roagă să le urmărești după mâinile lui, stăpâne, în 
timpul zborului. 

Bucuros că pământenii nu se mai înfricoșau, cârmaciul își mânuia 
luntrea cu multă luare aminte, arătându-i lui Tefnaht prin semne ce anume și 
cum trebuia făcut. Din clipa aceea, preotul fiu se mai uită decât la mâinile 
cârmaciului. O singură dată mai ceru o lămurire: dacă luntrea poate zbura și 
mai repede. Întrebarea îl uimi pe sclav. Cum, nu-i era de ajuns această 
iuţeală neasemuită, mai mare decât a vântului, de la care îi vâjâiau urechile? 
Unde mai pomenise Tefnaht zbor mai grăbit! Îl întrebă pe cârmaci şi-i 
tălmăci preotului răspunsul: 

— El zice că s-ar putea şi ceva mai repede, însă nu e bine pentru 
sănătatea omului dinăuntru. Dar luntrea lor cea mare cu care zboară între 
stele nu are nimic primejdios pentru sănătate, chiar dacă zboară, cum spun 
ei, cu iuţeala luminii. 

— Cum cu iuţeala luminii! se miră Tefnaht fără a-și întoarce capul. 
Poate n-ai înțeles. Lumina nu zboară. Poate că asta înseamnă în limba lor să 
zbori iute ca gândul, cum spunem noi, deși nici gândul nu zboară. Lumina 
soarelui o vezi îndată ce a răsărit soarele. 

— Nu ştiu, stăpâne, sau mai degrabă nu înțeleg. Ei totuşi spun că lumina 
zboară, dar că nimic în lume nu poate zbura mai repede. Soarele ei spun că 
nu-l vedem decât după vreo cinci sute de clipe după ce a răsărit, iar de la ei 
se vede și mai târziu, şi de la unele stele mi-au spus că lumina zboară ca să 
ajungă până la ochii noștri chiar câteva mii de ani. Asta mi-au spus, deși eu 
tot n-am înţeles. 

— Nu vezi că-şi bat joc de tine! râse Tefnaht, neslăbind din ochi mâinile 
cârmaciului. Dacă zboară atât de repede, cum o să zboare câteva mii de ani. 
Eşti un neghiob și degeaba te-a trimis la ei slăvitul nostru stăpân. Cred că e 
mai bine să te întorci la palat! 

Dar atunci, străinul cel vârstnic care şedea în spatele lui 'Tefnaht zise 
liniștit, în curată limbă atlantă: 

— Dacă toți pământenii ar fi cinstiţi și înţelepţi ca Auta, ar fi ușor pentru 
voi să învăţaţi orice. lar unele stele sunt într-adevăr departe de pământul 
vostru și lumina de la ele până la voi ajunge în sute de mii de ani. Auta nu 
te-a mințit! 

Uluit, Tefnaht uită de cârmaci şi se întoarse repede, cât îi îngăduiră 
curelele, spre străinul din spatele Iui. Apoi întoarse capul spre Auta și-l 


fulgeră din ochi. Scrâșni şi spuse printre dinţi: 

— Ai călcat porunca, şarpe! 

Înspăimântat, Auta se întoarse spre străinul vârstnic şi-i spuse în limba 
adusă din cer, în vreme ce Iefnaht îşi mușca buzele, înciudat că nu poate 
înţelege. 

— Acum, viaţă nu va mai fi pentru mine. Fi mi-au poruncit să nu vă 
învăţ nici o limbă pământeană, v-am spus... Au să mă ucidă! 

Străinul îi răspunse, zâmbind, tot în limba atlantă: 

— Am înţeles acum tot. Nu te teme. Vei rămâne cu noi. Alături de noi n- 
are ce să ţi se întâmple. 

— Dar când veţi pleca de pe pământ? întrebă Auta. 

— Vii cu noi în planeta noastră: acolo n-ai stăpâni. Ai să fii numai tu 
stăpânul tău! răspunse străinul. 

— Aici, dedesubt! strigă însă Auta. 

Luntrea începu să coboare și în câteva zeci de clipe se aşeză într-o piață 
din apropierea palatului regesc. Abia atunci 'Tefnaht își dădu seama că 
pierduse tocmai oprirea luntrei și se uită repede la mâna cârmaciului, aflată 
încă pe mânerul violet. 

După ce coborâră cu toţii, vârstnicul străin îi mai spuse o dată lui Auta, 
în limba atlantă, parcă anume pentru Tefnaht: 

— Am înţeles abia acum ce înseamnă la voi să fii rob. De azi înainte tu 
nu mai ești robul nimănui. Pentru noi eşti fratele nostru. 

Stăteau lângă zidurile palatului regesc. Faţa lui Tefnaht nu mai era acum 
roşie ca de obicei: era galbenă, ca a unui răsăritean. În jurul lor treceau în 
cumplită învălmășeală, ca totdeauna în acest mare oraş al lumii, tot felul de 
oameni: soldaţi, negustori, meșteșugari, sclavi. Nu-i lua nimeni în seamă. 
Afară de îmbrăcămintea ciudată a străinilor, care nu putea să mire ochii 
atlanţilor de-aici deprinși cu toate neamurile lumii, ceata lor nu avea nimic 
deosebit. Numai pe Tefnaht îl recunoșteau câte unii și se depărtau 
înspăimântați. 

Bucurându-se în gând de această împrejurare (ce ar fi fost însă dacă 
străinii ar fi avut ciudatele lor globuri pe cap!), Iefnaht căută să se 
depărteze pe nesimţite de ceata în care se afla, strecurându-se pe furiș în 
mulțimea pestriță. Când ajunse destul de departe, făcu semn unui sutaş de 
pe zidul palatului. Sutaşul coborî și ascultă cu urechea aplecată o poruncă. 
Auta nu scăpase din vedere primejdia şi izbutise să-l zărească pe preot 
lângă zid unde lumea nu se mai înghesuia. Faţa nu i se desluşea, însă îi 


cunoștea veşmântul. După câteva clipe, dând la o parte mulțimea cu lăncile, 
câţiva soldați în frunte cu sutaşul se apropiau de străini. Sutaşul mergea 
tanțoş, cu pieptul scos înainte, în mână cu o sabie scurtă, greaua sabie scurtă 
a armatei atlante. Însă pe neaşteptate, sutașul se repezi la Auta și trântind 
sabia pe lespezi îl îmbrăţișă, strigând: 

— Auta!... Tu eşti, Auta? 

Auta abia putu rosti de bucurie și tulburare: 

— lahuben, prietenul meu drag! 

Dar lahuben numaidecât se desfăcu din îmbrăţișare: îşi adusese aminte 
de ceea ce a săvârşit. De față cu lumea și mai ales în ochii temutului Tefnaht 
a îmbrățișat un sclav în loc să-l ia între suliți. Dar era prea târziu, și nici 
după toate câte le-a trăit şi a văzut în vremea din urmă, n-ar mai fi fost în 
stare să-l ia între suliți tocmai pe Auta, singurul lui prieten adevărat. 

— S-a sfârşit cu mine, zise lahuben trist. Strălucitorul Tefnaht mi-a 
poruncit să te leg și să te duc la închisoare. Nu mi-a spus că ești tu... 

Și lahuben începu să plângă. 

Tefnaht însă nu pierduse vremea în zadar. Venea acum el însuși însoţit 
de o sută de soldaţi și apărat de câţiva sutaşi înarmaţi. Armele lor bine 
lustruite străluceau la soare. Suliţa fiecăruia era lungă şi ascuţită, scutul 
rotund acoperea aproape jumătate din trup. Erau la vreo treizeci de pași, 
când Auta îi zări şi smuci mâna unuia dintre străini. 

— Uite-i, vin să ne ucidă! strigă el. (lahuben începu să se frământe, 
neștiind ce să facă). Să fugim cât mai e timp! strigă Auta din nou. Soldaţii 
erau la douăzeci de paşi. Lumea se ferea, mirată. Doar un câine mare, un 
dulău ciobănesc cine știe cum rătăcit în această mulțime, se împletici între 
picioarele unuia din sutași. 

Străinul scoase liniştit dintr-un buzunar o ţeavă scurtă, albastră, și strigă 
spre soldați în limba atlantă, cât putu de tare: 

— Nu vă apropiaţi de noi, spre binele vostru! şi îndreptă ţeava cu mâna 
întinsă spre câine. Apăsă un bumb din spatele ţevii, şi câinele se prăbuși pe 
lespezi, mort. 

Auta privi uimit această minune pe care n-o bănuise. Așadar, aveau 
arme. lahuben, care până acum nici nu se uitase la străini, căscă gura şi 
holbă ochii la ţeava fermecată. 

Străinul stătea cu ţeava întinsă spre soldați. Ei văzuseră moartea 
grabnică a câinelui și nu mai ascultară de porunca dată, fugind care încotro. 
Tefnaht auzise ameninţarea străinului și vedea şi ţeava din mâna lui, dar pe 


câine nu l-a văzut. Când se trezi singur, fără sutași şi fără soldaţi, căută să 
înţeleagă ce s-a petrecut şi, rotindu-și, ochii zări câinele mort. Nici acum nu 
pricepu nimic și începu să strige mânios spre zidurile palatului. Dar străinii 
împreună cu Auta și cu lahuben, căruia acum îi era totuna unde s-ar fi dus, 
intrară în aceeaşi clipă în luntre. Aici nu era nimeni. Era un colț al pieţii 
străjuit de copaci și de ziduri, unde lumea nu trecea. De aceea luntrea nu 
fusese văzută. 

— Mai bine să ne ferim, decât să ucidem! spuse cârmaciul așezându-se 
pe scaunul lui. Păcat şi de animalul acela... 

lahuben se uită buimac în jur, când Auta îl așeză pe un scaun, alături de 
sine. Ştia că nu mai are de ales şi nici nu-și punea întrebarea ce era această 
căruță sau luntre sau cine ştie ce altceva, în care a fost adus. Auzi un vâjâit, 
undeva sus. Apoi se uită cu luare aminte la hainele argintii ale celor trei, la 
chipurile lor care nu aduceau cu ale nici unuia din multele neamuri ale lumii 
văzute în lungile călătorii. Își aduse aminte de felul în care a fost ucis 
câinele. Și fulgerător mintea i se lumină: oare nu erau aceștia zeii despre 
care se tot vorbea în mulțime că ar fi coborât din cer într-un turn de foc? Iar 
când Auta îi prinse curelele pe piept și pe șolduri, Ilahuben îl privi 
neputincios și trist. Abia izbuti să-l întrebe: 

— Voi mă duceţi la moarte? 

Luntrea începu să tremure, înainte de a țâșni în văzduh. 

— Nu la moarte, lahuben! îi spuse Auta cu voce caldă. Cum să te duc eu 
la moarte când tu m-ai scăpat de ea?... Ţi-ai pierdut încrederea în mine? 
Acum, să te scăpăm întâi de Tefnaht... Să nu te sperii: luntrea asta minunată 
zboară prin văzduh. Când ajungem într-un loc mai ferit, am să-ţi povestesc 
multe... 

Luntrea încă tremura pe pământ, și lahuben îl zări pe Tefnaht alergând 
pe zidul palatului, ceea ce nu i se întâmplase niciodată. Sutașul avu o lucire 
rea în ochi și-i spuse lui Auta: 

— Cere-le să-l ucidă ca pe câinele acela! 

Dar îi răspunse în limba atlantă străinul care-l omorâse pe câine: 

— Nici animalul acela nu trebuia ucis: era o ființă. Oameni însă noi nu 
ucidem. N-am venit aici să vă luăm nimic, cel mult să vă dăm. 

Pe când Iahuben vru să mai spună ceva, luntrea se înălță în aer. Privind 
cu ochii buimăciți pământul care se îndepărta, sutașul se uită apoi prin 
ferestrele din dreapta și din stânga, zări în curând norii alături, simţi un gol 
adânc în stomac şi-i căzu capul pe umăr. 


Capitolul XX 


Se opriseră pe un podiș din munţii de miazăzi, aproape de peșterile cu 
robi. Erau departe şi de Marele Oraş şi de Muntele de Foc. Pe lahuben unul 
din străini îl trezise din leșin cu ciudatul leac a cărui putere Auta o mai 
cunoscuse. Încrezător în cinstea lui Auta de care nu mai avea de mult 
cuvânt să se îndoiască, lahuben primi în cele din urmă toate așa cum erau. 
Nu se mai minuna de nimic din toate câte le aveau ori le săvârşeau 
neobișnuiţii străini. Nici măcar nu punea întrebări. O singură dată mai vorbi 
despre ei cu prietenul său, și atunci îi spuse hotărât: 

— Aceştia sunt zei, nu oameni cum zici... Tu eşti însă un om milos și 
bun şi nu vrei să mă sperii, dar află că nu sunt fricos! Am văzut că zeii tăi 
nu-mi vor răul şi că sunt buni, aşa că n-am de ce să mă tem. 

Bucuros de a cunoaşte el însuşi adevărul, Auta nu îndura să-l știe pe 
altul minţit. Mai încercă o dată: 

— De ce nu vrei să mă crezi că sunt oameni? Zei nu se află nicăieri, 
lahuben, ţi-am mai spus... 

— Şi atunci ăştia din ce ţară au venit? 

— Dintr-altă lume... dintr-o stea. 

— Ei vezi! zise lahuben mulțumit. Lasă, Auta, că eu ştiu mai bine. Nu 
sunt prost: în stele nu trăiesc oameni, numai zei. Nu-s copil să mă ameţeşti 
cu basme. Lasă-mă să cred ceea ce văd. 

Din clipa aceea Auta nu mai stărui. 

Ajunseseră pe podişul munţilor de la miazăzi iată cum: străinii au vrut la 
început, plecând din Marele Oraş, să se îndrepte spre fraţii lor care-i 
aşteptau în marea luntre așezată ca un turn de argint în lanul de grâu. Dar pe 
Auta începuse să-l muncească un gând nou. Îl mărturisise, rugându-l să-l 
ajute să stea de vorbă cu sclavii, să-i înveţe să se răscoale, și totodată celor 
adunați pe Muntele de Foc să le aducă arme. Străinii întâi se lăsaseră greu, 
nedorind să se amestece în aceste treburi pământene, dar patima cu care 
vorbea Auta le schimbă hotărârea. De aceea au ajuns aici. 

În apropiere de acest podiş, Iahuben ştia că din vremi mai vechi era 
obiceiul să se păstreze în niște peşteri zidite foarte multe arme. Peşterile 
erau păzite, dar Auta socotea că nu era greu de scos arme din ele. Nici un 
crainic nu putea să ajungă din Marele Oraş până aici în mai puţine zile 
decât șase sau şapte, dacă ar fi mers trei sferturi din drum pe mare și restul 
pe asini odihniţi. Iar luntrea lor nu zburase nici un ceas întreg. Atâta timp 


cât străjile nu ştiau nimic, lahuben putea fi crainicul care se va duce cu o 
scrisoare întocmită de Auta în numele Marelui Preot. 

Luntrea stătea acum foarte aproape de acele peşteri, ascunsă între tufani, 
şi lahuben plecă purtând cu mândrie scrisoarea în sân. Avea de mers până 
acolo mai puţin de o jumătate de ceas, deci în câteva ore se putea întoarce. 
Niciodată nu-l văzuseră străinii pe Auta așa de neliniștit ca după plecarea 
prietenului său. Umbla în jurul luntrii fără astâmpăr. Străinii îşi vedeau de 
treburile lor, cercetând plantele, ţărâna sau văzduhul, timpul părea că trece 
prea încet. În sfârșit, Auta zări în apropiere un nor de praf. O ceată mare de 
soldaţi se urca dintr-o vale. Deci lahuben izbutise. 

Îndemânaticul sutaş îşi strigă de departe prietenul, chemându-l să-i iasă 
înainte. Auta mai avea și acum ţesut cu aur pe pieptul cămășii lui albe 
semnul Psicului Sfânt, pe care-l cunoştea oricine. lahuben porunci oprirea. 
Cu un singur pas aducându-și piciorul stâng lângă cel drept, soldaţii se 
opriră toţi în aceeași clipită. Coifurile lor străluceau. Străinii îşi lăsară 
îndeletnicirile, venind să privească. Surâdeau. 

lahuben le strigă ostașilor cu glasul său puternic: 

— Soldaţi, lăsaţi armele aici şi veți veni până diseară să aduceţi altele! 

Dar un ajutor de sutaş zise: 

— Nu ne-ai spus că vom pleca. Noi fără arme nu ne întoarcem. Tu ne-ai 
minţit, acum văd. Şi scrisoare Piscului Sfânt nici n-are pecete. 

lahuben răcni: 

— Vrei să fii biciuit, câine? Uite semnul Piscului Sfânt: asta ţine loc de 
pecete, ciupercă împuţită ce ești! şi arătă cu mâna pieptul lui Auta. 

Ajutorul de sutaş își lăsă capul în jos și rosti, frânt: 

— Eu de-aicea fără arme nu plec. 

Soldaţii erau înarmaţi cu mai multe arme decât se obișnuia. Dibăcia lui 
lahuben izbutise la început, însă acum părea să năruie totul. Auta privi 
rugător spre străini, dar aceştia nu făcură nici o mișcare. Soldaţii priveau cu 
mirare la butoiul mare și ciudat dintre tufani și la cei trei străini îmbrăcaţi 
cu haine argintii. 

— Dacă ar fi avut coifurile lor rotunde cu săgeată în creştet, poate că i-ar 
fi speriat pe soldaţi! murmură Auta. 

Cârmaciul veni lângă el și-i spuse ceva. Apoi Auta îl chemă pe lahuben 
şi-i tălmăci pe şoptite. Sutașul înţelese. Se înțepeni în faţa soldaţilor și vorbi 
răstit: 


— Bine! Acest sclav se va duce în Marele Oraș să aducă dezlegare de la 
strălucitorul Puarem. Dar tu, câine cules din smârc (și privi spre ajutorul de 
sutaș),, tu, copită de bou, tu, rât de porc, ai să plăteşti scump!... Rânduiţi 
armele și faceţi tabără. Numaidecât! 

Obosiţi de greutatea armelor, soldaţii se supuseră bucuroși. Numai 
ajutorul de sutaş întrebă încurcat: 

— Vrei să ne ţii jumătate de lună până se va întoarce sclavul? dar se uită 
mirat la străinii care intrau în butoiul de argint. 

— Are să se întoarcă în câteva ceasuri! răcni lahuben. 

Auta intră și el în luntre; iar sutașul rămase lângă soldaţi. Aceștia văzură 
cu spaimă cum se aprinde ceva deasupra butoiului dintre tufani, și cum tot 
butoiul cu ciudaţii oameni din el năvăleşte în văzduh. În câteva clipe, și 
trufaşul ajutor de sutaș, și soldaţii trântiră jos tot ce mai aveau la ei și fugiră 
rupând pământul. 

După un sfert de ceas luntrea făcu un cerc prin aer și veni lin pe locul 
neted unde stătuseră soldaţii. Nu se așeză jos îndată, ci lunecă întâi la o 
palmă deasupra pământului pe o pernă de aer pe care şi-o făcea singură şi 
care-i ţinea loc de roți. Apoi se opri, se legănă câteva clipe, și cei patru 
ieşiră din ea. 

Văzând zâmbetul străinilor, lahuben începu să hohotească de râs, 
mulțumit de prietenia sa cu zeii. Apoi amândoi pământenii începură să care 
armele în luntre. Cârmaciul vru să ridice un scut, însă abia îl putu clinti. 

— N-or să fie prea grele? întrebă lahuben îngrijorat. Străinii începură să 
râdă în loc de răspuns. 

Prin același meșteșug, lahuben ar fi vrut să se mai ducă şi la altă 
magazie de arme. Abia i se deschisese pofta, căci răscoala plănuită de Auta 
şi din care sutaşul n-a înțeles mare lucru îl încânta deosebit de mult. Se și 
vedea conducând oștile de robi, ca un nou Puarem. Îşi făcea acum fel de fel 
de planuri. Gusta dinainte plăcerea de a fi iubit de ostașii săi, cum Puarem 
nu se putea lăuda că este. Îşi aduse aminte de cei doi robi nevinovaţi ucişi 
din porunca cruzimii unui preot. Da, Auta ştie ce spune! se gândi lahuben. 
Robii trebuie răzbunați. În mintea lui se alcătui repede gândul că răscoala se 
năştea numai din pofta de răzbunare. Altceva nu-i mai trebuia, și cu acest 
gând și rămase. 

— Unde-i magazia cealaltă? îl întrebă Auta, întrerupându-i plăcutele 
gânduri. 


Iahuben îi răspunse că se găsesc la depărtare mică de întâia. Îngândurat, 
Auta începu să așeze armele din luntre, pe care lahuben le-a pus cum se 
nimerise. După aceea se așeză pe scaunul lui de lângă cârmaci și-și prinse 
curelele. Intrară și ceilalți. lahuben nu se mai temea de zbor; dimpotrivă, era 
chiar mândru că zboară prin văzduhuri laolaltă cu zeii. Luntrea zvâcni de la 
pământ și pluti lin. lahuben, care privea jos, deodată strigă: 

— Auta, roagă-i pe zei să oprească! 

Într-adevăr, jos se vedeau câteva sute de soldaţi fugind și mai multe 
grămezi de arme părăsite. 

Luntrea se lăsă la pământ și ieşi numai lahuben. 

Sutaşul se uită spre fugari. Nu avea dorinţa să-i urmărească, însă voia să 
afle ce s-a întâmplat. 

Unul din soldaţi, care nu apucase să-și arunce armele la timp, zărind 
luntrea ce cobora spre el, nu mai avu putere să fugă şi se trânti cu faţa în 
țărână. Poate că era mort. 

lahuben se apropie de el și-l zgâlțâi de umăr. Soldatul își ridică fața 
palidă și plină de praf spre sutaș şi îl privi cu groază. Nu murise. lahuben îl 
întrebă de ce fugeau ceilalți. Soldatul bâigui: 

— Ne-au trimis de la peşteri, stăpâne. 

— Cine v-a trimis? 

— Căpetenia. 

lahuben se supără. Era obișnuit ca soldaţii să-i răspundă limpede și 
scurt. Îi porunci să se scoale în picioare. Văzând un sutaş ca toţi sutaşii care 
vorbea ca orice atlant şi nici măcar nu avea bici la el, soldatul își mai veni 
în fire. Se uită la luntrea așezată în ţărână. El nu apucase s-o zărească decât 
prea târziu. Voise să fugă pentru că fugeau toți, dar îl durea un picior. 

— Spune, ce a fost? îi porunci lahuben. 

Soldatul povesti cum căpetenia care i-a dat unui sutaş o ceată de oșteni 
înarmaţi s-a gândit după plecarea acelora că poate scrisoarea era ticluită, de 
vreme ce nu avea pecete. Atunci a început să zbiere și a înarmat în grabă 
altă ceată, mult mai mare, trimițând-o pe urmele celei dintâi. Apoi îi spuse 
cum ceata lor s-a întâlnit pe drum cu ceata cealaltă care striga fugind: 

— Aruncaţi armele. Ascundeţi-vă. Au venit zeii din cer! Așa au fugit cu 
toții, numai el a rămas pentru că îl durea piciorul. 

— Dar unde sunt zeii, stăpâne? întrebă el acum. lahuben nu-i răspunse. 

Înșfăcă un braţ de arme şi le duse spre luntre. Nădăjduind să fie iertat de 
acest sutaș mânios, soldatul începu să care şi el arme, fără să mai aştepte 


poruncă. 

Luntrea se încărcase mult, îngreunând șederea călătorilor. Dar străinii 
păreau nepăsători. Auta era totuși îngrijorat și spuse: 

— Nu ţi-e teamă, lahuben, că am încărcat-o peste măsură? 

— Nu! zise lahuben, căci e luntrea zeilor. Zeii pot să care orice, şi 
munții. Și mai aduse un braţ de arme. Dar jos mai erau multe şi luntrea se 
umpluse. Văzând, lahuben se gândi o clipă, apoi îi porunci soldatului să se 
înarmeze și să păzească maldărele de arme până la întoarcerea lui, ceea ce 
soldatul făcu bucuros, mulţumit că scăpase cu atâta. Iar sutaşul intră mândru 
în luntre, se așeză pe scaunul său și îşi prinse singur curelele, ca și când ar fi 
fost călător prin văzduh de când s-a născut. 

Luntrea se înălță în aer, îndreptându-se de astă dată spre Muntele de Foc. 
Trecu peste podişul de lângă munte, unde mii de robi munceau la tăiatul 
pietrei. Unii erau pe povârmiș, alţii în gropile adânci săpate tot de ei. 
Spinările lor negre sau roşii sau galbene erau încovoiate. Mulţi robi cărau în 
spinare bolovani rotunzi sau pietre pătrate. Alţi robi, înhămaţi câte cincizeci 
sau câte o sută în șir, cu frânghii groase, trăgeau din răsputeri câte o lespede 
uriașă. 

Alţii asudau frecând lespezi mari cu o bucată de cremene, cu nisip și cu 
apă, până când lespedea se netezea ca oglinda. 

Străinii se uitau cu milă la aceşti nefericiți. Vrând să-i vadă mai bine, 
opriră luntrea în aer, coborând-o aproape de pământ. Robii erau prea istoviţi 
ca să mai bage în seamă ivirea acelei păsări ciudate care tremura șuierând în 
mijlocul văzduhului. Atunci lui Auta îi veni în minte ceea ce de mult căuta 
să găsească şi nu ştia cum. Ceru pâlnia fermecată care întărea glasurile 
omeneşti şi strigă în ea printr-o fereastră deschisă: 

— Robi ai Atlantidei, zeilor cerului li s-a făcut milă de voi! Aruncaţi 
lespezile din spinările voastre asupra slujbaşilor regelui! Regele nu e zeu! 
Tăiaţi cu topoarele voastre lanţurile și frânghiile. Aruncaţi totul, luaţi 
topoarele cu voi şi fugiți sus pe Muntele de Foc. Acolo veţi scăpa de robie! 
Zeii cerului vă apără de moarte şi de pedepse! 

Iahuben asculta încântat. ÎI privea cu drag pe Auta şi Auta i se părea zeu. 
Numai străinii nu păreau mulţumiţi de cuvântarea prietenului lor cu pielea 
neagră. Cel mai vârstnic dintre ei zise mâhnit: 

— De ce minţi oamenii? Unde vezi tu zei! 

— Dacă nu ne vor crede zei, nu ne vor asculta, îi răspunse Auta. Dacă 
nu-i fac să înțeleagă că le vrem binele, se vor speria de noi și nu vor 


îndrăzni să-şi părăsească robia. lar dacă ne vor vedea în luntre, deasupra lor, 
chiar dacă nu le-am spune nimic, tot zei ne vor socoti, însă zei răi, zei 
duşmani. 

Vârstnicul străin se însenină. 

— Ciudate făpturi! spuse el. Oare strămoşii noştri au fost tot aşa? Apoi 
adăugă râzând: Bine, Auta, dacă vrei tu, vom fi zei buni. Mai ales că zeilor 
buni nu li se cere să omoare. 

Cuvântarea lui Auta nu fu zadamică. Miile de robi auziră glasul ceresc 
ieșind din pasărea cu creastă rotitoare de văpaie, care rămăsese atârnată 
deasupra văzduhului. Fără îndoială că acea pasăre nu putea să fie decât 
Zeului Cerului. Slujbașii și soldaţii aruncară bicele şi armele și fugiră să se 
ascundă de focul mâniei cerești. Robii începură să-și taie lanţurile de la 
picioare sau frânghiile cu care erau legați de mijloc. Cu topoarele lor în 
mâini, căzură în genunchi ridicând braţele spre cel pe care-l credeau zeu și 
care le strigase. Părea să aibă chip de pasăre de foc şi argint. Și atunci 
auziră acelaşi glas: 

— Robi care nu mai sunteţi robi, luaţi armele aruncate de paznicii voştri, 
luaţi-vă topoarele și plecaţi sus pe Muntele de Foc! Strigaţi acolo numele 
omului negru Mai-Baka, plăcut zeilor cereşti. Acolo, pe Muntele de Foc, 
zeii cerului vă apără de moarte și de primejdii! 

Toţi cei din luntre priviră apoi cu încântare în jos, la marea de sclavi care 
se sculaseră și tălăzuia în valuri negre și roșii şi galbene pe coasta muntelui, 
spre pisc. 

Luntrea îi urmări tot drumul în largi rotocoale. Drumul dură câteva 
ceasuri, însă nimeni din luntre nu se simţi plictisit. Priveliștea fusese 
măreaţă, chiar pentru ochii obişnuiţi cu toate minunile ai oamenilor veniți 
din planeta îndepărtată. 

lahuben îl tot întreba pe Auta dacă mai este mult până în pisc. Auta 
însuşi, care văzuse atâtea mii de robi purtaţi în corăbii pe mările lumii sau 
în convoaie fără capăt prin nisipurile fierbinţi, era acum îmbătat de această 
privelişte nemaivăzută. Și nimeni dintre pământeni nu ştia mai bine ca el ce 
preţ nemăsurat are libertatea. Se uita cu nesaţ la mișcarea pe munte a miilor 
de spinări şi se bucura că lunga tristeţe a robiei l-a adus totuși până la 
această zi a unei bucurii niciodată bănuite. 

— Iahuben! Mă auzi, lahuben! spuse, părându-i rău că e în luntre și nu 
se poate scula să-l îmbrăţișeze. Niciodată nu m-am bucurat că am fost rob, 
chiar dacă robia mea a fost mai norocoasă și mi-a dezvăluit oarecare 


înţelepciune. Dar acum mă bucur întâia oară, auzi, lahuben? Mă bucur că n- 
am rămas vânător sau cioban la marginea deșertului. Dacă n-aş fi fost luat 
în robie, n-aş vedea ce văd azi! 

— Fără tine, nici eu n-aş fi văzut nimic! rosti lahuben. Gândeşte-te, dacă 
nu ne trimitea Puarem pe amândoi... Dar au vrut zeii aşa. Ei ne-au văzut 
încă de atunci cu ochiul acela al lor şi ne-au alăturat... Auta, dacă nu te-aș 
cunoaște bine, jur pe toţi crocodilii din Hapi, şi jur pe Piscul Sfânt, te-aş 
crede zeu! 

Auta începu să râdă. Dar nu mai era vreme de râs, căci mulțimea de robi 
ajunsese în dreptul peșterilor de sus, unde altădată nimeni n-ar fi cutezat să 
se ducă. Luntrea se opri pe un umăr de munte. Auta și lahuben ieşiră 
repede, nerăbdători să-l găsească pe Mai-Baka. Îl văzură. Se auzi un strigăt 
de femeie. Sclavii fugari, cei douăzeci şi nouă (Mpunzi încă nu se putea 
întoarce), şedeau cu toţii laolaltă în faţa peşterilor şi mâncau. Cea dintâi 
zărise mulțimea Ntombi. Ea strigase. Văzând marea de oameni care se urca 
spre ei, cei douăzeci şi nouă se speriară, dar îndată Mai-Baka îi linişti, 
spunându-le că erau fără îndoială alţi robi care fugiseră şi se urcau acum din 
văi. Şi arcașul le ieși înainte, deschizând gura să strige de bucurie. Dar în 
clipa aceea cineva îi puse mâna pe umăr. 

Mai-Baka se întoarse și înlemni. Apoi se azvârli cu faţa la pământ. 
Dinaintea lui stătea zâmbindu-i Auta și-i făcea semn să se scoale. Mai-Baka 
sări în picioare. Mintea lui pricepuse repede ce era de priceput. Strigă către 
miile de oameni ale căror valuri împânzeau pieptul muntelui: 

— Veniţi, robi fugari, lângă noi este Auta, zeul nostru... şi se înecă în 
lacrimi de bucurie. 

Iar robii, zornăindu-și bucăţile de lanţuri care mai rămăseseră atârnate de 
unele glezne, veneau întruna, umplând podișul, înţesând pădurea, intrând în 
peşteri. 

Și când mulțimile se adunară toate şi priveau cu umilință pasărea 
minunată a zeului oprită mai sus de ei, pe umărul muntelui izbăvitor, 
lahuben și Auta începură să le dea arme. 

Cei trei străini stăteau mai la o parte și, sprijiniți de stânci, se uitau 
tulburați. 

Bătrânul Agbongbotile se apropie smerit de Auta. Pielea obrajilor lui, 
zbârcită şi neagră, era jilavă de lacrimi. Cu mâinile obosite apuca aerul, 
nehotărât și sfios, până când Auta înţelese și îl îmbrăţișă. Atunci bătrânul nu 
se mai sfii să plângă în voie. Murmură: 


— Nu ştiu, Auta, dacă eşti zeu sau om... 
Și nemaiputând rosti nimic altceva, căzu cu faţa la pământ şi-i cuprinse 
fostului sclav genunchii în braţe. 


Capitolul XXI 


După ce s-a mai dus o dată să aducă și armele rămase pe câmp, păzite cu 
strășnicie de soldatul care în cele din urmă îl socotise pe lahuben Zeul 
Războiului, luntrea plecă spre vechiul lan de grâu, fără lahuben. 

Sutașul era acum căpetenie a robilor răsculați, rămânând printre ei pe 
munte ca să-i înveţe meșteșugul adevărat al bătăliei. Ajutor și l-a luat pe 
Mai-Baka, sfetnic pe Agbongbotile. Totuși, oastea sa avea arme puţine. 
Celor mai tineri și mai voinici le-a dat tot ce îi trebuia unui soldat. Alţii însă 
aveau numai sulițe sau numai arcuri. Mai-Baka a dus câteva sute de robi în 
pădure și i-a învăţat să-şi facă arcuri bune şi săgeți ușoare, din lemn tânăr. 
Agbongbotile şi cu alți câţiva bătrâni prindeau şerpi şi le storceau veninul 
pentru otrăvirea săgeţilor. Ceilalţi aveau topoare, sau numai puterea trupului 
lor. Firește că puţini dintre robi se puteau măsura cu soldaţii Atlantidei, a 
căror singură meserie era războiul. Robii aveau însă patima oarbă a 
răzbunării și dorul timpului trecut când mergeau la vânătoare sau la pescuit, 
ori îşi arau pământul în ţările lor depărtate. De moarte nu se temea nici unul 
dintre ei. Cu toate acestea, avântul lui lahuben începu să scadă când 
proaspăta căpetenie îşi dădu seama cât de greu era să facă din ei soldaţi 
adevăraţi în atât de puţine zile. 

Zilele treceau în nerăbdare. 

Când aveau să se împlinească cincisprezece zile de la plecarea ei, 
luntrea văzduhului urma să se întoarcă. Oaspeţii cereşti veniseră cu alt plan 
pe pământ, iar acum planul li se știrbise. Când şi-au dat seama că le pot fi 
robilor de folos, chiar dacă ştiau că acestor robi le mai trebuia și altceva 
decât patima răzbunării ca să poată ajunge cu adevărat stăpânii vieţii lor 
năpăstuite, străinii s-au hotărât să-și mai trimită o dată luntrea pentru a-l 
aduce pe Auta. De altminteri, era și un prilej pentru ei de a cunoaște mai 
bine omenirea planetei pe care veniseră s-o cerceteze. 

În răstimpul celor cincisprezece zile aveau însă şi altceva de făcut. 
Dintre toți munţii văzuţi, cel mai prielnic era tot Piscul Sfânt și acolo voiau 
să-şi strămute marea luntre. 

Auta stătea într-o zi la marginea lanului de grâu din miazăzi. Ajutase pe 
niște ciobani, muncind câteva zile, şi primise de la ei carne de oaie şi 
brânză. Pentru alt ajutor dat, un ţăran îl răsplătise cu câteva azimi de orz şi 
cu o ploscă de vin. Așa îşi dobândea hrana, neputându-se deprinde numai cu 
sâmburașii ciudaţi ai străinilor. Oamenii pentru care muncea nu-l cunoşteau 


şi nu puteau bănui că este prieten cu cei pe care îi credea lumea zei. 
Altminteri i-ar fi dat daruri și jertfe, iar Auta nu vroia decât hrană dobândită 
cinstit. Stătea la marginea lanului, cu sacul alături, și se gândea la mijlocul 
cel mai bun al strămutării luntrei mari pe Piscul Sfânt. I se părea nefiresc să 
se gândească la asta anume el. Dar străinul cel vârstnic, pe care Auta îl 
socotea un fel de căpetenie chiar dacă ei ziceau că nu au căpetenii, i-a spus 
o dată că nu ştia cum să strămute luntrea mare în pisc. „Nu poate zbura?” l- 
a întrebat Auta nedumerit. „Poate, între stele. Ar trebui să ne urcăm foarte 
sus și să ocolim de mai multe ori pământul vostru ca să ne aşezăm din nou 
în locul ales. Și asta ar fi pentru noi risipă nesăbuită a puterii de mişcare a 
luntrei”, i-a răspuns străinul. 

lată deci că acest străin înțelept, în vârstă de trei veacuri și jumătate, îi 
cerea sfat lui Auta, care era pământean și avea de zece ori mai puţin vârsta 
lui... Altădată, bătrânul străin i-a spus că voise să-i ceară ajutor lui Tefnaht, 
de nu se întâmpla ceea ce s-a întâmplat. 

— Tefnaht ti-ar fi dat o mie de robi! i-a spus Auta, iar străinul a clătinat 
din cap, după obiceiul pământean. 

Auta se gândea acum la străinul înțelept care nu găsea ieșire. „Oare cu 
ce şi-o mută acolo la ei, în Hor-deşer?” își zise el şi apoi zâmbi, lunecându-i 
gândul în altă parte. Hor-deşer se numea steaua sângerie în Ta Kemet. Îi mai 
spuneau aşa câteodată şi în Atlantida. 

Oamenii rome numeau această stea astfel tocmai din pricina culorii ei 
neobișnuite: Hor-deşer, sau Hor cel roşu. Hor era un zeu înţelept. „Ce-ar fi 
să-i zic Hor străinului bătrân?” se întrebă Auta. „Nu prea se potriveşte, dar e 
mai ușor de spus decât numele lui adevărat”, mai adăugă el în sinea sa, apoi 
stătu o bucată de vreme ascultând foșnetul lanului. 

Soarele era destul de sus și Auta se temu că odihna lui se preface în 
trândăvie, tocmai când străinii aveau nevoie de el. Se sculă din grâu, își 
aruncă sacul în spinare și porni spre luntre. ÎL întâlni curând chiar pe Hor, pe 
vârstnicul străin, care avea la el o mână de spice frumoase şi le cerceta cu 
luare-aminte. 

— N-am găsit nimic, Hor! zise Auta. 

— Hor? făcu străinul. Ce-i asta? 

Auta începu să râdă şi îi povesti cum i-a găsit un nume pământean. 
Străinul zâmbi şi primi să fie numit și aşa. 

— La urma urmei, numele ce-i decât un semn, ca să recunoşti omul! zise 
el. Dar ce n-ai găsit? Văd că ai un sac plin. Ştii, prietena noastră a cercetat 


bine ceea ce mi-ai adus acum câteva zile... 

— Mierea și laptele? 

— Da. Nu sunt primejdioase pentru noi, fireşte, din când în când. Dar ce 
n-ai găsit? 

— Mijlocul de strămutare a luntrei voastre. 

— Aşadar l-ai căutat! spuse Hor surâzând. Îmi aduc aminte că atunci 
când ne-am despărţit de 'Tefnaht al vostru, când am omorât câinele, am 
văzut nişte animale foarte mari. 

— aurii? 

— Nu, mai mari... 

— A, elefanţi! M-am gândit eu la elefanţi, dar cei sălbatici nu sunt de 
folos, iar cei îmblânziţi sunt puţini şi sunt numai ai regelui. N-avem cum să- 
i luăm... Dar uite la ce mă gândesc: o corabie foarte mare pe apă și o turmă 
de măgari pe uscat. 

Hor începu să râdă: 

— Noi avem mijloace lesnicioase, însă numai acolo... şi arătă cu mâna 
spre cer. Am socotit greșit, am fost pripiţi. Trebuia să ne lăsăm de-a dreptul 
pe un vârf de munte. Nici nu mai speriam oamenii... Și de unde luăm o 
corabie atât de mare? 

Auta se gândi: 

— Luntrea voastră are vreo sută de coţi lungime. Corăbiile atlante de 
război au până la o sută cincizeci de coţi. Dar este corabia regelui, care e 
mai lungă de două sute şi făcută din lemn foarte tare, încheiat cu aramă. 

— Aşadar nu putem face nimic. 

— De ce? se miră Auta. E prea mică? 

— Nu e mică. Bănuiesc că e foarte bună, dar corăbii nu putem lua de la 
nimeni, dacă nimeni nu ni le dă. Iar la ceea ce numiţi voi rege (noi nici n- 
avem astfel de cuvânt) nu mă pot duce; înţelegi ce s-ar întâmpla... 

— Dar e corabia regelui, nu e a unui om sărman! îl întrerupse Auta 
înciudat. N-a făcut-o el, au făcut-o robii... 

— Atunci e a robilor! spuse Hor. Dacă robii care s-au răsculat vor 
învinge, va intra în stăpânirea lor. Ei poate ne-ar da-o, însă pentru noi va fi 
prea târziu. Noi n-avem dreptul să răpim nimănui nimic. Dreptul acesta îl 
au numai robii de pe pământ. 

Auta se frământa, neștiind ce să facă. Încercă din nou: 

— Să folosim altă cale: luăm corabia regelui, şi după ce mutăm luntrea 
voastră, trimitem corabia înapoi în limanul ei. 


Hor nu primi ușor, dar primi. În lanul de grâu din câmpia caldă le era din 
ce în ce mai greu să rămână. 

A doua zi de dimineaţă, Hor, cârmaciul străin şi Auta intrară în luntrea 
mică. După un zbor scurt se roteau deasupra limanului Marelui Oraș. 
Corabia mare a regelui atlant se afla mai departe de celelalte, într-o 
scobitură deosebită a țărmului, unde se săpase în malul stâncos şi înalt o 
uriașă firidă. Din fericire, corabia era afară şi pe puntea ei se aflau câţiva 
corăbieri. 

— Să cobori deasupra firidei, zise Auta. Hor însă nu încuviinţă. 

— Atunci am să fac altfel! şi Auta îl rugă pe cârmaci să-și oprească 
luntrea în aer, deasupra marii corăbii regeşti. 

Soldaţi nu erau prin apropiere, iar corăbierii spălau puntea. Îndeobşte era 
lume puţină în acel ceas al dimineţii. 

Auta luă pâlnia întăritoare de voce, deschise o ferestruică şi din scoica 
minunatei unelte străine tună glasul lui: 

— Cârmaci al regelui Atlantidei, fie el veșnic viu, sănătos și puternic, 
zeii vor să stea de vorbă cu tine. Vino pe punte, zeii au coborât să-ți dea 
porunci. 

Oamenii de pe punte abia acum se uitară în sus. Cârmaciul fu trezit 
(dormea sub punte) şi ieși în faţă buimac, gata să se răstească la corăbieri, 
apoi, ridicând ochii în sus şi văzând pasărea cu creastă de foc, căzu în 
genunchi și-și lipi fruntea de scândurile ude ale punţii. 

Auta strigă din nou, spre groaza oamenilor de pe corabie. Toți ceilalți 
din micul liman regesc fugiseră din întâile clipe. 

— Cârmaci al regelui, fie el veşnic viu, sănătos şi puternic, zeii lumii îţi 
poruncesc să duci corabia pe lângă ţărmul din dreapta, spre miazăzi. 
Meșterul pânzei să aibă grijă de vânt. Vei pluti pe drumul arătat de Zeul 
Cerului care se află deasupra ta. Ridică-te, cârmaci, şi dezleagă corabia! 

O sută douăzeci de lopeţi loviră apa. Corabia ieși din firidă și, ca prin 
vis, meşterul pânzei întinse pânza pe catarg. Cu ochii la pasărea ciudată, 
cârmaciul întoarse corabia îndreptând-o pe drumul arătat. Și astfel pluti 
parcă vrăjită de zborul în cercuri al luntrei străine, până când ajunse la 
țărmul unde altădată altă corabie îl adusese pe Auta, trimis să afle dacă în 
câmpia de la miazăzi coborâseră cu adevărat zeii. 

Același glas tunător le porunci corăbierilor să aștepte, și luntrea 
zburătoare se opri deasupra unei tabere de măgari. Paznicii asinilor, 
cutremuraţi de groază, fură bucuroși că zeii nu le cereau mai mult decât să 


adune toate frânghiile câte le aveau și să mâne cele câteva sute de măgari 
încotro voiau zeii. Drumul dură destul de mult, dar nerăbdător părea Auta, 
tocmai cel care era deprins mai puţin cu iuţeala zborului. Singurul lucru mai 
greu a fost pentru înfricoșaţii măgărari vederea turnului de argint şi a zeilor 
în veșmânt argintiu. Şi mai ales când trebuind să înjghebe, după planul lui 
Auta, un fel de sanie uriașă, văzură cum tăiau zeii, în marginea lanului unde 
era pădurea, copaci uriași numai cu o limbă de văpaie străvezie, mulți erau 
gata să-şi piardă cunoştinţa. Din pădure se aduseră ierburi lungi din care 
localnicii îşi făceau poduri peste ape; din ele, măgărarii împletiră frânghii 
cât piciorul elefantului. 

După o zi şi o noapte de muncă, totul era gata. Sania fu împinsă până 
lângă turn. Cârmaciul intră singur în el şi Auta văzu cum din mijlocul 
acestuia se lăsară două picioare puternice de o parte şi de alta a săniei și 
cum turnul începu să se încline lin scurtându-și aceste picioare, până când 
se așeză ușor, culcat în lung, pe sania uriașă. 

Prin grâu şi ierburi, pe nisip ori pe drumuri pietroase, nesfârşitul convoi 
de măgari izbuti în sfârșit să aducă marea luntre pe țărmul mării. Și numai 
iscusinţa cârmaciului luntrei cereşti și iscusința cârmaciului corăbiei mărilor 
pământene izbutiră să împiedice înecul, în ceasul chinuitor de greu pentru 
toți al așezării turnului de argint pe puntea fără catarg. Dibaci şi el, meșterul 
pânzei născoci, ca să fie pe placul zeilor, o crăcănă puternică din bârne 
groase, înțepenite sub punte, pentru așezarea altui catarg. Nimeni dintre 
corăbieri nu mai avea răgaz și poate nici nu îndrăznea să se întrebe ce fac 
zeii cerești cu ciudatul lor turn și unde anume îl duc. 

Corabia pluti întâi spre miazăzi trei zile şi trei nopţi, apoi tot atâta spre 
răsărit și, ocolind munţii de unde făcuse Iahuben rost de arme, cârmi spre 
miazănoapte pe o mare fără prea multe furtuni supărătoare, unde pluti încă 
şase zile şi şase nopţi până se apropie de ţărmul Muntelui Vulturilor. 

Împingând cu ajutorul celor o sută douăzeci de vâslași turnul zeilor pe 
țărmul neted și plin de iarbă, corăbierii plecară înapoi spre limanul regesc, 
închinându-se puternicilor zei argintii și mulțumindu-le că nu i-au ars şi nu 
i-au ucis, cum poate va face regele (fie el veşnic viu, sănătos și puternic) de 
va afla ce au făptuit slugile lui înspăimântate. 

Dar greul pentru străinii din planeta numită Hor cel roşu începu abia 
acum. Cine să ridice uriașa luntre în pisc? 

— Chiar dacă am avea câteva mii de robi, drumul spre pisc e aşa de 
pieptiș că nici n-ar putea-o clinti! spuse Auta îngândurat. 


Străinii se priveau fără să vorbească. 

— Să rămânem aici, lângă apă, spuse femeia. 

Auta se uită la ea, la gingășia ei fragedă, și își aduse aminte de Nefert. 

Cârmaciul se apropie de Hor: 

— Cred că am să vă scot din încurcătură, zise el. Auta merge întâi cu 
mine în luntrea mică, să alegem locul în pisc. Apoi vă spun ce am de 
gând... 

Hor nu-l întrebă nimic. Ocoliră în luntrea mică de câteva ori piscul, iar 
locul ales cârmaciul îl socoti într-un fel neînțeles pentru pământean. Se 
întoarseră curând, și cârmaciul stătu câteva ceasuri în luntrea mare, socotind 
întruna sub ochii lui Auta, care tăcea privindu-l și nepricepând nimic. Apoi, 
tânărul străin se întoarse la Hor şi la ceilalți, care priveau marea. 

— lată cum voi face, spuse cârmaciul. Am socotit o înălţare cu iuțeala 
sunetului, în unghi ascuţit în aşa fel ca la coborâre să nu venim în locul de 
unde am plecat ţinând seamă de răstimpul urcării şi coborârii și de rotirea 
pământului în același răstimp, ajungem înapoi anume în locul din pisc pe 
care l-am ales. 

Hor îl privi atent și îi ceru socotelile făcute. Intrară amândoi în luntrea 
mare şi după câteva ceasuri, când începea să înnopteze, ieşiră amândoi 
obosiţi. 

— Nu e primejdios? întrebă femeia din planeta îndepărtată. 

Cârmaciul zâmbi: 

— Cui i se pare primejdios e mai bine să mă aștepte aici. Dar primejdie 
nu poate fi: ţâșnim în sus micşorând tot timpul iuţeala până în clipa când ar 
urma începutul căderii îndărăt; din acea clipă încetinim căderea, ca de 
obicei. Totul atârnă aici de socoteala fără greş a depărtării de pământ la care 
trebuie să ne urcăm. 

Toate privirile se îndreptară spre Hor care tăcea. De la o vreme, 
simțindu-se privit şi ştiind că e dator să răspundă, zise: 

— Socotelile le-am făcut încă o dată şi eu: sunt bune. Totul este că 
prietenul nostru n-a mai zburat niciodată aşa, și nici altul dintre noi. Orice 
drum neîncercat poate fi o primejdie. Dar altceva nu putem face. Apoi îl luă 
pe cârmaci de mână: Hai, zburăm numai noi doi. 

— Asta nu-i drept! spuse alt străin. Nu-ţi primim hotărârea. Zburăm toţi! 

— Dar... Începu Hor. 

— Sau facem răscoală împotriva ta, ca și sclavii din Atlantida! zise 
acelaşi străin râzând. 


— Sau toți sau nimeni! spuse şi femeia. Dacă veţi fi în primejdie, 
ajutorul nostru poate să vă fie folositor. Iar dacă primejdia e prea mare și n- 
o putem stăvili, să pierim cu toții. 

— De ce cu toţii? întrebă cârmaciul. 

— Cu toţii, spuse femeia, pentru că dacă am rămâne noi trei fără putinţa 
de a ajunge înapoi în planeta noastră, ai noştri vor trimite pe alții după noi, 
şi afară de faptul că tu (şi-l privi pe Hor) eşti cel mai folositor dintre noi, n- 
are rost să-i silim să facă risipă de timp și mijloace pentru cei trei rămași pe 
o planetă străină. Aşa că plecăm toţi cinci! 

— Şase! spuse Auta, privindu-l rugător pe Hor. Eu sunt ca și voi acum. 
Dacă rămân aici, nu le pot fi de folos nici măcar robilor, care m-au ascultat 
numai cât m-au crezut zeu. Am să fiu în stare să-i ajut poate doar mult mai 
târziu, când am să izbutesc să învăţ mai multe de la voi. Fără voi n-aş mai 
putea fi nici măcar ce am fost înainte... 

Hor se uită în ochii lui umezi, apoi zâmbi și spuse moale: 

— Bine, şase. 

Închiseră luntrea mică în firida anume făcută a celei mari, şi intrară toţi 
şase, desfăcându-și jilțurile și, după cum se cerea, culcându-se pe ele, 
întinse de tot, cu picioarele în sus. Jilțurile îi cuprindeau strâns, desfăcute cu 
totul ca nişte paturi, şi fiecare îşi strânse trupul în curele puternice. Apoi 
luntrea începu să se ridice pe cele două picioare ale ei care se lungiră până o 
aşezară drept, cum stătuse în lanul de grâu. Cu un zumzet uşor, picioarele 
intrară înăuntru. Auta simţea că îi vine sângele în cap, dar îi fu ruşine să 
spună. De altfel, nimeni n-avea timp de el. Fiecare avea în grijă câte o 
anume unealtă de măsurat... Toți aveau capetele băgate în altfel de globuri, 
mai lunguieţe, şi fiecăruia, înainte de a se culca pe jilțul desfăcut, femeia îi 
dăduse să înghită anumiţi sâmburași și, cum spunea ea, îi întărise bătaia 
inimii. 

Deodată, Auta simţi că totul din jur începe să tremure mărunt și repede, 
împreună cu trupul lui. De undeva de departe, ca dintr-altă lume, ajunse 
până la el un vuiet surd, și puţin mai târziu o zvâcnitură puternică, venită 
din spate, îl ameţi câteva clipe. Numaidecât simţi însă că toate măruntaiele 
şi sângele şi inima parcă voiau să se amestece și să năvălească în cap, să-i 
iasă prin urechi. Trupul i se făcu greu ca o stâncă. Nu dură mult starea 
aceasta, sau cel puţin aşa i se păru. lar când simţi că i-a trecut, auzi 
înăuntrul globului care-i învelea capul vocea liniștită a cârmaciului: 

— Coborâm. 


După un oarecare răstimp, Auta simţi o uşoară smucitură de la cap spre 
picioare, şi peste câteva clipe auzi un foșnet slab și câteva uşoare țăcănituri: 
jilțurile se strângeau, îndemnând și trupurile de pe ele să se îndoaie. 

Acum şederea era plăcută. Dar iată că Hor cel dintâi începu să-și desfacă 
curelele. Auta se uită la el mirat. Hor îi spuse râzând: 

— Am ajuns. 

Auta îşi desfăcu nehotărât curelele de pe trup, apoi se întinse puţin ca să 
și-l dezmorţească. După aceea se duse cu ceilalţi, spre uşă. Înăuntru era 
lumină, iar în ușă îl întâmpină cerul înstelat. 

— Unde suntem? întrebă Auta cu uimire. 

— Tot tu mă întrebi! râse cârmaciul. Ţi-ai uitat Piscul Sfânt unde mi-ai 
spus că ai învăţat întâia oară că nu sunt zei? Uite, n-ai învăţat bine: zeii au 
venit aici. 

Fostul rob al Marelui Preot se aşeză pe o piatră şi privi în sus. Abia 
acum își dădu seama unde fusese. Și în toată durata vieţii lui când chinuite, 
când îndurerate, când rareori plăcute, în tot răstimpul vieţii în care 
umilințele și îndatoririle de sclav nu i-au dat niciodată răgaz ca să stea 
măcar o clipă singur cu sine şi numai pentru sine, privind acuma cerul 
înstelat, Auta simţi întâia oară în el o adiere de mândrie. 

Dar iată că şi această clipă trecu: Hor îi vorbea ceva. Străinii își 
scoseseră globurile, numai el îl mai avea. Și-l scoase şi se uită la străinul cel 
vârstnic, poreclit Hor. Acesta surâse: 

— Le-ai făgăduit prietenilor tăi să te întorci la ei după cincisprezece zile, 
dar au trecut optsprezece. Te-ai răzgândit? 

Auta îşi lăsă ochii în jos. 

— Acum putem să ne ducem, primejdia a trecut! spuse Hor iarăși. 

— Ce primejdie? se miră Auta. Eu n-am simţit nici una. 

— Dacă era, nu mai aveai prilejul s-o simţi: ne întorceam toți pe 
pământul vostru în chip de pulbere. 

Se apropie de ei cârmaciul: 

— Primejdia cea mai mare s-a şi petrecut: am cheltuit foarte mult din 
puterea de mișcare a luntrei! zise el. Dar acum culcă-te, Auta, să fii odihnit 
mâine. 

Ochii lui Auta se deschiseră larg, întorși spre Hor, căruia îi spuse: 

— Cum, chiar mâine pot pleca?... Și de luntrea cea mică n-o să aveţi 
nevoie? 

— De ce întrebi cu atâta sfială? îi spuse Hor. 


— Fiindcă nu e luntrea mea. Hor zâmbi: 

— Cât timp ţelurile tale sunt bune, cât timp îi iubeşti pe oameni și le vrei 
binele, ea este și a noastră și a ta. 

Auta îl privi un timp, apoi se uită la cer, şi când își duse aminte din nou 
unde a fost, îl apucă o sfârșeală din care se trezi după un răstimp, flămând. 
Flămând de hrană obișnuită, dată de pământ. Se sculă de pe piatră şi se duse 
încet spre marea luntre care strălucea în propria ei lumină. 

Stătu o oarecare vreme înăuntru, mâncând, sfiindu-se să se arate 
străinilor mușşcând din bucăţile de carne. Dar ieși cu plosca de vin dăruită 
de țăranul din câmpia de la miazăzi. În faţa străinilor care se uitau la cerul 
înstelat, ca niște oameni obișnuiți care nu urmăresc altceva nimic decât să 
vadă cerul înstelat şi să se bucure, Auta sorbi din plosca de lut. Apoi îi 
întrebă cu un surâs de vioiciune şăgalnică, în limba Atlantidei: 

— Voi nu beţi vin? 

Străinii îl priviră în tăcere: nu cunoşteau înţelesul acestui cuvânt. 


Capitolul XXII 


La început, robii nu aveau destulă încredere în lahuben. Era atlant, era 
liber, fusese sutaş. Numai Agbongbotile izbuti să le arate în zilele care 
urmară că lahuben era acum ca și ei şi că numai pentru ei putuse veni în 
aceste locuri spre care doar deznădăjduiţii se încumetau. 

În cele cincisprezece zile hotărâte dinainte, oastea de robi fu rânduită 
atât cât se putea rândui. Întârzierea însă nu putea fi decât rea, căci armele 
atlante se şi mișcau în taberele de jos, așa că lupta trebuia dată. Erau mulţi 
robi. Fiecare din ei ştia din copilărie să tragă cu arcul și fiecare din ei, de 
când era rob, învățase să urască robia. Erau mulţi, și voiau sau să moară şi 
să scape de necazul cumplit al vieţii, sau să învingă... și atunci?! Foarte 
puţini îşi puneau această întrebare. Agbongbotile şi alți bătrâni ai lor le-au 
spus nu o dată că oamenii pot trăi fără stăpâni, de ale căror palate sau 
veșminte nu au nevoie. Fiecărui bărbat nu-i trebuia decât un arc bun şi un 
şirag de frunze în jurul coapselor. Fiecărei femei îi trebuia un bărbat și 
hrană pentru el, pentru copii și pentru ea. Mai-Baka și alții simțeau însă că 
bătrânul Agbongbotile nu ştie tot. Bănuiau că oamenilor le mai trebuie și 
alte lucruri, dar care? Să aibă o casă de zid și veşminte de cânepă ca 
lahuben sau câteva piei de leopard pe care să doarmă? Era oare mai moale 
pielea de leopard decât mușchiul sau iarba? 

În a cincisprezecea zi începură să se îngrijoreze. Mai ales Iahuben şi 
Mai-Baka. Să-i fi uitat Auta? 

— Poate l-au răpus soldaţii Marelui Preot ori ai lui Tefnaht! spuse 
lahuben. 

— Nu! Pe Auta nu poate să-l răpună nimeni! se supără Mai-Baka. Auta e 
zeu. 

Încrederea aceasta îi adăuga tărie la tăria urii. 

Dar după ce se sfârşi a optsprezecea zi și începu a optsprezecea noapte, 
lahuben și Mai-Baka hotărâră să pornească în vale, pentru a răpune mai 
întâi pe soldaţii de la peşteri și a mai lua arme. Apoi vor porni spre 
miazănoapte și după aceea spre răsărit, asupra Marelui Oraș. 

— Să ucidem pe regele Atlantidei şi pe toţi slujitorii lui! spuse Mai- 
Baka. 

lahuben păli. 

— Cum poţi să te gândești la asta? Regele e zeu! strigă el înspăimântat. 
Fie el veşnic... 


— Zeii Atlantidei nu sunt zeii noştri! îi întrerupse Mai-Baka. S-o apere 
zeii ei. Pe noi ne apără zeul nostru puternic Auta, care are pielea neagră ca 
şi a noastră. 

lahuben stătu în cumpănă. Zise încet: 

— Poate că ai dreptate, Mai-Baka. Dacă regele ar fi zeu, ar şti ce face 
Auta şi l-ar opri... sau ar fi trimis până acum o ploaie de foc peste noi... 
Dar n-a trimis. 

— Numai Auta este zeul nostru! încheie Mai-Baka. El se va arăta în cer 
când vom porni noi. 

În cea de-a optsprezecea noapte nu dormiră decât puţini oameni. Nu mai 
avea răbdare nimeni. Când veni dimineaţa, lahuben porunci unui tânăr să 
sune din com. 

El adusese cornul, cu toate că ura robilor crescuse atâta, încât nu-i mai 
trebuia sunet de corn. Bătură şi câteva tobe ale oamenilor negri, făcute din 
piele de capră sălbatică. În jurul unui foc, dansară cei mai viteji bărbaţi 
negri. Era dansul războiului. Dar tocmai atunci răsună glasul tunător din 
cer, atât de așteptat: 

— Robi care aţi biruit robia, zeii lumii vă cheamă asupra Marelui 
Oraș... 

Când se sfârși dansul, miile de oameni începură să curgă spre văi. 

Sus, în luntrea care-i călăuzea, afară de cârmaci și de Auta, mai era Hor 
şi încă unul dintre străini. Privind în jos, spre mulțimile înarmate, Auta își 
aduse aminte din nou de strania ţeavă albastră cu care fusese ucis câinele, 
atunci, în piaţa de lângă palatul regelui. Dacă ar avea și el asemenea armă, 
stăpânii Atlantidei ar pieri ca şi câinele. 

— De ce v-au trebuit vouă arme, dacă la voi nu se fac războaie? întrebă 
Auta. 

— Pe alte planete am întâlnit fiare foarte mari şi primejdioase. Nu 
puteam ști dacă nu vom găsi astfel de fiare și la voi, spuse Hor. 

— Avem şi noi! 

— Care? se miră Hor. Elefanții? 

— Nu, Tefnaht. 

Străinii izbucniră în râs; cârmaciul spuse: 

— Tefnaht este o fiară mică şi ar putea să fie un om mare. 

— Preoţii îşi moștenesc la noi meseria din tată în fiu. Ei au toate cărțile 
şi toate tainele, zise Auta. De aceea sunt mari. Totuși, zise Hor zâmbind, să 


nu doreşti armele noastre cu rază ucigătoare: ţi-am mai spus că nu am venit 
aici ca să ucidem! 

Auta se uită lung. 

Cârmaciul îi simți mâhnirea şi zise cald: 

— Știu că n-ai înţeles, Auta, și îmi pare rău. Nouă ne este ușor să 
înţelegem toate acestea, pentru că de douăzeci de mii de ani... 

Hor îl întrerupse: 

— Asta nu înseamnă că Auta are de așteptat douăzeci de mii de ani. Nu, 
Auta, în câţiva ani ai să înţelegi și tu multe lucruri care ţi se par acum 
întunecate sau nefireşti... Mai ales dacă ai veni cu noi... 

— Unde cu voi? strigă Auta. 

— Pe planeta noastră, pe Hor cel roşu, cum i-ai spus tu. Ştii că nu e 
chiar roşie, se vede numai aşa pentru că avem multe nisipuri și aer puţin. 
Dar să vii pe ea, n-o să-ţi pară rău! 

— Mă poftiţi într-o casă pe care v-aţi pus în gând s-o părăsiţi? făcu Auta 
mirat. 

— Nu pentru că nu ne-ar fi dragă. Dar a rămas prea săracă... Şi poate că 
nici n-o s-o părăsim. Poate vom găsi putinţa să-i redăm bogăţia împuţinată. 

— Şi acum vă hrăniţi numai cu sâmburii pe care vi-i faceţi din ierburi, 
aşa cum mi-ai spus? 

— Nu, acasă la noi mâncăm ca și voi, alte lucruri, însă puţine. O, dacă 
am avea măcar mierea voastră... Mi-ai spus că o fac niște gâze, da? 

— Albinele. 

Hor oftă. Auta se uită la el, apoi prin luntre, la ceilalți doi şi spuse sfios: 

— Va să zică sunteţi săraci, Hor, săraci ca părinţii mei din Țara 
Nisipurilor, sau ca sclavii Atlantidei. Nici aur nu aveţi... Și totuși de multe 
ori mi se pare că sunteți cu mult mai bogaţi decât toți bogaţii Atlantidei... 
Este aici ceva ce nu pot pricepe, deşi simt... Hor zâmbi: 

— La voi sunt oameni care au și oameni care n-au. Cei care au își 
închipuie că au, pentru că nu ştiu să dorească cu mult mai mult decât 
animalul pe care ai venit călare la noi întâia oară. Dacă ar dori a mia parte 
din cât dorim noi, s-ar socoti mai săraci decât tine. 

— Acum înţeleg, spuse Auta. Ei au pământuri și vite și aur şi argint mai 
mult decât le trebuie. De aceea sunt puternici. Dar la voi cum e? 

— Aur avem, dar facem din el unelte, fiindcă nu ruginește. Tot ce are 
planeta noastră e deopotrivă al tuturor. De aceea ne gândim atât de mult la 


urmași. Şi iată de ce învăţăm să dorim din ce în ce mai mult. Dorind, 
facem! 

— Aţi dorit chiar tinerețea fără bătrâneţe! rosti îngândurat Auta. Aţi 
dorit-o şi o aveţi: la trei sute de ani sunteţi mai tineri decât noi la treizeci. 
Totuşi, prea bine nu înțeleg... 

— Vezi, urmă Hor, la noi doresc toţi și toţi au. Nimeni nu poate avea 
mai puţin decât altul. Chiar daca planeta noastră e cu mult mai săracă decât 
a voastră, noi suntem mai bogaţi, fiindcă ştim să folosim tot ce ne dă firea 
planetei. Și ce nu ne dă, facem singuri. Nimeni la noi nu are mai mult decât 
altul. Iar dacă cineva doreşte ceva ce nu are, înseamnă că acel lucru nu-l are 
încă nimeni. Și atunci toţi ne străduim să-l facem ca să-l avem toți. 

Luntrea se rotea întruna deasupra mulțimilor de robi. Pentru aceste 
mulțimi totul acum era s-o vadă. 

Auta se uită o vreme în jos, apoi iar își aduse aminte de ceva: 

— Am vrut de mult să te întreb, Hor, dar am uitat. Poate tu ştii să-mi 
dezlegi o taină. Fram cu un an în urmă în altă țară, unde sunt nisipuri 
fierbinţi, și o dată am văzut niște lucruri lunguieţe, sclipitoare, pe care n-am 
ajuns să pun mâna... 

— Ai leșinat cumva? râse Hor întrerupându-l. 

Auta se uită la el uimit: 

— De unde ştii?! 

— Erau ale noastre. Le-am aruncat pe pământ să vedem care e aerul și 
cât de mare e căldura... 

— Şi cum aţi putut afla? Doar au rămas acolo. 

— Ele au cercetat aerul, căldura, alte câteva lucruri și ne-au spus ce-au 
aflat, printr-un fel de raze puternice. 

Acum toţi se uitau numai în jos. Mulţimile de robi treceau printr-o vale 
verde. Cârmaciul şi Hor amuţiseră. 

— Ce multe ierburi aveţi voi... şi câte păduri, câte păduri! strigă vrăjit al 
treilea străin. La noi fiecare tufa e mai preţuită decât la voi aurul. 

— Cum, voi n-aveţi ierburi verzi ca acestea? se miră Auta. 

— lerburi avem, dar puţine, spuse străinul. Și nu sunt verzi: la noi iarba 
e albastră, în schimb cerul nu e atât de albastru ca al vostru. 

— Dar luna se vede şi de la voi tot aşa de frumoasă? 

— Nu, Auta! îi răspunse Hor. Luna voastră n-o vedem decât prin 
ocheane foarte puternice. Luna asta e numai a voastră. Planeta noastră n-a 
avut lună. I-am făcut noi, din metal, două. 


Lui Auta i se păru că n-a auzit bine: 

— Cum le-aţi făcut voi? Nu înţeleg! 

— Cum am făcut și luntrea cea mare, cu care am venit... Însă cu mult 
mai mari. Suprafaţa uneia din ele este aproape cât a Atlantidei. 

— Şi de ce le-aţi făcut?... Și cum le-aţi urcat? Nu pot pricepe. 

Auta își strânse tâmplele în pumni. 

— Cu ajutorul mai multor luntre ca aceea pe care o ştii, am trimis la 
înălțimea cuvenită părți deosebite și acolo sus meșteri buni le-au închegat. 
Nu le-am făcut în același timp. Acum câteva sute de ani s-a făcut cea mică. 
În timpul nostru s-a făcut cealaltă. 

Auta îşi frecă fruntea: 

— Dar cum le-au putut închega acolo meșterii voştri? N-au căzut?! 

— N-au căzut: erau prea departe de planetă şi ea nu-i atrăgea. 

Auta se gândi încordat; apoi ridică ochii, puţin tulburi: 

— Va să zică noi cădem pe pământ pentru că pământul ne atrage? Și 
pasărea de ce nu cade, şi nici luntrea asta aşa de grea? 

— Pasărea dă din aripi, luntrea noastră are văpăile pe care le cunoşti. Şi 
pasărea şi luntrea... 

Dar în aceeași clipă cârmaciul strigă: 

— Priviţi! 

Și luntrea începu să coboare în cercuri line deasupra unei privelişti care 
pentru aceşti străini era cu totul nouă. Mai jos de peșterile sclavilor se 
întindea o câmpie. Acolo, o oaste atlantă parcă fără număr ieşea în calea 
oștirii de robi. Cele două armate se opriseră și stăteau față în față. Dar nu se 
zăreau decât ca niște mari mușuroaie de furnici. Cârmaciul oprise acum 
luntrea și nu vroia să coboare mai jos. Auta se uită prin ocheanul puternic și 
începu să desluşească aproape și feţele oamenilor. Oştile mai stătură un 
timp, fiecare parcă așteptând să înceapă cealaltă. Armele zecilor de mii de 
soldați ai Atlantidei, răspândiți până dincolo de zare, străluceau aurind 
câmpia. Robii erau de cincizeci de ori mai puţini. Auta văzu cum deodată, 
din fruntea armatei de robi, se desprinde un om. ÎI privi cu mai multă luare 
aminte și simți că i se taie răsuflarea. Nu putea să-l audă ce strigă, dar se 
vedea bine că omul striga. Omul era lahuben. Făcu un semn cu scutul și 
mulțimile de robi se năpustiră înainte. 

Auta începu să se frământe. 

— Coborâţi-mă! strigă el. Eu trebuie să fiu acuma cu ei. Străinii însă 
tăceau. 


— Vreau să ies de-aici, vreau să mă duc la ei! strigă Auta iarăși, 
începând să-și desfacă curelele. 

Atunci Hor îi spuse blând: 

— Ştii bine că nu numai tu n-ai să câştigi nimic ducându-te printre ei, 
dar, mai ales, nu vor câştiga ei nimic. Dacă te vor ucide atlanţii, și să fii 
încredinţat că te vor ucide numaidecât, toată armata adunată de tine nu va 
mai avea nici o putere. Ei cred în tine când ești aici sus. Asta-i tot. Dar ei nu 
ştiu ce vor, și de fapt nici tu, Auta, nu ştii prea bine. Ar trebui să mai treacă 
un timp... 

— Atunci tot ce fac ei e zadarnic? 

— Zadarnic nu e. Este o treaptă: întâia treaptă. Pe o scară nu te urci 
sărind, te urci pe trepte. Înţelegi? Și nici să nu crezi că oricât ţi s-ar închina 
ei ai făcut totul numai tu... Dacă ei n-ar fi vrut, tu nu făceai nimic. Fără 
tine, tot se răsculau, poate mai târziu. Ură aveau destulă... Tu n-ai făcut 
decât să grăbești clipa. 

Auta nu știa ce să mai creadă. Sau acești străini nu voiau să se amestece, 
sau aveau cu adevărat dreptate. 

— Oricum, zise el către Hor, cel puţin stăpânii se vor speria. 

— Da, vor afla că se poate și altfel... 

Cârmaciul mai coborî puţin luntrea, lăsând-o tot nemișcată în aer. 
Câmpul se vedea plin de leşuri și sânge. Străinii nu mai priviră prin 
ocheane. Numai Auta se uita. Zări deodată un om repezindu-se înainte, 
străpungând cu sulița un soldat atlant şi lovind pe altul cu barda. În jurul lui 
se adună, ca o verigă, o ceată de robi ca să-l apere. Omul era tot lahuben. 
Câteva clipe mai târziu, lahuben ridică faţa în sus, trupul lui se arcui înapoi 
şi mâna stângă, scăpând barda, se repezi la piept. Auta se uită mai bine. Ce 
era asta? lahuben se prăbuşea pe spate, încercând să-și smulgă o săgeată din 
inimă. Câţiva robi se apropiară de el. Doi căzură. Apoi încă unul. Cei 
rămași se aplecară spre lahuben, însă îndată îl părăsiră. Așadar murise. 

Auta rămase câteva clipe mut. Hor se uită cu ocheanul încotro îi arăta 
Auta. Pricepu repede. Se uită la Auta şi zise încet: 

— Mi se pare că este prietenul tău care a zburat cu noi! Auta nu 
răspunse. Şedea cu pumnii încleştaţi pe genunchi. Apoi nu mai putu să 
îndure și izbucni într-un hohot de plâns. Dar numaidecât îşi strânse buzele 
şi se stăpâni căci, fără a se mai sfătui cu nimeni, cârmaciul îndreptă luntrea 
asupra armatei atlantei. Auta cuprinse cu ochii oastea de robi: în fruntea ei, 


cu arcul pe umăr şi cu o lance grea în mână, alerga Mai-Baka. Auta înșfăcă 
într-o clipă pâlnia şi scoțând scoica ei pe fereastră, strigă: 

— Robi ai Atlantidei, ca să nu mai fiți robi, ucideţi pe vrăjmașii voştri. 
Răzbunaţi moartea lui lahuben! 

Un răcnet de mii de glasuri asurzi câmpia. Robii alergară înainte, parcă 
vrând să-și ajungă din urmă săgețile. 

lar mulțimile de soldaţi atlanţi, zărind minunata pasăre argintie cu coadă 
şi creastă de foc, care striga din cer, începură să se împrăștie în 
neorânduială, unii aruncându-și armele la pământ. 

Acum, Auta era încredinţat că robii vor ajunge în Marele Oraș. Și numai 
după ce văzu armata atlantă cu desăvârșire risipită, cârmaciul, fără a scoate 
o vorbă, întoarse luntrea spre miazănoapte și zbură către Piscul Sfânt. 

Zborul se petrecu în tăcere. 


Capitolul XXIII 


Străinii se aflau pe Piscul Sfânt de aproape două luni. În acest răstimp se 
petrecuseră mai multe întâmplări, dintre care unele l-au făcut pe Auta să se 
întristeze, altele să se bucure. Într-o zi, pe când şedea de vorbă cu Hor, pe o 
stâncă sub care se deschidea o privelişte largă a mării și câmpiei de la 
poalele muntelui, zări urcând din vale spre ei o ceată de oameni. Erau încă 
departe ca să se fi putut vedea bine feţele lor prin ochean, însă Auta îşi dădu 
seama că sunt robi, de vreme ce nu aveau alte veşminte decât pânza 
înfășurată în jurul coapselor, prinsă cu o cingătoare. Unii erau negri, alţii 
roşii şi înalți, alții erau mai scunzi, cu pielea galbenă sau albă. Auta putu să 
numere douăzeci. Toţi aveau arme. I se strânse inima. Nu mai primise de 
mult nici o veste de la Mai-Baka. Să se fi întors oare Mpunzi? 

Cu Mpunzi lucrurile s-au petrecut așa. Într-o zi, zburând în luntrea cea 
ușoară în jurul piscului, cârmaciul a aşezat-o într-un loc deschis, între un șir 
de tufe și un pâlc de copaci, la obârşia izvorului fierbinte din care se face, 
mai către vale, Râul Cald. Unul dintre străini cerceta copacii, Hor și altul 
luau apă din acel izvor tumând-o în anume vase, pentru a-i cunoaște 
însușirile şi alcătuirea. Cârmaciul alegea pietricele, adunându-le în câteva 
cutii. 

Deodată, de după arbori, s-au ivit câţiva robi tăietori de copaci, însoţiţi 
de un slujitor al Marelui Preot. Îndată ce îl zări pe Auta, ştiind pesemne că 
va primi o răsplată, slujitorul chemă robii și le porunci să se îndepărteze de 
acel loc, iar el se strecură printre copaci către latura cealaltă a piscului. Auta 
pricepu unde se duce. Atunci alergă spre robi și luându-i unuia securea din 
mână le desfăcu tuturor lanţurile de la picioare, sfătuindu-i să se ducă spre 
Muntele de Foc și învăţându-i cum să găsească drumul. Robii îl cunoșteau 
şi nu se temeau de dânsul. Auziseră că ar fi plecat cu zeii şi se lăsară cu 
bucurie liberaţi de greutatea lanțurilor, ceea ce singuri n-ar fi cutezat să 
facă. Dar îndemnul nu i-l ascultară. Le păru mai bine să se împrăștie spre 
pădure. Numai Mpunzi rămase. Marele Preot fusese văzut plimbându-se 
prin grădina palatului, singur şi posomorât. Pe soldaţi, Marele Preot i-a 
învăţat că atunci când îl vor vedea pe sclavul fugar Auta să-l prindă și să-l 
aducă nevătămat înaintea sa şi să nu se teamă de el că ar fi zeu, pentru că 
toată lumea ştie că zei cu pielea neagră nu sunt și că Auta a fost rob până la 
venirea acelor vrăjitori străini care ameţeau vederea mulțimii cu minciunile 
lor. Totuşi, spuse Mpunzi, printre robi se vorbea că Auta este zeul bun al 


robilor, într-adins prefăcut o vreme în sclav ca să le cunoască mai bine 
păsurile şi durerea. Şi Mpunzi era încredințat de aceasta. Lui Auta îi era 
ruşine, dar știa că oricât s-ar strădui să-i scoată credinţa asta din cap, nu va 
izbuti. Îi mai spuse Mpunzi şi altceva. Un sclav nou, dintre răsculați, a fost 
prins când rătăcea pe Malul Râului Rece, și un slujitor al Marelui Preot, 
umblând cu câţiva soldaţi alături, pentru că îl văzu foarte voinic, nu-l ucise 
ci îl aduse în casa robilor, pentru muncă. De la el află Mpunzi despre 
răscoala călăuzită din cer de marele zeu al oamenilor negri care putea să ia 
oricând înfăţişare de copilandru, de rob, de om sau de pasăre de argint. 
Mpunzi mai află de la acel sclav și că Mai-Baka, după alungarea soldaţilor 
de către zeu, socoti să nu mai înainteze spre Marele Oraş; el desluşise acest 
îndemn în seninul plecării păsării de argint de pe cer, pricepând că era mai 
bine să mai adune robi răsculați și arme, pentru ca oastea lui să ajungă mai 
puternică. Acum, această oaste se afla iarăși pe Muntele de Foc, dar nu sus, 
ci acolo unde înainte au fost taberele de soldaţi de lângă peșterile robilor. 
Mpunzi mai auzise că se povestea printre sclavi şi soldaţi că multe femei ale 
preoţilor năşteau în această vreme prunci cu cozi de șarpe, cu nasuri de 
elefanți sau cu labe de câine. 

Sfârşind de povestit, tânărul rob porni să plece spre tabăra lui Mai-Baka, 
dar după câţiva pași se întoarse şi-i mai istorisi o întâmplare de care uitase. 
De câtăva vreme se vorbea în casa robilor cum că zeii străini împreună cu 
fostul rob al stăpânului Piscului Sfânt s-au aşezat dincolo de palat, chiar în 
pisc. De mai multe zile se afla în palat și preotul Tefnaht, venit cu fiul şi cu 
fiica sa şi cu toată casa. Soldaţii care-i păzeau pe robi vorbeau tot felul de 
lucruri; unii spuneau că lui 'Tefnaht i-ar fi frică să mai stea în Marele Oraș, 
de când cu răscoala; alţii ziceau că a venit aici pentru a fi la îndemână când 
va muri Marele Preot. lar Nefert, fiica lui 'Tefnaht, a intrat o dată în casa 
robilor și n-a zis nimic. Mpunzi auzise însă de la niște slujitori că Nefert, 
care este preoteasa Zeiţei Lunii, ar vrea să-i vadă pe zeii din turnul de 
argint. 

— N-ai văzut-o niciodată pe Nefert? îl întrebă Auta tulburat. 

— Am văzut-o numai când a fost în casa robilor. Se spune că noaptea, 
când răsare luna, se plimbă prin grădină numai cu câteva roabe, dar eu n-am 
văzut-o. 

Neştiind alte vești, Mpunzi îşi luă rămas bun de la Auta și se strecură pe 
după stânci ca să ajungă undeva la ţărmul mării. 

Aşa se petrecură lucrurile atunci cu Mpunzi. 


lar acum, aducându-și aminte de această întâmplare, Auta ședea lângă 
Hor şi aştepta pe cei douăzeci de robi care păreau să se îndrepte încoace. 
Văzându-l că tace şi desluşindu-i o oarecare tristeţe în ochi, Hor îl întrebă 
dacă nu e cumva bolnav. 

Auta îi mărturisi de unde îi venea tulburarea. Hor îl cercetă cu luare 
aminte şi zâmbi depărtat, cu oarecare mirare: 

— Şi dacă această Nefert nu poate fi a ta, nu poți iubi alta? 

Auta zise mâhnit: 

— Voi nu iubiţi niciodată? Tocmai voi care toată viaţa rămânețţi tineri! 

— Iubim, fireşte. Iubim și noi, dar nu ne pierdem firea când dragostea e 
fără răspuns. Înseamnă că n-am ales bine. Dragostea noastră este și 
prietenie. Ştii ce s-ar întâmpla dacă am începe să luptăm pentru cucerirea 
câte unei femei care nu ne vrea, cum se poate citi în cărțile noastre foarte 
vechi ale poeţilor? Omul uită de întâia lui datorie. 

— Dar nu asta e întâia datorie? 

— Fireşte că nu asta. Omul e dator întâi să lucreze pentru îmbunătăţirea 
vieţii tuturor. Altfel n-am fi ajuns unde suntem. La noi dragostea a ajuns 
ajutoarea omului, nu piedică. 

Auta oftă: 

— Ar fi bine să pot face ca voi, dar... 

— Ea te iubeşte? 

— Nu ştiu... poate că da. Numai o dată am putut vorbi cu ea, și atunci 
cu frică şi pe ascuns. Fiica unui preot nu poate iubi un sclav! 

— Nu poate sau nu i se dă voie? 

Auta nu răspunse. Vorbi mai departe tot Hor: 

— După cum mi-ai spus şi dacă am izbutit să încep a cunoaște firea 
voastră de pământeni, cred că dorinţa ei de a-i vedea pe zeii din tumul de 
argint este dorința de a te vedea pe tine. De ce se plimbă la lumina lunii, 
fără pază? 

Auta simţi că se luminează ceva în el. Strigă: 

— Am s-o răpesc! 

— Vrei să te ucidă soldaţii lui Tefnaht?! îl opri Hor, dar îndată se 
răzgândi: Sau zboară până acolo când se plimbă nepăzită. Prietenul nostru 
va așeza luntrea cât mai aproape... 

Dar iată că ceata de robi ajunse lângă ei. Robii îngenuncheară și Auta, 
sculându-se repede, se strădui mult până-i făcu să se ridice. Printre ei era şi 


Mpunzi. Auta află că era o ceată care se rătăcise de mulțimea răsculaților și 
pe care Mpunzi a întâlnit-o când se întorcea cu veşti de la Mai-Baka. 

— Mai-Baka îţi trimite slavă, zeule bun, și îţi bucură auzul cu vestea că 
au mai venit în tabere de patru ori câte o mie de robi. Pe aceștia i-am adus 
la tine pentru că umblau pe-aproape. De aici îi voi duce la Mai-Baka. 

Auta se uita curios la un rob voinic şi mărunt la statură, cu faţa albă 
gălbuie, și la altul, tot scund, dar cu pielea stacojie, aproape smolită. Îi 
întrebă din ce ţări erau aduși. 

Cei doi robi vorbeau greu limba atlantă, unul aproape de loc. Cel cu 
pielea albă gălbuie putea fi din răsăritul îndepărtat, își zise Auta, poate din 
mica ţară Sumer. Dar oameni de felul celuilalt nu mai văzuse. Aducea puţin 
la culoarea pielii cu atlanţii, parcă și tăietura chipului nu se deosebea prea 
mult, doar că faţa era mai uscăţivă, nasul mai lung și mai gros și statura mai 
scundă. Pe cel dintâi îl întrebă la întâmplare în limba ţării Sumer, vrând să 
afle cum îl cheamă. Fericit că poate vorbi ca acasă, omul râse cu 
recunoștință și i se închină. 

— Zeul nostru ştie toate limbile pământului... Mă cheamă Utnapiştim, 
şi slăvit fie zeul care vrea să ştie numele meu nemernic! 

— Dar tu de unde eşti, care-i ţara ta? îl întrebă pe celălalt, însă în limba 
atlantă. 

Robul cu faţa stacojie întinse mâna spre apus. Auta ridică din umeri: 

— Acolo nu este nici o ţară, numai câteva ostroave mici cu oameni 
sălbatici. De acolo eşti? 

— Nu. Țară mare, frumoasă. Departe! răspunse omul. Auta ştia că în 
unele poveşti se vorbea uneori de o ţară mare de la capătul dinspre apus al 
pământului, dar nu credea că e altceva decât născocire. Acum, rămase însă 
descumpănit. Se gândi că chiar dacă ciudatul om minţea, înfăţişarea lui nu 
semăna cu a nici unuia dintre popoarele lumii. Află că îl cheamă 
Mahukutah. Altădată l-ar fi descusut mai mult, dar acum aștepta Mpunzi să 
plece spre țărm cu toţi ceilalți. Auta îl sfătui să-i spună lui Mai-Baka să mai 
adune robi. 

— Păcat că a murit lahuben! zise el trist. Nu trebuia să se avânte cel 
dintâi. 

— Dacă a pierit el, suntem mai puţini numai cu unul, zise Mpunzi. Era 
viteaz, dar nu era rob. 

— lahuben ştia însă cum se rânduieşte o oaste, cunoştea meșteșugul 
războiului, și voi luptaţi cu cea mai bună oştire a lumii. Lui Auta îi părea 


rău că nu ştie ce poveţe să-i mai dea. Spuse ce putu: Voi sunteţi viteji, dar 
soldaţii au şi meșteșug și sunt mult mai mulţi. Să-i spui lui Mai-Baka să mai 
aştepte şi să mai adune robi. Am să vin... 

— Să vii, zeule Auta! Tu eşti zeu şi știi totul. Ai să ne înveţi și 
meşteşugul. 

Auta zâmbi trist, gândindu-se de la cine ar putea învăţa el însuși acest 
meşteşug al războiului. 

Când se făcu seară, păziți de umbrele lungi ale amurgului, cei douăzeci 
de inşi se strecurară pe după stânci. Auta surprinse la Hor o ciudată privire 
de milă. Hor îl întrebă: 

— Cum pot să umble pe jos atâta? M-am uitat la Mpunzi. Ca să-i spui 
câteva cuvinte care nici nu l-au prea ajutat, a străbătut jumătate din 
Atlantida, desculț, dezbrăcat și fără îndoială flămând. Aveţi mulţi oameni 
minunaţi pe pământ! Ar săvârşi minuni dacă ar şti cât ştiu preoții voştri și ar 
rămâne cu însușirile pe care le au! 

— Spune-mi, Hor, cum să-i ajut! strigă Auta în glas cu un sunet al 
deznădejdii. Dacă aş şti măcar ce ştia lahuben!... Și aşa cum sunt am vrut 
să mă duc printre ei, dar nu mă lași tu. 

— Tocmai pentru că vreau să-i ajut. Ei vor câştiga mult mai mult dacă ai 
să-i înveţi să trăiască. Atunci vor şti să lupte și fără tine. După ce ne vom 
isprăvi cercetările pentru care am venit şi până când vom putea pleca 
îndărăt, vom găsi şi pentru tine răgaz mai mult. M-am gândit chiar să vii cu 
noi, și nu numai tu. Ai putea să înveţi anumite lucruri până la capăt, şi 
atunci te-am trimite înapoi pe pământ. Dacă te duci acum, nu-i poţi învăţa 
decât să moară și ai să mori şi tu poate înainte de a-i fi învăţat, ca şi 
prietenul tău lahuben. 

Zilele trecură în cercetări grăbite. Pentru Auta, în învăţătură. Străinii nu-i 
cereau să le facă aproape nimic. Îşi sfârşise hrana pământeană de mult, şi iar 
înghițea sâmburii lor ciudaţi. Iar într-o seară Hor se apropie de el și-i atinse 
braţul. Erau pe marginea unei stânci. Luna mare și galbenă ieşise de undeva 
din orizont. 

— Auta, îi spuse Hor, răsare luna. 

— Văd! răspunse el și rămase liniştit. Hor începu să râdă. Spuse: 

— Te-ai răzgândit și nu mai vrei să te duci? 

— Unde, Hor? şi numaidecât se învioră, aducându-și aminte. Chiar pot 
pleca? Am crezut atunci că glumeşti. 

Hor îl privi aspru și-i spuse: 


— Hai să plecăm. Poate liniştea dragostei îți va fi de folos. 

— Dragostea nu e liniște: când femeia iubită nu e lângă tine, ești 
tulburat, și tulburat ești și când este alături! îi răspunse Auta, dar porni către 
mica luntre; cârmaciul aștepta, râzând. 

Luntrea ajunse, fireşte, repede și apoi se roti de câteva ori deasupra 
grădinii palatului. Copacii înalți o împiedicau să se așeze. Găsiră cu greu un 
loc bun, între tufe. Când ieşiră din luntre, Auta şopti: 

— Iat-o! 

Pe o alee treceau trei femei. Una din ele era Nefert, îmbrăcată în 
veșmânt alb și lung, cu o cunună în jurul părului des. O cingătoare din inele 
de argint îi strângea mijlocul. Veşmântul, după obiceiul din Atlantida și din 
unele țări ca bunăoară Ta Kemet, îi lăsa un sân descoperit. Mersul fetei era 
lin ca o plutire. Luna juca în părul negru retezat la înălțimea umerilor. 
Adunat jos fald peste fald într-un unghi lung, veșmântul dezvelea în mers 
pulpa stângă, acoperind genunchiul. 

Auta rămase locului, vrăjit. Dar şi ceilalţi doi. La lumina lunii se vedeau 
ochii lungi cu sprânceana subţire și abia arcuită, aduși aproape sub tâmple, 
nasul subţire şi drept, arcuit lin deasupra buzelor cărnoase, fața de culoarea 
răsăritului împrejmuită de părul retezat drept, pe frunte și pe umeri. 

Cel dintâi care rupse tăcerea fu cârmaciul. 

— Nu-mi pare rău că n-am rămas în luntre, spuse el în șoaptă. Poate că 
n-am să mai pot avea prilejul să văd grădina asta şi să miros florile ei. 
Luntrea tot n-are cine s-o lovească sau s-o zgârie; n-a văzut-o nimeni... Şi 
la urma urmei, poate învăţ şi eu ceva. 

Hor îl privi întrebător. 

— Vreau să văd cu ochii mei cum se răpește o femeie! zise râzând 
cârmaciul. Să ştiu cum să fac și eu cu una din fiicele tale, după ce ne 
întoarcem acasă. 

— Nu te vrea? îl întrebă simplu Hor. 

Cârmaciul nu răspunse. Nefert era foarte aproape de ei. Atunci Auta 
strigă ușor: 

— Nefert, am venit! şi alergă spre dânsa. 

Fata se întoarse spre ei și deodată scoase un strigăt și se repezi în braţele 
lui Auta, căzându-i la piept. Numaidecât după aceea se auziră în preajmă 
voci şi de după nişte tufe se ridicară câteva coifuri de soldaţi, sclipind în 
lumina lunii. 

— Vii cu mine, Nefert? o întrebă Auta cu voce grăbită. 


— Să fugim, să nu ne ucidă... Nu trebuia să strig. Știam că ai să vii să 
mă iei, am simţit. Dar am... Glasul îi amuțţi. Soldaţii erau aproape. 

— Fugi cu ei, Nefert! îi șopti Auta arătându-i pe cei doi străini. Vin şi 
eu! 

Fata alergă spre Hor, care o luă de mână. Dar străinii nu puteau alerga. 
Se îndreptară cum putură mai repede spre luntre. 

Auta era înconjurat de soldați. Ridică o cupă mare de piatră pentru flori 
şi o aruncă în capul celui mai apropiat soldat. Soldatul căzu cu coiful spart 
şi cu tâmpla însângerată. O suliță se îndreptă spre Auta, însă în aceeași clipă 
o mână se aşeză pe ea şi o împinse în jos. Un glas șopti: 

— Porunca este să-l aducem nevătămat. 

Auta se învioră. Ridică de pe soclul ei o statuie mică de marmură a unui 
zeu. Tot atunci auzi un şuier prelung. Când să arunce statuia în soldatul ce 
se apropia de el, Auta auzi că șuierul se înteţește și un gând fulgerător îi 
trecu prin minte: „Pleacă fără mine. Se tem!” Dar în aceeași clipă auzi 
strigătul cârmaciului: 

— Fugi! Ne-au luat luntrea! 

Auta ridică ochii în sus şi înţelese: luntrea zbura trecând spre miazăzi. 
Cine o luase? Cine ştia s-o poarte prin văzduh? Scăpă din mâini statuia 
zeului. O mână grea i se lăsă pe umăr. Alte patru mâini începură să umble la 
gleznele lui cu ceva rece. Auta își dădu seama că erau lanţurile. Răceala 
aramei lipită de glezne o cunoştea. Jos nu se vedea bine şi soldaţii nimereau 
greu verigile de aramă. Auta îşi veni în fire. Înălță ochii şi-i repezi un pumn 
în tâmplă soldatului care-și ținea mâna grea pe umărul lui. Soldatul se 
clătină și se retrase de-a-ndărătelea, cu mâna la cap. Alţi patru se repeziră la 
Auta și-l înşfăcară de mâini. Încercă să se descleşteze, dar nu mai putu. 
Încercă să se uite în partea dincotro strigase cârmaciul. O mână puternică îi 
întoarse capul înapoi. Apucase să zărească între tufe lucind ceva argintiu; 
poate erau străinii cu Nefert, poate numai lumina lunii. Dar auzi dintr-acolo 
o voce subțire. Se încordă și încercă încă o dată să scuture de pe el mâinile 
care-l strângeau. Cum de nu se repezise nimeni asupra străinilor? Sau 
soldaţii îi socoteau într-adevăr zei și le era frică... 

— Dacă mă strângeţi aşa, mă ucideţi! răcni Auta. Marele Preot vă va 
omori pe toți. N-aţi auzit porunca? 

Șoapta auzită întâmplător i-a fost de folos. Soldaţii îl lăsară, depărtându- 
se câţiva pași şi nelăsându-i loc pe unde să fugă. Nu mai avea cum să scape. 
Dar deodată zări un soldat prăbuşindu-se la pământ. Apoi altul. Apoi încă 


doi. Ceilalţi fugiră, zbierând îngroziţi. Îndată Auta, îşi aduse aminte de arma 
albastră, și nemaivăzându-se înconjurat, alergă spre tufe. Nu era din neamul 
tibbu, dar știa să fugă minunat. Când îl văzu lângă ea, Nefert îi încolăci 
gâtul cu braţele. Tremura. 

— Hai să fugim de-aici, Auta! În pădure să fugim. Nu mai vreau să văd 
pe nimeni, numai pe tine... 

Auta îi mângâie părul. 

— Cum să trăim în pădure? Ca sălbaticii? Și până, la urmă tot vom fi 
descoperiţi. 

— Ca sălbaticii! spuse fata printre sughiţuri de plâns. M-am săturat şi de 
tata și de palatele lui... Nu mai vreau să fiu preoteasa lunii, nici... nimic. 
Vreau să fiu numai cu tine. 

Hor nu îndrăznea să-i tulbure. Dar cârmaciul îi trezi din această visare: 

— Trebuie să plecăm grabnic sus, la noi. Nu mai avem cu ce zbura, ştii. 

Nefert ascultă mirată. Ea nu băgase de seamă luntrea în zbor, într-atât 
era de tulburată. 

În preajma lor nu mai era nimeni. Călăuziţi de Auta, porniră pe 
întortocheatele poteci. Nefert păşea alături de el și-l ţinea de mână, 
neîntrebându-l nimic. Numai cârmaciul nu avea liniște. O dată zise: 

— Cred că într-o lună pot înjgheba alta, mai mică, din ceea ce am adus 
cu mine... 

Altă dată rostit îngândurat: 

— Cine s-o fi putut lua? Cine a fost cu noi şi s-a uitat cum o ridic în 
aer?!... 

Mergeau foarte încet. Hor tăcea. Numai Auta își încordă mintea 
încercând să găsească răspunsul. Dar acum mintea lui lucra greu. Zise 
nehotărât: 

— lahuben... Dar lahuben e mort. 

— Preotul vostru care a vrut să te ucidă acolo în oraș. El îmi cerea 
întruna lămuriri, strigă cârmaciul. 

Auta se opri înţepenit. Mintea lui se lumină. Strigă mânios: 

— Tefnaht a fost... numai el! 

Vorbeau în limba atlantă, anume. Auzind strigătul mânios al lui Auta și 
neînţelegând nimic, Nefert începu să tremure îngrozită. Auta se uită la ea. În 
ochii lui scăpără ură. Zise răstit: 

— N-ai fost tu momeala din capcană, Nefert? Spune sau te ucid! 

Nefert izbucni în plâns. 


— Dar ai spus că ştiai că am să vin! spuse Auta mai moale. 

Fata îl privi drept în ochi. O bătea luna în față. Ochii îi erau curați. 

— Inima mea îmi spunea, de la ea ştiam... zise Nefert. Cum crezi că mi- 
ar fi spus tata ceva tocmai mie, dacă ar fi plănuit să te prindă! 

— Ştia că mă iubeşti? 

— N-avea de unde să ştie, dar mi s-a părut că ghicise acum în urmă. 

Hor îi atinse braţul: 

— Fata n-are nici o vină, n-o bănui! Dar să mergem cât nu e prea târziu. 
Cine ştie ce se poate întâmpla. 

Drumul spre pisc pentru Auta nu era lung: ar fi ajuns curând. Pe Nefert 
la nevoie ar fi purtat-o în braţe. Dar străinii se istoveau mergând. De multe 
ori erau nevoiţi să se oprească, pentru a se odihni puţin. Alte dăți Auta îi lua 
în spate pe rând şi-i trecea peste albia vreunui pârâu sau pe buza unei 
prăpăstii. Drumul părea că nu se mai sfârşeşte. Totuși, se sfârşi. 

Când soarele luminase munții, intrară cu toții pe ușa luntrei mari. Nefert 
era atât de istovită încât nici nu mai putu să se mire. Hor și cârmaciul 
căzură în jilțuri, storși de puteri. Pe toți îi înconjurară ceilalți trei străini, 
roşi tustrei de îngrijorare. Femeia începu să-i învioreze cu mingea fermecată 
şi cu alte mijloace stranii. Dar erau prea zdrobiţi. Auta se simţea însă bine. 
Îi luă pe rând în braţe şi îi duse în odăiţa rotundă unde puteau face baie de 
raze întremătoare nevăzute. 

Nefert între timp adormise pe un jilt desfăcut ca un pat. Când se trezi 
după un somn scurt, înainte de a-și da seama unde se află, auzi pe cei din 
jur vorbind ceva neînțeles, sau cum i se păru ei, cântând. 

Și străinii şi Auta erau foarte îngrijoraţi. Străinul care fusese cu Hor și cu 
cârmaciul să-l ducă pe Auta în luntre deasupra sclavilor răsculați tocmai 
spunea: 

— Am crezut că aţi plecat spre locul răscoalei. Am încercat să vorbim cu 
voi, dar luntrea zbura fără să răspundă. Întâi am socotit că s-a stricat ceva și 
nu ne puteți răspunde, dar când am văzut că nu ne trimiteţi nici măcar 
semne luminoase, n-am mai știut ce să credem. 

Auta, care asculta încordat, strigă pe neașteptate: 

— Acum înţeleg tot! Tefnaht a zburat spre Muntele de Foc: vrea să 
împiedice răscoala. 

— Zbura foarte încet, zise acelaşi străin. Altfel ar fi ajuns, sau poate s-a 
oprit undeva pe drum. 


— Nu ştia să oprească nici să zboare repede, spuse cârmaciul. N-a 
apucat să vadă tot... 

Auzind însă de Muntele de Foc, Hor încremeni. Uitându-se la el, și 
ceilalți se schimbară la faţă. 

Auta nu bănuia la ce se gândesc. Începu să simtă în el o neliniște aspră, 
crudă, întâia oară atât de mare de când se știa. Soarta răscoalei amenințate îi 
ridică un nod în gât și i se păru că aerul se împuţinase. 

Într-un târziu, Hor îl întrebă pe cârmaci: 

— Poţi s-o nimiceşti în aer, înainte de a ajunge la muntele acela 
primejdios? 

— Nu! murmură cârmaciul cu glas sugrumat. Nu m-am pregătit pentru 
asta... nu m-am gândit. 

Auta simţea marea primejdie, fără s-o cunoască. Întrebă cu glas stins: 

— Şi ce va fi acum? 

Hor nu-i răspunse. Umblă la o altă oglindă, pe care Auta n-o cunoștea, 
până când oglinda se lumină de o lumină uşor tremurătoare, și se iviră pe 
ea, ca în depărtare, niște munţi fumegând slab și pe un fel de cer cenușiu se 
zări plutind o musculiță. Hor le arătă musculiţa şi spuse: 

— Deocamdată n-a ajuns. Zboară încet. 

Auta își dădu seama că era luntrea lor. Întrebă din nou: 

— Şi acum ce va fi: 

Fără să-și ia ochii de la oglindă, Hor zise: 

— Nu știu ce va fi... 

Vocea lui tremura. 


Capitolul XXIV 


Mpunzi era de mult prieten cu robul cârmaci care-l dusese nu o dată 
ascuns în luntrea pescărească. Dar acum erau douăzeci și cine putea să-i 
ascundă pe toți? Dimineaţa îi apucase într-o pădurice de pe țărm. Să meargă 
pe jos pe uscat spre Muntele de Foc nu se putea: era și departe, erau și 
primejdii. Se sfătuiră ce să facă. 

— Eu pot face o plută, zise Mahukutah. În ţara mea facem plute. 

Pentru că nu aveau alt gând mai bun, nici alte mijloace, începură să 
caute în păduricea în care poposiseră lemn bun pentru o plută. Aveau arme, 
unii aveau topoare. Începură să taie anumiţi copaci pe care-i alegea 
Mahukutah, pentru că aveau lemnul foarte ușor. Alții aduceau din pădurice 
felurite ierburi și lăstari tineri din care se puteau împleti frânghii. Astfel, în 
două zile pluta fu gata. 

O împinseră în mare şi săriră pe ea, strigând de bucurie. Dar curând 
văzură că plutea prea încet. Îi făcuseră și lopeţi, şi pânză. Totuşi pluta 
luneca prea încet, chiar dacă se ţinea pe valuri mai bine decât o corabie. 
Când se apropiară de limanul știut de Mpunzi, al pescarilor, Utnapiştim ceru 
să tragă la țărm. Opriră pluta şi o ascunseră printre sălciile unei guri de râu 
care se vărsa liniștit în mare. Utnapiştim spuse: 

— Pluta noastră plutește prea încet, cu toate că vântul e bun. De ce să nu 
avem şi noi o corabie sau mai multe corăbii? 

Și Utnapiştim le mărturisi planul său. Îndată ce va cădea noaptea, 
Mpunzi să se strecoare la prietenul lui, cârmaciul, şi să-i spună în taină ce 
au pus ei la cale. Cârmaciul era rob, așa că n-avea să ţină cu stăpânii. După 
ce vor socoti că Mpunzi a ajuns, unul din ei să se ducă ceva mai departe de 
țărm, acolo unde pescarii își întind năvoadele la uscat, pe lemnăria 
dulgherilor de corăbii. În liman sunt totdeauna câteva corăbii pescăreşti și 
alte câteva noi, abia date la apă. Așa spunea Mpunzi. Sunt însă păzite 
totdeauna de câţiva pescari. Dar năvoadele nu le păzeşte nimeni. Utnapiştim 
se va strecura până la ele, va face focul și va aprinde un braţ de ierburi 
uscate, de la care va lua foc lemnăria. Atunci Utnapiștim va ieşi din 
ascunzătoare şi alergând spre țărm va striga din răsputeri: „S-a aprins 
lemnăria! Ard năvoadele!... Săriţi!” 

Planul era bun. Acest rob își uimi tovarășii, care numaidecât și-l aleseră 
căpetenie. Când veni noaptea, toate se petrecură după planul lui Utnapiștim. 


Auzind pe neașteptate strigătele și zărind focul, pescarii alergară de la 
corăbii şi din colibele lor înăuntrul țărmului. 

În acest timp, două corăbii se desprinseră de mal. Dar ceea ce nu văzuse 
Mpunzi, şi nici ceilalţi, pe alte corăbii mai erau pescari care-și mai adunau 
uneltele ca să le ducă pe țărm. Văzând pe ceilalți că alergaseră să stingă 
focul şi socotind că erau destui, nu se mai osteniră să coboare pe mal. Tot 
arunci acești pescari auziră plescăit de apă în apropiere. Noaptea era 
întunecoasă, înnourată, fără lună. Totuşi, ochii lor buni de oameni ai mării 
deslușşiră nişte oameni care săreau în apă de pe mal. Nu era greu de 
priceput. Şi nici n-aveau când să mai judece dacă au ghicit bine ori s-au 
înşelat. Înotătorii treceau liniștiți pe lângă aceste corăbii, nebănuind nimic. 
Se îndreptau spre cele două care ieșiseră în larg, abia zărite. Atunci pescarii 
începură să arunce cu vâslele în ei. Înotătorii se afundară numaidecât, ca să 
iasă din apă mai încolo. Numai pe unul din înotători îl izbi în cap o vâslă. 
Ceilalți nu se mai vedeau. Se puteau auzi numai nişte bufnituri surde în 
pântecul corăbiilor de la țărm, pesemne valurile mării care începea să se 
înfurie. Cele două corăbii plecate ajunseseră destul de departe. Vântul bătea 
dinspre țărm. Câţiva pescari întinseră pânzele la trei corăbii și loviră apa cu 
vâslele, cu câte vâsle le-au mai rămas. Corăbiile porniră. Dar foarte curând, 
una începu să se lase în bot, apoi alta pe-o coastă. În corăbii intra apa. Pe 
unde? Nu mai era timp de judecat. Traseră cu greu cele trei corăbii înapoi la 
mal, strângând repede pânzele. Trebuia scăpate de scufundare măcar 
acestea, dacă două s-au dus, răpite de cine știe cine. Ajungând înapoi, 
pescarii săriră jos şi începură să le tragă anevoie pe ţărmul nisipos. 

Între acestea, toți înotătorii afară de doi izbutiră să ajungă la corăbiile 
din larg. Când se urcară toţi, prietenul lui Mpunzi, cârmaciul, întrebă dacă 
mai era cineva în apă. Corăbiile pluteau alături. Pe fiecare catarg era acum 
atârnat câte un opaiț vârât în tigvă uscată, cu găuri. La lumina slabă a 
seului, oamenii totuși se puteau recunoaște. Fără cei doi cârmaci, erau 
optsprezece. Lipseau robul Valukaga, iscusit arămar, și proaspăta lor 
căpetenie Utnapiștim. 

— Să-i aşteptăm, spuse Mpunzi. Cârmacii se uitară îndărăt. Nu mai erau 
urmăriți, aşa că puteau să aştepte. Coborâră pânzele. Valurile îi legănau. 
Cele două corăbii lunecau încet spre larg, împinse de vântul care le lovea 
numai lemnăria. Oamenii se uitau cu grijă spre țărm. Nu se zărea prin 
noapte nici o pânză, nu se auzea nici un plescăit al apei. Nimeni nu putea 
să-şi închipuie de ce s-au întors pescarii din urmărire. 


Deodată, în tăcerea întunecată a nopţii, se auzi un zgomot slab în lemnul 
navei. După câteva clipe, ajutat de ceilalți, Valukaga se urcă pe corabie, ud 
şi istovit. Căzu fără glas pe punte. I-ar fi prins bine un strop de vin sau de 
rachiu de palmier, dar n-avea nimeni. 

Când îşi veni în fire, Valukaga povesti: 

— Nu ştiu ce mi s-a întâmplat. Am ameţit și m-am dus la fund. Cred că 
m-a lovit un val. Noroc că fundul era aproape. Când m-am lovit de fund, m- 
am trezit şi am înotat în sus. N-am apucat să înghit multă apă... 

Valugaka se întrerupse. Vărsă o parte din apa înghițită fără voie şi se 
linişti. Dar îi era greu să vorbească. Doi inşi îl ajutară să intre sub punte, 
unde găsi niște saci şi se culcă. 

Utnapiştim însă nu mai venea. Poate se înecase. Nu era mult de când 
lăsaseră țărmul, dar frica, amestecată cu bucuria libertăţii, care-i stăpânea pe 
toţi, îi îndemna să se grăbească și îi făcea să le pară lungă și clipa. Mpunzi, 
Mahukutah şi alți câţiva socoteau să mai stea, dar ceilalți şi îndeosebi 
cârmacii stăruiau să plece. 

— Când ne-am ales și noi căpetenie, ne-a luat-o apa! spuse râzând unul 
cu barbă neagră, ajuns în Atlantida de undeva de departe, dintr-un mic 
ostrov răsăritean. 

Erau gata să întindă pânzele, şi când nu se mai aștepta nimeni, se cățără 
vesel și vioi pe corabie, ca o pisică, Utnapiștim. 

— Ce vă uitaţi așa? Ridicaţi odată pânzele astea împuţite! strigă el 
râzând și, scoțându-şi de la cingătoare toporul, îl trânti pe punte. 

Toată lumea de pe cele două corăbii căută să-l privească la lumina 
palidelor felinare de seu. Nimeni nu pricepea veselia lui. Dar Utnapiștim 
strigă din nou: 

— Sărutaţi toporul ăsta: el v-a scăpat! 

Și fiindcă ceilalţi îl priveau nedumeriţi, Utnapiştim ridică toporul de jos 
şi se făcu că vrea să spargă puntea. Abia atunci foştii robi înţeleseră de ce s- 
au întors din drum corăbiile urmăritoare şi de ce a întârziat Utnapiştim. 

— Cum ai putut să le spargi şi să înoţi? îl întrebă un cârmaci. Înoţi bine! 

Dar Utnapiştim nu mai răspunse. Se duse la botul corăbiei şi începu să 
privească apa. Cele două corăbii pluteau acum una după alta, una din ele 
lăsând-o în față pe cea pe care era Utnapiștim. Marea nu era furioasă, însă 
vântul bătea acum pieziș, și mersul spre miazăzi era încetinit. 

Fiecare dintre cei douăzeci și doi de oameni era nerăbdător să ajungă la 
țărmul Muntelui de Foc, dar fiecare se simţea bine și pe mare, în libertate, şi 


fără primejdia biciului sau a suliţei regale. N-aveau merinde. Își făcură însă 
plase din resturile de frânghii și prindeau pește pe care-l mâncau crud. 

Ţărmul în apropierea căruia pluteau era în multe părți nelocuit, însă 
bogat, ca toată Atlantida, în râuri și pâraie, așa că din când în când, noaptea, 
se puteau furişa în câte o albie pentru a-și lua apă de băut. Deocamdată 
altceva nu le trebuia și se simțeau aproape fericiţi. Pluteau astfel încet, zile 
şi nopţi, când pe mare liniștită, când pe furtună, iar într-o dimineaţă zăriră în 
depărtare nişte nori vineţi sau niște munţi. Cei care aveau ochi mai buni 
deslușşiră însă o aţă tremurătoare şi roșiatică ce se încolăcea deasupra și 
atunci unul dintre ei strigă: 

— Muntele de Foc! 

Dimineaţa abia se revărsa şi cerul era încă vânăt. Apele mării erau 
liniștite și călătorii se bucurau de privelişte, când deodată Mpunzi le arătă 
cerul, rostind cu glas înăbuşit de tulburare: 

— Vine zeul! 

Și toți văzură lunecând ușor și domol pe cerul din ce în ce mai limpede, 
un trup lung şi argintiu ca de pasăre ciudată strălucind în razele soarelui 
care abia se ridica din mare. Cu toții cunoşteau pasărea aceea și ştiau că în 
ea vine cel pe care-l socoteau zeul lor Auta. Prinseră curaj, urmărind semnul 
de argint care se îndrepta spre Muntele de Foc. 

Trecu un oarecare răstimp, şi semnul nu se mai zări, pierdut în cer. Dar 
îndată după aceea văzură toţi cum pasărea sau luntrea zeilor se apropie ca 
un grăunte de argint de fumul şi scânteile Muntelui de Foc, se leagănă o 
clipă deasupra şi apoi cade în fum. 

— Zeul a intrat în pământ! rosti Utnapiştim. Numaidecât se auzi de 
departe un bubuit surd şi prelung, şi din gura muntelui, unde căzuse luntrea, 
tâşni un potop de flacără, de scântei și de fum. Fumul se îngroșă repede într- 
un stâlp care se vedea bine şi din depărtare, iar apoi capătul de sus al acestui 
stâlp se umflă, alcătuind o ciupercă uriașă ce acoperi curând zarea. Apoi 
creasta muntelui se despică și din uriașa crăpătură (călătorii cunoşteau bine 
Muntele de Foc şi priveau îngroziţi, cu fălcile încleştate) începu să curgă un 
fel de apă de foc, când argintie şi sticloasă, când ca arama călită. Se auzi 
zgomotul altei bubuituri îngrozitoare, tot surd, tot de departe. O bucată de 
munte se prăbuși în mare. Cele două corăbii se apropiau mânate de o briză 
lină spre miazăzi. Deodată Utnapiștim îşi dădu seama încotro pluteau, şi 
strigă să se strângă pânzele. Dar în aceeași clipă năvăli peste corăbii un vânt 
sălbatic dinspre miazăzi, apoi îşi schimbă mersul spre răsărit. Vântul începu 


să urle ca o mie de fiare rănite. Marea se cutremură, aruncându-şi valurile 
spre cer. Cele două corăbii se învârteau pe coame de talazuri, gata să-și 
sfarme lemnăria. Soarele, care se pregătise să răsară, nu mai răsări. Acum 
trebuia să fie ziuă, dar lumina se vedea numai ca o geană subțire spre 
răsărit. Robii de pe corăbii socotiră că zeul lor, scufundat sub pământ, 
oprise soarele să mai răsară. 

Se îndepărtau tot mai mult de Atlantida, însă nici n-aveau cum stăvili 
puterea vântului, nici nu mai doreau să se apropie de muntele răscolit. După 
un număr de ceasuri (nimeni nu ştia câte), începu alt şir de bubuituri care 
acum parcă se auzeau din fundul mării. Călătorii văzură cu uimire că alte 
mănunchiuri de fum negru sau roșu începeau să se înalțe pe bănuita zare a 
apusului. Marea era turbată. Vântul sălbatic îi mâna întruna spre răsărit, 
aruncându-le corăbiile de pe un munte de apă pe alt munte de apă. Cerul era 
negru. Marea era neagră. Felinarele de pe catarg se stinseseră de mult. 
Marea și vântul prefăcuseră călătorii în nişte făpturi neputincioase şi oarbe. 
În cele din urmă, una din corăbii se sparse și oamenii ei fură înghiţiţi de 
valuri. Numai o minune i-ar fi putut scăpa de mânia apelor. 

Cei rămași plutiră mult timp (trebuia să fi trecut o zi şi o noapte), până 
văzură iar lumină. Se uitară cu frică îndărăt. Deasupra lor era zi, dar la apus 
era noapte. Altceva nu se mai vedea nimic în zarea de la apus. Numai în 
noaptea următoare, cei câţiva călători scăpaţi de înec pe zdruncinata lor 
corabie zăriră între apus şi miazănoapte o stea mare ţâșnind spre cer, unde 
rămase apoi o vreme ca un ochi mare, deschis. 

— Zeii s-au urcat la cer! rosti Mpunzi. 

— Ne-au părăsit zeii! spuse și Utnapiștim cu mirare şi tristeţe. 

Corabia lor era când împinsă, când aruncată ca o găoace. Apa năvălea 
după ei, vântul îi lovea cu putere. Pânza lor era sfâșiată și ajunsese o 
zdreanţă. 

Înaintară spre răsărit un număr neştiut de zile și de nopţi. Iar într-o 
dimineaţă cârmaciul, care cunoştea bine aceste mări, scoase un strigăt uimit, 
uitându-se spre miazăzi: 

— Ştiţi unde suntem noi? 

Pe corabie nu mai erau acum decât cârmaciul, Utnapiştim, robul cu 
barbă neagră venit dintr-un ostrov răsăritean și Mpunzi. De ceilalți nu mai 
puteau şti nimic. Întoarseră capul după mâna cârmaciului: în depărtare, spre 
miazăzi, se zărea un țărm verde cu câteva guri bogate de râu... 

— Acolo e Ta Kemet! adăugă el și mai uimit. 


— Eşti nebun! strigă Utnapiștim. Cum să fie Ta Kemet? Crezi că am 
trecut prin văzduh? Dar atunci unde au fost Stâlpii lui Melkart? 

Cârmaciul înălță din umeri, privind năuc. 

— Nu ştiu... zise într-un târziu. Eu am văzut după stele şi după timp că 
merg spre răsărit, și de patru nopți tot aştept să zăresc Stâlpii iui Melkart. 
Totuşi, am trecut de ei fără să-i vedem. 

— Cum? strigă iarăşi Utnapiștim. Nu cumva peste ei!? Acolo e 
strâmtoare... I-a acoperit apa? 

— Nu ştiu! rosti cu glas stors năucitul cârmaci și de aici încolo se zăvori 
în tăcere. 

Corabia lor cu pânza zdrenţuită şi cu lemnăria zdruncinată din 
încheieturi abia se mai ţinea pe faţa apelor, aici în sfârşit mai liniștite. 
Gurile de râu de la miazăzi erau într-adevăr ale lui Hapi. Dar nu traseră 
hodorogita lor corabie la ţărmul ţării Ta Kemet. Foștii sclavi voiau să scape 
de tot ce le mai putea aduce aminte de Atlantida. Și mai plutiră două zile 
sau trei, dregându-şi cu ce puteau zdreanţă pânzei, zărind din când în când, 
noaptea, steaua sau ochiul luminos din cer. Iar într-o seară marea se sfârşi. 
Biata lor corabie, cu care nimeni pe vreme bună nu s-ar fi încumetat să iasă 
departe în larg, se opinti până la țărm scârțâind din încheieturi; și foștii robi 
ai Atlantidei, când simţiră în sfârşit sub tălpi pământul neclătinat, oftară 
ușuraţi și fiecare mulțumi zeilor săi că scăpase cu viaţă. 

Robia era departe. Atlantida era departe sau poate nu mai era. Aici 
mişunau negustori cu nasuri subțiri și ascuţite, feţe albe și păr negru, care 
aveau limbă iute şi corăbii iuți înjghebate într-o mare de ostroave şi limbi 
de pământ unde neamurile abia se ridicau la viață, și negustori cu ochi 
înguști și nasuri ca pliscul păsărilor de pradă, mereu dornici de sclavi ieftini 
şi de înșelăciune, lăsându-se nu de mult spre mare dinăuntrul ținutului unde 
se aşezase neamul hananeu. Veneau spre aceste țărmuri gălăgioase păstori 
cu piei de oaie, cu unt şi caș, sau pescari cărând coșuri cu peşte. 

Dăruind valurilor ceea ce mai rămăsese din corabia lor, cei patru se 
risipiră. Mpunzi și cârmaciul plecară spre miazăzi, pentru că bănuiau că ar 
putea să ajungă pe acolo în ţara lor, ocolind Ta Kemet. Omul cu barbă 
neagră intră în vorbă cu nişte negustori din insula lui. lar Utnapiștim porni 
din oraş în oraș, către răsărit, spre ţara sa așezată între două mari râuri care 
cuprindeau între albiile lor pământul bogat unde se afla orașul Uruk. 


Capitolul XXV 


Străinii împreună cu Auta și cu Nefert se mai uitară un răstimp în 
oglindă, urmărind luntrea, până când deodată oglinda se făcu neagră o clipă, 
apoi lumina o albi toată și în oglindă nu se mai văzu nimic, nici munți, nici 
luntre. 

Hor sări în picioare şi strigă înspăimântat: 

— lată de ce m-am temut! 

leşiră cu toţii afară cât putură de repede. Mâna lui Hor arătă cerul 
dinspre zarea unde trebuia să fie Muntele de Foc. Tot cerul părea prins 
acolo într-un grătar de nourași lungi și subţiri sau de raze lăptoase şi încet 
începu să se ridice sus, tot mai sus, o uriaşă ciupercă de fum sau de țărână 
spulberată. 

Hor se duse în partea cealaltă a micului podiş din pisc. Ceilalţi veniră 
după el. Jos, pe țărmul mării, mergea un convoi de asini și de robi spre 
liman. Auta şi Nefert amuţiră. Auta alergă după ocheane și se întoarse să 
privească, apoi strigă uluit: 

— E Marele Preot!... Marele Preot cu toţi ai lui. Unde se duce? 

— Cine ştie cum de a presimţit! zise Hor. Sau pleacă fără să ştie nimic! 

Auta nu înţelese decât că Marele Preot pleca cu toate corăbiile sale şi că 
Tefnaht prăbușise luntrea în gura Muntelui de Foc. Dar ce putea fi în toate 
acestea atât de cumplit încât să-l înspăimânte până și pe Hor?! 

Parcă auzindu-i gândurile, Hor îi făcu semn să vină în partea cealaltă a 
piscului, de unde priviseră adineauri. 

Dar zarea de la miazăzi se întunecase. Nu se mai vedea nimic. 

Hor și ceilalți străini intrară în luntrea lor. Nefert nu-și dădea seama ce 
se petrece, dar era neliniștită. Auta nu apucase să afle nimic și, văzându-i pe 
străini atât de îngânduraţi şi grăbiţi, nu mai îndrăzni să-i tulbure. Șezu cu 
Nefert pe o bucată de stâncă. Tăceau. După un răstimp destul de lung se 
stârni un vânt puternic de la miazăzi. Sub ei, piscul începu să se clatine. 
După aceea plouă. Văzduhul atârna greu. Deşi era amiază, piscul fu cuprins 
de amurg. Apoi totul se linişti. 

Hor şi ai săi ieşiră din turn. 

— Plecăm, Auta! zise el. Acum chiar dacă ai vrea să rămâi nu te putem 
lăsa. 

— Unde plecăm, Hor? Străinul arătă în sus. 


Nefert nu părea să înțeleagă, dar se strânse la pieptul lui Auta și urmări 
îngrijorată mâna lui Hor. 

— De ce? făcu Auta. 

Ca răspuns la întrebarea lui, piscul fu zgâlțâit scurt de alt cutremur. 
Ploaia începu din nou. 

— Acum nu mai putem ști nimic, decât după ce se va sfârşi. Dar aici nu 
putem aștepta sfârşitul! 

— Care sfârşit, Hor? Nu înţeleg nimic! Hor nu mai putea vorbi legat. 
Zise iarăşi: 

— Atlantida... Cine ştie, poate că se scufundă în mare. 

— Toată? 

— Asta nu putem ști. Dar munţii voştri fumegă toţi şi ar putea să aibă 
legături subpământene... Și 'Tefnaht a căzut cu luntrea tocmai în gura celui 
mai grozav. Eu ţi-am spus, Auta, ţii minte, și când a venit fostul tău stăpân 
care se suie acum pe corabie, că luntrele noastre au o putere grozavă. Dacă 
se dezlănţuie toată deodată... 

— Atunci bătrânul a ţinut minte și şi-a dat seama! Nu e prost cum l-aș fi 
bănuit... spuse luminat cârmaciul. Ştia unde se duce Tefnaht! 

Hor se încruntă. Ceva se tulburase înăuntrul lui. Stătea ţeapăn. 

Nici cârmaciul nu era liniştit. Spuse cu ciudă, simțământ pe care Auta 
nu-l mai cunoscuse la nici unul dintre ei: 

— De ce am lăsat luntrea singură? 

— N-aveai de unde să bănuieşti că are să vină Tefnaht! încercă 
pământeanul să-l liniștească. 

Dar Hor îl opri: 

— Nu căuta să ne mângâi, Auta. Numai noi suntem vinovaţi. Îţi dai 
seama ce s-a petrecut și ce se poate petrece. Dacă luntrea cea mică ar fi 
căzut dintr-o greşeală peste Marele Oraș, îl putea face pulbere în câteva 
clipe. Puterea ei trebuie călăuzită bine. Acum ea a tulburat măruntaiele 
Muntelui de Foc, unde se petrec lucruri asemănătoare cu puterea luntrelor 
noastre. Una o stârnește pe cealaltă și așa în lanţ... cine ştie până unde! 
Măcar să fi căzut în câmpie; acolo răscolea pământul și atâta tot!... Nu, nu 
pot să-mi iert că nu m-am gândit. 

Auta simţi pe frunte o sudoare rece. Abia acum începea să înţeleagă. 
Așadar, sfârşitul răscoalei va fi moartea tuturor... adică nu a tuturor, căci 
stăpânii au corăbii și vor scăpa. Dar câţi oameni vor pieri? Toată Atlantida, 
numai din pricina lui 'Tefnaht... Auta îşi opri gândul: oare numai din pricina 


lui 'Tefnaht?... Lacrimi mari îi udară genele. Nefert văzu. Văzu şi Hor. Nici 
unul nu vru să-l tulbure și nici unul nu spuse nimic. Dar Auta simţea că se 
înăbuşă. Zise sfâşiat: 

— Eu, Hor, mă auzi, Hor, eu, numai eu sunt vinovat de toate! Acum ştiu 
bine: numai eu... 

Hor se întristă. 

— Tu? De ce tocmai tu! 

— Dacă nu v-aş fi rugat să mă duceţi cu luntrea... 

Hor pricepu și îl opri cu o mișcare a mâinii: 

— Nu eşti vinovat câtuși de puţin! Nici chiar cârmaciul nostru nu e 
vinovat că a lăsat-o nepăzită, căci cine putea bănui că... Numai eu sunt 
vinovat într-adevăr, fiindcă anume eu aveam datoria să veghez. Să spun că 
n-am putut bănui nici eu?... Trebuia să bănuiesc orice când aveam 
asemenea putere în mână. Puterea asta e viaţă, dar e şi moarte. lar noi nu 
pentru moarte am răpit-o firii, și uite acum... 

— Linișteşte-te, Hor! îl rugă Auta. 

— Nu pot: pier atâţia oameni nevinovaţi, şi nu-i pot ajuta cu nimic. 
Putem lua cu noi încă cinci, șase oameni, dar ceilalți?... 

— Poate dacă 'Tefnaht ar fi ştiut ce putere are luntrea... începu alt străin. 

— Ceva ştia el! spuse cârmaciul. 

— Dacă Tefnabht ar fi ştiut totul despre această putere și despre marea ei 
primejdie, sau ar fi crezut că îl minţi, sau s-ar fi bucurat și mai mult 
îmbătându-se de plăcerea puterii! zise Auta cu un surâs amar. Eu îl cunosc 
pe Tefnaht mai bine... 

Dar nimic nu-l putea linişti pe Hor. Zise din nou: 

— Şi totuși, dacă nu veneam noi aici, sau măcar dacă ne păzeam luntrea, 
nimic nu s-ar fi întâmplat... 

— Cum nimic? zâmbi trist Auta. Regele și preoţii ar fi stors mai departe 
poporul şi sclavii de toată vlaga. Crezi că e vreo deosebire între un sclav 
care trăiește și unul care a murit? Numai aceea că mortul nu mai e folositor 
nimănui. 

Cârmaciul părea nerăbdător. 

— Să plecăm cât nu e prea târziu! spuse el, iar Auta îi zâmbi tăios: 

— Ţi-e frică să nu pierim şi noi o dată cu toată ţara asta? Apoi îi păru 
rău că l-a jignit. 

Cârmaciul însă nu păru supărat. Zise simplu: 


— Noi putem să pierim și nu va fi nimic pentru noi. Ne vom preface în 
pulbere și o va împrăștia vântul. Dar noi am fost trimiși aici și suntem 
aşteptaţi dincolo. Am venit să salvăm omenirea planetei noastre şi omenirea 
aceea aşteaptă răspunsul nostru. E drept, ea nu ne-a trimis să omorâm alte 
fiinţe nevinovate. Nu mi-ar fi părut rău dacă mureau numai stăpânii. 

— Lasă asta! îi spuse Hor. Părea foarte obosit. Poate că odată vom putea 
răsplăti ceea ce am răpit fără voia noastră. Apoi se întoarse spre cei doi 
pământeni și spuse în limba atlantă, ca să-l înţeleagă Nefert: Haideţi 
înăuntru, să plecăm. Fiecare clipă poate să fie cea din urmă. 

Nefert făcu un pas înainte. Auta rămase însă pe loc. Hor crezu că nu l-a 
auzit şi mai spuse o dată. Dar Auta îi răspunse: 

— Eu nu plec. Rămân aici. Toţi se uitară la el: 

— Ai să pieri! îi strigă Hor. 

— Luaţi-o pe Nefert cu voi, adăugă Auta. Ea nu trebuie să moară. Dar 
eu rămân. 

Vorbea în limba străinilor. Nefert se uita la el liniștită, nebănuind ce 
spune. Hor îl măsură din cap până în picioare; o privi apoi pe Nefert, și 
spuse în limba atlantă: 

— În alte împrejurări te-aş fi lăsat să alegi. Acum ţi-am mai spus că nu 
te pot lăsa... 

— Eu rămân, răspunse Auta neclintit, şi cuvintele atlante loviră 
înspăimântător urechile fetei. 

Hor îl luă de mână: 

— N-ar câștiga nimeni nimic din moartea ta. Ar fi o moarte zadarnică. 

Pricepând în sfârşit, Nefert încremeni: însă nu mai putea să vorbească. 

— Dar din pricina vieţii mele se pierd atâtea vieți nevinovate. Am cel 
puţin dreptul să mor cu ei. 

Auzindu-l pe Auta, Nefert începu să plângă. Hor luă mâna lui Auta într- 
ale sale: 

— Gândeşte-te bine, Auta! Dacă mori, pe ei nu-i ajuţi. De aici nu scapi: 
n-ai nici corabie, și poate e şi prea târziu. Dacă vii cu noi, te întorci în mai 
puţin de un an pe pământ. Noi nu plecăm încă acasă. Ne vom roti aproape 
un an în jurul pământului, ca luna voastră, până se linişteşte pământul. Ai 
prilejul să înveţi ce n-a mai învăţat nici un pământean; și când te întorci ai 
să le poţi fi într-adevăr de folos oamenilor voştri. Dar numai dacă rămâi viu. 
Moartea nu folosește niciodată nimănui. 


Nefert se agăţă de umărul lui Auta. Bărbatul o privi, îndoit. Stătea în 
cumpănă. Apoi porni cu paşi rari spre luntre, murmurând: 

— Totuşi uneori foloseşte. Voi n-aveţi de unde să știți. 

Când se așezară în jilțuri și începură să-și încheie curelele, Auta îşi 
întrebă iubita: 

— Nici nu mi-ai spus, Nefert, dacă nu ţi-e frică să vii sus. 

Nefert îl privi cu ochii mari și începu să plângă din nou. Nu se putea ști 
dacă-și dă seama unde pleacă. Dar femeia străină înţelese ce trebuia făcut. 
Cerându-i lui Hor sfatul, o adormi, fără ca Nefert să bage de seamă. Avea să 
se trezească abia în liniştea de sus, când luntrea va fi fost intrată în rotirea ei 
de lună vremelnică a pământului. 

În timp ce se pregătea de pornire, cârmaciul, culcat cum era ca și toți 
ceilalţi, întoarse capul spre Auta, de sus, din bolta turnului: 

— Dacă am crede și noi în zei, am avea măcar cui să cerem iertare. Dar 
fiindcă pământenii au zis că noi suntem zei, îți dai seama că n-are cine să ne 
ierte. "Totuşi când ne întoarcem, îmi caut și eu o zeiță pământeană ca a ta, şi 
poate ea o să mă ierte... Gata! Plecăm! 

Toţi aveau capetele în globuri. Și Nefert, care însă nu știa: i-l puseseră în 
somn. Hor întoarse un mâner, şi toate jilțurile se răsturnară, lăsându-și 
călătorii să stea legaţi de ele cu capul în jos. 

Luntrea minunată, căreia i se închinaseră neamurile pământului, începu 
să tremure. Un vuiet surd se auzi dedesubtul ei, apoi luntrea ţâşni în 
adâncimile de sus, ducând cu sine doi copii ai gliei, întâia oară desprinși de 
țărâna care-i născuse. 

Puțin mai târziu, din Piscul Sfânt, mai sus de podișul de unde zburase, 
fumul subţire și plăcut de altădată se îngroșă, apoi cu un bubuit asurzitor se 
năpusti spre cer un stâlp de pulbere aprinsă, și în câteva clipe tot piscul se 
nărui. Muntele Vulturilor rămase fără piscul său sfânt. Cărţile și zidurile şi 
lespezile din palatul Marelui Preot erau acum praf de scântei. 

Apoi se lăsă seara. 


* 


Cu oarecare timp înainte de aceste două întâmplări, cele unsprezece 
corăbii lungi ale Marelui Preot ieșiseră în larg. 'Tăcut, pe punte, bătrânul 
privi acum încremenit în zare spre locul unde cu o secundă înainte se mai 
răsfăţase în lumină neasemuitul său palat. 


Se stârnise vântul, bătând spre răsărit. Marele Preot şedea împietrit pe 
punte și privea îndărăt. Vâslașii primiseră porunca sa de a vâsli din 
răsputeri, cu toate că pânzele erau umflate şi corăbiile erau duse de vântul 
furios cu repeziciune. Din când în când, Marele Preot se uita cu grijă la cele 
unsprezece corăbii mari ale lui în care, cu toată graba plecării, nu uitase să 
ia tot ce putuse încărca pe un convoi de asini și de robi foarte numeros, de 
la hrana trebuitoare unui drum lung până la pietrele sale rare de preţ și 
podoabă sau până la cele mai dragi şi mai tăinuite papirusuri. Corabia lui 
era în frunte. Nimeni nu îndrăznea să-i tulbure tăcerea, numai o singură dată 
cârmaciul, în genunchi, l-a întrebat încotro să plutească și bătrânul i-a 
răspuns numai atât: 

— Ta Kemet. 

Departe, pe țărmul părăsit şi acum amestecat cu zarea, se zăreau uneori 
fântâni de foc, apoi numai zare înroșită. Valurile mării vuiau cumplit 
aruncând corăbiile ca pe nişte semințe. Soarele apunea acum la zenit, apusul 
fiind cotropit de întuneric. 

Un slujitor veni la Marele Preot cu fructe şi cu vin spunându-i că trecuse 
o noapte și o zi, şi că strălucitorul, înțeleptul și slăvitul stăpân trebuia să se 
hrănească. Și se hrăni. Primejdia era acum departe. 

Porunci să fie coborâte pânzele, ca să plutească mai încet. Nimeni nu 
cuteză să întrebe de ce. Mai trecu astfel o noapte, o zi, și încă o noapte. 
Numai când fu chemat și întrebat unde se afla cârmaciul îngenunche în faţa 
Marelui Preot şi spuse: 

— Slăvite stăpâne strălucitor, pune slujitorii să străpungă cu sulița inima 
nevrednică a robului rău care nu poate răspunde întrebării tale: nu ştiu unde 
mă aflu. De o zi şi o noapte trebuia să fi trecut printre Stâlpii lui Melkart, 
dar am trecut pe mare deschisă și totuși stelele îmi spun că Stâlpii zeului 
hananeu au rămas îndărăt. 

Bătrânul nu-și clinti privirea, însă înăuntru era tulburat. 

— Aşadar tu socoţi că i-a cotropit marea? Cu aceste valuri care au fost 
nu-i de mirare. 

Când vorbea cu cârmaciul, zări însă spre răsărit, dar mai mult către 
miazănoapte, un şir lung de pete albe. Crezu că sunt păsări, dar întrebă: 

— Ce vezi acolo, cârmaci? 

Sculându-se şi întorcându-și fața spre zarea arătată, cârmaciul strigă 
deodată: 

— Corăbii, stăpâne! Corăbiile Atlantidei! 


— Caută o scobitură în țărm cu apă liniştită și trage corăbiile la mal, 
porunci bătrânul liniștit. 

Când corăbiile bănuite de a fi atlante, după o lungă bucată de vreme, se 
apropiară, Marele Preot trimise în întâmpinarea lor o luntre ușoară, care se 
întoarse destul de repede aducând pe cei patru preoți de vază ai Marelui 
Templu. Dar venind pe corabia slăvitului lor stăpân, cei patru rămaseră 
miraţi că nu-l văd pe Tefnaht, și unul întrebă de el. Fără să vorbească, 
bătrânul arătă cu degetul spre Atlantida, apoi în jos. N-avea nevoie să 
vorbească: îl. văzuse plecând, ştia unde pleacă, încercase să-l împiedice 
ținând minte ce-i spuseseră străinii și fără să-l mai vadă cum a căzut, bănuia 
că Atlantida el o răscolise, cu luntrea furată. Apoi îi întrebă pe cei patru 
preoți: 

— Regele nostru, fie el veşnic viu, sănătos și puternic, a scăpat? 

— Da, stăpâne. 

— Robi aţi luat? 

Preoţii clătinară din cap, zâmbind. Unul spuse: 

— Vom găsi oriunde! Am adus averi și soldați. 

— Dar cum aţi scăpat? Din Marea Lăuntrică n-aveaţi alt drum decât spre 
miazăzi, spre răsărit şi apoi spre miazănoapte, în jurul Munţilor de miazăzi; 
trebuia să treceţi pe lângă Muntele de Foc, şi n-aţi fi putut scăpa. Și chiar 
dacă v-ar fi cruțat el, ceea ce nu văd cu putinţă, ar fi trebuit să ajungeţi aici 
după un drum de patru ori mai lung decât drumul corăbiilor mele. 

Alt preot surâse: 

— Slăvite, drumurile s-au schimbat. Dacă nu se schimbau, nu aveam alt 
drum decât ori spre miazăzi, până la locul cumplit unde oamenii spun că 
fierb apele mării, ori spre apus, unde nu sunt decât cele câteva ostroave 
mărunte cu oameni sălbatici. Dar drumurile s-au schimbat. Când am văzut 
din Turnul Stelelor zarea răsăritului cotropită de fum şi flăcări și am simţit 
că se zguduie pământul, am alergat spre limanul Marelui Oraș să dăm 
porunci. Știam că bucăţi din Atlantida au fost acoperite de mare, în vremuri 
străvechi, așa că nu puteam aștepta. Am încărcat în cinci mii de corăbii tot 
ce se putea încărca în grabă: toate lucrurile de preţ, aurul, pietrele rare, 
oricalcul, argintul, patruzeci de mii de soldaţi, pe slujitorii credincioși şi 
folositori, un număr de meșteşugari... 

Corăbiile treceau cu pânzele umflate prin faţa intrândului de mare. 
Bătrânul voia să le vadă pe toate. Dar voia să afle mai repede ce drum au 
găsit. Zise: 


— Acestea mi le spui mai târziu. Mi-ai făgăduit să-mi istoriseşti despre 
drumul cel nou. 

— Da, slăvite! spuse preotul. Când corăbiile erau gata să iasă în larg, ne- 
a vestit o luntre ușoară că la depărtare de un ceas între Marele Oraş și 
Muntele de Foc tot uscatul s-a scufundat în mare și că apa e adâncă. Nu 
puteam ști cât pământ s-a scufundat, însă cum de acolo până la ţărmul Mării 
Dulci care se întinde între lanţurile de munţi ale răsăritului și Râul Cald de 
la apus, până aproape de țărmul pe care l-ai părăsit tu, slăvite, nu era mult 
pământ, am mai trimis o dată luntrea cea ușoară. Luntrașul s-a întors după 
câteva ceasuri și ne-a spus că l-a uimit ceea ce a văzut, anume că a izbutit să 
ajungă până la Marea Dulce, care acum nu mai avea țărm şi era sărată ca 
mările mari. Atunci am socotit că mările se uniseră. 

— Nu v-aţi temut? întrebă Marele Preot. 

— Nu puteam să nu ne temem, răspunse povestitorul. Dar nici n-aveam 
de ales. Spre apus nu aveam ce căuta, iar la miazăzi ne pândea primejdia 
mării care fierbe în clocote. Și nici în Atlantida nu mai puteam rămâne. Am 
plecat la noroc. 

— Şi cum aţi scăpat? 

— Ne-am gândit că vom ieşi măcar spre țările ceţoase de la 
miazănoapte, dar zărind la stânga Muntelui Vulturilor şi la dreapta apă în 
loc de pământ, am cârmit la dreapta și am trecut spre răsărit. Stâlpii lui 
Melkart erau acoperiți de apă. Cât am trecut prin dreptul Muntelui de Foc, 
deşi nu-l vedeam pentru că am plutit în partea cealaltă, aproape de Râul 
Cald, furtuni groaznice ne-au cutremurat, aşa că până aici unde suntem n- 
am adus decât numai o treime de corăbii. Cele mai slabe s-au sfărâmat. 

Trecuseră mai mult de trei sferturi din corăbiile scăpate. Marele Preot își 
chemă cârmaciul şi-i porunci să intre cu cele unsprezece ale sale în rândul 
celorlalte. Nu voia să fie în față, unde se aflau soldaţii aduşi pentru 
cucerirea unei ţări noi. Aflaţi din nou în largul Mării dintre Pământuri, 
preoţii ședeau în jilțuri plăcute pe puntea cu umbrar a corăbiei bătrânului. 

— Mi-aţi istorisit tot, zise el, dar urechea mea n-a putut să se bucure de 
frumuseţea cuvântului. Vreau să-mi spuneţi, dacă aţi văzut-o, cum arăta 
priveliștea nenorocirii. 

Preoţii rămaseră muţi. Numai unul spuse: 

— Slăvite, avem un slujitor care a văzut începutul nenorocirii și ştie să 
povestească frumos. 

— Aduceţi-l! 


În scurtă vreme, o barcă se duse şi se întoarse cu acel slujitor. Pe o masă 
dintre jilțuri se aflau poame și vinuri, carne fragedă de păsări fripte pe 
jăratic, turte de grâu cu miere... Preoţii se desfătau cu acestea, iar slujitorul 
adus se aşeză pe punte cu picioarele îndoite sub el şi începu să povestească: 

— Am văzut o stea căzută din cer pe pământ și i s-a dat cheia fântânii 
adâncului şi fum s-a ridicat din fântână, ca fumul unui cuptor mare, și 
soarele şi văzduhul s-au întunecat de fumul fântânii. În ziua aceea ţâșniră 
toate izvoarele marelui adânc şi stăvilarele cerului se crăpară... 

Povestitorul se opri. Legănaţi în molcomă visare, de vin sau de 
povestirea sa, stăpânii țării pierdute adormiseră. 

Șirurile de corăbii pluteau acoperind marea. În fruntea lor deschidea 
drumul marea corabie regală. Apele se liniştiseră aproape cu totul. Dar unul 
dintre preoți îl trezi pe bătrân și-i arătă în zare câteva pânze care lunecau 
spre miazănoapte. Bătrânul întrebă somnoros: 

— N-aţi luat cu voi toate corăbiile? Slujitorul Zeului Apelor răspunse, 
încurcat: 

— Să nu fie cumva ale hananeilor, slăvite!... Noi le-am luat pe toate ale 
noastre, dar vor mai fi rămas... 

— Cu soldaţi? se răsti bătrânul. 

— Nu cred, slăvite... 

— Prin urmare robi! spuse Marele Preot cu mânie. Am crescut un șarpe 
la sân... el i-a învăţat. 

Preoţii ridicară ochii. Unul murmură: 

— Auta... 

— Nu e Auta cu ei, răspunse bătrânul. Acum se descurcă și fără el. Auta 
e în cer, a plecat cu străinii... şi cu Nefert. 

— Cum, slăvite? Cu care Nefert? rosti cu voce ușor tremurată preotul 
Zeului Apelor. 

— Cu fiica lui Tefnaht. Tatăl s-a dus sub pământ şi fata lui s-a înălțat la 
cer! zise bătrânul şi începu să râdă. 

Preotul Zeului Apelor îşi mușcă buzele până la sânge. 

— Cum a putut ea să iubească un rob... și încă negru! strigă el. 

Alt preot căută să-l liniştească: 

— Ai să-ţi găsești destule în Ta Kemet. Ce preţ mai putea să aibă fără 
Tefnaht?! 

Dar bătrânul, care simţise de unde izvora ciuda fiului Zeului Apelor, zise 
cu o sclipire răutăcioasă în ochi: 


— Femeile sunt totdeauna ciudate, iar șarpele acela avea mintea 
scăpărătoare şi trupul frumos. Și nici nu mai era rob: ai uitat că toţi robii, și 
chiar soldaţii îl credeau zeu! 

Preotul Zeului Apelor socoti că era mai înţelept să-și toarne vin. 

Dar deodată Marele Preot spuse un lucru la care nu se aştepta nimeni: 

— Trimiteţi o barcă după Puarem! 

Ceilalţi se priviră miraţi, fără să întrebe nimic. După puţin timp, Puarem 
se urcă pe puntea navei Marelui Preot şi se plecă îndoit din şale în faţa 
slăvitului stăpân. Bătrânul porunci unui slujitor să-i aducă un jilt şi o cupă 
pentru vin. Căpetenia rămase cu privirea uluită de această cinste care nu i se 
făcuse niciodată. Și cu atât mai uluit fu Puarem când auzi că bătrânul îi 
spune: 

— Puarem, tu ești viteaz și ești înţelept. Te-am chemat să ne sfătuim. 
Spune-mi întâi câţi soldați mai ai pe corăbii? 

— Cincisprezece mii, slăvite. Atâţia câţi au putut scăpa de mânia mării. 

Bătrânul își mângâie pieptul, mulțumit. Apoi întrebă, fără să se uite la 
nimeni anume: 

— Ce face regele nostru, fie el veşnic viu, sănătos şi puternic? 

Nimeni nu ştia cine este cel întrebat. Răspunse în cele din urmă tot 
Puarem: 

— Slăvite, regele și zeul nostru ocrotitor, fie el veşnic viu, sănătos şi 
puternic, ne-a poruncit să plutim spre țărmul hananeu, ca să ajungem în ţara 
Sumer, s-o cucerim şi să ne aşezăm acolo. 

Marele Preot spuse însă, nemulţumit: 

— Nu asta am întrebat... asta știu. Am întrebat ce face acum, nu la ce se 
gândeşte! 

— Acum un ceas, răspunse Puarem, răsunau harpe şi voci pe corabia 
marelui nostru stăpân, fie el veşnic viu, sănătos și puternic. Stăpânul cred că 
se desfăta. 

Marele Preot tăcu iarăşi o vreme. Toți se uitau la el cu oarecare teamă. 
Dar preotul Zeului Soarelui își strivi un zâmbet și întrebă: 

— Ce porunceşti, slăvite? 

Bătrânul îl străpunse cu privirea şi-i răscoli mintea și toate gândurile. 
Apoi spuse rece: 

— Trimite o barcă după prinţul Mener. 

Preotul se sculă, acum zâmbind în voie. Bătrânul se întoarse spre 
Puarem; acesta îl privi supus, dar își încordă sprâncenele auzind porunca 


ciudată: 

— Puarem, spuse bătrânul, zeii ţi-au menit un viitor de strălucire. Zeii 
noştri mari, cei cinci zei ai Atlantidei, zeii fericirii și puterii noastre, ţi-au 
hărăzit ţie cinstea să cucereşti cu armele ţara Ta Kemet cu toate ţinuturile ei 
şi s-o supui regelui nostru, fie el veşnic viu, sănătos și puternic! 

Puarem nu înțelese nimic. Dar de vreme ce zeii porunceau astfel prin 
gura Marelui Preot, cine s-ar fi putut ridica împotrivă? Puarem înclină capul 
cu supunere și zise măreț: 

— Slăvite, ţara Ta Kemet va fi toată a noastră! 

— Bine, Puarem! spuse bătrânul. Acum poţi să te duci la corabia ta. Dar 
să fii gata! 

Puarem plecă. Scurt timp după aceea se întoarse preotul Zeului Soarelui, 
însoţit de un tânăr tăcut, cu buze cam groase pentru un atlant (se spunea că 
sora regelui îl făcuse cu un sclav, dar cine putea şti!) și cu o privire bleagă. 

— lată-l pe viteazul nostru Mener! strigă Marele Preot. Apoi urmă 
liniştit: Zeul Tot al tainei şi al marilor înţelepciuni, zeul Tot care sălășluieşte 
în inima mea, mi-a poruncit să am grijă de tine, pentru că pe tine te-a ales 
urmaș al regelui nostru, fie el veşnic viu, sănătos şi puternic... Și acum du- 
te, Mener, să te odihnești, căci în curând va fi noapte. Ai să rămâi pe corabia 
mea. 

După ce tânărul prinţ coborî sub punte, după ce se lăsă noaptea, 
slujitorul Zeului Soarelui, primind ceva din mâna Marelui Preot, se strecură 
într-o luntre sprintenă și pluti spre fruntea șirului de corăbii. Marele Preot se 
culcă liniștit în încăperea sa. 

În zori, când cele dintâi corăbii atlante se apropiau de ţărmuri verzi din 
Ta Kemet, slujitorul Zeului Soarelui îl trezi pe Marele Preot. 

— A mers uşor? îl întrebă în şoaptă bătrânul. Celălalt zâmbi: 

— Căpetenia străjii s-a mirat că vin, dar am arătat pecetea ta, slăvite, şi 
am intrat. Nici n-a gemut. Cred că abia acum vor afla. 

Peste o jumătate de ceas, un tânăr slujitor al zeilor care însoțea corabia 
regească veni pe puntea corăbiei Marelui Preot. Nu fu lăsat să intre şi 
aşteptă pe punte încă un ceas până să fie chemat. 

După alt răstimp, bătrânul ieşi pe punte cu tânărul preot. Bătrânul 
aşteptă în tăcere, aşezat în jilt, până se adunară pe puntea corăbiei lui cei 
patru preoți de seamă, toți marii dregători și Puarem. Apoi se ridică și rosti 
cu glasul zdrobit: 


— Cel drag inimii marelui Zeu al Apelor, fiul lui și stăpânul nostru, al 
mării și al noului pământ pe care ni-l dăruiește, a plecat dintre noi și s-a 
contopit cu trupul zeului din care vremelnic s-a despărţit spre a ne aduce 
nouă tuturor fericire, şi bucuria întregului pământ. Sufletul lui îmbătrânit a 
înviat şi întinereşte în trupul regelui nostru Mener, viaţa, sănătatea și 
puterea noastră. 

Marele Preot tăcu şi se aşeză. 

Într-un jilt împodobit cu argint şi aur, îmbrăcat în mătăsuri regeşti, fu 
adus Mener şi așezat între două șiruri de robi care începură să-i facă vânt şi 
umbră cu mari pămătufuri din pene de struţ. Aici, pe corabia Marelui Preot, 
cu un ceas înainte de a se apropia de gurile râului Hapi, Mener fu slăvit ca 
rege, nu al Atlantidei care se scufundase în mare, ci al ţării Ta Kemet, care 
nu era încă a lui. 

Și Mener fu dus cu luntrea spre corabia regală să ţină tovărășie regelui 
mort. Ţărmul verde din Ta Kemet strălucea în soarele dimineţii. 


Capitolul XXVI 


Atlantida nu se scufundase toată, cum credeau cei plecaţi. Și nici 
deodată. Corăbiile scăpate de urgie ajunseseră în Marea dintre Pământuri 
când încă zguduirile subpământene tot mai răpeau bucăţi de pământ atlant, 
prăvălindu-le în mare. 

Nici toți oamenii Atlantidei nu pieriseră în valuri. Cincisprezece mii de 
soldaţi, preoții aproape toţi, fără Tefnaht și câţiva mai tineri, toți dregătorii 
şi oamenii de neam, scribii de vază, negustorii bogaţi, câteva sute de 
meșteşugari iscusiţi și alte câteva sute de slujitori credincioși ajunseră până 
în Ta Kemet. Dar afară de dregători şi de preoţi, de oamenii de neam și de 
cei câțiva negustori, nimeni nu-și luase nimic și pe nimeni. Nici slujitorilor, 
nici soldaţilor, nici meșteșugarilor nu le-a fost îngăduit să-și ia femeile şi 
copiii. Stăpânii Atlantidei, nemaiavând Atlantida, nu aveau nevoie de 
călători zadarmnici. Iar în haosul prăpădului cine din mulțimile de soldaţi sau 
slujitori mai putea judeca ceva, mai ales când Puarem le-a strigat în marele 
liman al orașului acoperit de fum, de ploi şi de zgomot că alte corăbii le vor 
lua familiile şi că zeii vor avea grijă ca ajungând la capătul călătoriei, 
fiecare să-şi găsească, cine avea, femeia şi copiii. 

— Vom cuceri o ţară mai frumoasă decât Atlantida și stăpânii ei veţi fi 
voi! le-a spus Puarem. 

lar când au coborât pe ţărmul ţării Ta Kemet și au aflat câte mii de 
corăbii le înghițise marea, oamenii au plâns și s-au potolit, fără să mai 
întrebe ceva. 

Totuși, mai mult de douăzeci de mii de soldaţi și mai ales meșteșugarii 
care nu putuseră fi prinşi n-au venit la corăbii, dorind mai degrabă să moară 
lângă neveste şi copii, decât lângă Puarem. 

Târziu, când potopul se linişti, rămaseră întregi, în chip de ostroave 
mărunte, munţii din lanţul de miazănoapte, unde fusese odată Piscul Sfânt, 
şi cele trei lanţuri de munţi de pe fostul țărm răsăritean, prefăcute în trei 
grămezi de insule mai mari şi mai mici. Rămăsese chiar și o parte din 
Muntele de Foc, care mai fumega și acum, însă neputincios. În aceste 
ostroave scăpară vremelnic unii atlanţi și unii robi, dar ostroavele erau 
sărace şi seci, nu puteau hrăni pe nimeni. Numai pe marile insule calde 
tăiate de ape din munţii de miazăzi trăiră mai departe aceiaşi oameni înalți 
pe care-i ştiau atlanţii de când lumea. 


Iar corăbiile pe care le văzuse Marele Preot că pluteau spre miazănoapte 
au fost pline şi ele de tot felul de oameni, scăpaţi de înec de pe micul ţinut 
muntos așezat mai sus de Muntele de Foc, în dreptul Stâlpilor lui Melkart. 
Au fost printre ei şi soldați din paza acelui ţinut, şi pescari, ţărani, păstori şi 
chiar și robi. Conducător al tuturor acestor oameni se alesese un fost sclav, 
puternic şi înțelept, adus odinioară în lanţuri dintr-un ţinut aflat între 
miazănoapte şi răsărit, apoi cine ştie cum dobândind libertate de la stăpânul 
său, lucru care nu se mai întâmplase în Atlantida. El izbuti să curme 
certurile celor care căutau să-și scape viaţa din cumplitul potop, îi potoli, îi 
învăţă ce să-și ia cu ei din sărăcăciosul avut pe care-l pierdeau și-i împărţi 
pe corăbii. Erau vreo douăzeci de corăbii, cele mai multe pescăreşti, alte 
câteva mai mari, militare. Întinseră pânzele şi plecară, mai apucând să vadă 
cum din tot ţinutul părăsit părți întregi se prăbuşeau în mare și numai 
coamele munţilor rămâneau deasupra apei, ca nişte ostroave. Privind în 
zare, călătorii vedeau cu groază cum felii întregi de țărm se frâng, cu 
oameni pe ele încă alergând înnebuniţi și strigând după ajutor, și cum se 
răstoarnă apoi în apele mării turbate. Alţi oameni, suiți pe munţi, ședeau 
acolo aşteptându-și moartea. Numai puţini dintre aceia au izbutit să scape 
cu viaţă. 

Corăbiile rămase porniră spre miazănoapte, rătăcind în apele Mării 
Atlantice, apoi cotiră spre răsărit pe un țărm nisipos şi rece ştiut de un 
singur om. Omul se miră că jumătate din ţărmul cunoscut era sub apă, și își 
duse ceata spre răsărit, într-o câmpie frumoasă locuită de neamul său, iar 
oaspeţii se amestecară cu gazdele și după un veac urma lor pieri. Omul 
care-i adusese acolo se numea Hu Hadarna. 

Din partea de miazănoapte a Atlantidei scăpă de urgie numai lanţul celor 
nouă munţi, între care cel mai înalt rămase tot Muntele Vulturilor, scurtat 
doar de piscul său sfânt. Puţinii oameni însă muriră curând de foame, căci 
pădurile de la poale arseseră, iar sus nu mai creșteau decât nişte tufe 
nefolositoare și mușchiul de pe stânci. Numai cel din urmă ostrov de la 
răsărit, dintre cele nouă care păstrau amintirea lanţului de munţi, mai 
adăposti câtva timp nişte oameni. După liniștirea apelor, ieși din peşteri o 
ceată de păstori atlanţi, goi şi flămânzi. Marea le înghiţise turmele. Insula 
lor era goală, stâncoasă, fără vietăți, fără copaci, fără ierburi. Numai un 
izvor avea. Câteva tufe sărace mai creșteau printre pietre și oamenii 
mâncară frunzele. Apoi din crengile tufelor își făcură undițe, înnodând la 
capăt fire împletite din părul femeilor. Aprinseră câteva focuri cu tufele 


rămase și fripseră peşte. După aceea, îl mâncară crud. Într-o dimineaţă când 
nu mai aveau foc, nici frunze zăriră la miazănoapte mișcându-se ceva pe 
apă. Stătură pe țărm şi strigară o zi. În dimineaţa celei de-a doua, iarăși 
strigară. Și atunci se apropie de malul lor o plută stranie legată cu frânghii 
de ierburi, lipsită de pânză și mânată de valuri în voia lor. Numai din 
întâmplare ajunsese la mal. Pe plută ședea un om și curăța solzii unui peşte, 
care se zbătea încă în mâinile lui. 

Oprindu-și cu greu pluta într-o scobitură stâncoasă, omul ieşi pe țărm. 
Avea o singură vâslă, care era şi lopată şi cârmă şi undiță. Omul era scund, 
istovit şi gol; pielea lui era stacojie sau aproape vânătă. Își aruncă vâsla pe 
stânci şi se uită la păstori. Păstorii se uitară la el. Multă vreme tăcură și 
păstorii şi plutaşul... Apoi îl întrebară cine e. 

— Mahukutah! rosti omul care părea să fie străin... Vorbea greu, 
neștiind destule vorbe atlante. Le istorisi păstorilor cum de se prăbuşise de 
pe o corabie sfărâmată de furtună și că întâi plutise o zi și o noapte pe o 
scândură, iar apoi când scândura i-a fost smulsă de valuri, a înotat cum a 
putut până când apa l-a aruncat pe un țărm. Mergând pe acest țărm ca să-și 
caute adăpost şi hrană, pământul zguduit de cutremure l-a înspăimântat. 
Cerul era şi ziua şi noaptea negru, iar din țărm marea sfâșia bucată după 
bucată. Și atunci Mahukutah a sărit iarăși în mare, având mai multă nădejde 
în apă decât în pământ. Când se depărta înotând, a auzit o bufnitură surdă şi 
întoarse capul, apucând să mai zărească ţărmul de pe care plecase şi pe care 
în clipa aceea îl înghițeau valurile de tot. Iar când crezu că îşi trăieşte 
ultimul ceas al vieţii, valurile aruncară spre el o plută. Cu cele din urmă 
puteri pe care le mai avea se agăță de bârnele ei, desfăcu o frânghie dintr-un 
capăt și-și legă trupul de bârne, apoi adormi. Somnul scurt îl refăcu. 
Trezindu-se, îşi dădu seama că pluta asta o făcuse altcândva chiar el. 
Părăsită, venise singură să-și scape stăpânul. Valurile îl băteau, era istovit şi 
flămând. Apă nu băuse. Dar se ţinu de plută şi nu muri. Și într-o zi marea se 
linişti şi cerul se lumină. Descoperi între bârne o vâslă. Făcu din ea undiţă, 
şi după ce izbuti să prindă întâiul peşte cu mâna și îl prefăcu în momeală, 
trăi din pescuit. În sfârșit, pluta lui îl aduse aici. 

— Și acuma ce vrei să faci? îl întrebă unul din păstori. Omul ridică din 
umeri. Apoi se uită lung la pluta lui. 

— Aici nu este nimic de mâncare! spuse alt păstor. Mahukutah își privi 
din nou pluta și oftă. 


— Dacă aş avea pânză... Țara mea e acolo, departe! zise el şi arătă spre 
apus. 

De unde pânză? Păstorii ar fi plecat și ei, oriunde, numai să plece. 
Nimeni nu auzise să fie vreo ţară la apus, decât din poveşti. Dar, la urma 
urmei, cine putea ști! Mânia zeilor e schimbătoare: Atlantida a pierit şi altă 
ţară se putea naște, gândeau păstorii. lar pe acest ostrov era ca şi nicăieri. 
De unde să ia însă pânza? 

Trăiră cu toţii în peșteri. Mâncară din când în când peşte crud. Câte unul 
făcea strajă la plută, singura lor avere. După mai multe zile, Mahukutah se 
gândi că pânza se poate ţese la urma urmei şi din păr de om. Cu un cuţit pe 
care unul din păstori îl făurise dintr-o aşchie de cremene tăiară părul 
femeilor și bărbile și părul bărbaţilor. Se făcură urâţi acum; dar nu se mai 
gândea nimeni la frumuseţe. Război de ţesut firește nu aveau, însă aveau 
răbdare. Zile şi nopţi șezură femeile și țţesură un soi ciudat de pânză aspră şi 
rară. Valurile aduseseră pe țărm tulpina unui arbore strâmb. Mahukutah tăie 
cu cuțitul de cremene capetele netrebuitoare ale frânghiilor plutei, le 
desfăcu și le împleti din nou. Ierburile acele lungi se dovediseră mai bune 
decât frânghia adevărată: nu putrezeau. Făcură un topor de cremene și 
dreseră pluta, punându-i și catarg din arborele adus de ape, cioplit cu 
osteneală. Agăţară pânza, și luându-și apă într-un fel de butoi dintr-o piatră 
scobită, se suiră pe plută şi porniră spre apus. 

O lună sau poate mai mult îi purtă vântul încolo şi încoace, până când 
poposiră din nou pe un țărm. Marea le dăduse uneori hrană, adesea 
necazuri, iar norii, foarte rar, apă de băut. Erau storşi de puteri, dar trăiau. 
Aşa poposiră pe acel țărm îndepărtat, unde găsiră un neam de oameni 
ciudaţi care-și împodobeau capul cu penele păsărilor. Văzându-i pe aceşti 
deznădăjduiți flămânzi și istoviţi de furia apelor, băştinașii nu-i omorâră, 
nici nu-i socotiră duşmani. Pe acești băștinași nu-i cunoştea nici 
Mahukutah, care se mira că țărmul cel bănuit n-a fost al ţării lui. Băştinașii 
împodobiţi cu pene îi învăţară să înghită fumul unei ierbi ameţitoare cu 
mireasmă plăcută, pe care o aprindeau la capătul unei ţevi de lemn, ținând 
fiecare pe rând capătul celălalt în gură. Neobişnuiţi cu astfel de fum, atlanţii 
se înecară, dar le trecu; iar gazdele ziceau că fumul înghiţit era semnul sfânt 
al prieteniei. 

Localnicii îi întrebară pe străini de unde veneau. Privind istorisirea 
făcută prin semne, le arătară că și ei auziseră de potopul apelor. Când 
Mahukutah izbuti să înveţe limba acelor oameni, află de la ei că alți străini 


ciudaţi nimeriseră aici pe o corabie și că acei străini, plecați mai departe, le 
povestiseră lucruri nemaiauzite, cum ar fi stat de vorbă cu nişte zei care 
când începea potopul s-au ridicat în cer şi că din toată urgia a scăpat cu 
viață numai o fecioară, agăţându-se de piciorul unei păsări care a zburat sus 
de tot, pe o stâncă. Păstorii rămaseră printre băștinași și începură să poarte 
şi ei pene în jurul capului și să deprindă obiceiurile și limba locului. Iar 
Mahukutah îşi drese pluta, primind în dar de la băștinași tulpini de copaci, 
frânghii, pânză și arme de cremene, și într-o bună zi plecă în jos pe lângă 
țărm să-și caute ţara. O păstoriță atlantă se aruncă în valuri şi înotă după 
pluta lui și rămase cu el. 

Iar când Mahukutah cu femeia sa, după multe nopţi și zile de viaţă pe 
mare, trăgând uneori la mal să-și caute hrană şi apă, ajunse la capătul unui 
țărm, fu bucuros că recunoaște și apele și stelele, și cârmi spre apus în altă 
mare, oprind pluta dincolo de niște insule lungi, unde pe o limbă lungă şi 
lată de pământ despărțitor al mărilor se afla ţara lui. Mahukutah merse cu 
femeia sa până în oraşul unde trăise până a nu fi fost rob. Înconjurat de 
oamenii de odinioară, care-l recunoscură cu greu, Mahukutah le povesti 
despre marele potop. Oamenii îl întrebau cum se numea ţara scufundată și 
el le răspundea că ţara scufundată s-a numit Aţtlan. Toţi au fost bucuroși să 
afle în sfârşit dezlegarea tainei uriaşelor valuri și cumplitelor vânturi care 
bântuiseră nu de mult și pe țărmurile lor. 

— A pornit o ploaie neagră de smoală deasă - istorisea Mahukutah - şi 
oamenii deznădăjduiţi voiau să se urce pe acoperișurile caselor, dar casele 
se prăbușeau și îi aruncau la pământ; voiau să se urce în vârfurile copacilor, 
dar copacii îi scuturau de pe crengi; voiau să se ascundă în peşteri, dar 
peşterile își închiseră gura... 

Și toţi care erau de faţă îl ascultau pe Mahukutah îngroziţi. Vestea 
cotropirii Atlantidei de către potopul apelor se împrăștie, încet, pretutindeni. 
Oameni pe plute, pe sfărâmături de corăbii sau călare pe trunchiuri de 
copaci și pe bârne căutaseră să scape în cea din urmă clipă de urgie, şi cei 
mai mulţi dintre ei au pierit. Unii însă au izbutit să ajungă pe țţărmuri 
necunoscute, dincolo de orice capăt bănuit al lumii, unde au şi rămas, 
uitându-șşi ţara scufundată în mare, dar sădind în amintirea neamurilor în 
mijlocul cărora se așezau vestea îngrozitoare adusă de dânșii. Această veste 
a rămas, prefăcută de oamenii fiecărui veac, după puterea amintirii și mai 
ales după felul lor de a o pricepe. 


Departe la răsărit, în alte mări din partea de miazăzi a pământului, 
neamurile cu pielea întunecată şi cu păr cârlionţat şi des care locuiau încă 
de pe atunci pe o insulă uriașă şi aproape rotundă, auzind de la un astfel de 
călător rătăcit despre plecarea perechii pământene în luntrea minunată a 
străinilor socotiți zei, povestiră urmașilor că după potop oamenii scăpaţi de 
la înec au fost strămutați în cer și prefăcuțţi în stele. 

Popoarele povesteau întâmplările ascultate, fiecare în felul lor. Unele, 
moștenind ştirea fugii lui Tefnaht în luntrea străină, ziseră că un zeu 
Phaeton a încercat să ducă prin văzduh carul de foc al tatălui său, al 
soarelui, și că neputându-l mâna, s-a prăbușit, şi arzând totul în jur, a fost el 
însuşi ars. Altele spuseră că omul a vrut să se înalțe deasupra celui care l-a 
făcut, dar a căzut din cer îndărăt pe pământ şi nu s-a mai putut ridica... 

Adevărul care nu izbutise să străbată încă depărtările era mai bogat în 
întâmplări. 

În lunile de după pierea Atlantidei, armata lui Puarem jefui, pustii şi 
ucise cât putu în rodnica ţară Ta Kemet, supunând-o tânărului rege Mener, 
în numele căruia se uniră bucăţile de ţară ale poporului rome într-una 
singură. 

Marele Preot porunci să se zidească temple noului său zeu Tot, care era 
de fapt el însuși, iar regele mort fu îmbălsămat şi așezat în sarcofag de 
alabastru într-o mică piramidă de piatră şlefuită, făcută după chipul marilor 
morminte ce pieriseră o dată cu Atlantida. Ascuţișul piramidei mormintelor 
regeşti din Ta Kemet s-a spus de atunci că trebuia să păstreze amintirea 
Muntelui de Obârşie, născut din ape. 

Preoţii atlanţi alungară pe modeştii preoţi rome şi aşezară în ţara supusă 
toată ştiinţa şi înţelepciunea lor adusă pe corăbii, şi toată minciuna, lăcomia 
şi cruzimea lor. 

Se povesteau multe lucruri despre faptele petrecute o dată cu venirea 
atlanţilor, unele din ele deosebit de stranii. Astfel, cineva spuse că în clipa 
când armata lui Puarem începu să iasă pe țărm, din corăbii, un ţăran uscăţiv 
şi tăcut și-a lăsat plugul în țarină și s-a aruncat în apele râului Hapi, printre 
crocodili. Nimeni însă nu ştia ce spaimă îl mânase pe țăran la asemenea 
moarte. Țăranul se numea Hunanupu. 

Se scurseră multe luni de război și de jaf, și ţara Ta Kemet fu în sfârşit 
închegată. Într-o zi de mare sărbătoare, în noul templu al zeului Tot, alături 
de Marele Preot, în faţa celorlalți preoți și a câtorva mari dregători şi 
oameni de neam atlanţi și rome, ușor înţeleşi între ei, în faţa celorlalți 


dregători, scribi și căpetenii ale oștirii, stând smeriți în marea curte a 
templului, tânărul Mener, viața, sănătatea și puterea lor, îşi începu 
cuvântarea: 

— Eu strălucesc în veci dinaintea feţelor voastre din voia părintelui 
meu... 


Capitolul XXVII 


Răstimpul de zbor în jurul pământului se apropia de sfârşit. De la 
înălțimea la care se afla minunata lor luntre, călătorii vedeau pământul ca pe 
o lună mult mai mare și așteptau întoarcerea între arborii și râurile lui. Toți 
călătorii erau neliniștiţi, fiecare în felul lui. Auta se îndeletnicea mare parte 
din vreme cu învăţătura, în restul vremii cu dorul de a se vedea pe pământ. 
Ajunse mai înţelept şi mai învăţat decât toţii învățații pământului, dar nici 
învăţătura, nici deprinderile noi nu-i putură lua neliniștea de a se ști parte a 
țărânii pe care o călcase din copilăria lui. Cei cinci străini îşi urmau 
cercetările şi aici, fie privind pământul în toate chipurile prin ocheane, fie 
afundându-se în însemnările scrise când au fost pe el. Numai Nefert își 
găsise liniștea, după întâile zile de teamă și lacrimi. Şi-o găsise în învăţătură 
și în plăcerea de a privi din cer, cum spunea dânsa. Îi spunea adesea lui 
Auta: 

— Dacă ar fi să zburăm aici toată viaţa noastră, tot nu mi-ar fi dor de 
pământ. 

lar Auta o privea trist şi uneori o întreba dacă n-a iubit niciodată 
pământul pe care l-a părăsit. 

Târziu, când călătoria lor trebuia să se încheie, Nefert izbuti să găsească 
în mintea ei pricina nepăsării faţă de ceea ce se vedea, prin fereastra luntrei, 
mai mare decât luna plină. Și atunci nepăsarea încetă. 

— Ce-am văzut eu din pământul pe care numai de-aici, de departe, l-am 
zărit întreg? zise ea. N-am văzut nimic decât palatul regelui, templul cel 
mare, câţiva preoți și palatul din grădinile Piscului Sfânt. N-am putut iubi 
viaţa, pentru că n-am cunoscut-o. 

Mult timp după plecarea lor de pe pământ, nemaiputând-o minţi, Auta i- 
a spus adevărul despre 'Tefnaht. Atunci, câteva clipe, Nefert plânse şi se 
simţi zdrobită. Apoi intrară în ea treptat semnele bune ale adevăratului 
înţeles. Nu iubise nici Atlantida, nici pe oamenii ei câtă vreme nu putuse ști 
ce sunt oamenii. Un singur om iubea, i s-ar fi dăruit toată, însă în jurul ei se 
spunea că acela nici nu e om, pentru că e rob și e negru. Numai simţul ei 
tainic de femeie i-a arătat că omul pe care-l văzuse numai în câteva clipe 
fugare, şi cu care o singură dată vorbise, era şi înţelept, și frumos, și bun, și 
că trebuia să fie pentru ea totul. Știind ce pedeapsă i-ar fi aşteptat pe 
amândoi, și-a ascuns dragostea care poate de aceea a crescut nestăvilită. Iar 
aici, în luntrea cerească, între înțelepţii oameni ai altei lumi, a înţeles că 


trufia şi ura tatălui ei și cruzimea fratelui ei i-au retezat drumul spre 
singurul dor adevărat şi au nimicit cea mai frumoasă ţară a lumii cu tot cu 
oamenii ei. Din clipa aceea moartea acestui tată i s-a părut firească, iar de la 
o vreme i s-a făcut dor și de pământ. Când i-a mărturisit lui Auta acest dor 
nou, el nu s-a mirat, dar a strâns-o mai tare în braţe. 

— Nu ştiu nimic din taina zborului nostru, i-a spus Nefert. M-am 
obișnuit cu el și atâta tot. Dacă nu erai cu mine aș fi murit de spaimă, dar 
acum nu mă mir de nimic, nici că ne-am ridicat de pe podea în tavan ca 
duhurile și că te-am putut ridica şi pe tine numai cu o mână, ca pe o pasăre, 
să-ți dau drumul să zbori... Apoi îl privi speriată şi-i strânse braţul: Nu fără 
mine! Acum nici nu mai ești fulg, de când luntrea se rotește în jurul ei... Și 
începu să râdă. 

— Şi acuma vrei să zburăm pe pământ? 

— Acuma da. Acum nimeni nu te va arde pe rug pentru că mă iubeşti, 
nici pe mine nu mă va tăia nimeni în șaptezeci de bucăţi să mă arunce în 
gunoaiele orașului pentru că te-am îndrăgit. 

— Nu-ţi pare rău de Atlantida? o întrebă Auta. Nefert nu-i răspunse; 
privi numai steaua uriaşă cu pete albastre şi verzui care plutea în cerul 
negru. Viața omului nu e menită unei cutii, oricât de încăpătoare sau 
plăcută. Chiar străinii se simțeau strâmtoraţi în luntrea lor și-și împărtășeau 
dorul de pământ aproape deopotrivă cu dorul planetei lor. Numărul de rotiri 
socotit de Hor nu se împlinise. Dar aşteptau cu nerăbdare întoarcerea pe 
pământ, pentru sfârşirea cercetărilor, ca să poată şti dacă-și vor chema 
semenii acolo, sau se vor duce să le caute altă planetă mai prielnică. 

— De ce nu socotiți pământul prielnic? întrebă o dată Auta. 

— Este și prielnic și neprielnic, îi răspunse Hor. Rămâne de văzut dacă 
partea neprielnică nu e cumva mai mare. Știu că o planetă întocmai ca a 
noastră, doar mai bogată în aer și în celelalte însușiri pe care le-am dori, nu- 
i ușor de găsit. 

— Nu sunt asemenea planete? 

— Ba sunt... trebuie să fie destule în nemărginirea stelelor lumii. Însă 
nici viaţa noastră lungă n-ar ajunge să le căutăm. 

— Totuşi, cu aerul v-aţi obișnuit destul de bine la noi. 

Hor zâmbi: 

— Ai dreptate, dar aerul nu e totul. Cu aerul se vor deprinde urmaşii 
celor care ar veni pe pământ. Și cu hrana. Două lucruri ne fac să ne îndoim: 
dacă se vor putea deprinde măcar urmaşii cu deosebirea de greutate și dacă 


vom găsi în pământul vostru izvoare de putere. Căci îţi dai seama că nu ne- 
ar fi de ajuns nici topoarele de aramă, nici călătoria pe măgari. 

— De ce ai spus că e deosebire de greutate? întrebă Nefert. N-am înţeles 
niciodată de ce voi, care sunteţi mai mici decât bărbaţii de la noi, ziceţi că 
sunteți mai grei. Chiar eu cred că v-aş ridica ușor pe fiecare. 

— Ridică-mă pe mine! strigă cârmaciul râzând. 

— Pentru voi suntem ușori, zise Hor cu un zâmbet. Grei suntem numai 
pentru noi înşine, pentru că pământul vostru e mai mare și ne atrage cam de 
trei ori mai mult decât planeta noastră. Când veniţi la noi, voi o să fiți mai 
ușori, o să puteţi sări poate şi peste oamenii de la noi, fără să aveţi aripi... 
Numai că pe voi n-o să vă socotească acolo nimeni zei. 

— N-ai văzut, Nefert, adăugă Auta: la începutul zborului nu ne atrăgea 
nimic și n-avea nici greutate! Apoi luntrea s-a învârtit ca planetele și am 
ajuns iar grei. E uşor de înţeles! 

— Chiar aşa de ușor nu e, spuse Hor. E ușor când afli de-a gata. Cine a 
aflat întâia oară a cheltuit poate o viață întreagă și s-a mai folosit şi de 
bănuielile înaintaşilor. 

— Lasă, mai sunt lucruri de cercetat, spuse cârmaciul iar. lată, nu ştim 
încă dacă ne putem amesteca fără grijă cu voi. Trupul nostru e mai rece, 
chiar dacă sângele și alte părţi din trup sunt la fel. 

— Nu-i acesta lucrul cel mai de seamă! zise Hor. 

— Pentru tine nu e! râse cârmaciul. 

— Altceva spuneam, urmă Hor fără să se supere. Semenii noștri nu sunt 
prea mulți. Trebuie să ştim cam câți pământeni sunt... 

— Au rămas mai puţini! spuse Nefert. Hor tresări, dar urmă: 

— ... şi câţi oameni poate hrăni planeta. Niciodată n-am îndrăzni să ne 
strămutăm la voi dacă am ajunge să vă fim povară. Vrem să vă ajutăm, sau 
cum ziceţi voi să vă plătim ceea ce ne-aţi da... Zborul devenise plictisitor 
pentru toţi. Într-o zi, Nefert ciripi în limba străinilor pe care începuse s-o 
înveţe îndată după plecarea de pe pământ: 

— Cârmaciule, nu poţi cobori mai curând? 

Cu toată veselia lui obișnuită, cârmaciul nu râse. O privi cu mare părere 
de rău: 

— Nu pot, floare pământeană... Aici ne călăuzesc legi mai aspre decât 
ale voastre. De la legile Atlantidei putea oricine să se abată, dar de la 
acestea nu. 

— Ca şi de la moarte, zise Auta. 


— Dacă tinereţe veşnică aveţi, întrebă atunci Nefert, de ce n-aveţi și 
nemurire? 

— Crezi că nu vrem? zâmbi Hor. 

Printre cei cinci străini era şi o femeie. Gingăşia ei nu se putea asemui 
cu a nici unei pământence, chiar dacă multe fete ale pământului o puteau 
întrece în frumuseţe. Vorbea totdeauna rar, având multe griji: și pe aceea a 
sănătăţii tuturor călătorilor, și pe a cercetării deosebirilor între trupul unui 
pământean și al unui locuitor din planeta lor roşie. Ea spuse: 

— într-o zi o să vindecăm şi moartea, cum am vindecat bătrâneţea. 

Și Nefert şi Auta o priviră nedumeriți. 

— Cum să vindecaţi moartea? Sau n-am auzit bine... spuse 
pământeanul. 

Străina privi înduioșată undeva în gol. 

— Ai auzit bine: o să vindecăm moartea. 

— Dar se vindecă numai bolile! strigă uimită Nefert. 

— Noi am izbutit s-o amânăm. Sunt împrejurări când altădată omul ar fi 
murit, iar noi îl înviem. Sunt însă împrejurări când nu-l mai putem învia, fie 
că nu știm cum, fie că nu avem cu ce. Boala care se numeşte moarte e totuşi 
cea mai grea dintre boli. 

Din ziua aceea Auta fu mai îngândurat, mai puţin vorbăreţ. Și numai o 
dată îi mărturisi lui Hor că dorința lui arzătoare ar fi dacă nu chiar 
nemurirea, măcar o viață foarte lungă, ca să poată vedea unde vor ajunge 
pământenii după câteva sute sau câteva mii de ani. 

— Dorinţa ta s-ar putea împlini, îi răspunse Hor. Să vedem ce vom avea 
de făcut pe pământ, şi pe urmă ne mai gândim. 

într-o zi, cei doi pământeni îi văzură pe toţi străini altfel decât fuseseră 
până atunci. Fiecare îşi pregătea gingașele unelte şi însemnările scrise sau 
socotelile făcute între timp. Sosise vremea coborârii. Luntrea se rotea acum 
în jurul pământului mai încet şi mai aproape de el. Discul uriaș al 
pământului de câteva zile nu mai putea fi cuprins într-o privire. 

— Auta, tu ai fost vreodată în munţii de la capătul răsăritean al mării 
aceleia lungi care începea din dreptul Atlantidei? întrebă Hor. Mi-ai vorbit 
mai de mult de ei. 

— În capătul Mării dintre Pământuri? Da. Cunosc toate ţările de-acolo, 
şi ţara de pe ţărmul de sus, a hananeilor, şi țările Sumer și Akkad, și ţara 
Haru, unde sunt munţii de care întrebi... 

— Cum sunt munţii din ţara Haru? 


— Buni, destul de înalţi, au un podiş larg, sus de tot... Dar cum o să 
nimerim acolo? Cred că ar fi bine să nu mai faceţi ce aţi făcut cu ridicarea 
pe Piscul Sfânt. 

Hor începu să râdă: 

— Acum te avem pe tine călăuză. Auta se miră: 

— Cum vă pot călăuzi eu de-aici? 

— Mai ales de-aici! zise Hor. 

Se duseră amândoi într-o încăpere în care Auta mai intrase, ca să 
privească stelele. Hor îndreptă marele ochean așa încât când va trece luntrea 
în jurul pământului de la apus la răsărit Auta să poată zări locul căutat. Auta 
începu să privească. Deodată, după trecerea unui oarecare timp, strigă: 

— Văd Stâlpii lui Melkart... nu-i mai văd... Uite, acum, ţara Haru... am 
scăpat-o! și lăsând ocheanul îl privi trist pe Hor. Am văzut, Hor, dar trece 
aşa de repede şi e şi departe. Crezi că pot desluși podișul? Abia se văd 
munţii... 

Hor nu zise deocamdată nimic. Întoarse nişte rotiţe, deschise o cutie în 
care băgă o placă, apoi închise totul la loc, luă mâna lui Auta și o aşeză pe 
un bumb rotund, după aceea îi spuse: 

— Acum să te uiţi cu luare aminte și în clipa când vezi munții aceia, să 
apeşi acolo unde ţi-am arătat. Dar nu întârzia nici o clipă, nici nu apăsa mai 
devreme. 

Nerăbdător și înfrigurat, Auta urmări pământul prin ochean și izbuti să 
apese bumbul la timp. Hor scoase placa micuță și o dădu unuia dintre 
semenii săi. După un răstimp foarte scurt, acela îi aduse o placă mare, foarte 
subţire, pe care Auta recunoscu ţara Haru și toate ţinuturile dimprejur, așa 
cum le văzuse prin ochean. O luă cu mâini tremurătoare și o cercetă. Găsi 
munţii țării Haru, cele două lanţuri aşezate față în faţă, dar podișul nu se 
deslușea. Hor îi dădu o unealtă de scris și-i ceru să facă un cerc în jurul 
munţilor unde trebuia să fie podișul. Auta încercui lanţul răsăritean. Cel 
care adusese placa o luă cu el, o băgă într-o cutie de mărit, şi după un alt 
răstimp îi aduse pământeanului altă placă. Auta văzu uimit munţii deslușiţi 
şi recunoscu o netezime verzuie care era podișul. Făcu un semn pe podiș, și 
același străin luă placa din urmă și se duse să socotească locul unde și felul 
cum trebuia să coboare. Auta nu-l mai urmări. Știa de mult că prietenii săi 
străini nu socoteau nici în gând, nici scriind socotelile. Aveau niște cutii cu 
minte aproape omenească, ce lucrau în locul lor. 


Puțin mai târziu luntrea nu se mai roti în jurul ei. Apoi Hor le ceru să se 
culce pe jilțurile întinse şi să-și lege curelele peste trup. 

— Coborâm? întrebă Auta plin de bucurie. Dar întrebarea și-o pusese 
mai mult sieși. 

După un ceas, luntrea se întoarse cu botul în sus şi începu să coboare 
drept, din ce în ce mai lin. Toți aşteptau liniștiți și tăcuţi, cu globurile 
lunguieţe pe cap, puse pentru coborâre. Cârmaciul și Hor urmăreau 
încordaţi semnele luminoase ale căderii luntrei, cu toate că socotelile erau 
aşa de bine făcute, încât luntrea ar fi putut coborî pe locul ales și singură. 

Și când se dădură jos pe pământ, pipăindu-l cu tălpile, iar Auta 
mângâindu-l și cu palma și aducându-și un smoc de iarbă spre obraji, 
cârmaciul zise oftând: 

— Sunt greu ca un elefant! 

Dar și pământenilor nu le venea ușor, după un an de greutate totuși 
scăzută. 

leşiră pe podișul pustiu, mărginit de păduri. Nu se vedea nimeni. Numai 
vântul sufla prin cedri. 


Capitolul XXVIII 


De mai bine o săptămână de când ieşiseră din luntrea lor, străinii şi 
perechea pământeană umblau cercetând podișul și împrejurimile din munți. 
Numai în ziua a doua au zărit niște păstori, care la vederea lor au început să 
strige înspăimântați ascunzându-se în vale, fără să se mai arate de atunci. 

Doi dintre străini, umblau întruna cu o cutie rotundă așezată în vârful 
unei lănci scurte și subţiri, de care se minună Nefert. După părerea ei, cutia 
nu folosea la nimic şi nu era decât un joc al străinilor. Auta îi spuse că 
acesta e mijlocul lor de a iscodi pământul, ca să afle dacă în măruntaiele lui 
se află anumite metale având ascunsă în ele uriaşa putere pe care știu s-o 
folosească atât de bine aceşti oameni străini. 

— Şi cum aflaţi din cutia asta că aţi găsit ce vă trebuie? întrebă Nefert. 

— Începe să sune, spuse unul din cei doi străini. 

— Tu ai auzit-o sunând, Auta? mai zise ea. 

— Nu, numai el, nici noi din nefericire! îi răspunse străinul. 

Nefert nu mai vru să întrebe nimic şi alergă prin iarbă să culeagă flori. 
Asta era una din îndeletnicirile ei zilnice, de când se întorsese pe pământ. 

într-o zi, Hor le spuse că se vor împărţi: el și alți doi vor rămâne pe 
podiș, alți doi să plece să caute în alți munţi. Aflând de la Auta că la 
izvoarele râului Hapi ar fi nişte munţi înalţi, îl rugă să-i însoțească pe cei 
doi în căutarea rarelor metale. 

Nefert alerga acum după un fluture. Neputându-l prinde, veni tristă la 
Auta. Auzi cum îl întreabă Hor: 

— Să-mi spui curat dacă vrei să te duci. Nu eşti dator! Poţi rămâne și 
aici... 

Auta îl întrerupse, jignit: 

— De ce vorbeşti așa, Hor? Te-am rugat să mă socoţi sluga voastră şi să- 
mi ceri orice. Fac pentru voi orice, de când ştiu că nu doriţi decât binele 
lumii. 

Acum se arătă mâhnit Hor: 

— Slugă nu ne poţi fi, n-avem slugi. Ne eşti însă prieten. De aceea te-am 
şi rugat... cum zic pământenii: am îndrăznit să te rog. Să nu crezi că dacă n- 
ai vrea să te duci, prietenia noastră ar scădea. Ţi-am mai spus că numai tu 
ești stăpânul tău... 

— Dar mă simt dator faţă de voi, nu mă lasă nici judecata, nici inima să 
nu vă fiu de folos. 


— Asta-i altceva: hotărârea vine de la tine! Și Hor îl privi zâmbind. 

— Mă iei şi pe mine, Auta? strigă Nefert. 

În loc de răspuns Auta îi cuprinse umerii cu braţul. Cârmaciul împreună 
cu un tovarăș de-al său lucra de la venirea lor pe podiş aproape fără 
întrerupere. Luntrea era aproape gata; ieșise mai mică decât aceea furată de 
Tefnaht, lungă numai de vreo cincisprezece coți. Când fu gata, cârmaciul se 
roti cu ea de câteva ori deasupra podișului, făcu un ocol peste pădure, o opri 
în văzduh şi când socoti că poate zbura fără primejdie oriunde, îşi vesti 
tovarășii de drum că a doua zi vor pleca. Dar se uită cam lung la cei doi 
pământeni: 

— Mătasea veșmântului tău e încă minunată, Nefert. Dar dacă ne ducem 
în vreun oraş din ţara aceea cu pământ negru, ţie, Auta, ţi-ar trebui altă 
îmbrăcăminte. 

— Alta n-am, cârmaciule, ştii bine... zise Auta întristat. Şi de unde s-o 
iau? În orice oraş aş putea să-mi cumpăr, dar cu ce? M-aş duce să muncesc 
la cineva... 

— Ca să te facă iarăși rob! Asta nu. Să ne gândim la alt mijloc, spuse 
cârmaciul. 

Nefert îl privi pe Auta, apoi se privi pe sine, îşi cercetă îngândurată 
mâinile și deodată se înveseli: 

— Avem, Auta, avem ce schimba în piaţă. Uite: am două brățări și toate 
inelele astea! 

Auta o privi mâhnit și clătină din cap. Fără să-i mai asculte, cârmaciul se 
depărtă, vorbi o vreme cu Hor. Apoi intră în marea luntre a cărei înfățișare 
de tum argintat stăpânea podişul. Nefert îi urmări din ochi, iar când se 
întoarse să-i mai spună ceva lui Auta, nu-l mai văzu lângă ea. Își roti repede 
privirea înjur și îl zări tocmai când el, cu capul plecat de mâhnire, intra în 
pădurea de cedri de la marginea podișului. Fata alergă după el. 

După vreun ceas, când cârmaciul veni să-i caute acolo unde stătuseră 
toți trei de vorbă, o văzu numai pe Nefert care se întorcea plângând din 
pădure. 

— De ce plângi? Unde-i Auta? o întrebă foarte mirat. 

— Nu ştiu... răspunse ea printre lacrimi. A intrat în pădure, nu l-am 
găsit. Avea la el un cuţit lung... 

Cârmaciul nu înţelegea. Îl chemă pe Hor care o întrebă de ce se teme şi 
pentru ce plânge. 


— Avea la el un cuţit lung! zise fata din nou. Era foarte mâhnit... Dacă 
s-a dus să-și ia viaţa?! 

— Cum să-şi ia viaţa? întrebă Hor nedumerit. Să se omoare el singur? 
De ce?... 

— Mi-a spus că se simte nefolositor, că voi îi daţi tot şi el nu vă poate da 
nimic. Şi că n-are nimic al lui care să fie bun de schimbat măcar pe o 
cămașă. 

Cârmaciul zâmbi: 

— Nu-i mai trebuie cămașă, Nefert. Vă îmbrăcăm cu haine de-ale 
noastre. Am găsit chiar şi pentru el, deși o să-l cam strângă. Să fiţi și voi 
zeil... 

Hor însă îl opri și o luă pe Nefert de mână: 

— Hai să-l căutăm, Nefert. Nu cred să facăasta cu cuțitul. L-a luat poate 
pentru altceva... 

Plecară toți trei, cârmaciul luându-și pâlnia care-i întărea vocea. ÎL strigă 
întruna. Nefert nu mai văzuse unealta şi se miră: 

— Strigi ca zeii! 

— Tu ai auzit zei strigând? o întrebă cârmaciul cu un surâs. 

Fata îl privi încurcată. Zise cu sfială: 

— Nu... 

Tocmai atunci răsună din pădure strigătul lui Auta. După strigăt îl găsiră 
ușor. Auta se chinuia cu ceva, șezând cu picioarele sub el, în iarba pădurii. 
Când îi văzu, îşi ascunse lucrul într-un lăstăriș și se sculă. Era abătut. La 
picioarele lui se zăreau câteva așchii de lemn. Nefert se aruncă de gâtul lui, 
tot plângând, dar de bucurie. Cuţitul cel lung zăcea la picioarele lor, în 
iarbă. 

— Ţi-am găsit haine ca ale noastre! îi spuse cârmaciul. Și tu şi Nefert vă 
îmbrăcaţi ca noi. De ce ai plecat, de ce eşti trist? 

Desfăcându-se din braţele iubitei sale, Auta ridică cuțitul de jos şi porni 
spre podiș, fără să răspundă. Chipul îi era încordat. 

În ziua în care cei doi pământeni intrau, îmbrăcaţi în veșmânt argintiu 
străin, în luntrea mică, pregătită de plecare, bărbatul gingașei femei care 
voia să vindece moartea întrebă: 

— Ce-a fost atunci, în pădure? De ce aţi plâns? 

Nefert îi istorisi încercarea lui Auta de a tăia din lemn păsări sau 
elefanţi, ca să poată avea marfă de schimb în pieţele din Ta Kemet. 


— Altădată făceam zei din lut, numai că zeii nu trebuia să semene!... 
Nu sunt bun de nimic! murmură Auta. 

În timp ce îşi prindeau toţi patru curelele scaunelor în jurul trupului, 
cârmaciul zise aspru, fără măcar să zâmbească, lucru atât de rar la dânsul: 

— Nici acum nu-ţi dai seama cât de folositor ne eşti nouă și cât de 
folositor ai fost pentru pământeni?... Pe ei i-ai învăţat să se răscoale... 

— Dar... 

— Știu. Să nu crezi că n-a scăpat nimeni din Atlantida. Amintirea 
răscoalei a rămas și vor mai fi răscoale. 

Și luntrea îşi luă zborul spre ţara Ta Kemet. 

După un zbor fără grabă de mai multe ceasuri (fiecare voia să vadă 
pământul şi mările peste care treceau), luntrea lor se așeză la marginea 
aceleiași câmpii unde se plimbaseră atâtea seri lahuben și Auta. Spre 
miazănoapte trebuia să fie vechea cetate atlantă, care de aici nu se vedea. 
Dar ieşind din luntre, cei patru călători zăriră către miazăzi, destul de 
aproape, zidurile unui oraş mare şi întins. Să fi fost acesta orășelul Behdet, 
în cârciumile căruia obişnuia să se ducă lahuben în vremea aceea? 

Lăsându-l pe cârmaci în luntre, într-un loc bun ales de Auta și ferit de 
orice ochi nepoftiţi, ceilalți trei, Nefert, Auta și bărbatul gingașei femei 
străine porniră spre oraş. Hainele lor argintii și croite cu totul altminteri de 
cum se obișnuia pe pământ atrăgeau luarea aminte a trecătorilor, deşi nu 
înspăimântau pe nimeni. În ţara aceasta și înainte străbătută de drumurile 
lumii, după pieirea Atlantidei începuse să bată inima întregului pământ. 
Astfel că amestecul cel mai pestrit de veșminte și graiuri străine nu mai 
izbutea să uimească pe nimeni. Când intrară în orașul Behdet, era încă 
dimineaţă. Străinul din planeta depărtată se uita cu mirare la bordeiele de 
pământ, fără ferestre, numai cu câte o gaură pătrată în loc de ușă și cu 
acoperiș drept de crengi şi frunze (la urma urmei, în această ţară nici nu 
ploua decât o dată la câţiva ani), privea trist copiii slabi şi goi care alergau 
pe uliți cărând poveri peste puterile lor și în cele din urmă întrebă: 

— Auta, toate oraşele pământene sunt aşa? 

Pământeanul zâmbi amar când răspunse: 

— În toate găseşti ce ai văzut acum, dar nu e așa peste tot. Aici stă 
sărăcimea. Să te uiţi mai departe! 

Peste puţin, trecură pe nişte străduţe mărginite de şiruri drepte de căsuțe 
de lemn, nu prea arătoase, însă curate și mai încăpătoare decât bordeiele. 
Aici se auzeau lovituri de ciocane, gemete de fierăstraie, scrâşnet de sticlă 


sau de piatră frecată și se amesteca mireasma lemnului proaspăt cu 
duhoarea pieilor crude, a vopselelor, a cleiului fiert. Mai departe, toate 
aceste străduţe locuite de meșteșugari se adunau într-un maidan plin de 
gunoaie după care se auzeau tot felul de strigăte amestecate într-o larmă 
cumplită. Dincolo de maidan era piaţa orașului. Când intrară în piaţă, 
străinul se opri uimit. Se uită la șirurile de oameni aproape goi care ședeau 
cu picioarele strânse sub ei în faţa câte unei grămezi de marfa, și strigau din 
răsputeri: 

— Uite, meştere, pâine bună! 

— Peşte bun! 

— Uite vin, meştere, uite vin! Vin bun de palmier. Vin de struguri! 

— Uite unsoare pentru netezit fața, frumoasă stăpână! Mirosea 
amestecat a lemn vopsit, plăcinte, peşte, uleiuri înmiresmate, oţet. 

Simţind mirosul plăcintelor calde, văzând grămezile de curmale dulci și 
ulcioarele cu vin, Auta înghiţi în sec, dar tăcu. Nefert însă nu-și mai putu 
lua ochii de la bunătăţile pământene. 

— De când tot înghit sâmburii și pietricelele voastre, am uitat să şi 
mănânc! zise ea alintându-se. 

— Şi nu te simţi hrănită îndestulător? zise Auta fără să-și poată lua ochii 
de la o grămadă de faguri de pe o bucată de pânză curată. Eu nu m-am 
simţit niciodată flămând... 

Dar Nefert nici nu-l luă în seamă. Îşi scoase un inel subţire de aur cu o 
piatră verde şi în uimirea stăpânului unui șir de grămezi de marfă bogată, îi 
ceru două coşuri din cele pe care le purtau vânzătorii atârnate peste umăr cu 
o curea, şi le umplu pe amândouă cu plăcinte, curmale, faguri de miere, 
turte de grâu, carne fiartă de oaie, struguri şi ouă; apoi îi dădu inelul, fără să 
mai ceară nimic, în vreme ce negustorul gras, cu mutră rânjitoare de om 
mulţumit, o privea cu gura căscată. Auta îi veni în ajutor, luându-i din mână 
cele două coșuri, acum grele, iar negustorul, obişnuit să păcălească, dar 
nedeprins să i se dea pe marfă de zece ori mai mult, se arătă mărinimos de 
teamă și le mai dădu o bucată de mătase și un ulcior mare de vin. 

Străinul se uita mirat, fără poftă, la cei doi care mușcau lacom din toate. 
El nu primi decât o bucăţică de fagure, după ce i se spuse că e miere şi cum 
trebuie suptă. 

— Ştii, Nefert, la ce m-am gândit? zise Auta cu gura plină de o bucată 
de plăcintă. Când am fost în pădure, am văzut capre sălbatice. Trebuie să-mi 
fac un arc. 


Trecând mai departe, văzură alte mărfuri, saci de grâu și de orz, butoaie 
de oţet şi de untdelemn, oi, papagali, piei de leopard, ţesături... 

Femei rome în veșminte lungi de mătase, cu unghiile de la mâini și de la 
picioare vopsite în roșu, umblau ţinându-se măreț printre mărfuri şi 
negustori, cu sclavele încărcate de poveri venind după ele. Alergau prin 
piaţă bărbieri, strigând: 

— Cine vrea să-și radă barba? Cine vrea să-l tund? Într-un loc, stătea 
sprijinit într-un genunchi un ins voinic care trăgea cu cleștele măseaua unui 
negustor de grâu. Negustorul așezat pe o piatră zbiera și se zbătea. Străinul 
nu înțelese ce se petrece şi se opri să privească, însă văzu cu mirare că după 
ce răcnetele încetară, negustorul cel rotofei îşi luă măseaua însângerată, 
trase un gât de rachiu de palmier și suflând greu îi dădu celuilalt pentru 
osteneală o măsură de grâu și, pe deasupra, două plăcinte calde. 

În alt colț al pieţei, o femeie vindea ţesături înflorate. În braţele ei 
plângea un prunc. Femeia îi turnă ceva în gură, dintr-o căniţă, și copilul tăcu 
o clipă, strâmbându-se, apoi vărsă, începu să ţipe, iar fu silit să sugă din 
cănită și iar vărsă, după care în sfârșit se liniști, nu pentru mult timp. 

— Ce-i dă copilului? întrebă Nefert, Auta cunoştea destule obiceiuri din 
țara Ta Kemet. Începu să râdă: 

— Îi dă lapte amestecat cu fiere de bou şi cu ou de struţ... ca să nu 
plângă! 

Nefert şi străinul începură să râdă, în timp ce copilul urla ca la început. 

La ieşirea din piaţă le veni înainte din întâmplare un băiat care se 
văicărea în gura mare. Spinarea copilului era vărgată: semne de nuia. Auta îl 
opri. Speriat de veșmintele argintii nemaivăzute, copilul dădu să fugă, dar 
Nefert îi mângâie chica încâlcită şi atunci el stătu pe loc. 

— De ce plângi? îl întrebă Nefert, dându-i câteva curmale. 

— M-a bătut învățătorul pentru că n-am știut numărul caselor, pisicilor, 
şoarecilor, spicelor și măsurilor de grâu. 

— De pe pământ? îl întrebă Auta, râzând blajin. 

— Nu! mormăi îmbufnat copilul, mâncându-și curmalele. Spaima îi 
trecuse. Din întrebarea învățătorului. El ne-a spus așa... dar se opri şi-i 
măsură din ochi pe cei trei. Văzându-le însă feţele zâmbitoare și blajine, se 
hotărî: Ne-a spuse aşa: erau şapte case, în fiecare casă erau câte șapte pisici, 
fiecare pisică a mâncat câte şapte șoareci, fiecare șoarece a mâncat câte 
şapte spice, fiecare spic poate să dea câte şapte măsuri de grâu. Şi ne-a 


spus: aflaţi câte măsuri de grâu s-au pierdut cu totul. Eu n-am putut să aflu, 
m-am încurcat... - și copilul începu să plângă din nou. 

Auta îi ceru ceva de scris. Copilul scoase din sac un ciob curat de oală 
de lut şi o pietricică ascuţită. Auta se așeză pe vine lângă el și-i arătă cum să 
socotească, spunându-i la urmă: 

— Du-te înapoi la şcoală şi Spune-i că s-au pierdut şaisprezece mii opt 
sute șapte măsuri de grâu. Uite, ţi-am scris aici pe ciob totul... Și să-i spui 
învățătorului să-şi păzească grâul! 

Copilul începu să râdă și plecă mulțumit. Apoi se întoarse din drum și se 
mai uită o dată la cei trei, zicând sfios: 

— Voi din ce ţară sunteți? Limba rome o ştiţi foarte bine. Tu poate că 
ești de la miazăzi, fiindcă eşti negru, dar tu, doamnă, semeni cu mama... 

Auta avu o tresărire şi-l întrerupse: 

— Cine-i tatăl tău? 

Copilul îşi umflă pieptul şi răspunse mândru: 

— Tata este marele scrib Ameno. Îl cunoşti? 

— Nu, zise Auta pe gânduri. 

— Cum nu-l cunoşti? Tot orașul Behdet îl cunoaște. Și marele oraş Zidul 
Alb! A fost şi în oraşul Nebut din ţara de sus. Voi nu ştiţi că Zidul Alb este 
cel mai mare oraş din lume? Și toţi îl cunosc acolo pe tata. Și în Per-o, în 
Casa cea Mare, a fost chemat tatăl meu, pentru că e marele scrib Ameno. El 
a scris poveşti pentru stăpânul din Per-o, zeul Mener, viața, sănătatea, 
puterea! 

Nefert se uita la copil cu dragoste, mirându-se de ştiinţa lui, dar Auta 
făcu ochii mari. I se părea că aude lucruri stranii, dar şi cunoscute. Întrebă: 

— Câţi ani ai tu? 

— Nouă ani, răspunse copilul. 

— Şi tatăl tău Ameno este rome... de-aici? 

— Tata şi mama au venit dintr-o ţară depărtată pe care zeii ne-au luat-o 
şi ne-au dăruit ţara Ta Kemet. Auta încremeni. Văzând că omul negru în 
haine argintii nu-l mai întreabă nimic, copilul plecă. Auta rămase tăcut 
multă vreme, până când Nefert îl luă de mână, chemându-l să meargă mai 
departe. 

Intrară pe o stradă largă, între case înalte cu ziduri de piatră. De pe altă 
stradă venea un șir lung de robi și de asini, trăgând pe tălpi de sanie lespezi 
uriașe, netede, de piatră albă. Cei trei aşteptară trecerea caravanei, apoi 
merseră mai departe. De pe o ulicioară cotiră niște soldaţi, cu un sutaş în 


frunte. Auta îi urmări tăcut. Și străinul băgase ceva de seamă, și întrebă 
acum: 

— Auta, aceştia sunt oare de-aici? Mi-ai spus altădată că numai în 
Atlantida sunt oameni aşa de înalți... 

Auta înclină din cap. Se vedea că se gândeşte la ceva anume. 

Dintr-o casă ieşi un rob negru, voinic, dar îmbătrânit înainte de vreme. 
Ducea pe cap un coş mare cu peşte. Robul întoarse capul spre cei trei, 
privindu-le cu uimire îmbrăcămintea. Ochii i se opriră o clipă asupra lui 
Auta, apoi robul merse mai departe. Dar după câţiva pași trânti coșul jos şi 
se întoarse în fugă spre ei. Cei trei inşi se depărtaseră însă. Robul alergă să-i 
ajungă. Auzind pași îndărăt, tustrei întoarseră capul. Robul se opri, înlemnit. 
Se opriră şi ei. Atunci robul mai înaintă câţiva paşi. Privirea lui alerga de la 
unul la altul, dar se oprea mai mult la faţa și la ochii lui Auta. Şi deodată 
faţa robului înflori într-un zâmbet. Şi aruncându-se cu fruntea în pulberea 
străzii, robul scoase un strigăt de bucurie: 

— Auta, zeul meu bun, ai venit la noi? 

Abia atunci se dezmetici și Auta. Sări să-l ridice de jos şi să-l 
îmbrăţișeze. Simţi că nu se poate stăpâni şi lăsă plânsul să izbucnească. 
Fără să știe pentru ce, plânse şi Nefert. Străinul îşi încorda ochii, părând că 
se gândeşte la altceva, dar îl privea ţintă pe rob cărunt. 

Potolindu-și în sfârşit plânsul, Auta suspină: 

— Te-am crezut mort, prietenul meu drag... Bine că te-am găsit! Acum 
ai să vii cu noi, Mai-Baka. 


Capitolul XXIX 


Părăsindu-șşi coșul cu pește, Mai-Baka îl urmă pe Auta ca un câine 
credincios. Numai uneori se uita pe furiș la frumoasa Nefert, dar nu 
îndrăznea să întrebe nimic. Trecură pe lângă o cârciumă, de unde răzbăteau 
strigăte amestecate. 

— Aş spune zeilor prin câte am trecut... Dar zeii ştiu! zise Mai-Baka în 
graiul lui de-acasă. 

— Nu știm nimic, Mai-Baka. Să ne spui tot! făcu Auta uitându-se 
împrejur. Dar să vorbeşti în limba atlantă, ca să înțeleagă toți. 

— Stăpânii de-aici au spus că limba lor este limba oamenilor rome și că 
nu se află nicăieri altă ţară mai măreaţă decât Ta Kemet. Ei rostesc acum 
vorbele atlante cum se rostesc aici... 

Auta zâmbi. 

— Dar unde să vorbim? adăugă Mai-Baka. Aici nu se poate: trec preoți, 
trec soldaţi... Ştiu un loc mai ferit, între niște case și niște copaci! şi îi duse 
în locul ştiut de el, rugându-i să se aşeze pe niște lespezi sparte. 

— Hai, Mai-Baka, spune! îl rugă Auta așezându-se. 

Auta schimbă o privire cu Nefert și cu străinul. Robul băgă de seamă și 
îndrăzni în sfârşit să întrebe: 

— Asta-i zeiţa ta? şi se uită cu umilinţă la Nefert. 

— Sunt soţia lui Auta! zise Nefert râzând. 

Dar Auta se gândea la altceva. Zise pe neașteptate: 

— Spune-mi, Mai-Baka, cine-i Mener? 

La auzul acestui nume, Mai-Baka se cutremură înfricoșat și-i făcu semn 
să tacă. Scăzând puţin vocea, Auta urmă: 

— "Ţin minte că a venit de câteva ori la palatul din Piscul Sfânt un 
prinţişor nătâng... tot Mener. 

Mai-Baka dădu speriat din mâini şi se uită împrejur. Câteva dosuri de 
case, fără ferestre, şi câţiva copaci înconjurau maidanul retras. Numai în 
capătul lui se jucau nişte băieți. Apoi, robul urmă în șoaptă: 

— Când a venit toată oastea atlanţilor, cu toţi preoţii și toți câţi au scăpat 
de potop, l-au... el e stăpân în Casa Mare. 

— Dar cel vechi? întrebă Auta. 

— A murit pe drum! șopti repede Mai-Baka. 

— Au venit toți atlanţii aici? întrebă Nefert. 


— Nu, zeiță! murmură robul. Nici două mii de corăbii. Ceilalţi sunt în 
pântecele peştilor. 

— Tu ai venit cu corăbiile? Erai lângă peșteri... rosti Auta. 

Mai-Baka îl întrerupse din nou, iarăşi uitându-se cu grijă în jur: 

— Aici începe povestea mea. 

— Am bănuit ceva, zise Auta, când am întâlnit un copil care zicea că e 
fiul scribului Ameno. Era un scrib Ameno în Marele Oraş. ÎI chema uneori 
bătrânul în sala cu cărți de pe Piscul Sfânt. Ai auzit de el? 

— Nu, de el n-am auzit; răspunse Mai-Baka şi se aplecă la urechea lui 
Auta - dar să-ţi spun despre Marele Preot. Lumea zice că nici nu e om, ci e 
zeu. Marele zeu Tot trăieşte în inima lui și zeul Tot este de fapt Marele 
Preot, așa spun oamenii. 

— Acum înţeleg totul, zise Auta râzând. Hai, Mai-Baka, vreau să-ţi aud 
povestea. Apoi, parcă simțind o durere mare în trup, se încruntă: Cum ai 
ajuns tu să cari coșuri cu peşte în orașul Behdet? 

— Povestea e lungă, slăvitul meu zeu! 

— Nu-mi mai spune zeu, sunt om, nu sunt zeu! Și povestea poate să fie 
oricât de lungă, vrem s-o auzim toți. 

— Când a năvălit puhoiul de foc, începu Mai-Baka, s-a umplut muntele 
de noroi aprins care curgea în jos. Dar întâi a căzut în gura muntelui o stea. 
Când venea, n-am văzut-o. Unii au spus că eşti tu, dar când a pierit steaua 
în munte, am ştiut că nu poţi fi tu, căci tu eşti zeu, chiar dacă zici că nu eşti. 
lată dovada că eşti: mă uit la tine şi te văd tot tânăr ca atunci când ai venit 
în oază, iar noi toţi, nu numai eu, am îmbătrânit. Alţi oameni au spus că 
steaua era semnul vostru pentru sfârşitul lumii. Lumea nu s-a sfârșit, dar a 
pierit ţara aceea blestemată, și bine că a pierit. Apoi am văzut ochiul cel 
mare în cer, dar nu la miazăzi ca atunci, ci sus în creştetul cerului. Când s-a 
despicat muntele și a ieșit puhoiul de foc din el, am fugit. Unii au spus să 
mergem către Marele Oraş, și câţi s-au dus într-acolo, au pierit pe drum: s-a 
deschis pământul sub ei şi a ieşit apa. Eu și cu alții... 

— Ntombi unde e? îl întrerupse Auta. 

— N-ai uitat-o, zeul meu bun? Este cu mine, altă bucurie n-am. Pe copii 
ni i-au luat să-i vândă... 

Auta se uită în jos cu ochii îndureraţi. Mai întrebă: 

— Şi Agbongbotile? 

— A murit. N-a putut să fugă şi s-a înecat în râul de foc. 

— Bine că trăiește măcar Ntombi. O iei cu tine și veniţi cu noi. 


Mai-Baka oftă: 

— Nu putem merge cu voi. N-avem unde să ne ascundem. Aici ţara e 
mică și soldaţii ne-ar găsi repede. Și pentru peștele pe care l-am lăsat acolo 
stăpânul va pune să-mi dea o sută de vergi și n-am să capăt hrană trei zile. 

Străinul îi puse mâna pe braţ. Îl ascultase încordat, şi acum îl linişti: 

— Nimeni nu se va mai atinge nici de tine, nici de femeia ta. 

Mai-Baka îl privi cu recunoştinţă şi vru să cadă în genunchi, dar străinul 
îl opri şi-l rugă să povestească mai departe. Mai-Baka urmă: 

— Eu şi cu alţii am fugit spre țărm. Nu ştiu de ce am fugit spre țărm, 
căci marea era sălbatică. Și am alergat de-a lungul țărmului spre miazăzi, 
fără să ştim încotro. Dar zeii au fost buni: am găsit o corabie fără pânză, 
părăsită de atlanți. Marea încă n-o spărsese și ne-am suit în ea. Am 
dezlegat-o de la țărm și pentru că mai erau câteva vâsle, am vâslit. Era ziuă, 
dar era întuneric şi nu erau stele, nu știam unde e răsăritul. Eu știam că la 
răsărit de Muntele de Foc este acel țărm de unde ai venit tu, zeul meu bun, 
prin pustiul cu nisip până în oază. Mă uitam la Muntele de Foc și căutam să 
cârmesc aşa ca să-l avem numai în spate. Am plutit o zi şi o noapte, dar nu 
ştiu bine, căci n-a răsărit nici soarele nici luna. După aceea am auzit strigăt 
slab de om. Uneori fulgera în cer şi am zărit astfel un om pe o scândură, 
lângă noi. l-am întins o vâslă şi l-am tras pe corabie. Era negru, dar nu din 
neamul nostru. Nu știu de unde era: ne-am înțeles numai în graiul atlanţilor. 
Mi-a vorbit de tine, zeule Auta; era bucuros că te-a văzut cu ceilalți zei în 
Piscul Sfânt lângă un turn de argint. 

— Nu era Mpunzi? întrebă Auta. 

— Nu! Mpunzi cred că a pierit. Au fost împreună pe două corăbii. 
Corabia unde era Mpunzi s-a făcut nevăzută. Cealaltă s-a spart și numai 
omul de care spun a scăpat pe o scândură. Mi-a spus că îl cheamă Valukaga. 
L-am luat cu noi şi am plutit mai departe. Și el a fost printre robii care au 
venit la mine pe munte. Eu înainte nu l-am știut, numai el mă știa. Am plutit 
greu, și doi au murit de sete. Noi am răbdat. Și Ntombi a răbdat. Apoi ni s-a 
spart corabia de valuri. Dar ţărmul era aproape și am scăpat. Nu era nimeni 
pe țărm, numai noi. Ne-am făcut arcuri şi sulițe de lemn. Eu aveam topor, l- 
am luat cu mine la brâu şi nu l-am pierdut. Valukaga avea cuţit. Am mers pe 
țărm până am găsit o peşteră și ne-am oprit acolo. Valukaga a văzut că 
peştera are un puț şi a coborât în el, și când a ieșit avea în braţe bolovani 
care sclipeau galben. Ne-a spus că el e arămar și că va topi aramă. A făcut 
un cuptor de pietre și a topit aramă din care ne-a făurit vârfuri de sulițe și de 


săgeți şi topoare. Mie mi-a făcut o pavăză. După aceea ne-am dus mai 
departe şi am găsit o pădure mare în care ne-am oprit. Ne-am făcut colibă, 
şi am trăit din vânat. Eram șapte. Dar pe unul l-au sfâşiat fiarele. Am rămas 
şase: eu, Ntombi, arămarul Valukaga, Mpangu, Mbembo și Felelva. Felelva 
spunea că tatăl lui a fost căpetenia neamului de lângă pădurile de miazăzi, 
unde este altă mare și un râu foarte lat. Felelva a vrut să fie el căpetenia 
noastră, dar eram puţini şi nu ne trebuia căpetenie. Apoi a vrut ca Ntombi să 
fie femeia lui... Atunci l-am ucis. Am rămas cinci și am plecat mai departe. 
Ne-am oprit într-o oază de unde ne-a alungat un neam numeros. Mpangu și 
Mbembo au murit. Eu, Ntombi și Valukaga ne-am dus mai departe, vrând să 
ajungem în satul de unde ne-au luat atlanţii. Așa mi-ai spus tu atunci, că aţi 
mers numai spre răsărit. Dar am întâlnit altă pădure și am intrat acolo. Când 
eu am tras cu arcul într-o vietate mare din neamul antilopelor, care se 
cheamă gnu, au ieşit dintre copaci nişte soldaţi voinici și înalți cum erau 
atlanţii și ne-au legat. Ntombi a sărutat picioarele căpeteniei lor şi s-a rugat 
aşa: „Tu eşti zeul şi stăpânul nostru! Mai bine ucide-mă decât să mă 
desparți de omul acesta care se numește Mai-Baka!” Așa a spus Ntombi. lar 
căpetenia a râs şi nu ne-a despărţit. A zis așa: „Dacă vă iubiţi, vă prăsiți mai 
bine și vă vând cu preţ bun!” Dar pe Valukaga l-au luat alţii şi nu l-am mai 
văzut. Căpetenia ne-a vândut unui negustor de piei de leopard. Negustorul a 
aflat că sunt arcaș iscusit şi m-a cumpărat ca să-i vânez leoparzi. Am vânat 
mulți. Apoi negustorul a vrut să se culce cu Ntombi. Dar Ntombi s-a zbătut 
şi l-a mușcat de nas, aproape că i l-a rupt. Negustorul a pus s-o bată. I-au 
dat trei sute de vergi. Apoi a vrut să ne ucidă pe amândoi, pentru că eu l-am 
întrebat de ce o bate pe Ntombi. Și i-am spus: „Stăpâne, dacă ne ucizi nu 
câştigi nimic, pierzi doi robi, iar dacă ne vinzi, capeţi preţ bun.” Negustorul 
ne-a scuipat în obraz cu mânie și a trimis o slugă la târg să ne vândă. Aș fi 
fugit cu Ntombi, dar n-aveam unde. Sluga ne-a vândut unui negustor de 
peşte. De atunci suntem amândoi la el. Și azi v-am văzut pe voi, zei buni! 
Asta-i povestea mea. 

Auta nu mai putea vorbi nimic. Nefert însă întrebă: 

— Unde-i Ntombi?... Du-te şi ad-o aici. 

Străinul clătină din cap: 

— Să nu se ducă el. 

Și uitându-se la băieţii care se jucau la marginea maidanului, îl întrebă 
din ochi pe Auta. Acesta îi strigă. 


Veniră mai mulți. Auta alese pe unul care părea mai vioi, iar pe ceilalţi îi 
trimise la joacă. Până atunci băieţii nu-i văzuseră, iar acum nu se îndurau să 
plece, privind hainele argintii. 

— Vrei să te duci ca să chemi aici o femeie neagră? îl întrebă Auta pe 
băiatul ales. 

Băiatul clătină din cap. Mai-Baka îl privi rugător şi zise şi el: 

— Ştii unde e casa negustorului de peşte Sohmet? Este pe a doua uliţă 
spre apus de piaţă, o casă de piatră albă, cu poartă roşie, spre colțul unde-i 
cârciuma corăbierilor. Acolo este o roabă, Ntombi. Spune-i să vină cu tine 
la Mai-Baka. 

— Știu unde-i casa negustorului Sohmet. Dar nu mă duc. Dacă mă 
prinde, mă bate. De ce să fiu bătut pentru o sclavă neagră!... Sohmet este 
prieten cu fratele meu. 

Atunci Nefert îşi scoase din deget un inel de aur, împletit ca un șarpe, cu 
ochi de mărgele verzi străvezii, şi i-l întinse rostind gingaș: 

— Nici dacă-ţi dau inelul nu te duci? 

Ochii băiatului străluciră de lăcomie și uimire. Mâna lui se întinse spre 
inel, dar Mai-Baka îi dădu peste mână, răstindu-se: 

— Întâi s-o aduci! 

Băiatul plecă în fugă. Cât timp lipsi acel băiat, Mai-Baka șezu tăcut. Dar 
când după scurtă vreme băiatul veni însoțit de Ntombi, îl înșfăcă pe băiat și 
cu toate împotrivirile lui îl strânse la piept. Apoi se uită la Ntombi. În ochii 
lui jucară umbre şi lumini. Nu știa dacă trebuie să se bucure sau să se 
teamă. 

Băiatul îşi luă inelul, îl mai privi o dată, apoi îl înghiți. 

— Acum nu mi-l mai ia nimeni până nu-l dă afară stomacul! zise el 
vesel. Până atunci am timp să mă gândesc ce să fac... 

— Cum ai izbutit s-o aduci? îl întrebă Auta, în vreme ce Ntombi stătea 
în picioare, uluită și îngrijorată şi se vedea bine după ochii şi după gura ei 
că de nu s-ar fi aflat alături de bărbatul ei, ar fi ţipat de frică şi poate ar fi 
fugit. 

— Este șiretenia și înțelepciunea mea! răspunse fălos băiatul, căutând să 
scape de întrebări și, văzând că nimeni nu se mai uită la el, o zbughi spre 
capătul maidanului şi se pierdu pe după ziduri. 

Abia atunci deschise gura și Mai-Baka. 

— Uite, Ntombi! zise el. A venit zeul nostru, Auta. 


lar Ntombi, care la început nu-l recunoscuse, dădu să cadă în genunchi, 
dar Auta o opri. Nefert o privi întâi cu mirare ciudată. Apoi însă când ochii 
ei de femeie citiră în ochii celeilalte femei o taină pe care bărbaţii n-o 
puteau ghici, îi surâse și o trase de mână pe lespedea pe care şedeau. Mai- 
Baka se uită cu gura căscată. 

Auta zâmbi şi îl întrebă: 

— De ce te uiţi aşa mirat? 

Mai-Baka întoarse capul spre el și îngăimă, parcă trezit din visare: 

— Cine a mai văzut robi să stea alături de zei? Sau am înnebunit eu şi 
tot ce mi se pare că văd numai mi se năzare! 

— Nu ţi se năzare nimic, arcașule, decât un singur lucru: ţi se năzare că 
suntem zei. Noi suntem oameni ca şi tine! Apoi văzându-l pe Mai-Baka tot 
uimit, se întoarse spre Ntombi s-o întrebe cum a izbutit băiatul s-o aducă. 

— Pare dibaci! zise el. 

Abia acum Ntombi își veni în fire şi fu în stare chiar să zâmbească. Şi 
spuse: 

— Nu e dibaci. Veneam pe uliţă şi am vrut să intru în curtea stăpânilor. 
Am fost în piaţă după lapte. Am pus ulciorul jos, ca să deschid portiţa, şi 
atunci băiatul m-a întrebat dacă n-o cunosc pe roaba Ntombi. I-am spus că 
eu sunt roaba aceea, şi el mi-a zis atunci așa: „Robul negru Mai-Baka este 
cu niște prinți străini. Ei mi-au poruncit să te aduc acolo numaidecât”. M- 
am speriat şi am alergat după el. Bine că nu m-a văzut nimeni. 

Afară se lăsase amurgul liliachiu, atât de frumos în ţara Ta Kemet. Acum 
se puteau strecura fără grijă din oraș, până în locul unde-i aștepta luntrea. Pe 
drum nu-i mai privi nimeni. Se întuneca repede. Când ajunseră în 
apropierea luntrei, cârmaciul scoase capul pe uşița deschisă și le strigă: 

— Veniţi repede să vedeţi ce descoperire am făcut! Intrară întâi Auta și 
străinul celălalt, apoi Nefert; ceilalți doi se fereau să intre. În luntre, pe unul 
din scaune, şedea o frumoasă femeie rome, de neam după înfățișare, cu 
trupul scund și subțire, îmbrăcată în mătase de culoarea fagurilor proaspeţi, 
cu părul negru retezat pe frunte și sprijinit pe umeri. Când intrară ceilalți, 
femeia tresări și se ridică. 

— De ce numai Auta s-o fi răpit pe Nefert? Eu dacă vin din stele n-am 
voie?! spuse cârmaciul vesel. Mi-am găsit o zeiță pe care am s-o iau cu 
mine în cer. Numai că încă nu-i pot spune pe nume... are nume greu. 
Spune-mi, zeiţă, cum ţi se rostește numele? 

Femeia necunoscută începu să râdă: 


— Când ai să mă duci în stele, tot n-ai să ştii? Uite, îți mai spun o dată, 
dar nu mai uita: Mehituasehet mă cheamă. 

Auta și ceilalți doi priveau uimiţi. Cine putea fi pământeană care vorbea 
cu atâta liniște de călătoria în stele? 

Cu greu, Auta îi încredinţă şi pe ceilalți doi prieteni ai săi că nu li se va 
întâmpla nimic în luntre. Și izbuti mai ales cu ajutorul zglobiei Nefert, care 
zise luând-o pe Ntombi de mână: 

— Voi vă temeţi să nu ne prăbuşim, cum s-a prăbuşit cealaltă luntre? 
Dar aţi mai văzut zei să se prăbuşească din cer? 

— Nu, zise Mai-Baka! În cealaltă am ştiut eu că n-au fost zeii! 

Şi intră cu Ntombi a sa. 

După ce se așezară, Nefert îi dădu cârmaciului din coșurile aduse o 
bucată de fagure, învăţându-l cum să mănânce mierea. Necunoscând încă 
decât numai mierea limpede, își întrebă tovarășul din ochi. Acela îi făcu 
semn că nu e nici o primejdie. Lingând cu grijă marginea fagurelui, 
cârmaciul zâmbi de plăcere și zise bucuros: 

— Nu e mai dulce decât zeiţa mea Mehituasehet! Am spus bine? 

Și numaidecât după aceea își porni luntrea, fără a bănui, încântat cum 
era de cei dintâi fiori ai dragostei pământene, ce se poate petrece într-o 
călătorie prin văzduh. 


Capitolul XXX 


În clipa când luntrea săltă și țâşni în aer, cei doi străini împreună cu 
Nefert și cu Auta își priviră cu grijă tovarășii de călătorie. Ntombi îşi dădu 
seama cea dintâi că se ridică în aer şi când văzu pământul depărtându-se 
dedesubt şi vârfurile copacilor sub podeaua străvezie a luntrei, ţipă 
îngrozită, cerând zeilor să aibă milă de ea. Capul acum i se clătina, deși 
luntrea zbura mai lin decât fulgul în văzduhul nemișcat de vânt. Apoi capul 
i se lasă într-o parte; și femeia neagră care trecuse prin multe împrejurări 
cumplite, şi muncă, și bici, şi robie, și foame, și groază, și chiar potop de 
flăcări şi de ape, şi care cunoștea pe Auta ca pe un zeu în care avea 
încredere nemărginită, de la o vreme nu se mai putu ţine tare și își pierdu 
cunoștința. 

Mehituasehet privi mirată copacii cât florile, marele râu Hapi cât o 
panglică de prins în păr și, crezând că visează, îşi sprijini un obraz de 
umărul cârmaciului, lângă care ședea. Mintea ei nu putea să priceapă dacă 
acest străin a adormit-o făcând-o să viseze atât de frumos, sau dacă, pentru 
a-i cuceri mai repede dragostea, prefăcuse râul în panglică și copacii în 
flori. Zări apoi sub piciorul ei încălțat în mătase înflorată cu fire de aur şi de 
argint nişte câlți sau aburi lăptoși. Întrebă: 

— Unde mă duci acuma, străinule? Ce sunt aburii pe care-i văd? 

— Sunt nori, Mehituasehet. Nu te speria! zise cârmaciul. Şi 
Mehituasehet leşină pe umărul lui. 

Fură trezite repede amândouă, iar Mai-Baka, trecându-i îngrijorarea de 
la început, se apucă să le liniştească: 

— Să nu vă fie frică! lată, eu nu mă tem: zeii noştri sunt buni. Voi vă 
temeţi pentru că alți muritori n-au mai fost în cerul zeilor, înainte de 
moarte? lată, trupul meu e nevătămat și gura mea laudă pe zei. Sunt mândru 
că zeii m-au ales tovarăş de drum! 

Cârmaciul ridicase acum luntrea foarte sus şi acoperise podeaua 
străvezie cu carapacea ei. Zborul era așa de lin, ca și când stăteau în 
nemişcare. 

Ascultând cuvintele lui Mai-Baka, Mehituasehet nu mai leșină. 

— Cum să încuviinţez, zise ea, ca eu să mă tem mai rău decât niște robi 
negri? Tu ești un vrăjitor cumsecade, străinule, așa e? Râse cu drăgălășie și 
urmă: Nu-i aşa, străinule, că îmi plac basmele și vrăjile tale? Crezi că eu nu 


ştiu că noi stăm şi acum acolo pe câmpie şi că tu-mi spui poveşti? Tocmai 
pentru asta am să te iubesc, străinule argintiu! 

— Măcar că sunt rece... adăugase cârmaciul. 

— Nu-i nimic! zâmbi Mehituasehet. 

— Tot nu mi-ai spus cum ţi-ai ales-o logodnică pe Mehituasehet! zise 
Auta. 

— Numai de-ar vrea să rămână cu mine! Poate se mai sperie... răspunse 
el, dar fu întrerupt de privirea supărată a tinerei rome, așa că începu să 
povestească: Ea a ieșit din orașul unde aţi fost voi. Se plimba pe câmpia 
aceea, lângă pădure, cu alte două femei. Zicea că sunt roabe, şi când a 
rămas la mine am rugat-o să le dea voie să se ducă unde vor. Ea culegea 
flori şi am ajutat-o. M-aţi lăsat singur, ce puteam să fac. S-a uitat la hainele 
mele şi m-a întrebat de unde am venit. l-am arătat cerul și am întrebat-o 
dacă cunoaşte steaua roșie care se numeşte Hor-deșer. A zis că da şi a 
început să râdă. Nu puteam s-o mint, totuși nu m-a crezut. Dar a mărturisit 
că e obișnuită cu stelele. A fost măritată cu un cititor în stele, care a părăsit- 
o pentru altă femeie, din orașul Zidul Alb. M-a întrebat dacă nu sunt cumva 
de la răsărit, unde se născocesc poveşti foarte frumoase. l-am răspuns că 
sunt din cer, dar că acuma am venit din ţările răsăritene, și ca să nu par 
necioplit, cum se spune la voi, i-am istorisit venirea noastră pe pământ, 
pieirea Atlantidei, ocolul pământului în marea noastră navă și coborârea în 
tara Haru. Când am încheiat, a bătut din palme și mi-a spus că poveste așa 
de frumoasă n-a mai auzit niciodată. Apoi a vrut să plece. Mie mi-a părut 
rău, și am întrebat-o dacă n-ar vrea să rămână pentru toată viața cu mine şi 
s-o iau la mine acasă în steaua Hor-deşer. A bătut iar din palme, şi mi-a spus 
că rămâne și că-i sunt drag (aşa mi-a spus!) şi că pot s-o duc oriunde, chiar 
şi în soare. l-am arătat că acolo nu se poate, fiindcă ne vor arde razele lui 
înainte de a ne apropia, și atunci a rămas că ne vom duce numai în steaua 
Hor-deșer, unde m-am născut eu. 

— Mă duc! strigă Mehituasehet. Acuma nu ne poţi duce acolo, 
străinule? 

— Nu! răspunse cârmaciul cu părere de rău. Mai avem treabă pe 
pământ. 

— Atunci am să aștept!... Spune-le mai departe. 

— N-a mai rămas mult, zise cârmaciul. I-am spus că aştept niște prieteni 
şi apoi o să plecăm cu toţii spre miazăzi şi i-am arătat luntrea aceasta. M-a 
întrebat de ce n-are roţi, nici tălpi de sanie pentru nisip, şi i-am spus că 


merge și așa. Atunci a ghicit că e o corabie fermecată, și când am văzut așa, 
nu mi-a mai fost frică să-i spun că vom zbura prin aer. Şi atunci mi-a 
răspuns că niciodată n-a mai zburat şi că de-abia aşteaptă, iar acum... 
vedeţi! 

Toată lumea izbucni în râs. Unii (cei doi străini, Auta, Nefert) râdeau 
ştiind de ce râd, Mehituasehet râse ca de o glumă plăcută a vrăjitorului ei, 
iar Ntombi şi Mai-Baka râseră pentru că râdeau zeii. 

Și când nimeni nu se aştepta, Mehituasehet se opri din râs și întrebă cu 
glas sfios și tremurat: 

— De ce spun aceşti doi robi negri că sunteţi zei?... Oare nu sunteți 
chiar zei? 

— Şi dacă aș fi zeu nu ţi-aş mai fi drag? o întrebă cârmaciul. 

Mehituasehet îl privi lung. Apoi răspunse cu grijă: 

— Un zeu poate iubi o femeie muritoare, dar eu cum aş îndrăzni să 
iubesc un zeu? 

— Şi dacă zeul încuviinţează dragostea ta și se bucură? se amestecă în 
vorbă Auta. 

Cârmaciul întinse mâna și mângâie cu vădită încântare părul frumoasei 
Mehituasehet. Atât de mândră și veselă până atunci, nobila rome se lăsă 
dezmierdată ca o viţelușă şi vru să sărute mâna care o mângâia. Dar în 
aceeași clipă Auta privi în ochean şi spuse: 

— Ne apropiem. Poţi s-o cobori mai jos. 

După un răstimp, pământul se putea zări uşor. Cârmaciul trase de un 
mâner și carapacea se dădu în lături de sub podeaua străvezie. Uitându-se în 
jos şi zărind oglinda unei ape largi, Mai-Baka arătă cu mâna într-acolo, 
îngăimând: 

— Ce se vede jos? 

— Marea Dulce şi obârşia râului Hapi, îi răspunse Auta. Ntombi privi 
din clipa aceea numai în ochii lui Mai-Baka; iar Mehituasehet, văzând 
aievea muntele de unde izvora râul dătător de viață despre care se spuneau 
atâtea poveşti, deschise gura să ţipe, însă din gura ei frumoasă cu buze 
umede nu ieşi nici un sunet. Numai privirea ţipa. 

Luntrea se așeză pe o câmpie netedă, verde, de lângă malul Mării Dulci, 
în partea ei răsăriteană. Numai punând piciorul pe pământ, cele două femei 
se simțiră mai bine. Apa era îmbietoare, valurile calde se legănau sub vântul 
ușor. Pământenii se aruncară în apă, lepădându-și veșmintele; în apă, 
Mehituasehet își uită teama de zei. Fiindcă străinii nu îndrăzneau să se 


scalde, neștiind dacă apa îi va ţine sau nu cu mişcările lor greoaie și obosite, 
Auta ieşi din valuri mai repede şi îmbrăcându-se veni lângă cei doi prieteni 
cereşti care se aşezaseră la umbra unor tufe. Îi spuse cârmaciului: 

— Păcat că am zburat aşa de sus; aş fi vrut să văd orașul acela nou, 
Zidul Alb. 

— La întoarcere ne putem opri să ne plimbăm prin el, răspunse 
cârmaciul. 

Dar ochii lui Auta se încruntară, și străinii înţeleseră că în acel oraş pot fi 
primejdii. 

— Acolo e Marele Preot din Atlantida, pe care-l cunoaşteţi bine! adăugă 
Auta, uitându-se la ceilalți pământeni care se îmbrăcaseră şi se împrăştiau 
pe mal spre o pădure apropiată. 

Mai târziu Ntombi aprinse un foc, și străinii urmăriră flăcările miraţi de 
nevoia de asemenea îndeletnicire pe malul cotropit de arşiță. Dar iată că 
dintr-un desiş de arbori se arătă Mai-Baka, întotdeauna întreprinzător în 
astfel de împrejurări: îşi şi făcuse un arc şi săgeți din crengi cu vechiul lui 
cuţit de aramă, și aducea într-o mână câteva păsări. lar după alt răstimp, 
Ntombi aduse pe frunze bucăţi de carne friptă. 

Numai Mehituasehet nu se îndura să se scoale de pe țărm, unde soarele 
doar se strecura spre ea prin frunzișul unei tufe, dar briza o mângâia plăcut. 
Doar când se simţi privită de cârmaci, deşi nu știa dacă e sau nu e văzută 
întreagă, se îmbrăcă şi se apropie de ceilalţi, luând cu bucurie din mâna 
harnicei Ntombi o bucată de pasăre friptă. Apoi îi spuse cârmaciului, 
alintându-se: 

— Nici nu ştiu cum să te strig pe nume, zeu străin! Mi-ai spus, dar eu nu 
pot rosti vorbele voastre cereşti. Ar trebui să ciripesc ca o pasăre. 

— Spune-mi cum vrei tu! zise el. Mai ales că nici nu sunt zeu... 

Mehituasehet se uită la el puţin descumpănită, apoi vorbi cu voce 
schimbată: 

— Acum nu mă mai păcăleşti, ştiu că nu visez. Crezi că nu-mi dau 
seama că un cârmaci ceresc nu poate fi decât zeu?! Numai nu ştiu ai cui zei 
sunteți voi doi... Poate v-a trimis Osiris să ne luaţi pe toţi în ţara lui! Dar 
nu-mi pare rău. Sau poate că sunteţi zeii Min și Uh ai noştri... Da, tu ești 
Min, cel care te-ai uitat cu dragoste la o pământeană, la Mehituasehet a ta! 
Căci Min este zeul care stăpâneşte zăvoarele. Tu descui zăvoarele cerului și 
pe ale inimii. lar tu ești fără îndoială Uh! îi spuse celuilalt. Te-am văzut cu 


un toiag umblând aici pe mal, chiar dacă toiagul tău nu e de papirus, nici 
împodobit cu pene și panglici... 

Celălalt râse, privindu-și unealta de iscodire a puterii ascunsă sub 
pământ: 

— Dacă ar fi de papirus, nu mi-ar mai folosi la nimic, zise el. Dar pene 
şi panglici putem să-i punem, nu mă supără. Să ne dea Ntombi niște pene de 
la păsările pe care le-a fript! 

— Ntombi le-a aruncat în apă! spuse vinovat Mai-Baka, sărind în 
picioare şi punând mâna pe arc. Dar dacă zeul poruncește, pot să vânez alte 
păsări. 

— Deocamdată nu! Odihneşte-te, Mai-Baka, îl opri străinul râzând. 

Numele date de logodnica pământeană a cârmaciului, şi pe care în scurtă 
vreme le folosiră toţi căci erau foarte uşor de rostit, îi aduseră aminte lui Uh 
de datoria toiagului său, aşa că porni cu ceilalți spre munte. În luntre rămase 
numai cârmaciul, sau Min, și bineînţeles Mehituasehet. 

Pe drum Auta o întrebă pe Nefert dacă ar vrea să vadă orașul Zidul Alb. 

— Nu ştiu dacă e bine sau nu să ne ducem, spuse el. Totuşi m-aș duce. 
Tii minte ce spunea băiatul acela al lui Ameno! 

Dar Nefert îl privi speriată şi-l apucă de mână, strigând în aşa chip că şi 
ceilalți întoarseră capul cu teamă: 

— Nu te duce, dragul meu! apoi adăugă mai încet, încă înfricoşată: 
Crezi că bătrânul te-a uitat? Numai să afle că eşti în orașul lui, şi nu se lasă 
până nu te ucide. Putem trăi și fără Zidul Alb. 

Auta îi strânse umerii cu brațul. Cutele argintii ale hainelor străine se 
contopiră în strălucirea soarelui căzând de sus. 

Dar nici el, nici Nefert nu puteau ști că în aceeași vreme, la palatul 
Marelui Preot al zeului Tot, din orașul Zidul Alb, intrase neliniștea. Mereu 
urmărise bătrânul cu teamă vechea stea, acum cunoscându-i taina. Steaua 
răsărea şi apunea de câteva ori în fiecare noapte, și în fiecare seară, 
urcându-se în Turnul Stelelor clădit anume lângă palatul său, Marele Preot 
se liniștea numai când vedea steaua răsărind. lar de puţină vreme de când 
steaua nu mai răsărea de loc, bătrânul pricepu că străinii își așezaseră 
luntrea iar pe pământ. Câţiva oameni i-au spus că au văzut pe cer, zburând 
spre ţara de sus, o pasăre argintie care nu bătea din aripi. Va să zică mai 
aveau şi altă luntre ușoară! se gândi bătrânul îngrijorat. Dar iată că de o zi 
veneau mereu oameni să-i spună că în orașul Behdet umblaseră prin piaţă și 
pe uliţi trei străini în haine de argint; alţii au văzut alături de cei trei străini 


încă doi inşi, un rob şi o roabă, amândoi negri, cum era și unul dintre 
străinii cu haină de argint. 

Auzind aceste din urmă vești, Marele Preot, deși foarte bătrân, se mai 
putu stăpâni ca şi odinioară, puterea minţii și a ochilor rămânându-i 
netulburate. În jurul lui şedeau în tăcere câţiva preoți de seamă, care nu 
îndrăzneau să-l întrebe nimic. Bătrânul se gândea. Bănuise că omul negru în 
haine argintii nu putea fi decât Auta. Dar femeia? Să fie într-adevăr fiica lui 
Tefnaht pe care o răpise robul răsculat? 

Marele Preot se ridică din jilt şi-şi luă toiagul în care se sprijinea. Se uită 
la toiag și deodată ochii lui aruncară fulgere: cum de uitase? I se păruse că 
fostul rob Auta rânjeşte din mânerul cu atâta meșteșug tăiat în abanos. 
Zvârli cu mânie toiagul pe lespezile de marmură și porni spre ușă 
nerezemat. Apoi îşi aduse aminte de ceva şi se opri. Înspăimântaţi, preoţii se 
sculară. Nu-l mai văzuseră niciodată așa. 

— Ştie cineva de străinii care s-au ivit în Ia Kemet? 

Preoţii îi spuseră, pe rând, tot ce știau. Dar bătrânul dădu din cap 
nemulțumit: 

— Nu ştiţi mai mult decât ştiu eu. Iscoade! Trebuie trimise iscoade pe 
urmele lor. Chiar dacă nu le vom afla gândul, îl vom bănui! 

Un preot se apropie de bătrânul furios: 

— Slăvite, am auzit de la niște corăbieri hananei sosiți în oraş azi 
dimineaţă... dar socot că stăpânul ştie şi aceasta... 

— Spune! zise el cu ochii luminaţi. Spune ce-ai auzit! 

— Nu eu, slăvite, un învățăcel al meu. Corăbierii hananei spun că în ţara 
Haru ar fi căzut o stea mare de argint și că zeii au ieșit din ea și se plimbă în 
munte. Hananeii au aflat de la nişte păstori de la care au cumpărat oi. Dacă 
nu e minciună, s-ar putea să se fi întors acei străini ciudaţi. Dar nu ştiu, 
slăvite, cum am putea să-i urmărim. Cine din slujitorii noștri s-ar măsura cu 
zborul prin văzduh al acelor străini blestemaţi! Chiar dacă am domestici 
vulturi să zburăm pe ei... 

— Destul! porunci bătrânul. De aceea trebuie să știm încotro se 
îndreaptă. Cu cât e lupta mai grea, cu atâta să fim mai pregătiţi. 

— Dar de ce trebuie să ne temem de ei, slăvite? întrebă un preot tânăr. 

Totdeauna așa de stăpânit, Marele Preot bătu cu piciorul în lespezi: 

— Nu întreba, dacă nu înţelegi singur. Erai tânăr, dar răscoala din 
Atlantida cred că n-ai uitat-o! Ta Kemet e ţară mai mică și robii sunt mai 


ușor de păzit... dacă n-ar fi blestematul de rob care i-a ațâţat și n-ar fi 
străinii! 
Și Marele Preot ieși, lovind mânios lespezile cu picioarele sale bătrâne. 


Capitolul XXXI 


Zilele de cercetare din munţii de lângă obârşia lui Hapi s-au irosit 
zadarnic. Deși obosit, Uh ar mai fi vrut să rămână; dar când ieşiră cu toţii 
într-o dimineaţă din coliba de frunzare înjghebată de Mai-Baka, se auzi un 
fel de bubuit sau voce tunătoare ale cărei cuvinte nu se puteau desluși. Uh 
îşi dădu seama cel dintâi că îl chema cârmaciul. Era întâia oară când li se 
întâmpla așa. 

Își petrecuseră zilele în munţi, Uh căutându-și tainicele metale, ceilalți 
ajutându-l să se descurce pe cărări, sau adunând hrană pentru ei, căci Uh își 
luase numărul trebuitor din sâmburașii şi pietricelele lui, cum îi numeau 
hrana pământenii. lar acum îl chema cârmaciul. Uh era îngrijorat şi-i 
molipsi de îngrijorare și pe ceilalți. 

Până în vale, pe țărm, aveau de mers câteva ceasuri... Min trebuia să ştie 
că l-au auzit. Uh ridică mâna în sus... 

În mână avea o ţeavă scurtă, pe care nici Auta n-o cunoştea. Din ţeavă 
izbucni o dungă de văpaie neagră care rămase un răstimp în văzduh, până se 
risipi de vânt. După ce mai trimise în aer câteva asemenea văpăi, Uh îşi 
rugă prietenii să pornească în vale. 

Toţi își urmară drumul în tăcere, chiar și femeile. 

Fiecare îşi mesteca gândurile în sine, fiecare își avea bănuielile sale. 
Auta socotea că vor fi venit soldaţi din Ta Kemet după robi, căci de la 
Marea Dulce în jos, spre miazănoapte se înșirau de-a lungul lui Hapi satele 
neamului negru luo, neam liniștit de pescari şi vânători sau crescători de 
vite. Auta cunoștea acest neam pe care-l iubea şi pentru că mulți oameni 
luo, în rarele lor răgazuri, se îndeletniceau cu făurirea din bronz sau din lut 
topit în smalţ a unor ciudate și foarte frumoase închipuiri de oameni şi 
duhuri, sau chiar de animale. 

La altceva se gândea însă Mai-Baka. El credea că alți zei, poate zeii răi 
ai deşertului şi duhurile pădurii, au năvălit pe țărm să se lupte cu zeii lui 
ocrotitori. Ntombi bănuia că se vor fi furişat spre luntrea zeilor fiare aprige, 
poate lei ca leul care o înspăimântase pe ea de mult, făcând-o să se urce în 
copac şi astfel să scape cu viață. Nefert îşi închipuia nu o bătălie, ci poate 
plictiseala cârmaciului, care oricât o va fi îndrăgit pe Mehituasehet, își 
dorea prietenul de-o seamă cu el, pe Uh, poate și pe ceilalți. Numai Uh, cu 
faţa senină și doar cu ochii mai adânciţi înăuntru decât de obicei, nu căuta 
să-și închipuie nimic și, mergând, aştepta să se sfârșească drumul. 


Când ajunseră în câmpie, Min, cârmaciul, le strigă de departe că Hor îi 
chema sus pe podiş, în munţii din ţara Haru. Intrând în luntre cu Min și cu 
Auta, Uh ceru lămuriri. 

— Nu mi-a spus decât că trebuie să venim cât mai grabnic acolo. 

— Şi noi? întrebă Nefert. 

— De când aţi arătat că sunteţi prietenii noştri nu mai putem fi toți fără 
voi! îi răspunse Min. 

Când fu să intre, Mai-Baka șovăi: 

— Zeii ne duc poate în cer... Noi îi rugăm pe zei, să ne cruţe încă... 
pământul încă ni-e drag. 

Auta îl luă de mână ducându-l înăuntru, apoi pe Ntombi, și le spuse: 

— Nu în cer; deocamdată tot pe pământ, în ţara Haru unde ne aşteaptă 
ceilalți prieteni străini. 

Dar nici așezat pe scaun, alături de Ntombi, Mai-Baka nu-şi găsea 
astâmpăr. Întrebă iarăși, în timp ce luntrea pornea: 

— Zeul meu slăvit Auta, de ce zeii ceilalți sunt neliniștiţi? 

— Nu ştiu, Mai-Baka. Am fost chemaţi grabnic în ţara Haru. Să vedem 
când vom ajunge! 

— Dar cum, zeii nu ştiu tot ce se petrece? stărui Mai-Baka. 

Neliniştea neobișnuită îl făcuse pe Auta supărăcios. Se întoarse spre 
sărmanul arcaş şi-i vorbi înțepat: 

— Zei nu se află nicăieri, Mai-Baka, şi rău faci că nu mă crezi. Zeii sunt 
numai în închipuirea oamenilor proști. Aceştia sunt oameni de pe altă lume, 
de pe un fel de stea, cum e şi pământul nostru, care-i tot un fel de stea. Ei 
așa îl văd de la dânşii de-acolo, ca pe-o stea! Sunt foarte înţelepţi și foarte 
vechi în înţelepciune, de aceea fac minuni. Dar nici ei nu ştiu tot. 

Mai-Baka tăcu, înciudat pe sine de îndrăzneala ce şi-o luase. Când crezu 
că nu-i ascultă nimeni, îi şopti liniştitei sale Ntombi, în graiul lor daza: 

— Nu trebuia să-l întreb pe zeu atâtea. S-a supărat acum. Am fost 
nătărău: cum credeam eu că zeii or să-mi dezvăluie mie tainele lor?! 

— Noroc că sunt zei buni, îi răspunse tot în șoaptă Ntombi. Dar nu te 
mai băga și tu, să nu-i mânii. Crezi că dacă sunt buni poţi fi prieten cu ei 
cum ai fost cu Valukaga? Mai bine să taci și să le mulțumești că ne-au scos 
din robie şi să fii mândru că ne poartă cu ei prin văzduh. 

Și Ntombi tăcu, învăţându-l şi pe Mai-Baka să-și potolească limbuţia. 

Ajunseră în sfârşit pe podiș, lângă marea luntre. Dar când văzu pădurea 
aproape, Mai-Baka iarăși uită de povaţa nevestei și-i ceru lui Auta 


îngăduinţa să se ducă să vâneze ceva pentru cină. Și spre mirarea lui, Auta 
nu numai că nu se mai supără, dar îl strânse în braţe cu bucurie. El nu ştia 
că ajungând în sfârșit la ceilalți, chiar dacă nu aflase încă totul, Auta avea 
nevoie să-şi descarce sufletul încordat, şi această descărcare și-a găsit-o 
îmbrăţișându-şi vechiul prieten. 

Drumul spre miazăzi şi îndărăt izbutise să împrietenească şi pe cele trei 
pământence. Nefert era însă prietenă și cu gingașa femeie străină. Cu ochii 
lungi și înguşti și cu pielea de culoarea laptelui în clocot, femeia străină 
părea mai fragedă ca o copilă pământeană, totuși îşi dăruia prea puţine 
răgazuri, chiar dacă şi ei începuse să-i placă să umble cu Nefert pe întinsul 
podișului să culeagă flori. 

Acum, când mai veniră două femei, veselia luntrei argintii putea crește, 
dacă avea să treacă îngrijorarea străinilor pe care Nefert n-o prea luase în 
seamă. 

Deocamdată însă Mehituasehet și Ntombi o privea pe străină cu ochi 
reci, de vreme ce ea rămase să stea de vorbă în luntrea mare numai cu 
bărbaţii, lăsându-le pe cele trei pământene (ea, gazda!) singure. Când 
ajunseră printre flori și ierbi şi se așezară, Mehituasehet o descusu pe Nefert 
despre această străină, iar când află că nu e soţia lui Min, răsuflă ușurată. 

— Dar tu, Mehituasehet, îl iubeşti pe Min? o întrebă Nefert. 

— Totdeauna am așteptat să vină un bărbat dintr-o ţară depărtată sau un 
zeu şi să mă răpească! zise tânăra rome. Şi când mi s-a împlinit visul și mă 
iubeşte un zeu, cum să nu-l iubesc? 

Nefert nu vru să-i spulbere visul și le chemă pe amândouă să culeagă 
flori şi să alerge după fluturi. Dar nu alergară mult. Auziră strigăte vesele 
dinspre pădure: era Mai-Baka, venind cu o căprioară pe umeri și cu o 
sarcină de crengi. Femeile izbucniră şi ele într-un strigăt de bucurie, și 
arcaşul fu mândru și mulțumit. Curăţă cu cuțitul o creangă dreaptă și o puse 
în două crăcane, apoi se apucă să jupoaie ciuta, pentru frigare. 

— Fă focul, Ntombi, şi să-i poftim şi pe zei! porunci el. Ntombi adună 
un rug de vreascuri şi alegând două bețe uscate începu să le frece de zor. 
Abia atunci îşi aduse aminte Nefert și o opri. 

— Nu te chinui, Ntombi, aduc eu foc numaidecât! îi spuse și alergă 
vioaie spre turnul argintiu, de unde se întoarse în câteva clipe fără torță și 
fără opaiţ. Văzând-o, Ntombi începu iar să frece beţele. Dar Nefert întinse o 
cutiuță neagră cu o gaură într-un capăt spre rug, apăsă cu degetul un 


sâmbure roșu, și ceilalți văzură cum o dungă de foc străpunse rugul și îl 
aprinse într-o singură clipă. 

— I-am chemat pe toți, dar nu vor să mănânce came. Lui Auta am să-i 
duc acolo. 

Celelalte două femei schimbară priviri. Numai Mai-Baka zise liniștit: 

— Zeii nu mănâncă ce mâncăm noi, decât dacă vor! 

— Nefert, focul cu care ai aprins vreascurile este adus de zei din cer? 
întrebă din nou Mehituasehet. 

Îi răspunse însă tot Mai-Baka: 

— De ce te miri, stăpână îndrăgită de zei? Cine nu ştie că focul vine de 
la zei? Dar când vor să-l aprindă zeii, cum îţi închipui că or să stea să frece 
două bețe uscate! Altfel n-ar fi zei. 

După ce curăţase căprioara şi o spălase, Ntombi stătea acum și învârtea 
încet frigarea. Când carnea se făcu bună de mâncat, Ntombi alese cu grijă 
bucata cea mai frumoasă, o așeză pe o frunză curată și zise cu glas supus: 

— Asta e pentru zeul nostru Auta. 

Friptura i-o duseră cu toţii, iar ce nu mâncară, Ntombi înfășură într-o 
pânză pentru celelalte. Dar Auta se mulțumi numai să guste; nu-i ardea de 
mâncare. 

Mehituasehet intră fără teamă în turnul argintiu, împreună cu Nefert. 
Ceilalți doi nu îndrăzniră să intre, decât după ce îi chemă stăruitor Auta. 
Min o chemă la sine pe Mehituasehet şi o arătă semenilor săi, spunându-le 
în limba pe care o știa dânsa: 

— lată soţia pe care mi-am ales-o pe pământ şi am s-o duc în cer!... 
Dacă fiica lui Hor nu m-a vrut... 

Hor însă nu-l auzi. Urmă să-i spună lui Auta altceva: 

— Sunt în mare cumpănă, Auta. Am multă încredere în tine, totuși mă 
tem să ţi-o dau. 

Nefert ascultă cu luare aminte, înțelegând că venise la sfârşit. Ce nu-i 
dădea Hor lui Auta? 

— S-ar putea să nu mă descurc altfel, spuse Auta. 

— Auta, zise Hor mai departe, arma noastră nu e arcul lui Mai-Baka. 
Ştii bine câţi oameni poţi ucide cu ea în câteva clipe. Și mă tem că ai să 
ucizi. 

— Totuşi, cu ceva trebuie să se apere: se duce pentru noi îi spuse 
cârmaciul. 


— Nu numai pentru voi... Și pentru noi! adăugă Auta. Și n-aş 
întrebuinţa-o decât când altminteri nu s-ar mai putea. Tu eşti înţelept, Hor, 
însă nu cunoşti pământul: nu toţi oamenii sunt oameni! 

Hor în sfârşit îi dădu arma albastră. Înainte de a se despărţi, după 
obiceiul văzut pe pământ, Hor îi îmbrăţișă pe cei doi care plecau: pe Auta și 
pe Mai-Baka. Arcașul vru întâi să îngenuncheze, însă Hor îl cuprinse cu 
braţele, şi atunci fostul rob îşi simţi deodată moale trupul de carne de piatră 
şi îşi lăsă capul pe umărul străin. Nu mai știa dacă Hor era zeu sau într- 
adevăr om! 

Era sfârşitul zilei. Soarele cădea după cedri când plecară. Mai-Baka își 
întrebă cu sfială prietenul încotro au pornit; acesta se uită încă o dată 
îndărăt, spre turnul argintiu, apoi zise: 

— Hor a văzut cu ocheanele lui că la poalele muntelui se adună mulțimi 
de soldaţi şi fac tabără. Noi doi vom afla ce soldaţi sunt și ce caută aici unde 
nu e graniță dușmană. 

— Îndrăznesc să te mai întreb, spuse iarăși arcaşul, de ce nu ne-am dus 
cu luntrea prin văzduh? 

— Ca să nu ne creadă zei. Văzându-ne oameni ca toți oamenii, aşa cum 
suntem, nu se va feri nimeni. Asta-i tot! 


Capitolul XXXII 


Pe țărmul răsăritean al Mării dintre Pământuri erau în acele vremi 
neamuri nenumărate şi felurite. Unele aveau câte o ţară a lor, altele abia își 
clădeau întâile oraşe, celelalte erau numai neamuri de păstori rătăcind în 
căutarea păşunii. Fiecare vorbea altă limbă, se închina altor zei și urmărea 
alte țeluri în viaţa niciodată la fel și totdeauna îmbâcsită de griji și 
primejdii. De aceea strecurarea prin aceste ţinuturi a celor doi oameni negri 
trecând prin Sumer, prin Akkad, prin Assur și prin alte ţări şi orașe, prin 
mulțimea de localnici şi de negustori hananei, de oameni rome sau de 
ciobani închinători ai zeului Elohim nu se lăsa băgată în seamă. Spre a se 
pune totuși la adăpost de primejdia robiei, amândoi erau îmbrăcaţi cu 
hainele argintii ale străinilor. Pielea lor neagră și mersul pe jos îi arăta 
oameni; hainele ciudate însă îi arătau străini de vază. 

Nu s-a scurs decât jumătatea unei luni când cei doi drumeţi au ajuns în 
câmpia dintre două mari oraşe, vestite prin bogăţia lor și prin petrecerile și 
plăcerile lipsite de griji ale oamenilor din ele. Aici se îngrămădeau cei mai 
puternici stăpâni ai țărmului mării, localnici şi străini, poftele lor 
necunoscând margini. Unul din aceste orașe se numea Sodoma, celălalt 
Gomorra. Călăuzindu-se după veştile aflate, drumeţii ajunseră aici socotind 
că mai departe nu aveau de cercetat nimic şi se hotărâră să rămână în 
preajma Sodomei două sau trei nopţi, spre a se odihni. Aflând tot ce 
urmăriseră să afle, trebuia să se întoarcă pe micul podiș din ţara Ham sau 
din Munţii Zeului, cum numeau de la o vreme acești munţi şi păstorii 
localnici și soldaţii adunaţi la poalele lor. Soldaţii cei mai mulţi erau din Ta 
Kemet. În cuprinsul oraşului de oameni bogaţi şi puternici Sodoma nu 
puteau să stea, fiind săraci. Pe drum se hrăniseră vânând sau pescuind. 
Prisosul vânatului îl vânduseră prin pieţele întâlnite în cale. 

În Sodoma intrară ziua. Noaptea trebuia să-şi caute sălaş la marginea ei, 
la vreun meșteșugar sărac ori la vreun pescar sau păstor. Lumea străină 
mişuna căscând gura la înfricoșătoarele palate însă cei doi care apucaseră să 
vadă palatele Atlantidei nici nu se speriau de măreţia de aici, nici nu aveau 
vreme s-o vadă. Ducându-se spre piaţă şi văzând jilțurile purtate pe umeri 
de robi care intrau și ieșeau pe porţile bogatelor palate, Mai-Baka zise 
oftând: 

— Aici nu ştiu cine ar mai îndrăzni să facă răscoală! Auta privi lung 
mulțimile nenumărate de străji, zidurile groase, robii istoviţi, și nu răspunse. 


Șezură în pulberea pieţei, cu picioarele adunate sub ei. Mai-Baka vindea 
vânat proaspăt şi piei frumoase de fiare sălbatice. Nimeni nu se înghesuia la 
marfa lor, căci piaţa Sodomei strălucea de blănuri rare, de ţesături gingașe 
sau de podoabe de abanos şi argint, de păsări vorbitoare şi maimuțe învăţate 
sau de vinuri rare aduse din ţări depărtate de corăbiile hananeilor. Auta 
ațipise de oboseala drumului, când Mai-Baka îl scutură de umăr. Auta 
deschise ochii: în faţa lor stătea un om, după faţă părând a fi de prin Sumer, 
care-i privea lung pe amândoi, mai ales pe Auta. 

— Se uită de mult la noi, șopti Mai-Baka la urechea lui Auta. Parcă l-am 
mai văzut eu undeva. 

Și lui Auta i se părea că-l mai văzuse. Omul din Sumer însă dădu să 
plece, apoi se întoarse iarăși. 

— Vrei să cumperi ceva de la noi? îl întrebă arcașul. Poate ai îndrăgit 
pielea asta de lup şi n-ai ce să dai în schimb! Ia-o fără să-mi dai nimic. 

Dar omul din Sumer nu piei dorea. Întrebă nehotărât, uitându-se mai 
mult spre Auta: 

— Tu, omule străin, n-ai avut un frate mai mare, sau poate ești fiul cuiva 
pe care l-am cunoscut de mult... dincolo de marea asta lungă? 

Atunci amintirea lui Auta se întoarse o clipă îndărăt şi gura lui strigă cu 
uimire: 

— Uinapiştim! 

Omul se clătină. Apoi zise sugrumat: 

— De unde mă ştii? Tu nu mă poţi cunoaşte. Celălalt mă știa, dar acela 
era atunci cum ești tu acum, şi o fi murit sau dacă trăieşte nu mai e tânăr. 
Cum te cheamă pe tine, omule? 

Dar Auta îl ajută să-și aducă aminte: 

— M-ai văzut în Atlantida, pe Piscul Sfânt... Erai cu Mahukutah, cu 
Mpunzi, cu Valukaga şi cu alţii... Ai uitat? 

— Tu nu poţi fi Auta, fratele zeilor! strigă înspăimântat omul, dându-se 
câţiva paşi îndărăt. 

— Dacă tu eşti Utnapiștim, eu sunt Auta și omul de lângă mine este 
Mai-Baka. Mai ţii minte răscoala robilor? 

Utnapiștim, omul din Sumer, se uită cu luare aminte: 

— Da, el poate fi Mai-Baka... eram de-o vârstă şi de-o vârstă suntem. 
Dar tu eşti mai tânăr. Oare ai minţit timpul?... Cine-l poate minţi! 

— N-am minţit timpul, răspunse Auta cu un zâmbet, însă am fugit de 
timp. 


Cu greu și după multă stăruință, Utnapiştim se încredință că stă de vorbă 
chiar cu Auta. Şi atunci vru să-l slăvească socotindu-l zeu. Nu-i putură 
spune pentru ce au venit, nici că luntrea străină este în ţara Haru. Dar 
Utnapiștim ştia din auzite că zeii au coborât iarăşi. Nu-i întrebă însă nimic, 
stăpânindu-se de teamă. 

Strângându-și marfa necăutată de nimeni, cei doi oameni negri plecară 
spre marginea Sodomei cu Utnapiştim. Omul din Sumer cunoştea un loc 
unde cei doi s-ar fi putut adăposti pentru noapte: 

— Am să vă duc să dormiţi unde am dormit și eu. Este un om cu numele 
Lot care s-a așezat aici, în valea râului Iordan. Corturile lui se întind până la 
Sodoma. Neamul lui e numeros. Au oi toţi fiii, fraţii, nepoţii şi rudele lui, 
dar nu sunt bogaţi. Inima o au însă deschisă. 

În casa lui Lot stătură numai o noapte. Ca şi de la Utnapiştim, aflară şi 
de la gazdă multe lucruri bune de știut. Iar a doua zi şi gazda și Utnapiștim 
îi petrecură până în marginea câmpului. Voiau să găsească acolo o corabie 
care mergea spre miazănoapte pe lângă țărm. Marfa, Mai-Baka i-o dăruise 
lui Lot, pentru găzduire, iar acesta îi dăduse în schimb câteva bobiţe de 
argint, văzându-i săraci. Aveau deci cu ce plăti corăbierilor. 

Corabie găsiră ușor. Nu tot atât de uşor se putură urca însă în ea. După 
ce se învoiseră cu stăpânul corăbiei, având încă multe ceasuri de așteptat, se 
aşezară aproape de țărm la umbra puţină a unor tufe. Era cald şi li se păru că 
hainele străine îi strâng prea tare. Și le scoaseră amândoi, lăsându-și numai 
o bucată de pânză în jurul coapselor. Acum păreau nişte robi ca toţi robii 
negri, aşa cum înșiși au fost cândva. Stătură așa multă vreme, sporovăind 
liniștiți, când deodată, de după tufe, se aruncară asupra lor patru oameni 
înarmaţi. Aveau şi laţuri de frânghie. Luat pe neașteptate, Auta fu doborât 
cu faţa la pământ, și doi inşi pe care nu-i vedea îi suceau mâinile la spate 
căutând să i le lege. Chiar de-ar fi vrut să-şi folosească arma albastră dată 
de Hor, nu mai avea cum. Văzând ce se petrecea, Mai-Baka înţelese 
numaidecât că cei patru inși erau vânători de robi, şi se prefăcu neputincios 
căzând cu faţa la pământ și cu mâinile sub el. Doi îl legau pe Auta, alți doi 
se căzneau să-i tragă celuilalt mâinile de sub trup. Și când se aşteptau mai 
puţin, Mai-Baka se întoarse fulgerător în genunchi și își împlântă cuțitul în 
pântecele unuia din ei. Vânătorul de robi căzu cu sângele gâlgâind din mate. 
O clipă ceilalți trei rămaseră descumpăniţi, dar atât îi fu deajuns lui Mai- 
Baka să se repeadă la Auta şi să-i taie frânghia de la mâini. Auta sări în 
picioare, însă tot atunci cei trei, părăsindu-și prietenul aproape mort, se 


năpustiră asupra lui Mai-Baka, fiecare cu un cuţit lung cu două tăișuri în 
mână. Acum nu le mai trebuia robi. Acum îi înfierbântase pofta de 
răzbunare și mânia. Mai-Baka dădu să fugă spre mare; ştia că urmăritorii nu 
l-ar mai fi ajuns. Dar își aduse aminte de Auta și se întoarse spre urmăritori, 
strângându-și și el cuțitul. Auta înţelese primejdia și își dădu seama că nu 
mai era de ales. Cu mâini înfrigurate își căută arma albastră în hainele de 
sub tufe, şi când cei trei vânători de robi erau la câţiva pași de arcaș, ridică 
arma în dreptul privirii, apăsă, şi cel dintâi mănunchi de raze nevăzute ţâșnit 
din ţeavă prăvăli la pământ într-o clipită pe unul din ei. Ceilalţi doi, 
nepricepând ce s-a petrecut, alergară spre Auta, socotind că acesta aruncase 
vreo piatră în cel căzut. Erau aproape, cu cuţitele întinse spre el. 

Povaţa lui Hor trebuia uitată. Auta ridică din nou ţeava albastră, şi mai 
dobort unul. Abia acum cel rămas viu își dădu seama ce armă groaznică 
avea străinul și începu să fugă înăuntrul țărmului, urlând. 

Venindu-şi în fire după această întâmplare, cei doi prieteni se îmbrăcară 
iarăşi cu hainele lor argintii și porniră spre liman, unde corabia lor se 
pregătea de plecare. Când se aflară pe punte, putură zări pe fugar oprit în 
câmp, cu o mulțime de oameni în jurul lui. Striga ceva nedeslușit, arătând 
țărmul. Cei doi prieteni se priviră, apoi cercetară fețele corăbierilor. Dar 
aceștia aveau alte griji la plecare și nu se uitaseră spre țărm. Liniștindu-se în 
sfârşit, Auta și Mai-Baka se culcară într-un colţ al punţii. 

Drumul corăbiei se petrecu în linişte, fără necazuri pentru cei doi 
călători, ca şi drumul pe jos de la țărm pe munte. Iar când se întâlniră cu ai 
lor, chiar străinii, care ştiau totdeauna să se stăpânească, răsuflară ușuraţi. 
Mai-Baka şi Auta, plănuind să cerceteze numai valea țării Retenu, au ajuns 
să străbată un drum obositor și lung care le-a răpit mai mult decât o lună. 
Dar aflaseră tot. 

Când îi văzu cu răni la picioare şi cu feţele supte de istovire, 
Mehituasehet îi linişti: 

— Vă vindecă Maat! 

— Care Maat? întrebă Auta râzând. Zeița adevărului pe care aţi 
născocit-o voi în Ta Kemet? 

— Nu! răspunse Mehituasehet jignită. Maat, zeiţa de-aici. 

Îi dăduse deci şi acesteia nume. 

Într-adevăr, Maat avu grijă de ei şi urmele drumului trecură. Abia a doua 
zi, văzându-i odihniţi, Hor se așeză lângă ei și întrebă: 


— De ce aţi lipsit atâta? Am ajuns să credem că vi s-a întâmplat ceva 
rău... Dar aveaţi arma. Spune, Auta, ai ucis? 

— Da, doi. 

Hor tăcu. Dar Mai-Baka rosti cu umilinţă şi teamă: 

— Stăpâne Hor, dacă nu-i ucidea l-ar fi ucis. 

Hor nu mai vru să vorbească despre asta. Aștepta veştile. Nefert veni la 
Auta și-i întinse o cană de lut. El o privi mirat, întrebând-o din ochi ce e în 
cană. 

— Vin! zise Nefert, și se așeză alături. 

— De unde? se miră Auta uitându-se la ea și la ceilalți din jur. O văzu pe 
Ntombi zâmbind. 

— De la nişte păstori. Îţi spun altădată. Spune-i lui Hor ce aţi aflat! rosti 
Nefert şi se lipi de umărul lui. 

— Nefert şi Mehituasehet le-au dat păstorilor câte un inel de aur și ei ne 
aduc de atunci în fiecare zi carne şi lapte. Vinul tot ei l-au adus, de la o vie 
din vale! spuse Ntombi. Dar ştii că Maat a început să ne înveţe şi pe noi 
alcătuirea omului şi a lumii?... 

Auta se uită atent la ea, abia acum văzând că vechea ei sfială umilită se 
pierduse. Sorbi din cana de vin, apoi i-o trecu lui Mai-Baka și începu să 
povestească: 

— Am văzut destule, dar multe n-are rost să le spun acum. Ceea ce am 
înţeles din toate este că aici nu vom mai putea sta mult, dacă tu, Hor, ai grijă 
până și de viaţa acelor câini. 

— Care câini? făcu Hor mirat. Auta surâse tainic şi urmă: 

— Cred că tot mâna Marelui Preot atlant e și aici. Ţi-am spus că e în Ta 
Kemet și că se dă drept zeul Tot. A trimis iscoade din orașul lui Zidul Alb şi 
a aflat unde suntem. Se teme de răscoală. Se teme pentru sine și pentru 
tagma lui... 

— Câţi ani mai poate trăi că îşi apără viaţa cu atâta grijă? spuse Nefert 
râzând. Cred că are o sută de ani! 

— Îşi apără tagma şi cred că și ura lui împotriva mea! zise Auta. Nu s-a 
aşteptat să-l părăsesc şi cu atât mai puţin să-mi vină în minte chiar mie 
răscularea robilor. Dar acestea sunt lucruri vechi. Să vă spun ce-am aflat 
acum. Stăpânitorii din Ta Kemet au trimis aici o oaste de cincisprezece mii 
de soldaţi. Taberele se întind chiar de la poalele acestor munți... ştii cum le- 
au zis ei, Hor? Munţii Zeului le-au zis. Şi sunt tabere rome și în valea unui 
râu numit lordan, care se varsă în Marea Verde cum i se spune în Ia Kemet, 


sau Marea Roşie cum îi spun păstorii de pe malul răsăritean. Sunt acolo 
două oraşe, Sodoma şi Gomorra, în care stau aproape numai oamenii 
puternici de neam și cei foarte bogaţi. Săracii trăiesc în bordeie și corturi pe 
câmpul dimprejur. Oraşele sunt ale bogaţilor din toate aceste ţări, şi din Ta 
Kemet, și din Assur, din Akkad, din Sumer, din Haru şi din altele. Toți 
oamenii de neam din țările astea își fac acolo palate, fiindcă acolo este 
îngăduit orice, dacă se numește plăcere. Oameni ai Marelui Preot din Zidul 
Alb au venit la toți stăpânitorii țărmului în numele regelui Mener și au făcut 
o frăție împotriva noastră. Am aflat de la unul Utnapiştim, care a fost 
înainte rob la atlanţi și acuma e un fel de negustor mărunt prin Sodoma, că 
frăţia s-a încheiat de teama răscoalei robilor pe care vor s-o pună din nou la 
cale, cum zic preoții, zeii răi din turnul de argint... știți care zei! Și că marii 
zei puternici şi buni ai tuturor popoarelor şi neamurilor lumii îi urăsc pe 
aceştia de pe Muntele Zeului și au poruncit stăpânilor lumii să-i nimicească. 
Am aflat că pe lângă oastea venită din Ta Kemet ar mai fi dat și stăpânii 
localnici vreo douăzeci de mii de soldați. Urmează să înconjoare muntele și 
să vină aici pe podiș, să ne... 

— Dar Marele Preot a cunoscut puterea armei albastre: l-am auzit 
vorbind cu tata! îl întrerupse Nefert. 

— El a cunoscut-o, dar soldaţii n-o ştiu! zise Auta. Planul bătrânului este 
să ne biruie prin mulțime. Nu se îndoiește că am putea omorî foarte mulți 
soldaţi, dar se gândeşte poate că dacă din treizeci şi cinci de mii vor pieri 
treizeci, tot vor rămâne cinci mii să ne sfâşie... 

Hor se încruntă. 

— Și nu numai atât, Hor! urmă Auta. Toți robii din aceste ţinuturi nu 
mai sunt lăsaţi prea mulți laolaltă, ca în Atlantida, pentru a nu fi 
primejdioși. Şi sunt biciuiţi zilnic ca să vadă în mâinile cui se află. 

— Printre robi ce se vorbeşte? întrebă Hor. 

— Robii cred eu că nu știu nimic. Nici soldaţii nu știu: sunt ţinuţi în 
tabere de care nu se poate apropia nimeni. Totuși unii trebuie să fi aflat, zise 
Uh. 

— Fireşte că sunt oameni care știu, bunăoară Utnapiștim al meu! 
răspunse Auta. Pentru stăpâni lucrul cel mai de seamă este însă că robii sunt 
bine păziţi și ţinuţi cu biciul, iar soldaţilor din tabere n-are cine să le spună. 
Cred că nu ştiu nimic nici măcar sutaşii, poate doar marile căpetenii. Şi tot 
planul cred că numai bătrânul l-a făcut, fostul meu stăpân! 

— Ştiu să se apere! rosti Min. 


Hor căzu pe gânduri şi nimeni nu îndrăzni să-l tulbure. Într-un târziu 
ridică ochii (Auta îi vedea întâia oară obosiţi) și spuse liniştit: 

— Trebuie să plecăm! 

— Dar vă puteţi apăra... - începu Nefert. 

— Nu ne putem apăra fără să ucidem și nu vrem să ucidem... 

— Hor, cred că știi că nu putem pleca decât după două luni? îl întrerupse 
Min. 

— Şi lăsaţi tot planul vostru de a vă strămuta aici şi de a ajuta pe 
pământeni să se facă mai înţelepţi și mai buni? întrebă Auta cu tristeţe. 

— Îl lăsăm, răspunse Hor. Cercetările noastre au arătat într-adevăr că 
semenii noştri se vor putea deprinde bine în câteva sute de ani cu viaţa de 
pe pământ, dar au mai arătat ceva: nu avem dreptul să venim aici şi să vă 
fim povară. Aș pleca liniștit însă numai dacă n-aş ști că din pricina noastră 
uscatul s-a împuţinat și mai mult și unde a fost Atlantida este acum mare... 
Aș pleca liniștit dacă n-aș ști că din pricina aflării noastre aici suferă iar 
atâtea mulțimi de robi, atâţia soldați... 

— Şi sărăcimea suferă! zise Auta. Pescarii, păstorii, meșteșugarii, 
muncitorii pământului... S-au înmulţit dajdiile ca să se facă scuturi şi lănci, 
robii sunt biciuiţi, soldaţii vor pieri... dar nu din pricina voastră. Voi n-aţi 
tulburat pe nimeni... sau aţi tulburat numai lăcomia stăpânilor, huzurul 
preoţilor. Crezi, Hor, că dacă plecaţi, tuturor pământenilor care trăiesc ca şi 
vitele are să le fie mai uşor de trăit?... 

Hor nu-i răspunse. 

— Şi să nu uiţi, Hor, că dacă mai aveţi de stat două luni, nu veţi mai sta 
decât o jumătate de lună. 

Uh îl privi pe Auta îngrijorat. 

— Și atunci, urmă Auta, sau ucideți treizeci și cinci de mii de soldați... 
(Hor ridică mâna, încruntat): 

— Sau îi ucideţi acum numai pe ucigași. Ar mai rămâne o ieşire: să 
murim cu toții, aici. Eu nu ţin la viaţa mea câtuși de puţin şi aș muri 
bucuros dacă moartea mea ar folosi cuiva dintre cei buni. Jur că nici Mai- 
Baka n-ar sta la îndoială. Femeile noastre s-ar putea ascunde... 

— Nu, nu! zise Hor. Tocmai voi, cei dintâi pământeni care ați izbutit să 
aflaţi din adevărurile lumii, să muriţi? Mai târziu aţi putea fi de folos 
semenilor voştri. 

— Cu atât mai puţin aveţi dreptul să muriţi voi! îi răspunse Auta. Știu 
bine că nu vă este frică de moarte. Dar gândeşte-te, Hor, la două lucruri. 


Dacă muriţi, eu cred că înşelaţi nădejdea celor care v-au trimis din planeta 
Hor-deșer. Și dacă muriţi ucişi de soldaţi, Marele Preot din orașul Zidul Alb 
şi toată tagma lor din toate țările vor striga: „lată, Tot şi Osiris și Elohim şi 
toți marii zei ne-au ajutat să răpunem duhurile rele!”. Și atunci vai de toți 
robii şi de toată sărăcimea lumii. Până vor ajunge oamenii să priceapă că 
zeii sunt născociri, vor pieri şi se vor chinui foarte mulţi dintre ei. 

Hor părea înfrânt. Totuși mai întrebă: 

— Şi tu, Auta, poţi ști care dintre acei oameni e ucigaș? 

— Știu... Începu Auta, dar în aceeaşi clipă se auzi de-afară o larmă 
surdă, neobișnuită, pe podiș. leşirii cu toții repede. Larma venea dinspre 
pădurea de cedri. În scurt timp, dintre copaci porniră să iasă cete 
învălmășite de oameni. Când această mulțime ajunse în fața marii luntre 
argintii, strigând de frică și de durere, se putu vedea că era o mulțime de 
robi. Văzând luntrea şi pe cei de lângă ea, robii se trântiră cu feţele la 
pământ. Spinările lor goale erau vărgate și cu cheaguri de sânge, părul 
multora era smuls. Auta se apropie de câţiva dintre ei şi-i întrebă ce s-a 
întâmplat. 

— Suntem robi! îi răspunse unul. Am fost alungaţi în pădure pentru că 
suntem bolnavi şi nu mai suntem buni de muncă. Ne-au biciuit și ne-au 
alungat în pădure ca să pierim. Nişte păstori ne-au spus că aici sunt zei buni 
într-un turn de argint. Dacă tu ești zeu, tămăduiește-ne, pentru asta am 
îndrăznit să venim! 

Auta, zărind-o pe Nefert lângă el, o rugă să fugă după Maat. 

Venind după scurt timp, Maat se uită în jur îngrozită. Se uită apoi la Hor 
care tăcea, cu ochii aburiţi. 

— Auta, ce au oamenii aceştia pe spinări? Sânge? întrebă ea. 

— Au fost bătuţi, Maat. Şi au cărat poveri prea grele... 

— Bătuţi? De cine? 

— De stăpâni. 

— Adică de oameni? Cum pot să bată oamenii pe oameni, Auta? 

Și Maat se duse cât putu mai repede spre luntre, să aducă cele 
trebuitoare pentru tămăduirea acestei mulțimi de oropsiţi. Hor nu mai putea 
privi. Se întoarse, și Auta veni lângă el. Hor oftă adânc, atât de adânc cum 
nu-l auziseră pământenii niciodată. 

— Dacă aş putea să le fiu tuturor de folos! Dar cum, Auta, cum, dragul 
meu?... Dacă aş putea să ştiu tot! Dar suntem din lumi atât de deosebite şi 


mai sunt atâtea la voi pe care nu le înțeleg... Auta, tu ești încredinţat că 
oamenii aceştia suferă din pricina noastră? 

Auta îl privi un timp fără să-i răspundă. Căuta cuvintele cele mai limpezi 
şi părea că nu le găseşte. Hor simţea și se uita la el așteptând. Apoi îl rugă 
din nou să-i răspundă, şi Auta rosti încet, sfios: 

— Nu din pricina voastră, dar... nu ştiu cum să-ţi spun... Cred că dacă 
stăpânii robilor nu s-ar fi temut de voi, n-ar fi fost chiar așa de cumpliţi... 
cruzimea lor totdeauna e cruzime, dar acum a întrecut orice măsură. 

Hor nu zise nimic. Îi făcu semn să vină, chemând spre luntrea cea mică 
pe alţi doi, pe Uh și pe străinul căruia pământenii nu-i dăduseră încă nici un 
nume. Hor se mai uită o dată la mulțimea robilor pe care Maat și cele trei 
pământence îi îngrijeau de zor. Apoi spuse: 

— Voi trei plecaţi acum spre cele două oraşe... 

— Sodoma şi Gomorra? întrebă Auta mirat. 

— Da. Prietenii noştri ştiu ce trebuie să facă. Au să-ţi spună și ţie. Dar 
nu faceţi nimic în pripă. Cred că ai avut dreptate, Auta: altceva nu putem 
face. 


Capitolul XXXIII 


Se opriseră în poiana unui crâng, nu departe de orașul plăcerilor și al 
bogăției. Uh și celălalt străin îl aşteptau pe Auta în luntre. 

Trecând printre corturile păstorilor care se închinau lui Elohim, Auta se 
întorcea acum din Sodoma. Aflase din nou cine umplea cele două orașe, știa 
acum bine că afară de puţini oameni, din marginile sărace, Sodoma și 
Gomoira erau ticsite, îndărătul zidurilor puternice, cu dregători de vază din 
mai multe ţări, preoți iscusiţi în stăpânirea mulțimii, mari căpetenii militare, 
oameni de neam cu bogate pământuri şi cu mii de robi și negustori trufași 
care-și făcuseră averi din drumurile lungi ale corăbiilor repezi. Îl uimise 
mai cu seamă știrea că şi Marele Preot venise din oraşul său Zidul Alb, 
aşezându-se vremelnic în Sodoma. Deci ţinta era bună. Când se întoarse în 
luntre şi le spuse prietenilor străini ce a auzit, aceştia vorbiră cu Hor prin 
văzduhul nesfârşit și Hor încuviinţă planul. 

— Dar de ce nu puteţi pleca în Hor-deşer când vreţi? îi întrebă Auta, în 
aşteptarea timpului când se va duce cu unul din străini la Sodoma. Din 
Piscul Sfânt luntrea s-a ridicat de două ori... 

— Sunt două pricini, spuse Uh. Din Piscul Sfânt ne-am ridicat nu spre 
planeta noastră; ca să ajungem în ea fără să zburăm doi ani mai mult decât 
trebuie suntem nevoiţi să plecăm de pe pământ numai când ea se află faţă 
de pământ mai depărtată. i se pare ciudat, dar pe căile stelelor așa se 
întâmplă de multe ori. Hor-deşer, cum îţi place să-i spui, este deocamdată în 
ultimele zile de mare apropiere de pământ. Aşteptăm să se îndepărteze ca să 
ajungem mai repede... altădată ai să izbuteşti să înţelegi mai ușor. Pe de 
altă parte, când ne-am ridicat o dată de pe ţărmul Atlantidei și a doua oară 
din pisc, nava noastră nu era vătămată... 

— Cum! strigă Auta speriat. Nu mai e bună? 

— Ba da! spuse Uh. Dar noi nu ne-am gândit la un lucru de seamă 
înainte de a veni pe pământ: de pe pământ neted este greu să se ridice fără 
să i se tulbure locașul... În sfârșit, locul pe unde iese văpaia albă care o 
mișcă. Noi avem pe planeta noastră un fel de turnuri anume făcute care să 
lase loc în jos, ca un fel de fântână goală... 

— Am înţeles. Vreţi să faceți un turn. 

— Da, fiindcă în acele două dăţi, locașul de ieșire a văpăii s-a cam 
stricat, şi abia a izbutit Min să-l facă din nou bun. Acum nu mai avem 


dreptul să încercăm la întâmplare. Dar până atunci... Spune-ne, tu de la 
cine ai aflat veştile pe care ni le-ai adus? 

— Mai ales de la păstorii de la marginea Sodomei... Știţi cum i se spune 
acum podișului nostru? Oamenii de la poalele munţilor din Haru i-au zis 
Cetatea Zeului Soarelui, ceea ce în limba lor se spune Baalbek. Vouă vi se 
spune, tuturor la un loc, Baal Șamim, adică stăpânul cerurilor... 

— Bine, Auta! spuse celălalt străin, cu astfel de nume ne-am obișnuit. 
Dar spune-ne, nimicind cele două oraşe, nu vom face oare o nedreptate? 
Acolo trăiesc și oameni nevinovați. 

— Oamenii nevinovaţi nu trăiesc în cele două orașe, ci numai în 
bordeiele din afara zidurilor! strigă Auta. Nu mai cumpăniţi atâta şi 
nimiciţi-le: mulțimile de oameni sărmani se vor bucura. 

— Bine, zise Uh după un răstimp de gândire. Tu și cu prietenul nostru 
vă veţi duce să spuneţi acestor oameni din afara zidurilor să plece. Căutaţi 
să ajungeţi acolo seara. Prietenul nostru are ce trebuie... Ia şi tu asta! și îi 
întinse înspăimântătoarea ţeavă albastră. 

Uh rămase în luntre. Auta şi cu celălalt străin plecară tulburați. 

Și cei doi au sosit în Sodoma către seară. lar Lot şedea în poarta 
Sodomei. Cum i-a văzut, s-a sculat să-i întâmpine. Și, privind din nou 
hainele argintii pe care le mai văzuse, bănui că aceştia doi nu pot fi alţii 
decât cei pe care şi el şi lumea și-i închipuia îngeri. Și Lot le-a spus: 

— Rogu-vă, stăpânii mei, abateţi-vă în casa robului vostru. 

Auta îi făcu semn străinului său prieten că acesta era omul care l-a mai 
găzduit. Puteau avea încredere în el. Intrând în casa lui, îi dezvăluiră taina 
nimicirii celor două cetăţi. Lot cunoștea pe oamenii sărmani din bordeie și 
ştia să aleagă pe cel cinstit de cel ticălos. Mulţi dintre sărmani plecaseră, 
nădăjduind că zeii îşi vor abate mânia asupra celor două cetăţi de pierzanie. 
În Gomorra nu mai rămăsese nici unul. 

Nu apucaseră însă cei doi să se culce, când oamenii din Sodoma 
înconjurară casa. Afară era larmă. Se auzeau felurite glasuri: 

— Unde sunt oamenii care au venit la tine în gazdă, acum, noaptea? 
Adu-i la noi ca să-i cunoaştem! 

Lot ieși în faţa lor și le spuse: 

— Vă rog, fraţilor, nu săvârşiţi vreo urgie! 

Cineva de-afară a strigat însă: 

— Acesta singur care s-a aciuat la noi ca venetic, vrea să ne fie 
judecător! 


După câteva clipe se simţi zarvă în faţa uşii. Cei doi au sărit în picioare 
şi, deschizând uşa puţin, l-au tras pe Lot înăuntru, iar Auta s-a repezit la 
fereastră şi a îndreptat arma spre ochii celor de-afară. Fără ştirea lui, arma 
era potrivită ca să nu ucidă, ci numai să ameţească pe cel asupra căruia se 
îndrepta. Oamenii din faţa casei se clătinară și fiecare îşi duse mâna la ochi, 
crezând că a orbit. Mulţi fugiră ţipând. Alţii începură să caute ușa orbește, 
apoi se încăierară între ei. 

Liniștindu-se, Lot le spuse celor doi ce oameni au venit să-i ceară: erau 
slujbaşi şi căpetenii şi erau cu ei şi negustorii de robi din oraş. 

Când s-au revărsat zorile, cei doi oaspeţi îl treziră pe Lot și Auta îl sfătui 
să plece din oraș cu toți ai săi: 

— Fugi, ca să scapi cu viață! Nu te uita îndărăt şi nu te opri nicăieri în 
acest timp. Fugi la munte ca să nu pieri. 

Dar Lot răspunse mâhnit: 

— Nu așa, stăpâne! Eu nu voi putea să fug la munte fără să nu mă 
ajungă urgia ta și să nu mor. 

Și întinse mâna spre zare, unde se desluşea ceva, ca un zid. Era un orăşel 
numit Țoar. Străinul, ghicind din mâna întinsă a lui Lot ce vrea să spună, 
zise că până acolo furia nu va ajunge de la început. Lot spuse mai departe: 

— Iată, cetatea asta e aproape ca să fug în ea, şi e foarte mică. Îngăduie- 
mi să fug într-însa. Așa e că e mică? 

Auta îi răspunse: 

— lată că-ţi împlinim și această rugăminte a ta, ca să nu prăpădim 
cetatea despre care mi-ai vorbit. Dă zor şi fugi acolo. 

Lot îşi încărcă într-o căruţă cu asini avutul puţin, dădu de veste neamului 
său să-şi strângă corturile şi să adune turma, apoi plecă cu toți ai săi spre 
Toar. Ginerii săi au crezut întâi că bătrânul se ţicnise şi n-au vrut să-l 
asculte. Numai când trecură pe lângă ei cei doi bărbaţi străini în veşmânt 
strălucitor, ginerii lui Lot îşi urmară socrul. Ceilalţi oameni care trebuia să 
plece din oraş aflaseră de la Lot și s-au dus cu el. Mai era numai un bătrân 
cumsecade, Abraam, la care cei doi s-au mai dus. 

Când se apropiară de coliba lui, Abraam se sculă și li se închină până la 
pământ. 

— Noi suntem... vru să înceapă Auta, însă bătrânul zise surâzând șşiret: 

— Ştiu cine sunteţi voi! Tu ești Enoh, ştiutorul tainelor cerești, și celălalt 
este îngerul Domnului. Aţi venit să pedepsiţi fărădelegea Sodomei și a 
Gomorrei. 


Auta se gândi că nu mai era timp de zăbavă: lumea ştia. Îi tălmăci 
tovarăşului său ceea ce i-a spus bătrânul. Dar bătrânul Abraam, pesemne om 
umblat, băgă de seamă că numai cel căruia îi spusese Enoh cunoaște limba 
sa, şi îl întrebă cu smerenie: 

— Enoh, ce grai să rostească gura mea ca să fie plăcut și limpede 
urechilor îngerului Domnului? 

— Tu cunoşti poate limba rome? îl întrebă Auta zâmbind. 

Mulţumit că o ştia, Abraam se uită la străin smerit și totodată mândru, și 
începu să-l întrebe în limba învățată cândva în Ta Kemet dacă va cruța pe 
puţinii nevinovaţi din cetate. El știa bine că nevinovațţii fuseseră vestiți în 
taină să plece, dar nu-şi putu răpi plăcerea de a se tocmi cu cei pe care-i 
credea îngeri. 

În timp ce Abraam se duse în coliba lui, să-și adune neamul, din cetate 
năvăli spre ei un om: era Utnapiștim. Auta îl întrebă îngrijorat: 

— Utnapiştim, a aflat toată lumea din oraşele acestea... 

— Încă nu toată... Dar nimeni nu crede, decât săracii care au şi plecat. 
Le-a spus Lot azi-noapte. Stăpânii însă râd, ştiind că voi sunteţi puţini și că 
ei au oaste... Mă mir de Marele Preot, care ştie ce-a păţit Atlantida! 

— Tu să fugi grabnic, Utnapiştim. Fugi dacă vrei la Țoar, dar mai bine 
spre munte. Și până n-ai să ajungi la Țoar, să nu te uiţi înapoi. 

Străinul îl întrebă încă o dată: 

— Acest Abraam zicea că ar mai fi sărăcime în Sodoma și Gomorra, 
niște oameni drepţi! 

Utnapiștim începu să râdă cu poftă: 

— Sărăcimea din Sodoma şi din Gomorra? Asta era toată! 

— Tu cum de-ai rămas, dacă ştiai? întrebă Auta. 

— Am vrut să plec, fiindcă n-aveam ce pierde și ce lăsa. Negustoria mea 
e la mine: în inimă și în picioare. Dar m-am gândit să mai aştept, poate te 
voi mai vedea. lată, te-am văzut, şi acum plec la Țoar. 

Se uitară după Utnapiştim. De când cu orbirea și spaima nopţii trecute, 
nimeni nu mai îndrăznea să se atingă de ei. Soldaţii se plimbau pe zidul 
cetății, parcă nici nu i-ar fi văzut. 

— E timpul să ne întoarcem la luntrea noastră, spuse străinul, uitându-se 
în partea Gomorrei, care era foarte aproape. Orașele se măriseră întinzându- 
se unul spre altul, și poate într-o bună zi s-ar fi contopit. Străinul porni de-a 
lungul zidului spre partea cea mai apropiată de Gomorra a Sodomei, și într- 
un loc unde nu-i vedea nimeni, scoase din buzunar o cutiuță cât un pumn de 


copil, desfăcu lungind-o din ea însăşi o săgeată argintie subţire și o prinse 
de un capăt al cutiei. Auta scormoni pământul de sub zid și străinul îngropa 
cutiuța, după ce suci pe ea un ac abia zărit. Săgeata ieșea din pământ numai 
de o palmă. 

— Oare prietenul tău n-a minţit? Din Gomorra au plecat toţi care trebuia 
să plece? întrebă străinul, dar Auta îl liniști: 

— Fireşte că au plecat. Ne socotesc zei şi îşi închipuie că este poruncă 
cerească îndemnul de a pleca din cetăţi. Altminteri, nimeni nu ne crede în 
stare să dărâmăm măcar o casă, necum două cetăți mari. N-ai văzut cum 
râdeau ginerii lui Lot?! 

După aceea plecară spre luntre. Pe Uh îl găsiră aşteptându-i tăcut. Se 
aşezară pe scaunele lor, şi luntrea se ridică în văzduh. Zburară sus de tot, în 
jurul celor două orașe. Auta începu să bănuiască pe ce cale vor nimici 
oraşele, obișnuit de atâta vreme cu razele nevăzute ale acestor străini. Într- 
adevăr, după miezul nopţii luntrea se îndreptă spre orășelul Ţoar. Acolo 
cobori jos de tot şi stătu atârnată în văzduh deasupra porţilor orășelului. Se 
zăreau oameni cu poveri venind dinspre miazăzi. Uh îi dădu lui Auta un 
ochean puternic și-l rugă să se uite la feţele lor. Nu erau încă toți, dar în zare 
nu se mai vedea nimeni. Oamenii mergeau cu facle aprinse și s-ar fi zărit. 

Luntrea se urcă din nou sus în văzduh şi zbură spre cele două cetăţi. La 
jumătatea drumului se roti în cer şi se întoarse. Toate ferestrele luntrei şi 
podeaua străvezie erau acum acoperite de carapacea ei. Uh făcu lumină în 
luntre. Celălalt străin aşeză pe genunchi o cutie cu un ac rotitor în ea. Cutia 
era legată de peretele luntrei cu un fir subţire, ca o frânghiuţă. Străinul 
mișcă acul până într-un anume loc, apoi apăsă un bumb, şi aproape în 
aceeaşi clipă se auzi un bubuit înfundat, de departe, iar după un răstimp 
luntrea se legănă în aer, oricât de sus era, lucru care nu i se întâmplase nici 
pe vânturile cele mai tari. Străinul puse cutia deoparte, şi începu să numere, 
lovind cu degetul în marginea scaunului său. Apoi îi spuse lui Uh să desfacă 
de pe podeaua străvezie carapacea şi să coboare în fața porților orășelului 
Toar. Zburând încă spre 'Ţoar, Auta văzu în partea unde știa că au fost cele 
două cetăţi o ciupercă uriașă de fum negru și cerul brăzdat de dungi 
încrucișate de lumină albă, ca un grătar. 

Se lumina de ziuă. Luntrea coborî lângă poarta orășelului. Lumea era 
adunată şi privea cu ochi înmărmuriţi zarea. Și când soarele a răsărit 
deasupra pământului, a intrat și Lot în Țoar. Auta îl strigă, și Lot se apropie 
cu toți ai săi, aruncându-se în pulbere cu mâinile ridicate spre cer. 


— Unde-ţi este femeia? îl întrebă Auta. 

Lot începu să plângă: 

— S-a uitat înapoi şi s-a prefăcut în stâlp de sare. 

Auta oftă. Era încredinţat că Lot n-o mai putuse vedea, căci dacă s-ar fi 
uitat și el îndărăt n-ar mai fi ajuns aici. Stâlpul de sare era născocit de el, 
însă femeia pierise. 

Vântul bătea cumplit. Lot se miră că cei trei inși în haine argintii se uită 
îndărăt. El nu îndrăzni să privească într-acolo. Strigă la ai săi să nu intre în 
Ţoar. 

Totuși, aproape toţi intrară, căci drumul și tulburarea îi obosiseră pe toți. 
Atunci Lot îşi luă pe cele două fiice nemăritate ale sale, alese din turmă 
câteva oi şi un asin şi porni mai departe, spre munte. Se temea să mai 
locuiască în Toar. 

Începu ploaia, o ploaie cumplită, piezișă, cu spume, zbătută şi răscolită 
de vântul cumplit. Cei trei bărbaţi se urcară în luntre, și luntrea ţâșni în 
văzduh prin pânza deasă şi scuturată mânios a ploii. Orăşelul Țoar în scurt 
timp pieri din văzul lor. 


Capitolul XXXIV 


Puţine zile au lipsit de pe podișul numit Baalbek, dar au aflat la 
întoarcere schimbări uimitoare. Marea oştire de la poalele Munţilor Zeului 
nu mai era. Veştile aleargă totdeauna repede și nu le trebuie picioare, nici 
roți. Căpeteniile oastei aflară curând ce s-a întâmplat la Sodoma și la 
Gomorra, şi chiar de n-ar fi aflat, cutremurele care au zguduit şi aceste 
ținuturi, lovite de ploi ciudate, ar fi putut să fie şi ele o veste. Când trimisul 
Marelui Preot al ţării Ta Kemet veni aici, nu mai găsi oaste și, neștiind unde 
să se mai ducă, își aruncă sabia şi coiful și, păstrându-și numai arcul și un 
cuţit, se afundă în pădurea de cedri. Nu știa ce se petrecuse în Sodoma și 
Gomorra, nici nu putea şti că, în noaptea în care cei doi oameni ciudați 
poposiseră la Lot, Marele Preot se strecurase cu oamenii de credință spre 
țărmul mării. 

Sus, pe podişul Baalbek, Auta, Uh şi celălalt străin găsiră altă privelişte 
neașteptată: oameni numeroși lucrau în jurul unui tura larg, ce se alcătuia 
din lespezi uriașe de piatră pe care o mie de oameni n-ar fi putut să le ridice, 
dar care erau ridicate cu ușurință de un singur ins: de cârmaciul Min. 
Lespezile erau tăiate din stâncă tot de el, cu un fel de sabie de flacără deasă. 
Apoi erau netezite de oamenii aceia. lar pe urmă Min așeza sub fiecare 
lespede câte patru cârlige în patru colțuri, fiecare cârlig (aşa îl socoteau 
oamenii) având un soi de cutie cu pâlnie. Min se dădea la o parte și mișca 
un mâner de pe un fel de tobă. Din cele patru pâlnii îndreptate în jos pornea 
un șuier și un fel de văpaie, iar la altă mișcare a lui Min lespedea se muta 
spre locul ales şi se așeza peste altă lespede. 

Până să încheie terasa, Hor cobori sub lespezi o ladă. Auta se uită foarte 
mirat. Hor zise: 

— Cine va fi în stare să miște lespezile uriaşe din loc, înseamnă că va fi 
ajuns la înţelepciunea de a pricepe ce i-am lăsat noi acolo. 

Mai grea a fost numai mutarea luntrei mari pe turnul acela de piatră. 
Min era gata în cele din urmă să încerce la fel ca și odinioară pe țărmul de 
miazănoapte atlant, dar îl opri Hor, şi mai ales îl opriră câţiva meșteri dintre 
acei oameni, zicând că ei vor urca locuinţa zeilor pe tumul de piatră. Şi o 
urcară. Acum se mirau străinii de nebănuitul meșteșug. Legând luntrea cu 
frânghii împletite în trei şi în șase, acei oameni o culcară lin pe un fel de 
sanie din două trunchiuri uriașe de cedru pe care o împinseră și o traseră 
câteva zile la rând pe un fel de povârniș anume făcut, până ajunseră cu ea 


pe lespezile turnului. Acolo, în alte câteva zile de muncă, trăgând-o dintr-o 
parte și înmulțindu-i treptat proptelele în partea cealaltă, așezară luntrea în 
picioare fără măcar s-o fi zgâriat. 

De la început, Auta îl întrebă pe Hor cine erau acești oameni veseli și 
voinici, care muncind întruna, cântau. 

— Sclavii biciuiţi care am venit să-i vindecăm. După ce Maat și celelalte 
trei prietene ale ei i-au vindecat de răni, prietenul nostru Mai-Baka i-a 
rânduit să muncească. Am vrut să-l opresc, dar am aflat că nu ne puteam 
descurca fără ajutorul lor. Mi-au plăcut acești oameni şi de altceva. 
Bineînţeles, n-aveam cu ce să-i plătim, după obiceiul vostru. Nefert a vrut 
să le dea brăţările ei, și aş fi oprit-o, dar mi-au luat-o ei înainte. Ştii ce mi- 
au spus? 

— Că numai un nebun poate cere zeilor plată! 

— Nu. Că noi i-am plătit cum nu i-ar fi plătit nimeni pe tot pământul. 
Unul a zis așa: stăpânii pământului ne-ar fi dat vergi şi bice şi chiar dacă ne- 
ar fi dat aur şi argint, nu ne-ar fi dat sănătatea și voioşia pe care ne-au dat-o 
zeii... Sunt mulțumit că măcar acești o mie de oameni au scăpat de robie şi 
sunt veseli. Umblă la vânătoare, cântă, și-au făcut colibe din crengi... Min 
le-a tăiat copaci... Numai de n-ar veni soldaţii să-i ia îndărăt după plecarea 
noastră! 

— Fii fără grijă, Hor! îi răspunse Auta râzând. Aici nu mai vine 
niciodată nimeni. Când vor mai vedea şi văpăile luntrei urcându-se în cer, 
podișul Baalbek va îngrozi multă lume. Și de altfel nimeni nu crede jos că 
aceşti robi au putut scăpa cu viaţă. Numai deznădejdea le-a dat curaj să vină 
aici. 

într-o zi, după ce turnul era clădit şi luntrea aşezată în vârful lui, Auta se 
plimbă cu Nefert la marginea pădurii. Priveau asfinţitul soarelui, când 
auziră de după tulpina unui cedru două glasuri vorbind în limba țării Assur. 
Unul era de femeie. 

— Cum te cheamă? întrebă glasul femeii. 

Bărbatul, vorbind și el destul de subţire, se simţea că nu ştie limba ţării 
Assur. Rosti cu greu cuvântulanu, care înseamnăeu. Tăcu câteva clipe 
căutând alte vorbe ca să-și spună gândul, dar nu rosti nici a doua oară decât 
totanu. Femeia, bănuind că acest cuvânt cu înţeles obișnuit era poate și 
numele bărbatului, zise bucuroasă: 

— Deci tu ești Anu! Pe mine mă cheamă Iştar. 

În sfârşit, glasul bărbătesc izbuti să adune câteva vorbe într-un înţeles: 


— Nu ţi-e frică de noi, Iştar? 

Apoi nu se auzi nimic. 

— Nu e frumos să ascultăm! șopti Nefert și vru să plece. Sunt oameni 
care-şi vorbesc de dragoste, dintre foştii robi. 

Dar Auta o opri: 

— Mi s-a părut că bărbatul este străinul care a fost cu mine și cu Uh la 
Sodoma. 

Totuşi plecară. Dar după câteva zile numărul oamenilor din luntre se 
înmulți cu Iștar, acum soția lui Anu, căci acest nume i-l dăduse. Iştar era 
foarte frumoasă şi subțire ca o trestie. Iar în ziua în care Anu îi puse pe cap 
globul vioriu ca să vadă cum va arăta ea când luntrea își va lua zborul, și o 
îmbrăcă în veşmânt argintiu, zvonul că zeul și-a luat soție se răspândi în 
pădurea de cedri. Și seara, mulțimea foștilor robi adunată în jurul focurilor 
cântă: 

Să-ţi fie dânsa, Anu, soţie de-o seamă cu tine, 

înalț-o cu numele tău. 

Toţi coborâseră din luntre, la poalele turnului de piatră, ascultând poate 
cea din urmă oară un cântec pământean. Corul stăpânilor liberi ai pădurii 
cânta: 

O cunună bogată ca a lunii i-ai pus pe frunte... 

Aceştia aveau să răspândească vestea, mai târziu, după plecarea luntrei, 
că fiii cerului, văzând că fiicele oamenilor erau frumoase, şi-au ales dintre 
ele soţii. Căci într-adevăr şi Nefert, și Mehituasehet, și Iştar erau foarte 
frumoase... 

Plecarea străinilor se apropia. Auta îl rugă pe Hor să-l lase să mai vadă o 
dată pământul, din mica luntre. 

— Vrei cumva să rămâi? întrebă Hor. Nu te-aş împiedica niciodată, chiar 
dacă m-ar bucura mult să vii cu noi. M-am legat de tine mult... şi noi toți. 

Auta îi strânse braţul. Ochii îi erau umezi. 

— Nu rămân, Hor. Fără voi nu mai pot nici eu. Dar aici m-am născut și 
sunt cel dintâi om care nu se va mai întoarce la ţărâna lui... Vreau s-o mai 
văd o dată, s-o dezmierd cu palma care s-a dezvăţat de ea. 

A doua zi s-au urcat în luntrea cea uşoară Min, Anu și Auta și patru 
femei, trei pământene, Nefert, Mehituasehet şi Iștar, şi una cerească, străina 
gingașă căreia i se spunea Maat. Mai-Baka nu mai voia să vadă nimic, 
fiindu-i teamă să nu mai piardă o dată libertatea cu care abia se obişnuise. 


Întâiul lor drum fu spre locurile nimicite. Se lăsară în apropiere de Țoar, 
dar Auta îi sfătui să nu se ducă acolo. Rugă pe un copil care mergea călare 
pe un măgăruş spre 'Ţoar să-l caute pe Abraam și să-l cheme spunându-i că 
vrea să-l vadă Enoh. Băiatul părea de alt neam, poate din neamul beduinilor 
de la miazăzi. 

— Ai să-l poţi găsi pe Abraam? îl întrebă Auta. 

— Cum să nu-l găsesc! zise mândru băiatul. Cine nu-l cunoaște în Ţoar! 

Nu trecură multe ceasuri şi călărind un asin voinic se ivi Abraam. Auta îi 
sărută obrajii. Bătrânul era încântat: 

— Stăpânii s-au pogorât din cer să vadă pe robul lor Abraam? 

— Nu ne-am pogorât, zise Auta. Încă nu ne-am urcat! 

— Dar la Sodoma te-ai mai dus? îl întrebă Anu. 

Bătrânul se scutură: 

— Nu, Sodoma nu mai este. I-a fost pedepsită fărădelegea și umbra ei s- 
a mutat în Țoar (Cel care întrebase tăcu; vorbele bătrânului îl răniră). Dar ce 
s-a petrecut acolo, ştiu! spuse Abraam iar. Pustiirea s-a întins din Sodoma și 
Gomorra şi asupra cetăților mai mici Adama și Şeboim. Ce-a mai rămas din 
toate zace acuma sub apă. Și Iordanul se varsă în ea: s-a oprit acolo, la 
Marea Moartă. 

— Ce Mare Moartă? întrebă Auta mirat. 

— Apele râului s-au scurs peste cetăţile surpate şi nici peştii nu pot trăi 
în apele ei. De aceea i s-a spus Marea Moartă. 

Aşadar urgia a răscolit şi pământul, făcând o groapă uriașă în calea 
râului... 

Abraam auzise de la feluriți păstori despre uriașul turn în care locuiau, 
cum le spunea el în limba lui, Elohim, sau Cei Puternici. Acum se uita lung 
la Min, pe care nu-l mai văzuse. Întrebă sfios: 

— Dar tu cine eşti? 

Veselul cârmaci al luntrelor străine apucase să înveţe câteva cuvinte din 
limba lui Abraam și, ca să-i facă bătrânului plăcere, se căzni să înceapă a-i 
spune ceva, rostind greu vorbele aspre: 

— Ehe aşer ehe... - zise el şi se poticni. Voia să spună: eu sunt cel care e 
cârmaciul luntrei noastre; însă nu izbuti să zică decât: eu sunt cel ce este. 
Mai mult nu ştia. Dar bătrânul își răscoli barba albă cu mâna și holbă ochii. 
Apoi se trânti cu faţa în pulbere, sărutând glezna lui Min. Cârmaciul nu 
pricepu şi se uită întrebător la Auta. Acesta îl privi lung pe bătrân, își rosti 


în minte vorbele spuse de cârmaci, şi abia într-un târziu înţelese că Abraam 
îl socotea pe Min Dumnezeu. 

Bătrânul se sculă cu greu din țărână și nu mai îndrăzni să vorbească 
neîntrebat. Numai când cei şapte se îndreptară spre pasărea lor ciudată, 
cuteză și el să-și încalece asinul şi urmări apoi îndelung zborul ei argintiu 
prin aer, până nu mai zări nimic. Abia atunci se întoarse în Toar. 

Luntrea pluti deasupra ţării Ta Kemet, ocolind orașele mari şi așezându- 
se lângă un orășel mic de la miazăzi unde nu păreau a se găsi nici soldaţi, 
nici alte primejdii. Aflară de la robii care tăiau piatră că murise Mener și că 
i se făcea un mormânt în chip de piramidă, spre a se asemui cu Muntele de 
Obârşie, ieșit din ape. Auta zâmbi în sine: era amintirea Piscului Sfânt. Și 
nu se miră nici măcar când auzi că Marele Preot era în palatul său din 
marele oraș Zidul Alb: şi de astă dată deci, agerimea neobișnuită a minţii îl 
făcuse să părăsească Sodoma cu o clipă înainte de prăpăd. 

Nu, în aceste ținuturi nu-l mai atrăgea pe Auta nimic. Ar mai fi vrut 
poate doar să mai calce o dată pe nisipurile copilăriei lui, însă arșiţa 
cumplită de-acolo, de care chiar el se dezvăţase, ar fi vătămat sănătatea 
celorlalți. Zborul din urmă se făcu deasupra Mării Atlantice, cu câteva 
ocoluri împrejurul Muntelui Vulturilor unde fusese odată Piscul Sfânt, și 
apoi luntrea se îndreptă spre răsărit. 

Și astfel se sfârşi cel din urmă drum pământean. 

După o zi de odihnă, marea luntre, minunata luntre venită din stele 
începu să fie cercetată în vederea marelui zbor. 

În acest timp, Hor stătu de vorbă cu semenii de pe planeta lui. Nu le auzi 
ușor glasul și era înciudat, deşi pământenii din jurul lui, deprinși cu toate 
minunile, în faţa acesteia stătură muţi. Hor şi toți ceilalți văzură într-o 
anume oglindă o sală cu câțiva oameni ca şi Hor. Chipurile se zăreau uneori 
destrămate, glasul se auzea slab. Dar erau cei de departe. Hor îi înștiință 
asupra timpului plecării și le mai dădu câteva știri în cuvinte pe care 
pământenii nu le-au putut pricepe. Văzându-l mâhnit, Nefert îl întrebă care 
era pricina. 

— Totdeauna i-am văzut şi i-am auzit limpede. Pesemne că azi sunt 
furtuni. 

Nefert și ceilalți se uitară miraţi pe fereastra luntrei: nici un fir de iarbă, 
nici o frunză nu se mișca. 

— Nu furtuni din acestea! îi lămuri Hor care le urmărise privirea. 
Furtuni de tot felul de raze și puteri care nu se văd cu ochii... În sfârşit! 


Altădată am stat de vorbă mult mai bine cu locuitori din planete mult mai 
depărtate. 

— Cum... cu care? întrebă Auta uimit. Mai sunt şi alţii?! Hor începu să 
râdă: 

— Fireşte că sunt! Sunt multe lumi în nemărginirea asta. Credeai că 
numai voi și noi! 

Auta simţea că îi vine ameţeală, ca atunci când a văzut întâia oară turnul 
argintiu. 

— Şi... şi cum staţi de vorbă cu ei? Ştiţi limba lor? 

— Da... adică nu, limba nu le-o ştim; suntem prea departe și nici nu le- 
am putea-o desluși. Dar sunt alte semne, pe care le pot înțelege toți. 

— Şi noi? întrebă Nefert. 

— Şi voi... mai târziu. Ştii, Auta, că niște asemenea ființe dintr-o 
planetă care nu-i a soarelui nostru au mai fost pe la voi (Auta îl privi cu 
gura căscată). Da, pe când nu eram nici noi, nici voi, pe când și la noi și la 
voi era aer mult mai mult şi mai fierbinte şi nu erau decât făpturi uriaşe și 
nătângi. 

— Dar cum sunt cei cu care ai vorbit? I-ai văzut? 

— Numai pe unii. Într-o lume din acelea am și fost. Erau ca noi şi ca 
voi, sau mai bine zis între voi și noi. Am nimerit tocmai când o jumătate din 
ei se certase cu cealaltă jumătate şi se ucideau unii pe alţii... 

— Cu ce? Cu arme ca armele voastre albastre? 

Hor râse: 

— Nu. Aveau însă arme mult mai tari decât săgețile și luncile de la voi, 
ucideau cu ele mai uşor, dar... Să ştii, Auta, armele noastre nu sunt făcute 
să ucidă oameni. În planeta noastră nici nu le avem. Le luăm pentru apărare 
numai când cercetăm alte lumi. 

— Şi n-ai stat acolo? 

— Nu. Nu se putea sta. Am plecat. 

— Dar celelalte lumi? 

— Despre multe avem ştire fără să le fi văzut. Ştiam că sunt ființe pe 
unele planete foarte îndepărtate, cu care noi nu ne putem asemui și pe care 
nici nu le putem înţelege. Au mult mai multă înțelepciune ca noi, neasemuit 
mai multă, atâta ştim. Dar cele mai multe din lumile locuite, câte am putut 
afla sau am putut bănui că sunt, au locuitori nu prea departe de animalele 
fără minte. Mai târziu, urmașii noştri vor afla mai mult. Noi cunoaștem mai 
bine deocamdată planetele soarelui nostru. 


— Sunt multe? întrebă Mehituasehet, care ascultase cu luare aminte și-i 
fu ruşine că nu întreabă și ea ceva. 

— Cu femei frumoase ca tine, numai una: pământul! îi strigă Min de la 
uneltele lui. 

— Nouă sunt mari, spuse Hor şi câteva mii mărunte, fără nici o 
însemnătate dacă ne gândim la viaţa măcar a ierburilor. 

— Și afară de Hor-deşer şi de pământ oameni mai sunt pe vreuna? 
întrebă Auta. 

— Numai pe acestea două. Au mai fost pe una, dar... Auta întrebă cu 
ochii sclipind de neliniște: 

— Au plecat? 

Hor oftă: 

— N-au plecat: şi-au nimicit planeta... Era a zecea planetă a soarelui, 
care se rotea în jurul lui dincolo de a noastră. Noi, adică strămoșii noștri, 
erau pe atunci încă sălbatici. 

— Atunci voi de unde aţi aflat? 

În glasul lui Hor suna tristeţe: 

— Planeta aceea a avut oameni care au descoperit puterea cea mare a 
lumii: o scoteau ca şi noi din anumite metale și chiar din apă sau din 
văzduh. Numai că înainte de a fi apucat s-o folosească pentru înlesnirea 
vieţii, s-a întâmplat altfel de cum doreau... Adu-ţi aminte ce a făcut Tefnaht 
din Atlantida! Numai că din această nebunie puterea s-a dezlănțuit în 
mâinile care n-au mai putut-o opri. 

— Şi? 

Toţi simțeau fiori reci în trup. Hor privi trist în gol: 

— De aceea în loc de a zecea planetă avem cele câteva mii de bucăţi și 
grămezi spulberate de praf. Puterea aceea uriașă pe care oameni nebuni au 
scăpat-o din mână le-a tocat toată planeta şi a spulberat-o departe. 

— Dar voi cum aţi aflat? întrebă Nefert. 

— Câteva bucăţi sunt destul de mari, ca nişte planete mărunte. Restul 
sunt cioburi. Unele din aceste bucăţi, rotindu-se în jurul soarelui, trec și pe 
lângă planeta noastră. Ne-am dus pe unele, le-am cercetat... Sunt unele 
urme. 

— Ruine de temple, de palate? făcu Auta. 

— Nu! zise Hor şi râse. Ruine n-am văzut. Dar anumite urme găsite în 
piatra lor, unele semne palide... În sfârşit, învățații noştri care se 
îndeletnicesc cu asta au privit toate urmele laolaltă şi au aflat adevărul pe 


care vi l-am spus. Vezi, Auta, de ce nu e bine să umble cu asemenea puteri 
cine nu are stăpânire de sine şi nu s-a dezvăţat să ucidă? 

Auta înţelese și plecă ochii rușinat. Totuși întrebă: 

— Dar dacă ar fi uciși numai ucigașii? 

— Când ucigașii nu vor să înțeleagă altfel, cred că ceea ce spui tu e 
singura cale. Totdeauna ucigaşi sunt puţini. Mi-a arătat cineva din foştii robi 
pe care i-a vindecat Maat a noastră un. loc unde se adună gâzele acelea 
galbene să facă miere. 

— Un stup de albine... 

— Da. A intrat un animal mic cu coadă lungă în stupul lor, şi l-au învelit 
cu ceară. Animalul a murit şi nu le-a mai tulburat. Înţelegi, Auta? 

Auta zâmbi îndelung. Hor avea dreptate. 

Între timp, ceilalți pregătiseră totul în luntre pentru plecare. Străinii şi 
pământenii ieşiră pe lespezile turnului făcut pentru ei şi se mai uitară o dată 
la mulțimea de oameni scăpaţi de moarte şi de robie, se uitară la pădurea de 
cedri, la cer. Pe marginea turnului stăteau Mai-Baka şi Ntombi. 

— Voi de ce nu vreţi să veniţi? îi mai întrebă o dată Auta. 

Mai-Baka arătă spre mulțimea foştilor robi care aşteptau jos, pe podișul 
dintre cedri: 

— Noi rămânem cu ei. 

Glasul lui sună trist, dar şi hotărât. Totuşi când intră şi Auta în luntre 
făcându-i cel din urmă semn de despărțire, Mai-Baka îşi sprijini fruntea în 
arcul său, să nu i se vadă ochii. Ntombi plânse însă în văzul tuturor. 

Apoi coborâră, depărtându-se cu toţi ceilalți oameni spre pădure. Așa 
cum le poruncise Auta, se întoarseră toți cu spatele la luntre, intrând printre 
cedrii înalți. Se lăsa noaptea. 

Un vâjâit puternic se lovi de frunze și tremură în crengi. Piatra turnului 
gemu. O lumină orbitoare jucă pe copaci câteva clipe, apoi oamenii se 
întoarseră privind cu uimire mingea de foc care se suia cu iuțeală în cer. 
Limbile oamenilor amorţiră. Nimeni nu se mai înțelegea cu nimeni. Parcă 
fiecare vorbea alt grai. Și abia când globul de foc se făcu o stea depărtată pe 
care mulţi nici n-o mai zăreau, aceşti oameni se adunară din nou, aprinseră 
focuri şi stătură trişti până când soarele ieși din cedri. 

Minunata luntre nu mai era pe pământ. 


Capitolul XXXV 


Dincolo de ţărmul Mării dintre Pământuri, la marginea unui oraş din 
țărişoara Uţ, pe un maidan, zăcea un om lepros care de multe luni se tânguia 
şi-și blestema zeul căruia altădată i se închinase smerit. Omul acesta nu era 
filozof, nu se îndeletnicea cu înţelepciunea: își închipuise un zeu, lăudat 
ieri, pe care azi îl blestema. Odinioară bogat şi sănătos, de când se 
îmbolnăvise şi se făcuse sărac era nevoit să blesteme pe cineva şi să caute 
cuiva pică. Ţinta cea mai liniștită părea a fi zeul. Înainte îl crezuse bun, 
acum îl credea rău. Dar îl bănuia puternic, așa cum apucase din strămoși. 
Nu ştia că amintirea omului schimbă, înlocuiește și adaugă. Nu se gândea 
ce văzuseră şi dacă au văzut strămoșii ceva cu o sută sau cu o mie de ani 
înainte. 

Nemaiavând nimic de judecat sau de făcut, cu trupul putred și fără altă 
avuţie decât graiul, şedea pe gunoaiele maidanului și pălăvrăgea. Cine nu 
avea treabă se oprea la marginea drumului lângă acel maidan şi-l asculta pe 
lepros. Totdeauna era mulțime adunată lângă maidan. Într-o zi leprosul 
striga: 

— El a tras un cerc pe faţa apelor până la hotarul dintre lumină și 
întuneric. Stâlpii cerului se clatină și stau înmărmuriţi la certarea Domnului. 
Prin puterea lui el a domolit marea și cu înțelepciunea lui a zdrobit pe 
Rahab... 

Nu ştia nimeni cine a fost Rahab. Dar parcă asta avea vreo însemnătate? 
Leprosul urma: 

— Prin duhul său s-au limpezit cerurile şi mâna sa a străpuns balaurul 
fugar. lată, acestea sunt numai depărtate căpătâie ale lucrărilor sale! Cât de 
slab e murmurul pe care-l prindem noi!... 

Un bătrân din mulțime zâmbi. Leprosul tăcu câteva clipe, să-și tragă 
suflarea, apoi urmă: 

— Iar cât despre tunetul uriașei lui puteri, cine poate să-l înțeleagă? 

— Eu pot să-l înţeleg! răsună o voce puternică. 

Leprosul amuţi, uimit. El nu punea întrebarea ca să aştepte răspuns. 
Lumea se întoarse către locul de unde a răsunat glasul. Din mulţime ieşi un 
om cu faţa întunecată și părul alb: era bătrânul care zâmbise. 

— Cine eşti tu care înfrunţi cuvântul Domnului și te lauzi că ştii tainele 
cunoscute numai de el? strigă deodată alt glas. Cel care întreba era un 
bătrân cu barbă roșcată şi uşor căruntă. Ochii lui scăpărau de mânie. După 


veşminte, părea să fie preot. Spune-ne numele tău de cutezător trufaş, ca să 
ştie cine eşti! adăugă el. 

Bătrânul care zâmbise, acum privea în jurul său trist. Din ochii lui părea 
că se scurge milă pentru toţi cei de față, milă pentru prostia și neștiinţa lor. 
Rosti cu glasul său puternic: 

— Enoh! 

Lumea îl privi uluită. Numai preotul clătină din cap cu mânie și cu ciudă 
şi răspunse răstit: 

— Enoh nu mai este de mult. Enoh a fost ridicat pe carul vântului și 
numele lui s-a șters dintre oameni. Şi Enoh a umblat în căile Domnului, de 
aceea nu s-a mai văzut, căci Dumnezeu l-a luat la sine. Prin credinţă, Enoh 
a fost luat de pe pământ ca să nu vadă moartea, şi nu s-a mai aflat, pentru că 
Domnul îl strămutase. Ci mai înainte ca să-l strămute, el a avut mărturie că 
a bine plăcut lui Dumnezeu... Acela a fost Enoh, pe când tu... 

— Ceea ce ai spus este aproape adevărat, îl întrerupse cel care zicea că-l 
cheamă Enoh. Numai că nu m-a luat la el Dumnezeu, m-au luat nişte 
oameni din altă lume. 

Mulțimea se cutremură. Preotul vru să spună ceva, dar Enoh nu-i dădu 
răgaz. Întorcându-se spre mulțime, strigă: 

— De Lot și de Abraam aţi auzit? 

Un fior trecu prin mulțime. Toți auziseră de la preoţii lor și de Lot, şi de 
Abraam. Bătrânul Enoh urmă: 

— Altul e numele meu. Totdeauna mi s-a spus Auta, dar acum şase sute 
de ani Abraam, cel care a locuit la marginea Sodomei şi apoi s-a mutat la 
Toar, mi-a zis Enoh, socotindu-mă ştiutorul tainelor dumnezeieşti pentru că 
am aflat într-adevăr taine pe care Abraam nu le știa. El a crezut că umblam 
cu Dumnezeu. Eu n-am umblat însă cu cel ce nu este: am umblat cu niște 
oameni veniţi dintr-altă lume, de departe, dintre stele. Și, pe Lot și pe 
Abraam eu i-am vestit că Sodoma şi Gomorra vor fi nimicite şi i-am 
îndemnat să fugă la munte sau măcar la Ţoar! 

Lumea tăcea. Unii şopteau între ei, socotindu-l nebun. Alţii nu socoteau 
nimic; îl ascultau numai cu gura căscată. Preotul se strecură prin mulțime şi 
nimeni nu-l mai văzu. Dar leprosul ridică faţa spre bătrân și rosti: 

— Dacă ai fi umblat cu adevărat în căile Domnului, de ce te-ai fi întors 
așa, singur şi strecurat în această mulțime, ca oarecine? lar dacă ai fi văzut 
pe Lot și pe Abraam, cine ar putea crede că n-ai murit după atâtea sute de 
ani? 


— Aş putea să te lămuresc, îi răspunse bătrânul. Dar îmi dau seama 
acuma că degeaba aş încerca, fiindcă mintea ta nu e pregătită să mă 
priceapă. Aș putea să-ţi spun că am fost în cer, că am zburat cu acei străini 
din lumea străină de la o stea la alta și, pentru că am zburat cu iuţeala 
luminii, am trăit acolo de zece ori mai puţin decât a trăit pământul pe care 
m-am întors. Zece ani ai mei au fost un veac al vostru. 

— Atunci de ce ai îmbătrânit? îl întrebă batjocoritor un ins din mulțime. 

— Tinerețea fără bătrâneţe aș fi putut-o câștiga acolo, dar am pierdut-o 
aici. Soţia mea a murit, moartea nu m-ar fi ocolit nici pe mine. Și am vrut să 
mi se întoarcă trupul în pulberea pământului care mi-a dat viață. 

— Și cum ai venit îndărăt? întrebă râzând același ins. 

— Cei care m-au dus cu ei mi-au împlinit şi această rugăminte. Acum 
câţiva ani m-au adus înapoi. 

— Dar unde sunt ei? întrebă insul râzând din ce în ce mai cu poftă. 

— Dacă am să-ţi spun tot n-ai să mă crezi... Socotisem că lumea s-a mai 
schimbat, dar văd că și acuma de adevăr lumea râde și crede mai curând 
minciuna pe care nici o minte înţeleaptă n-ar îngădui-o dacă ar fi cu 
adevărat înțeleaptă. 

Insul care-l tot întreba se apropiase acum de el. Părea să aibă nu mai 
mult de patruzeci și cinci sau cincizeci de ani. Nu arăta să fie localnic. Zise 
încă zâmbind: 

— Poate am să te cred! Tu spune... şi văd eu. 

Bătrânul îl măsură cu privirea, îi căută ochii. 

— Să-ţi spun, chiar dacă nu mă crezi. Tot n-am ce face. M-au adus şi au 
plecat după o zi. 

— Unde te-au adus? 

Bătrânul se uită la ceilalți: mulțimea începea să se împrăștie. La început 
se desfătase, apoi l-a socotit pesemne nebun. 

— La miazănoapte sunt niște munți, dacă-i știi. Noi le ziceam odinioară, 
cum le-au spus cei din ţara numită aici Misraim, Munţii Zeului. Aici am 
aflat că le spune Lebanon. Dar tu nu pari a fi localnic. Cine ştie cum li se 
spune acolo de unde ești tu! 

Insul nu mai zâmbi. Se uita mai cu luare aminte la bătrân și în sfârșit 
spuse cu îndoială: 

— În munţii aceia acum opt ani a căzut o stea. Stele cad mereu, nu-i 
vorbă, dar aceea oamenii zic că s-ar fi ridicat. Poate ai văzut-o şi tu şi de 
aceea te lauzi... 


Bătrânul porni spre apus, dar celălalt se luă după el. Bătrânul se opri și-i 
străpunse ochii cu privire de cuţit. Dar ochii străinului nu clipiră: ştiau să 
sfredelească și ei. Bătrânul îl întrebă: 

— Cine ești de nu mă socoţi nebun, ca ceilalți? Sau mă socoţi nebun, dar 
nu ţi-e frică și vrei numai să-ţi râzi de mine? 

Omul străin vru să răspundă ceva, dar tăcu. 

— De unde eşti tu, omule? îl mai întrebă o dată bătrânul. 

Omul se uită la bătrân; îi privi cămaşa veche de cânepă, picioarele 
desculțe, se uită în ochii lui, apoi la cer. Grăi încet: 

— Din Babilon am venit... Chiar dacă am râs, nu te mai cred nebun. Tu 
n-ai ochi de nebun, nici de mincinos. E ceva care se ascunde în tine, chiar 
dacă nu pot crede că ceea ce-mi spui ar fi adevărat. 

Bătrânul se sprijini de umărul lui, zicând: 

— M-aş duce la Babilon... Îmi aduc aminte de satul acela, undeva la 
miazănoapte. 

Babilonianul îl privi cu mirare. 

— Care sat? Sat se zice că ar fi fost de mult, sau poate niciodată. Unii 
spun că a fost totdeauna oraș... Acum este orașul cel mai mare din toată 
lumea! 

— Te întorci la Babilon? 

— Poate că m-aş întoarce. Nicăieri nu las averi care să mă tragă îndărăt. 
Vârsta dragostei a trecut, iar averea niciodată nu s-a lipit de mine. Așa că 
ori acolo, ori aici... 

— Şi din ce te hrăneşti? 

Omul din Babilon începu să râdă: 

— Vând înţelepciune cui vrea s-o cumpere. Numai că marfa mea e mai 
ieftină decât oalele de pământ nears... Când am răgaz, scornesc cântece sau 
poveşti şi răgaz am totdeauna. 

— Şi astea se vând? 

— Nu prea. Dar lumea care le ascultă îmi dă de mâncare, uneori îmi dă 
şi câte un veșmânt. 

— Atunci ne-am adunat bine, căci și eu mă hrănesc din poveşti. 
Messeriile pe care le-am învăţat în şaizeci de ani... 

— Ziceai că şase sute? 

— Da, şase sute ai pământului... cerești numai șaizeci. Babilonianul 
iarăși îl privi lung, dar bătrânul urmă. 

liniştit: 


— Acele meserii nu sunt bune pe pământ. Eu ştiu să socotesc depărtarea 
până la soare şi până la orice stea, și ştiu să călăuzesc printre stele luntrele 
cereşti, pot mânui lespezile de piatră în văzduh fără să le ating cu mâna, 
cunosc obârşia omului și a lumii şi ştiu s-o cercetez, dar pentru toate acestea 
îmi trebuie unelte pe care nu le am. Am învăţat în răstimpul vieţii mele vreo 
douăzeci de limbi pământene şi vreo patru cerești. Am mai aflat şi ceva 
înţelepciune. Asta-i singura mea avuţie, dar văd că pe pământ nu e bună de 
nimic. Cel puţin acum... 

Babilonianul nu mai râse, nici nu mai zâmbi. Umblară multe zile 
împreună. Când n-aveau ce face, la câte un popas, bătrânul îi istorisea 
babilonianului întâmplări din viaţa sa. Înţelept, ştiind prin agerimea minţii 
lui că nu tot ce nu se cunoaşte nu este, de la o vreme începu să-l și creadă, 
mai ales de la dovada pe care i-o arătase bătrânul și pe care nimeni pe 
pământ nu i-o putea arăta: bătrânul avea o unealtă cu care scria pe orice, şi 
pe lemn, și pe mătase, fără să aibă nici plumb, nici cărbune, nici funingine 
sau vopsea. 

O dată, omul din Babilon îl întrebă: 

— Dar prietenii tăi din steaua aceea cum de te-au lăsat să pleci şi să-i 
părăsești? 

Ochii lui Auta priviră înăuntru: 

— Pentru aceia, dorința unui om pe care-l socotesc ei cinstit este sfântă. 
Să nu crezi că, dacă ţi-am spus că voiau să se mute în altă stea, steaua lor 
care i-a născut nu le era dragă. Dar steaua lor cea roşie, cum o vedem de- 
aici, a sărăcit. Nu mai are nici văzduh destul, nici apă destulă, nici 
măruntaiul ei nu mai e bogat, şi de aceea au vrut să se strămute în altă stea. 
Au căutat întâi la noi... dar lasă, îţi spun eu altădată, când vom găsi linişte 
şi răgaz. Am umblat printre stele cu ei, apoi m-au adus aici. Acum nu mai 
ştiu dacă s-au strămutat ori au rămas tot acolo. Unii voiau să plece, alții nu 
voiau... 

— Şi au făcut război? 

— Cine, ei? Auta începu să râdă zgomotos. Nu, ei nu se ceartă: armele 
lor sunt gândurile; învinge cine poate dovedi tuturor că are mai multă 
dreptate. 

Babilonianul clătină din cap: 

— Şi până la urmă ce au făcut? 

— Nu ştiu, n-am apucat să văd cine a avut dreptate. Unii învăţaţi au 
descoperit mijlocul de a umple cerul lor cu aer făcut de ei, şi să facă apă ca 


să umple albiile secate. Alţii ziceau că atâta n-ar fi de ajuns. Nu știu ce-au 
mai făcut după ce am plecat. Şi nici n-am să mai pot afla... 

Cei doi se împrieteniseră. Călătoriră împreună pe mare, apoi merseră iar 
pe uscat, până când ajunseră la Babilon. Erau nedespărţiți. Dormeau unde 
se nimerea. De la o vreme își înjghebară la marginea Babilonului o 
cocioabă de pământ și paie. Umblau prin pieţele strălucitoarei cetăți. Cântau 
poveşti, alteori spuneau adevărul. Când adevărul spus arăta pe semenii lor 
puternici care stăteau în palatele Babilonului, nu li se dădea mâncare, ca 
pentru povești, ci lovituri de nuia. 

— Tu spui, Auta, că în lumea de sus unde ai fost adevărul e prețuit 
pentru că e adevăr şi că acolo toate se petrec prin adevăr! zise o dată 
babilonianul. Mi-ai spus că și lumea noastră se va ridica o dată pe astfel de 
treaptă. Nu ştiu, poate că va fi şi aşa. Tu însă văd că te-ai dezvăţat de lumea 
noastră, iar dacă te-ai întors să trăieşti în ea, învaţă de la mine rosturile 
înţelepciunii pământeşti. În asemenea vreme cât robul e socotit asin sau vită 
şi nu i se dă numele de om, adevărul tău nimeni nu-l va preţui. Numai unii 
înţelepţi, foarte puţini, şi numai înţelepţii săraci. Dar dacă vrei să le spui 
oamenilor adevărul, strecoară-l în țesătură de poveşti. N-au să-l creadă 
numaidecât, dar au să se deprindă cu el, cum s-au deprins şi cu poveştile 
despre dumnezei. Nu le spune că zei nu se află nicăieri, spune-le că sunt, 
dar bate-ţi joc de zei cu meşteșug. Leprosul şi-a pierdut numai sănătatea şi 
averea și a şi început să-i blesteme: n-avea mult până să afle că nici nu sunt! 
O, de-am putea adormi ca să ne trezim peste câteva mii de ani. Dar nici tu 
nu mai poți. 

Și Adapă (aşa îl chema pe babilonian) oftă adânc. 

— Ştii, zise din nou Adapă, eu am călătorit cândva în munţii cu cedri 
numiţi Lebanon, lângă satul Baalbek, unde spuneai că te-au adus acei 
străini. Am văzut lespezile acelea uriaşe și m-am minunat ce putere a putut 
să le urce sus şi să le rânduiască atât de bine. Numai de când mi-ai spus tu 
cum a fost clădit acel tum, am înţeles că nu minţi. Altfel nu putea fi clădit. 
Acolo trăiesc acuma păstori şi tăietori de lemne. Am auzit cântece şi poveşti 
plăcute în serile petrecute cu ei. Unele le-am ținut minte și le-am contopit. 
Am mai adăugat şi eu. Acestea mi-au adus hrana cea mai îmbelșugată. 
Istoria lui Adapă ţi-am cântat-o. Adapă sunt eu, dar nimeni nu știe, decât tu. 
Eu m-am născocit pe mine. Însă despre Anu am auzit de la acei păstori. Tu 
mi-ai spus că ai fost prieten cu Anu. Cu atâta mai bine. Deci povestea mea 
nu e chiar poveste. Și mă gândesc nici ţie să nu-ţi zic Auta. Acolo, în satul 


tău din deșertul fierbinte, numele acesta o fi bun, dar aici sună ciudat. Nici 
Enoh. Enoh nu e nume, e un înţeles. Ţi l-a dat Abraam pentru că a vrut să te 
linguşească, şi iată că urmaşii lui când te-au văzut fără putere au vrut să ţi-l 
ia. Eu ţi-aş spune Etana: sună mai plăcut în Babilon! 

Trecură câteva săptămâni. Un răstimp, Adapă nu mai vorbi și aproape 
nici nu mâncă. Noaptea nu dormea decât pe apucate și stătea în faţa 
bordeiului lor, privind cerul înstelat. Auta îl crezu bolnav și-și aduse aminte 
cu tristeţe de mijloacele ușoare de înviorare a trupului istovit pe care le 
folosea gingașa fiică a lumilor depărtate pe care pământenii o numiseră 
Maat. 

Dar într-o dimineață Adapă își trezi tovarășul și-l rugă să se îmbrace și 
să se spele mai repede ca să vină cu el în piaţă. 

Găsiră un loc unde strigătele negustorilor se auzeau mai puţin. Lumea îi 
recunoscu. Cine nu se grăbea își lăsă treburile și veni lângă ei să-i asculte. 
Simţeau după fața celui ce era ceva mai tânăr că poetul lor iubit îi va desfăta 
azi cu o poveste nouă. 

Când se strânse lume destulă, Adapă începu să cânte o istorie nouă: 
despre călătoria lui Etana în cerul lui Anu, pe aripile unui vultur uriaș. 
Oamenii ascultau cu răsuflarea tăiată. Adapă cânta: 

— Prietene, vulturul zise 

Alungă tristeţea de pe chipul tău. 

Vreau să te duc 

În cerul lui Anu. 

Să se odihnească pieptul tău 

Pe pieptul meu, 

Pune-ţi braţele tale 

Pe aripile mele întinse, 

Lipește-ţi șoldurile tale 

De șoldurile mele. 

Lumea fremăta de mulțumire. Cântecul cel nou al acestui cerșetor cu 
glas aurit le plăcea tuturor. Văzând feţele oamenilor, Adapă își ridică glasul: 

—După un ceas îndoit 

De zbor încordat 

Vulturul spuse 

Către Etana 

„Te uită, prietene, 

Cum arată pământul, 


Priveşte marea 

Spre lanţul de munţi 

„Pământul arată 

Ca un munte acuma, 

Și marea aduce 

Cu-o matcă de râu.” 

Auta își simţi ochii umezi, și îşi şterse genele cu dosul palmei. Da, aşa 
văzuse el pământul, zburând în sublima luntre care-l dusese dincolo de azur. 
Adapă cânta acum cu glas cald, tunător: 

—După două ceasuri îndoite 

De zbor încordat 

Vulturul spuse 

Către Etana: 

„Priveşte, prietene, 

Cum arată pământul!” 

„Pământul arată 

Acum ca un crâng!” 

După trei ceasuri îndoite 

De zbor încordat 

Vulturul spuse: 

Către Etana: 

„ Te uită, prietene, 

Ce-i cu pământul!” 

„Marea-i acum 

Cât un șanț din grădini!” 

Auta se aşezase pe o piatră. Privea înainte, dar vedea în el. Ca prin vis 
mai auzea glasul prietenului său care cânta despre popasul pe lună, despre 
Anu şi despre cerul zeiţei Iştar, dar se vedea pe sine zburând în minunata 
luntre, zărea din nou lunga Mare dintre Pământuri cât un șanț de grădină, 
zărea stele sub tălpi și stele la tâmplă și în creştet. „De ce am plecat? - se 
mustra, însă tot el își dădea răspuns: Cum puteam să mor iară să mai sărut 
pământul care mi-a fost şi mamă și tată? A fost zgârcit cu mine, dar oamenii 
lui îmi sunt fraţi...” Îşi îndreptă umerii obosiţi. Unde era Maat cu razele ei 
nevăzute care l-ar fi înzdrăvenit în câteva clipe! Adapă cânta: 

După un ceas îndoit 

De zbor încordat 

Vulturul zise: 


[> 


„Le uită, prietene, 

Să vezi cum arată pământul 

„Pământul arată 

Ca discul lunii 

lar marea-ndepărtată 

E-o curte îngustă.” 

După două îndoite ceasuri 

De zbor încordat 

Vulturul zise: 

„Priveşte, prietene, 

Cum e acuma pământul” 

„Pământul arată acum 

— Ca o plăcintă micuță 

lar depărtatele mări 

Cât coșuleţul de pâine!” 

Auta se încruntă. De ce își strica Adapă cântecul? Sau îi era prea foame, 
şi acești ascultători altfel nu-și înțelegeau datoria? Se uită în jur: în adevăr, 
câteva femei pregăteau pâini, să le dea. Un tânăr scoase din tava lui două 
plăcinte şi le puse pe o frunză, lângă piciorul lui Auta. Adapă ridică mâinile 
în sus și umflându-și pieptul cântă: 

—După trei îndoite ceasuri 

De zbor încordat 

Vulturul zise: 

„Priveşte, prietene, vezi 

Că pământul acuma nu se zăreşte? “ 

Și eu am văzut 

Că pământul nu se zăreşte de loc 

Și pe marea îndepărtată 

Nu s-a mai odihnit ochiul meu. 

Adapă și Auta mulțumiră mulțimii și își strânseră darurile în sacii de 
drumeţie. Aveau pâine şi carne. Cineva le dăduse un fagure, altcineva o 
ulcică de vin. Cântecul plăcuse, prin urmare mai putea fi cântat. Câteva luni 
aveau din ce să se hrănească. 

— Acolo, în steaua lui Anu, sunt poeţi? întrebă Adapă mâncând pâine. 

Auta nu-i răspunse: plângea. Tovarășul său îi înţelese tristețea și nu-l 
mai tulbură. 


[> 


Zilele lor treceau încet şi greu. Greu mai ales pentru Auta. Oasele lui 
erau acum bolnave şi scăpărau în ele dureri. Și îl rodea și cumplita părere de 
rău şi după lumea de departe, părăsită, și după Nefert care murise înaintea 
lui dintr-o greșeală a ei, şi pentru că lumea lui, lumea în care s-a întors, nu 
era și încă nu putea nădăjdui să fie cum era cealaltă. 

Și într-o zi bătrânul Auta n-a mai putut ieși prin Babilon. L-a vegheat 
toată ziua singurul său prieten, Adapă. 

lar seara târziu, când cerul înstelat se desfăşură ca o mantie, cu ochii la 
stele și frământând în mâinile obosite țărâna pământului pe care zăcea, Auta 
muri. 

Omul care văzuse câteva lumi și întinderea înstelată dintre ele își dădu 
sfârşitul, mulțumit pentru sine şi trist pentru cei din jur, în pulberea 
pământului din care se ridicase pe picioarele lui, prunc, întâia oară. 


Epilog 


Stelele începeau să piară, cerul se albăstrea. Prin, fereastra deschisă larg 
intra miros de liliac. Se auzea la răstimpuri un vuiet surd şi prelung. În 
încăpere era aproape întuneric. 

—Ce-i asta? răsună un glas îngrijorat. 

— Liliac, răspunse alt glas. 

— Nu asta... vuietul acela surd! 

Celălalt începu să râdă: 

— Ce să fie! Liftul blocului. E dimineaţă, oamenii se duc la lucru, se 
trezește orașul... Să aprind lumina? 

— Da, vreau să reintru în timp. 

Unul dintre cei doi bărbaţi care vorbeau întinse mâna spre butonul 
lămpii de pe masa de scris. Un cerc de lumină îi cuprinse pe amândoi. Unul 
şedea pe scaunul său de lucru, celălalt în faţa mesei, într-un fotoliu. 

— Mă duc să fac o cafea! spuse cel de pe scaun și se sculă îndreptându- 
se spre uşă. Celălalt părea că visează. Tăcea. Aprinse o ţigară, apoi privi 
lung fumul. 

Puțin mai târziu întâiul aduse cafea fierbinte. Oaspetele său părea 
nemulțumit de ceva. Chiar spuse: 

— Oricât ai interpreta legendele, până nu-mi arăţi măcar o bucată de 
cremene cioplită de om pe care ai fi găsit-o bunăoară în Azore mult sub 
nivelul oceanului, în Atlantida nu cred. 

Gazda îşi sorbi cu oarecare nervi toată ceaşca de cafea dintr-o dată: 

— De unde știi că n-am să ţi-o aduc? 

— Când? 

Şi oaspetele se uită la gazdă să vadă dacă nu râde. Dar nu râdea. 

— Când toată lumea își va părăsi cu totul gândurile la războaie și îşi va 
găsi timp şi să coboare cu batiscaful măcar în jurul insulelor din cele patru 
arhipelaguri... 

—Pentru ce? Oceanografie s-a făcut. Și Azorele unde ai plasat Piscul 
Sfânt, și grupul Madera, și Canarele cu Muntele dumitale de Foc, şi insulele 
Capului Verde au fost cercetate de geologi. 

— Cer batiscafuri pentru arheologie submarină. Dar în noaptea asta n- 
am căutat să-ți demonstrez fosta existenţă a Atlantidei. De ea sunt sigur! 

— Platon cu Timaios şi cu Kritias, ştiu. S-a dus Solon la preoții din 
Egipt... iartă-mă, din Ta Kemet, ca să fiu ca și dumneata, autentic. 


— Râzi degeaba! Cu toate că un istoric care nu e numai arhivist nu 
leapădă astfel de documente. Nu socot că Platon a născocit... Totuşi vreau 
să-ți aduc aminte de cercetările moderne nu numai ale oceanografilor și 
geologilor în cele patru arhipelaguri, dar și ale etnografilor asupra 
băștinașilor din Canare. Ştii că oamenii de-acolo au trei dialecte interesante 
al căror studiu poate spune destul de mult? Știi că au texte străvechi pe care 
nici ei, nici savanții nu le pot citi? Ştii că există obiceiul de a se înmormânta 
răposaţii de seamă în piramide mici?... 

—Dar dumneata admiţi o cauză externă a scufundării Atlantidei. Să 
admit prin absurd că a existat și că... 

— Aici am intrat în alt domeniu, care este sursa principală a ipotezei 
mele. Eu m-am bizuit pe un anumit fel de a interpreta vechile legende, și nu 
numai în privința Atlantidei. Am asociat după cum vezi legendele, şi cum ai 
auzit în ceea ce ţi-am povestit toată noaptea, le-am folosit uneori ca atare, 
ţi-am citat chiar texte. 

— Am recunoscut unele. 

— Dar nu-i vorba de asta. Vreau să-ţi aduc aminte că aproape totdeauna 
miturile și legendele au pornit de la un adevăr înregistrat direct sau indirect 
de o anume generaţie, apoi complicat sau simplificat de memoria celorlalte. 
Nu uita că memoria milenară deformează. La urma urmei deformează și 
memoria individului. Gândeşte-te la imaginile fixate în copilăria dumitale şi 
confruntă-le cu ceea ce a reținut memoria celor care erau maturi în același 
moment! lar legendele de care m-am ocupat provin din copilăria omenirii. 
lată, mi-am adus aminte: oricât de furtunoasă, cu oricâte trăsnete, ploaia e 
ploaie. Odată, în adolescență sau mai târziu, l-am întrebat pe tata de ce nu 
mai sunt furtuni cu fulgere care să incendieze tot cerul, cum erau în 
copilăria mea. Tata şi-a amintit că trecusem cu el sub o ploaie de mai, cu 
fulgere bogate dar obișnuite, însă eu aveam pe atunci numai trei ani. 

— Deviezi! Legendele sunt aproape totdeauna simboluri. 

— Nu aproape totdeauna. Când sunt, sunt în același timp. Dar omenirea 
nu le-a creat cu intenția de a simboliza. Simbolul e totuși o formă mai 
subtilă de gândire. Ele au izvorât din câte un complex de memorări a unor 
fapte reale, uneori auzite, alteori văzute de departe. Iar generaţiile ulterioare 
au hipertrofiat în același timp, simplificând uneori până la esențe, au 
prefăcut, au interpolat. De multe ori nucleul principal al legendei este așa de 
copleşit de stratificările ulterioare, că abia îl mai găseşti. Omul în trecutul 
îndepărtat era pus în situaţii care-l depășeau şi pe care voia să și le explice. 


De aceea începuse să fie om! Dar de multe ori faptul real depășea cu mult 
puterea de a interpreta pe care o avea bietul privitor. Mijloacele acelui 
privitor erau foarte sumare. N-aș vrea să-ţi spun numaidecât că animalul 
mitic vasilisc care ucidea cu privirea ar fi chiar arma cu raze invizibile pe 
care au folosit-o marţienii mei. Sunt convins că ai sări să-mi strigi că 
vasiliscul e numai un simbol. Mă rog, să fie aşa. Dar amazoanele? Te mai 
îndoieşti că aici e memoria matriarhatului? 

— O, fireşte că nu... 

— Măcar asta! Atunci e bine: câștig teren. 

— Nu știam! Poate că îl pierzi. 

— Bine, să vedem! Balaurii... 

— Uiţi puterea fanteziei dacă îmi aduci balaurii ca argument. N-ai să-mi 
spui că ghionoaia din basmele lui Ispirescu e un pterodactyl! 

— De ce nu? zise gazda râzând amuzat. Balaurii din basme sunt copia 
deformată a animalelor preistorice, dinosauri, stegosauri, diplodoci... 

— Care au dispărut înainte de apariţia omului! 

— De unde asemenea teorie? Spune-mi, te rog, ce a dispărut brusc în 
toată istoria pământului? Ceea ce dispare se întrepătrunde cu ceea ce apare. 
Nimic nu apare până nu s-a născut şi nu s-a fortificat forma superioară. Dar 
să reluăm legendele: nici o fantezie nu creează din gol şi fără experienţa 
realităţii nici nu există fantezie. Iar fantezia primitivului nici n-a fost aşa de 
mare cum ţi-o închipui. Orice mit a fost răspunsul privitor la o realitate 
necunoscută și neașteptată. Uneori, oamenii au descoperit repede adevărul, 
însă mitul a continuat să circule în forma basmului. Gândeşte-te de pildă la 
centaur. 

— Centaurul e o invenţie religioasă. 

— Religioasă a devenit mai târziu. Adu-ţi aminte că nu toate popoarele 
vechi au cunoscut calul. Calul a fost adus din răsărit. Imaginea călăreţului e 
sublimă și plăcută ochiului chiar și astăzi. Dar văzută prima dată a fost 
înfricoşătoare: calul şi călărețul păreau o singură fiinţă. Dacă te îndoiești, 
răsfoiește memoriile călătoriilor lui Columb. Caraibienii s-au speriat de 
oamenii genovezului mai ales pentru că i-au văzut călări pe cai. Ăsta a fost 
centaurul: un călăreț pe calul său. Când toţi au început să înveţe călăria, 
legenda s-a hipertrofiat și a luat-o în antrepriză religia. Religiile s-au născut 
totdeauna din frică și din ignoranță, iar când unii preoți și mai ales 
sacerdoţii, pontifii, au devenit culți, de multe ori singurii posesori de cultură 
din societatea lor, fireşte că au predicat mai departe frica și ignoranţa. 


— Aici, ai fără îndoială dreptate, căci asta-i menirea religiilor. La urma 
urmei, şi cei dintâi ţărani care au văzut automobilul au dat în el cu pietre și- 
au crezut că e diavolul în el... Totuşi mă gândesc că nu totdeauna se nasc 
legende. De pildă, o legendă a automobilului nu s-a născut. 

— Sau mai corect spus a durat foarte puţin: o clipă, datorită dezvoltării 
şi răspândirii rapide a tehnicii timpurilor moderne. Fiindcă, după câţiva ani, 
flăcăul cu sapa care se crucea văzând căruţa diavolului a putut să se facă 
şofer. 

— Atunci de ce a rămas legenda centaurului? Oare calul s-a răspândit aşa 
de încet? 

—Da, fireşte. Calul era scump. Târziu după hicsoși, în Egipt un cal costa 
cât trei sclavi. 

Oaspetele se gândi puţin, bându-și cafeaua, apoi spuse: 

— Totuşi sunt multe legende care nu pot fi altceva decât traducerea în 
imagine artistică a unor visuri irealizabile. De pildă tinerețea fără bătrâneţe 
şi viaţa fără moarte din admirabilul nostru basm. 

— Tema asta ştii că nu e numai a folclorului nostru? Am mai găsit-o. 
Este bunăoară şi în Caucaz. În basmul corespunzător georgian, un tânăr 
pleacă în căutarea unui ţinut unde nu este moarte și ajunge acolo după o 
călătorie lungă şi grea. Într-un palat întâlneşte o fată care se numea 
Frumuseţea. Palatul e de cristal. Tânărul rămâne cu fata și veacurile scurse i 
se par zile, până când îl apucă dorul de casă. Rugăminţile fetei nu-l 
înduplecă, și el pleacă spre locurile lui de obârşie. Negăsind însă decât ruine 
și vagi amintiri, îmbătrâneşte şi moare. Pământul și-a luat dijma... Între noi 
şi Caucaz sunt vreo două mii de kilometri în linie dreaptă, peste Marea 
Neagră. Dar mai e un basm şi mai departe. Tânărul Tî Thâk străbate marea 
și întâlneşte un munte plutitor, numit Fi Lai, cu treizeci şi şase de peşteri. În 
acest munte care nu se opreşte niciodată nicăieri și nu trece de două ori prin 
același loc, locuieşte stăpâna lui, zâna Ngui, care și-l alege ginere pe Tî 
Thâk. Fata ei e foarte frumoasă şi nemuritoare și îi dă şi lui de zestre 
nemurirea, totuși Tî Thâk pleacă şi el spre patrie după un număr de zile, ca 
să afle apoi că de fapt trecuse un veac. Basmul e din Vietnam. Vor mai fi și 
altele... 

—Basmele astea sunt foarte frumoase, numai că tema comună nu e 
altceva decât un simbol. 

— Ai dovadă arheologică, materială că e numai un simbol? 


— Cred că dovezi arheologice trebuie să-ţi cer eu!... Vrei neapărat să-ți 
justifici ipoteza durerii şi întoarcerii unui pământean prin cosmos cu viteza 
luminii, însă... 

— Însă cum voiai să interpreteze altfel lucrurile nişte martori oculari 
aproape primitivi ai acestei relativităţi a timpului pe care azi o numim 
paradoxul lui Einstein și pe care nici azi n-o înţeleg prea mulți oameni! 

— Exagerezi. 

— Dumneata exagerezi simbolizând totul! Miturile și legendele sunt 
conglomerate mult mai complexe decât le tratăm de obicei. Un om lucid 
judecă și discerne; ceea ce e simbol rămâne simbol, dar să ne ferim de 
comoditate care e un cusur incomparabil cu judecata dialectică. Noi, în faţa 
unui mit străvechi, trebuie să chemăm în ajutor cât mai multe discipline ale 
ştiinţei moderne. Sau vrei să rămâi cu una din cele două soluţii tradiționale: 
fie să crezi în mituri ca atare, cum credeau bigoţii ignoranți, fie să te 
mulțumești a le socoti simboluri. lartă-mă, dragul meu, dar asta se numeşte 
lene de a gândi. Unde-i spiritul dumitale analitic? 'Trebuie să alungăm din 
interpretarea miturilor superficialitatea, cum am alungat supranaturalul. Nu 
uita că în mituri și în legende simbolul e adesea periferic. Dacă Schiemann 
ar fi judecat așa, nu mai descoperea Troia. Ce zici? Homer a făcut un 
simbol al unei Troie imaginare, ca să aibă ce opune aheilor, nu-i așa? 

Celălalt suportă liniștit ironia: 

—Nu tăgăduiesc tot ce spui, dar îţi aduc aminte iarăși că eşti prea 
pătimaș în generalizări. 

— Nu generalizez de loc: te invit numai să ai un punct de vedere 
ştiinţific asupra miturilor. Să ştim să căutăm piatra bună în moloz. Simbolul 
e un șperaclu prost în cazul de faţă, căci cu el intri prin efracţie numai în 
tindă, în podul de rufe, în pivniţa cu murături, dar în casă nu. Acolo trebuie 
să găsești cheia adevărată. Te mulțţumești, văd, numai cu aparențele, parcă 
n-ai mai avea încredere în formidabila putere de pătrundere a minţii 
omeneşti! Bănuiesc că știi care-i unul din dușmanii cei mai mari ai evoluţiei 
cunoașterii, un dușman ca să zic așa intrinsec, pe lângă ceilalți mari 
duşmani care sunt războaiele, dogma, prostia. 

— Fără îndoială că ştiu: suficiența. 

— Atunci de ce mă contrazici? 

— Pentru că eşti pripit. 

— Bine. N-ai decât să aștepți să ţi se reveleze adevărurile singure. Sau 
îți închipui că Arhimede a aflat tot ce ştia numai făcând baie? Trebuie să 


mai şi cauţi, dragul meu! 

— Şi dacă greșeşti, pripindu-te? 

— Îţi corectezi greşeala și înveţi din ea. Dar ai folosit un termen fals: nu 
sunt pripit, cel mult avântat! Ştiu bine că nu trebuie să ne mulțumim 
niciodată cu ce cunoaștem. Unii oameni s-au căznit milenii să se creadă 
buricul lumii și să fie mulţumiţi de cât aflaseră întâmplător, adică mai 
nimic. Alţii s-au scuturat de beleaua asta și s-au căznit întruna să afle mai 
mult. Asta e lupta milenară despre cunoaştere și ignoranță, dintre spiritul 
progresului şi spiritul retrograd. La început lumea era un sat şi stelele 
felinare. Insecta fragilă pictată cu două din cele șapte culori vizibile ale 
lumii s-a urcat până în vârful firului de iarbă şi, găsind acolo sfârşitul 
universului ei, a fost mulțumită de record şi a coborât îndărăt. Ca și omul 
ignorant al timpului străvechi. O, și cât este de comod să te bucuri că exiști 
singur după ce ai aflat că exiști, și că nimeni nu mai poate să aibă o 
inteligenţă ca a ta, după ce ai crezut că o ai! Dar beatitudinea asta stearpă te 
opreşte încarcerat în conştiinţa că lumea e un sat şi stelele sunt felinare. 

— Nu te pot contrazice aici, deşi te îmbeţi de lirism. Și toată fantezia 
dumitale pe care ai lăsat-o să zburde azi-noapte nu zic că nu m-a amuzat. 
Ba aş spune că mi-a creat și probleme. 

— Vrei să-ţi spun un lucru care o să te cam surprindă?... N-am vrut să 
fantazez, cel puţin în liniile esenţiale. 

Oaspetele râse: 

— Cu călătorii astrale, cu distrugerea prin explozie nucleară a Sodomei 
şi Gomorrei, cu nume ca Mehituasehet şi Mahukutah care luxau chiar și 
limba marţienilor dumitale... 

Gazda îl măsură cu o privire senină: 

— Sunt deducţii şi ipoteze, unele chiar certitudini. Numai detaliile 
intime din povestea pe care te-ai ostenit s-o asculți le-am născocit. Dar şi 
numele sunt autentice... vreau să spun că nu ar fi aparținut într-adevăr 
persoanelor evocate, ci că nu am inventat nici un nume, nici chiar cele care 
produc luxaţii în mușchiul limbii. Sunt nume istorice sau folclorice din 
țările şi regiunile respective, adaptate nevoilor evocării fără transformări 
fonetice. A existat bunăoară un soldat egiptean lahuben, un preot egiptean 
Tefnaht în textele cele mai vechi... Auta este un nume purtat de un erou 
luminos dintr-un basm african. Pe Mahukutah îl găsești în epopeea Popol 
Vuh a poporului guiche din Yucatan, pe Utnapiștim în Poemul lui 


Ghilgameș, de Abraam şi de Lot cred că nu trebuie să-ți mai spun... Asta-i 
tot. Ipoteză și deducție... 

— Şi certitudini! Acest lucru mă amuză cel mai mult. Dacă ne întoarcem 
la discuţia noastră, iarăşi am să te întreb, unde-s documentele? Sunt convins 
că unele se vor mai găsi, doar nu s-au găsit toate! Totuşi adevărul nu se 
reconstituie numai din ipoteze şi mituri. 

— Atunci n-avem decât să așteptăm numai descoperirea documentelor 
palpabile şi să nu îndrăznim să străpungem nici un fel de beznă cu nici un 
fel de reflector. Bine zici: Homer, un mit, Schlieman, o ipoteză. Eşti 
mulțumit? 

Oaspetele oftă: 

— M-ai sucit în toate felurile, dar eşti înfierbântat și uiţi mereu că eu de 
fapt nu combat ipoteza ca mijloc de cercetare, ci numai îţi atrag atenţia să 
fii... 

—Să fiu mai prudent? Schlieman a băgat bani în Troia, deci a fost 
imprudent. Și parcă numai el? Ce zici, o să cadă drobul de sare pe copil? 

— Lasă snoava lui Creangă! Eu aș fi luat pur și simplu drobul să-l mut 
într-un loc neprimejdios! 

— Ştii că eşti inteligent cu adevărat? Atunci ia-l și mută-l. 

Gazda se temu că şi-a jignit oaspetele. Ca să lase timp să-i treacă 
eventuala ofensă, ieşi să aducă alte cafele. Oaspetele văzu abia acum că 
lumina cea mare din odaie venea de fapt de-afară, de la soare. Se sculă şi 
stinse lampa. Apoi se opri la geam, contemplând forfota dimineţii însorite. 
Peste drum se puneau ultimele plăci de marmură și de tuf pe faţada unei 
case bucureştene înalte. Auzi ușa, și fără să se întoarcă, întrebă amuzat: 

— Cred că ţi-am băut toată cafeaua, dacă ai venit aşa de repede. 

— Ba nu, am şi adus-o! Era gata făcută de nevastă-mea. 

Oaspetele se întoarse în fotoliu, să-și ia ceașca în primire. Îi plăcea 
tabietul; o mirosi întâi, între două fumuri de ţigară, apoi gustă îndelung, mai 
mult aburii decât cafeaua. Puse ceaşca jos şi oftă. 

— Ştii de ce oftez? Pentru pierderea ireparabilă a documentelor... Omul 
se degajează de zona ignoranței şi se va plimba prin toate secretele din 
spaţiu şi din timp! lată realități apropiate de care nu mă îndoiesc. Dar am 
vrut să oftez pentru pierderea bibliotecii din Alexandria. 

— Toţi oftăm și-l blestemăm pe Caesar că n-a împiedicat incendiul. 

— Preferam să ardă Comentariile lui și să rămână biblioteca! strigă 
oaspetele supărat. 


— Ba eu aş fi fost de părere să rămână și biblioteca și Comentariile. Dar 
e prea târziu pentru preferințe. Totuși, cu totul ireparabilă pierderea nu e. 
Mereu se mai găsesc papirusuri, copii ale celor arse. Păcat că multe se 
găsesc numai din întâmplare, fără să se caute. Dacă beduinul Muhammed 
nu și-ar fi pierdut o oaie, cine ştie când și dacă s-ar fi găsit sulurile de lângă 
Marea Moartă! Ştii ce mulțumiți ar fi arheologii din lume dacă li s-ar da 
măcar banii necesari construirii unui singur bombardier atomic? În loc de o 
singură bază militară de agresiune să se facă o flotilă de batiscafuri în 
Atlantic. Ce zici? Să se dea banii cu care s-ar echipa o divizie unui institut 
de cercetări ştiinţifice pentru stipendierea fanteziei cercetătorilor. 

Montaigne cita o frază a lui Seneca: Fortis imaginatio generat 
casum.Chiar dacă nu totdeauna imaginaţia naște faptul, îl poate de multe ori 
descoperi. 

—Dar uneori numai îl naște! zise oaspetele cu ușoară ironie. Mă 
gândesc la terasa din Baalbek. Sau şi aici ai interpretat vreo legendă? 

Gazda rupse un chibrit, apoi altul. 

— Am acceptat această interpretare pentru că alta deocamdată nu 
găsesc. Ipoteza nu-mi aparţine, ca şi aceea despre tectitele din deşertul 
libian, şi într-o măsură despre distrugerea Sodomei și Gomorrei. Despre 
unele din aceste ipoteze s-a scris şi s-a discutat în presă. Eu unul nu cred să 
poată fi găsită altă interpretare mai justă a celor trei fenomene deși, în 
definitiv, s-ar putea să fie și altfel. Dar socot că în preajma Baalbekului sau 
mai departe există legende în folclor, fie neculese de nimeni, fie neapărute 
în centru atenţiei. Sunt la urma urmei milioane de culegeri folclorice în 
toată lumea, însă folcloriștii au alte scopuri și recurg de obicei la alte 
moduri de interpretare. lar vizita probabilă făcută de ființe superioare din 
altă planetă, nu neapărat din Marte, este atestată, dacă vrem să le 
interpretăm ca atare, de sute de legende și mituri. Nu sunt cel dintâi care mă 
refer la ele... Și cred că nici ultimul! adăugase gazda, zâmbind. Poate că 
într-o bună zi cercetările ştiinţifice vor infirma sau vor confirma aceste 
ipoteze... Dar spune-mi dumneata acum, dacă știi, ce altă explicaţie i se 
poate găsi terasei din Baalbek? Nimeni n-a fost în stare până acum să-i 
ghicească utilitatea! 

— Poate e soclul unui monument distrus. 

— Să zicem. Dar cine putea să ridice pe atunci o lespede de peste două 
milioane de kilograme! Şi macaralele contemporane se tem... Deocamdată 
cert e un lucru: pământul a fost gazdă a unor cosmonauţi străini. 


— Aş fi admis ipoteza, dar dumneata ai şi certitudini. 

—Am, şi uite de ce: nu pot accepta să mă cred buricul universului. 
Ajungem la dogmele religiilor dacă suntem așa de prudenţi ca dumneata. 
De ce starea de om, chiar de homo sapiens, să fie privilegiul numai al uneia 
din cele mai mici planete ale uriașei noastre galaxii care nu e nici cea mai 
mare printre galaxiile existente în număr infinit. Vrei totuși să ne întoarcem 
la religie? 

— De ce la ea! Religia își trăiește ultimele clipe agonice și nici un om 
rațional şi cinstit n-o mai ia în serios. Eu admit că în cosmos sunt planete cu 
aceleași sau aproximativ aceleași condiţii fizice şi chimice ca ale noastre, 
dar... 

— Dar, îl întrerupse gazda râzând. 

— Nu mă ironiza gratuit. Aș putea să glumesc și eu și să-ți spun că te 
apropii de sfântul loan Damaschin care fără să fi văzut îngeri le descria cu 
detalii toată fiziologia. Dar vreau să-ţi spun numai că nu avem dovezi, nu 
știm... 

Gazda râse din nou: 

— Eu trebuie să fiu politicos cu oaspetele meu, dar ştii ce ti-ar fi răspuns 
Spinoza?... Că ignoranţa nu este argument! lartă-mă, dar numai am citat. 
Oare nu cumva însă cu o prudenţă excesivă în această materie ajungem tot 
la vechiul Eu sunt alfa şi omega, începutul și sfârşitul tuturor lucrurilor. 

— Deci dumneata ai certitudinea acestor vizite? întrebă oaspetele 
nesigur. 

— O am. 

Oaspetele se uită în gol. Apoi spuse vioi: 

—Cunosc ipoteza unui astronom asupra sateliților lui Marte... Ai pe 
Swift în bibliotecă? 

Gazda se sculă și după câteva clipe îi aduse cartea despre Gulliver. 
Oaspetele o răsfoi un timp. 

— Uite ce scria ăsta la 1726, zise el. Astronomii lui de pe insula 
zburătoare Laputa, care nu ştiu de ce îmi aminteşte acum niţeluş de muntele 
plutitor al zânei Ngui, de care mi-ai vorbit, iată ce au făcut. Citez: „au 
descoperit două stele mai mici, sau sateliți, care se învârtesc în jurul lui 
Marte. Dintre aceste stele, cea mai apropiată e aşezată la o distanţă egală cu 
trei diametre ale planetei Marte de aceasta din urmă, iar cea mai depărtată la 
o distanţă de cinci diametre; prima se rotește într-un răstimp de zece ore”... 
de fapt în opt ore, ăsta e Phobos! zise oaspetele ridicând o secundă ochii din 


carte; „ iar cealaltă într-un răstimp de douăzeci și una de ore şi jumătate”. 
Daimos are revoluţia de treizeci de ore. „Așa că pătratele acestor răstimpuri 
cresc cam în aceeaşi măsură cu cuburile distanțelor de la centrul planetei 
Marte, ceea ce dovedeşte fără îndoială că și ele sunt cârmuite de aceeași 
lege a gravităţii... “ în sfârşit, asta zice! Dar de unde naiba ştia Swift atâtea 
detalii ale mișcării şi distanţei când încă nimeni nu bănuia că aceşti sateliți 
există? Vorba dumitale, poate cunoştea vreo legendă care s-a pierdut. S-ar 
putea presupune eventual, dacă vrei să ne amuzăm, că însăși insula Laputa 
nu este decât o navă cosmică. Mai știi! 

— Tocmai de la acest „ mai ştii” am pornit şi eu. Sunt o sumedenie de 
întrebări care cred că nu admit alt răspuns. Să-ţi pun câteva dintre ele. De 
ce, de pildă, titanul din Atlas ţinea pe umerii lui cerul şi stătea de pază în 
faţa unei grădini minunate, Arcadia fericită? Ştii unde stătea Atlas? 

— Ştiu! zise oaspetele râzând. N-am fost acolo să-l văd, însă știu: lângă 
Gibraltar, sau cum i-ai spus dumneata după fenicieni, Stâlpii lui Melkart. 
Dar nu ştiu de ce stătea acolo. Dumneata ai spune că păzea Atlantida de 
piraţii cretani, gata să le dea cu cerul în cap. 

— Bine, zise gazda şi alese o hârtie de pe masă. Dar de ce profetul 
Daniil zice aşa: „Privi până când fură puse jilţuri şi s-a aşezat Cel vechi de 
zile: îmbrăcămintea lui: albă ca zăpada, iar părul capului său: curat ca lâna; 
jilțul său: flăcări de foc; roatele lui: foc arzător. Un pârău de foc se vărsa și 
ieşea de sub el”? Nu-ţi amintește decolarea unei rachete cosmice? Fără 
îndoială că acel Daniil habar n-avea ce ascunde legenda auzită. A folosit-o 
mecanic numai pentru că îi convenea în meseria lui de profet care se 
îndeletnicea cu metafizica... Şi apoi altceva: când toată Biblia susţinea cu 
smerenie îndărătnică şi naivă că pământul ba e aşezat pe stâlpi, ba se 
reazemă pe niște balene, când alţi ignoranţi străvechi îi dădeau planetei 
noastre drept scaun un crocodil și numai unii socoteau (şi erau îndrăzneți) 
că pământul pluteşte pe marea numită ocean, leprosul Iov zice textual: „el a 
spânzurat pământul deasupra golului”! Cum ţi se pare? 

— Da, făcu oaspetele, e cam ciudat. Abia Aristotel a bănuit sfericitatea 
şi suspensiunea în gol a planetei. lov n-avea cum să facă asemenea 
descoperire... Da, da, însă hăt încolo mai către noi, predicatorii scripturii și- 
au lipit feştila poate chiar pe această frază ca să n-o vadă și să-l ardă pe rug 
pe Giordano Bruno, să-l batjocorească pe Galileu, să se supere pe Copernic. 
N-am avut dreptate să oftez după biblioteca din Alexandria? Totdeauna l-am 
pizmuit pe domnul director Eratostene... 


—Și eu îl pizmuiesc. Biblia e un morman haotic și nu ne oferă decât 
câteva crâmpeie de memorie străveche, strecurate în ea întâmplător, poate 
de copişti, şi înceţoșate, dislocate din esenţa lor și scufundate într-o 
mlaștină de morală stupidă, de medicină empirică, de multe pagini de 
poezie, și mai ales de ignoranță, agnosticism, superstiție, frică de natură, 
trufie, minciuni voite şi haos. Și totul e Lustruit cu niște false taine, ca și 
celebrul număr 666 din Apocalips, al lui Neron, pe care l-a descifrat 
odinioară cineva și despre care vorbește Engels. Biblioteca domnului 
Eratostene avea însă vreo şapte sute de mii de manuscrise până în anul 48, 
când au blagoslovit-o probabil centurionii și soldaţii lui Caesar, în timp ce 
dictatorul săruta vasul Cleopatrei... 

— Şi ce a mai rămas au distrus principii mauri. 

— Asta nu-i adevărat. Maurii ne-au adus, dacă nu te superi, chiar şi pe 
Aristotel, și algebra, şi au clădit Alhambra ca să aibă unde curge sângele 
victimelor domnului Ignaţiu de Loyola. Trebuie să-ţi amintesc că în anul 
341, patriarhul creștin Theofil, în dragostea lui de Dumnezeu, a pus să se 
ardă pe rug toate cărțile, cum zicea el, păgâne, adică tot ce mai rămăsese din 
marea bibliotecă. Gândeşte-te ce au făcut cucernicii spanioli cu civilizaţia 
mayașă, incașă, aztecă și quiche! Și cum să mă mir, de vreme ce sfântul 
Ioan teologul, care era încă prea civilizat faţă de sfânta inchiziţie, a socotit 
că o carte indescifrabilă este o carte comestibilă. Căci când i-a zis îngerul, 
dându-i cartea, „la-o şi mănânc-o”, loan mărturiseşte senin: „Atunci am luat 
cartea din mâna îngerului şi am mâncat-o “. Mulţi s-au tot căznit să şteargă 
urmele vechilor civilizaţii. Ani în șir s-au străduit și musulmanii, în numele 
Coranului, să desfigureze fața marelui Sfinx. Ei s-au gândit că Allah le va și 
pune de-o parte câte o hurie şi un munte de pilaf, dacă vor batjocori pe acel 
„idol păgân “. Și parcă posedatul Savonarola a fost mai breaz!... Dar să ne 
întoarcem la legende... 

— Să ne întoarcem? Cred că nici nu ne-am depărtat de aseară. 

— Voiam să-ţi mai spun, zise gazda, încă un lucru: cum se pot deosebi 
într-o legendă sau în textul unui mit, dintre implicaţii și interpolări, faptele 
pe care eu le cred memorie ancestrală. Ai dreptate: în selectarea crâmpeielor 
de memorie trebuie foarte multă prudenţă. Să-ţi dau un exemplu. În timp ce 
bunăoară relatarea biblică a plecării lui Lot din Sodoma e simplă și sobră, 
aproape ca un proces verbal... ba, mai mult, numai o dată se spune că cei 
doi vestitori sunt îngeri, încolo textul biblic spune în chip cu totul 
neobişnuit: „cei doi bărbaţi”... În același timp însă poveştile minunilor 


făcute de profeţii mici sunt de o invenţie vulgară, trivială, lipsită de haz și 
de bun simț. Sub aşternutul superficial de floricele clefăie un noroi 
dezgustător și stupid. 

— Acum însă te-aş mai întreba eu ceva, zise oaspetele. Să presupunem 
că Atlantida ar fi existat, dar de unde părerea dumitale că atlanţii erau 
același neam cu vechii egipteni, de unde bănuiala că atlanţii s-ar fi refugiat 
în Egipt? 

Gazda zâmbi: 

— Nu-mi dai voie să păstrez nici o taină?... Hai să-ți spun. Egiptenii, 
sau poporul roșu, rome, cum se numeau ei înșiși, n-au avut, sau cel puţin 
istoria nu cunoaște, „o copilărie sălbatică”. Și limba şi scrisul se prezintă azi 
evoluate de la început, ceea ce e nefiresc. Dacă n-au fost atlanţii de același 
neam, deci cu posibilitatea unei contopiri uşoare, de unde toată explozia 
aparent subită de cunoştinţe şi certitudini, de îndemânare superioară în 
construcţii, în irigaţii? Chiar aşa, din nimic? 

— E foarte greu de admis... S-ar fi păstrat totuși măcar un document, 
măcar ceva... 

— Poate că s-au păstrat mai multe. Fii bun și întreabă pe Caesar, pe 
Dioclețian, sau pe patriarhul Theofill Mi se pare că tocmai de aceea poporul 
egiptean nu și-a ţinut minte strămoșii, cum se exprimă unii istorici moderni. 

Oaspetele zâmbi jenat. Dar gazda se sculă și veni să se aşeze în alt 
fotoliu, în faţa oaspetelui. Și zise: 

— Ştii ce? Hai să-ţi spun o anecdotă istorisită de un călător arab de 
acum vreo şase veacuri. Treceam odată, zice arabul, printr-un oraş străvechi 
foarte populat, şi l-am întrebat pe unul dintre locuitorii lui cine a întemeiat 
acest oraş şi când. 

„Nu ştiu, a răspuns locuitorul. Nici strămoșii noștri n-au ştiut. Orașul a 
fost totdeauna. “ 

După cinci sute de ani, zice iar arabul, am trecut prin aceleași locuri, dar 
n-am mai văzut nici urmă de oraș. Vedeam un țăran cosind iarbă pe fostele 
locuri ale orașului. L-am întrebat de când nu mai este orașul. 

„Mă întrebi lucruri ciudate, zise el. Locul acesta aşa a fost dintotdeauna, 
cum îl vezi acum. “ 

Peste alte cinci sute de ani, am văzut marea în locul șesului înverzit. 
Nişte pescari pe care i-am întrebat de când este marea acolo mi-au răspuns 
că totdeauna a fost mare. 


Au mai trecut cinci sute de ani, şi iarăși m-am dus unde mai fusesem și 
am găsit un oraş înfloritor, mai bogat și mai întins decât fusese cel dintâi. I- 
am întrebat pe orăşeni de când este orașul, şi mi-au răspuns: 

„De când lumea “. 

Oaspetele se uită la ceas și sări din fotoliu, scuzându-se. Gazda îl 
petrecu până la ușă. Din prag, oaspetele îi mai spuse: 

— Când se dezgroapă Atlantida, te rog să-mi telefonezi. 


